
PABAIGOS PRADŽIA 


Jei diena prasideda sekmadieniška tyla, o žinai, kad 
trečiadienis, vadinasi, kažkur kažkas nebegerai. 

Tai pajutau, vos pabudęs. Tiesa, kai visai išsibudinau ir geriau 
pagalvojau, ėmiau abejoti. Greičiausiai kas nors nebegerai man, o 
ne visam pasauliui, nors neišmaniau, kas tai galėjo būti. Laukiau, 
vis dar abejodamas. Netrukus gavau pirmą objektyvų patvirtinimą - 
kažkur toli laikrodis išmušė, kaip man pasirodė, aštuonias. Klausiausi 
ausis ištempęs, netikėdamas. Tuoj pradėjo mušti ir kitas laikrodis, 
garsiai, aiškiai. Neskubėdamas jis atskaičiavo tikrai aštuonis dūžius. 
Tada aš galutinai įsitikinau, kad viskas baigta. 

Kai pagalvoju, pasaulio pabaigą - trisdešimt metų gerai 
pažįstamo pasaulio pabaigą - aš pražiopsojau visai atsitiktinai, kaip 
ir daugelis išvengusių pražūties. Taip jau yra, kad nuolatos daug 
žmonių guli ligoninėse, o pagal tikimybių teoriją maždaug prieš 
savaitę pakliuvau ten ir aš. Lengvai būčiau galėjęs paklūti ir prieš 
dvi savaites, bet dabar nerašyčiau, manęs iš viso nebebūtų gyvo. 
Tačiau lemtis užsigeidė, kad tuo laiku ne tik gulėčiau ligoninėje, bet 
ir kad mano akys, tiksliau pasakius, visa mano galva būtų apvyniota 
tvarsčiais - ir nesvarbu, kas tas tikimybes tvarko, jam turiu būti labai 
dėkingas. O tuo laiku tikrai irzau, spėliodamas, kokia čia velniava, 
nes ligoninėje jau gulėjau tiek, kad žinojau: po sesers šeimininkės 
laikrodis čia svarbiausias daiktas. 

Be laikrodžio ligoninė būtų pražuvusi. Kas sekundę pagal 
laikrodį registruojami naujagimiai ir numirėliai, duodami vaistai, 
išnešiojamas valgis, degamos ir gesinamos šviesos, kalbama, dirbama, 
miegama, ilsimasi, priimami lankytojai, perrišamos žaizdos, 
prausiamasi, ir iki šiol mane būtinai pradėdavo prausti ir tvarkyti 
lygiai trys minutės po septynių. Tai buvo viena iš priežasčių, dėl kurių 
aš pasirinkau atskirą palatą. Bendroje palatoje šita terlionė 
prasidėdavo visa valanda anksčiau. Bet šiandien įvairaus tikslumo 
laikrodžiai visoje ligoninėje mušė ir mušė aštuonias, 0 pas mane 
niekas kaip nėjo, taip nėjo. 

Nors ir negalėjau apsikęsti trinamas kempine ir veltui 
prašydavau, kad mane vestų į vonią, dabar, kai tos kempinės nebuvo, 
pasijutau bjauriai. Be to, tuoj po šios procedūros paprastai gaudavau 

pusryčius, 0 jaučiausi alkanas. 

Greičiausiai būčiau laikęs save nuskriaustu ir kurį kitą rytą, 
bet šis gegužės aštuntosios, trečiadienio, rytas man buvo itin svarbus. 
Nekantriai laukiau, kad tos nuobodžios procedūros kuo greičiau 
prasidėtų, nes tą dieną žadėjo nuimti tvarsčius. 

Šiek tiek pagrabinėjęs, suradau skambučio mygtuką ir 
paleidau jį čirkšti ištisas penkias sekundes, - tik tam, kad parodyčiau, 
ką apie juos galvoju. 

Laukiau skubaus atsako į tokį baisingą triukšmą ir vis 
klausiausi. 

Tik dabar suvokiau, kad tyla už mano palatos sienų dar 
keistesnė, negu buvo pasirodę. Ta tyla buvo sekmadieniškesnė net 
už sekmadienio tylą, ir aš vėl ėmiau ieškoti įrodymų, kad šiandien 
tikrai trečiadienis, nors ir kas būtų nutikę. 

Niekaip negalėjau suprasti, kodėl šv. Merino ligoninės 
steigėjai pasirinko savo įstaigai vietą prie didelės sankryžos judriame 
kvartale ir todėl pasmerkė savo pacientų nervus amžinam tampymui. 
Tiesa, tiems laimingiesiems, kurių būklės neapsunkina nuolatinis 
mašinų trenksmas ir ūžesys, buvo gerai dėl to, kad jie, nors ir gulėdavo 
lovose, neatitrūkdavo, taip sakant, nuo gyvenimo srauto. Štai 
autobusai, važiuojantys į vakarus, dunda, lekia, kol dega žalia šviesa, 
bet staiga kaip paršas sužviegia stabdžiai, duslintuvai paleidžia šūvių 
salvę, vadinasi, ne visi suspėjo pravažiuoti sankryžą. Paskui paleistos 
važiuoti mašinos urzgia ir staugia, besiropšdamos į kalną. O karts 
nuo karto pasitaiko tokia intermedija: pasigirsta trenksmas, 
džeržgesys, visas transportas sustoja, - baisi kankynė tokiam žmogui, 
kaip aš, kuris apie avarijos didumą gali spręsti vien iš pasigirdusių 
keiksmų. Iš tikrųjų nei dieną, nei didesnę nakties dalį šv. Merino 
ligoninės pacientas neturi nė menkiausios progos įsivaizduoti, kad 
gyvenimas aplink sustojo vien todėl, kad jis, pacientas, laikinai 
pasitraukė. 

Bet šį rytą viskas buvo pasikeitę. Nesuprantamai pasikeitę, 
ir dėl to neramu. Netrinksėjo ratai, neburzgė autobusai, nebuvo 
girdėti jokio automobilio. Nei stabdžių, nei signalų, netgi nei pasagų 
caksėjimo, o anksčiau retkarčiais čia dar pravažiuodavo koks vežimas. 
Nebuvo girdėti nei daugybės kojų trypimo, nors tokiu laiku žmonės 
eidavo į darbą. 

Kuo ilgiau klausiausi, tuo keisčiau viskas atrodė ir tuo mažiau 

man patiko. Atidžiai klausiausi, man regis, bent dešimt minučių ir 
per tą laiką penkis kartus išgirdau šiūruojant netvirtus žingsnius, 
triskart kažkur toli pasigirdo neaiškūs šauksmai ir kartą isteriškas 
moters kūkčiojimas. Neburkavo balandžiai, nečirškė žvirbliai. Nebuvo 
girdėti nieko, tik švilpė vėjas laiduose... 

Pasijutau bjauriai, tarsi tuštumoje. Toks pat jausmas kartais 
apimdavo mane mažą, kai pradėdavau vaizduotis, kad tamsiuose 
miegamojo kampeliuose glūdi kažkokios baidyklės; tada nedrįsdavau 
iškelti kojos, bijodamas, kad kas neišlįstų iš po lovos ir nestvertų už 
blauzdos, nedrįsdavau net šviesos užsidegti, kad, ištiesus ranką, kas 
nors ant manęs neužšoktų. Turėjau nugalėti tą jausmą, kaip ir tada, 
patamsyje, kai buvau vaikas. Ir buvo nė kiek ne lengviau. Keista, 
kad mes pasirodom tebesą vaikai, kai atsiduriam tokioj padėty, kaip 
dabar aš. Vaikiškos baimės visą laiką lydėjo mane, laukdamos progos, 
ir pagaliau ją gavo - tik todėl, kad mano akys buvo užrištos tvarsčiais 
ir kad buvo sustojęs gatvėje judėjimas... 

Kai šiek tiek suėmiau save į rankas, pamėginau viską logiškai 
apgalvoti. Kodėl gatvėje sustoja judėjimas? Na, dažniausiai todėl, 
kad būna taisomas kelias. Labai paprasta. Bet kurią akimirką gali 
pasigirsti pneumatiniai grąžtai, paįvairindami kenčiančių pacientų 
garsinius įspūdžius. Tačiau visa bėda, kad logika nesustoja 
pusiaukelėje. Ji pasakė man, kad judėjimo negirdėti ir kitose, 
tolimose gatvėse, kad negirdėti nei traukinių švilpukų, nei buksyrų 
sirenų. Nebuvo girdėti nieko - kol laikrodžiai pradėjo mušti ketvirtį 
devintos. 

Ėmė didelė pagunda žvilgtelėti - tik žvilgtelėti, - kad galėčiau 
nors kiek susigaudyti, kas gi čia pagaliau dedasi. Vis dėlto 
susivaldžiau. Juk lengva pasakyti - žvilgtelėti. Čia tau ne raištį nuo 
akių pakelti - daugybė tamponų ir tvarsčių privyniota. O svarbiausia, 
baugu. Kai visą savaitę išbūni aklas, darosi baisu krėsti juokus su 
regėjimu. Teisybė, tvarsčius man ketino nuimti šiandien, bet tai 
daroma prieblandoje, ir žiūrėti man būtų leista tik tuo atveju, kai 
akys būtų sveikos. Aš nežinojau, ar jos sveikos. Regėjimas galėjo 
būti visam laikui pablogėjęs. O gal ir visai buvau apakęs. To dar 
nežinojau... 

Nusikeikiau ir vėl paspaudžiau skambučio mygtuką. Nuo to 
šiek tiek palengvėjo. | 

Tačiau skambučiai, matyt, niekam nerūpėjo. Man pasidarė 

ne tik neramu, bet ir pikta. Jautiesi pažemintas, jei nuo ko nors 
priklausai, bet dar blogiau, kai net neturi nuo ko priklausyti. Kantrybė 
man baigė sekti. Pasiryžau veikti. 

Jei išeisiu į koridorių, pradėsiu rėkauti ir sukelkių skandalą, 
kas nors būtinai pasirodys - bent jau mane apibarti. Nubloškiau 
antklodę ir išlipau iš lovos. Niekad nebuvau matęs palatos, kurioje 
gulėjau, ir nors iš klausos gerai numaniau, kur durys, jas buvo ne 
taip lengva rasti. Trukdė nesuprantamos ir nereikalingos kliūtys, 
nusimušiau kojos pirštą ir nusibrozdinau kelį, bet per kambarį perėjau 
ir iškišau galvą į koridorių. 

- Ei! - sušukau. - Duokit man pusryčius. Į keturiasdešimt 
aštuntą palatą! 

Valandėlę buvo tylu. Paskui pasigirdo balsai, visi šaukė kartu. 
Rodėsi, kad jų šimtai, o žodžio nė vieno nebuvo galima suprasti. Lyg 
būčiau paleidęs minios triukšmo įrašą, ir karingai nusiteikusios 
minios. Smilktelėjo košmariška mintis, kad gal miegantį mane 
pergabeno į beprotnamį ir kad čia visai ne šv. Merino ligoninė. Tie 
balsai neatrodė man normalių žmonių balsai. Skubiai uždariau duris, 
kad nebegirdėčiau, ir apgraibomis grįžau į lovą. Tą valandėlę lova 
atrodė vienintelė saugi ir rami vieta šiame nesuprantamame 
pasaulyje. Lyg patvirtindamas tai, nuaidėjo dar vienas garsas, ir aš 
apmiriau, nebaigęs užsitraukti antklodės. Iš gatvės apačioje pasigirdo 
šauksmas, beprotiškas ir beviltiškas, stingdantis kraują. Jis pasigirdo 
tris kartus, paskui nutilo, bet man vis dar aidėjo ausyse. 

Suvirpėjau. Pajutau, kaip po tvarsčiais dilgčioja nuo prakaito 
kakta. Dabar žinojau, kad vyksta kažkas baisaus. Nebegalėjau ilgiau 
ištverti vienatvės ir bejėgiškos būklės. Turėjau sužinoti, kas čia dedasi. 
Pakėliau rankas prie tvarsčių, apčiuopiau segtukus ir susimąsčiau.... 

O jei gydymas buvo nesėkmingas? Jei nusiimsiu tvarsčius ir 
paaiškės, kad nematau? Tada bus dar blogiau - šimtąkart blogiau... 

Trūko drąsos šitaip vienam sužinoti, kad mano regėjimas, 
gal būt, neišgelbėtas. O jei ir išgelbėtas, ar nepakenks, kad akys bus 
neužrištos? 

Nuleidau rankas, atsilošiau. Pykdamas ant savęs ir ant 
ligoninės, ėmiau kvailai, bejėgiškai plūstis. 

Turbūt, praėjo gerokas laiko tarpas, kol atgavau šaltą kraują, 
bet netrukus Auiyėziau save vėl sukantį galvą, K visa tai [mika 

nesvarbu, iš kur ji, dedasi trečiadienį. Mat, vakar diena buvo ypatinga, 
o aš galėjau prisiekti, kad po jos praėjo tik viena naktis. 

Kronikose rasit, kad gegužės septintą, antradienį, Žemės 
orbita ėjo per kometos skeveldrų debesį. Galite tuo net patikėti, 
jeigu norint - juk patikėjo milijonai. Gal taip ir buvo. Neturiu įrodymų 
nei už, nei prieš. Matyti to viso negalėjau, tačiau turiu savo nuomonę. 
Tikrai žinau tik tai, kad praleidau vakarą lovoje, klausydamasis, kaip 
kiti pasakoja apie dangaus reiškinį, laikomą nuostabiausiu žmonijos 
istorijoje. 

Beje, prieš tam reiškiniui prasidedant, niekas nebuvo nė 
žodžio girdėjęs nei apie tą kometą, nei apie jos skeveldras... 

Nežinau, kam dar prireikė ir radijo reportažo, jei visi, kas 
tik įstengė paeiti, pavilkti kojas su ramentais xr pasėdėti invalidų 
kėdėje, buvo arba lauke, arba prie langų ir gėrėjosi grandioziškiausiu 
nemokamu fejerverku. Tačiau radijas gražbyliavo, ir aš akivaizdžiai 
pajutau, ką reiškia būti neregiu. Pagalvojau, kad, jei manęs nepagydė, 
verčiau viską baigti, negu taip gyventi. 

Dieną buvo pranešama, kad praėjusią naktį danguje virš 
Kalifornijos buvo matyti kažkokie ryškūs žali blykčiojimai. Tačiau 
Kalifornijoje nuolat atsitinka kas nors nepaprasta, taigi niekas labai 
nesidomėjo, bet pranešimai vis plaukė, atsirado kometos skeveldrų 
versija, kurios ir buvo nusitverta. 

Iš visų Ramiojo vandenyno rajonų buvo siunčiami 
pranešimai apie naktį, nutviekstą žalių meteorų, kurių "tarpais krito 
tokie srautai, jog atrodė, kad dangus apie mus sukasi". Ko gero, taip 
ir buvo. 

Nakties ribai slenkant vakarų link, reginio ryškumas anaiptol 
nemažėjo. Paskiri žali blyksniai jau buvo matyti dar nesutemus. 
Komentatorius, kalbėjęs šeštos valandos žinių laidoje, paminėjo, kad 
dėl to reiškinio atsiranda trukdymų, klausant radijo trumposiomis 
bangomis iš didelių atstumų, tačiau vidutinio ilgio bangų, kuriomis 
perduodama laida, taip pat ir televizijos jis nevcikia. Tai esąs 
nepaprastas reginys, kurio jokiu būdu negalima praleisti. Galėjo jis 
apsieiti ir be patarimų. Iš to, kaip visa ligoninė bruzdėjo, man buvo 
aišku, kad niekas to nepaprastojo reginio nepraleis, išskyrus mane. 

Ir, tarsi man buvo negana radijo komentarų, slaugė, atnešusi 
vakarienę, turėjo viską pasakoti. 

- Dangus visas pilnas krintančių žvaigždžių, - džiūgavo ji. - 

Tokių skaisčiai žalių. Veidai nuo jų kaip vaiduoklių atrodo. Visi žiūri 
į jas, lauke kartais taip nušvinta, kaip dieną, tiktai spalvos visos ne 
tokios. Kartas nuo karto pasirodo tokių didelių žvaigždžių, kad net 
akis skauda.-Stebuklingas reginys. Sako, iki šiol nieko panašaus nėra 
buvę. Kaip gaila, kad jūs negalit pamatyti, ar ne? 

- Gaila, - atsakiau piktokai. 

- Palatose visas užuolaidas atitraukėm, visi gali žiūrėti, - tęsė 
ji. - Jeigu tik nebūtų šitų tvarsčių, ir iš čia matytumėt nuostabų vaizdą. 

- O, - pasakiau aš. 

- Bet lauke turėtų būti dar gražiau. Sako, tūkstančiai žmonių 
žiūri, suėję į parkus ir ant Hito. Ir ant visų plokščių stogų žmonės 
stovi ir žiūri į dangų. 

- Kažin, kiek laiko tai gali tęstis? - kantriai paklausiau. 

- Nežinau; dar girdėjau, kad čia ne taip ryškiai šviečia, kaip 
kitose vietose. Bet jei jums ir šiandien būtų nuėmę tvarsčius, 
nemanau, kad būtų leidę žiūrėti. Reikia pratintis žiūrėti atsargiai, o 
kai kurios žvaigždės labai ryškios. Jos... Uuuch! 

- Kas - uuuch? - paklausiau. 

- Dabar buvo tokia šviesi, visa palata pasidarė žalia. Tikrai. 
Gaila, kad nematėt. 

- Kurgi ne, - sutikau aš. - O dabar būkit gera, eikit sau. 

Mėginau klausytis radijo, bet ir čia buvo girdėti tik tokie 
pat "uuuch" ir "ak" pakaitom su mandagiai paistomom banalybėm 
apie "didingą reginį" ir "unikalų reiškinį", pagaliau man pradėjo 
atrodyti, kad visas pasaulis puotauja, tik aš vienas likau į tą puotą 
nepakviestas. 

Nieko kito negalėjau pasirinkti, nes ligoninės radijas 
transliavo tik vieną programą - nori klausykis, nori nesiklausyk. Po 
kiek laiko supratau, kad spektaklis eina į galą. Diktorius patarė 
visiems, kurie dar nematė, paskubėti pasižiūrėt, antraip teksią gailėtis 
visą gyvenimą. 

Tuo, matyt, norėta įtikinti mane, kad prarandu vienintelį 
dalyką, dėl kurio gimiau. Pagaliau man tai atsipyko, ir išjungiau radiją. 
Dar spėjau išgirsti, kad reginys sparčiai silpsta ir kad greičiausiai po 
kelių valandų jau būsim už skeveldrų zonos. 

Nė kiek neabejojau, kad visa tai dėjosi vakar vakare - juk 
jei būtų atsitikę anksčiau, būčiau daug alkanesnis, negu dabar. Taip 
tai taip, bet kas gi tada atsitiko? Nejau visa ligoninė, visas miestas 

taip įsisiūbavo per naktį, kad ligi šiol negali atsipeikėti? 

Mano samprotavimus nutraukė tolimų ir artimų laikrodžių 
choras, pradėjęs mušti devintą valandą. 

Trečią kartą sukėliau perkūnišką triukšmą su savo čirškalu. 
Kol gulėdamas laukiau, už durų girdėjau kažkokį bruzdesį - 
niurzgėjimą, šliūžčiojimą, trypčiojimą, kurį kartkartėmis nustelbdavo 
tolimas šauksmas. 

Bet į mano palatą vis dar niekas nėjo. 

Dabar jau visai susileidau. Baisūs vaikystės vaizdiniai vėl 
apniko mane. Laukiau, kad atsidarys nematomos durys ir negirdimai 
prie manęs pritykins siaubingos pabaisos. Net nebuvau visai tikras, 
kad palatoje nieko nėra, kad niekas neslankioja aplink... 

Nesakau, kad iš viso esu jau toks, tikrai... Čia buvo kalti tie 
prakeikti raiščiai ant akių, balsų šurmulys koridoriuje, atsiliepęs į 
mano šauksmą. Bet aš iš tikrųjų pasidaviau paniškai baimei - O jei 
jau kartą pasiduodu, ji kausto tave vis stipriau ir stipriau. Jos jau 
nebenuvysi, švilpaudamas ar niūniuodamas sau panosėj. 

Ir pagaliau man iškilo kategoriškas klausimas: ar labiau bijau 
pakenkti akims, nusirišdamas tvarsčius, ar pasilikti tamsoje ir vis 
smarkiau drebėti iš baimės? 

Jeigu tai būtų buvę prieš vieną ar dvi dienas, nežinau, ką 
būčiau padaręs, - greičiausiai tą patį, tačiau šiandien bent galėjau 
sau pasakyti: 

- Na, po galais, blaiviai pagalvojus, kas gi čia labai atsitiks? 
Juk vis tiek tvarsčius turėjo šiandien nurišti. Surizikuosiu. 

Vienas dalykas tikrai man daro garbę. Dar nebuvau tiek 
apkvaišęs iš baimės, kad būčiau ėmęs plėštis tvarsčius be atodairos. 
Dar turėjau sveiko proto ir savitvardos, - išlipau iš lovos, užtraukiau 
užuolaidą ir tik tada pradėjau imti segtukus. 

Kai nuvyniojau tvarsčius ir įsitikinau, kad matau 
prieblandoje, pajutau dar niekad nepatirtą džiaugsmą. Ir tuoj pat, 
neradęs nei po lova, nei kur kitur palatoje besislepiančių piktadarių 
ar šiaip kokių kenkėjų, pristūmiau prie durų kėdę ir užrėmiau. Dabar 
jau galėjau suimti save į rankas. Prisiverčiau pratintis prie dienos 
šviesos po truputėlį. Taip praėjo valanda. Tada jau tikrai žinojau, 
kad dėl greitos pagalbos ir gero gydymo matau, kaip ir anksčiau. 

Tačiau pas mane vis dar niekas nėjo. Apatinėje spintelės 
lentynėlėje radau apdairiai man padėtus tamsius akinius. Dėl visa 

ko, eidamas prie lango, juos užsidėjau. Apatinė lango dalis nebuvo 
darinėjama, todėl matyti buvo ne kažin kiek. Žvelgdamas į apačią ir 
į šonus, mačiau vieną kitą žmogų, einantį tolyn gatve, net lyg ir 
nežinantį, kur eina. Tačiau iš karto suvokiau ir labai nusistebėjau, 
kad viskas matyti labai aiškiai, ryškiai - net tolimi stogai už gretimų 
pastatų. Tada išvydau, kad nerūksta nė vienas kaminas... 

Spintoje radau tvarkingai pakabintus savo drabužius. 
Apsirengęs pasijutau kur kas geriau. Portsigare buvo užsilikusios 
kelios cigaretės. Užsirūkiau ir ėmiau mąstyti - tiesa, viskas tebebuvo 
baisiai keista, tačiau negalėjau suprasti, kodėl buvau bepasiduodąs 
panikai. 

Nelengva įsivaizduoti, kaip viską vertinai anais laikais. Dabar 
turim daugiau pasikliauti savimi. O tada viskas buvo taip įprasta, 
tarpusavy susieta... Kiekvienas pastoviai buvo savo vietoje ir 
nenukrypdamas vaidino savo vaidmenį, tad buvo nesunku supainioti 
įpročius ir papročius su gamtos dėsniais. Kai ta nustatyta tvarka kaip 
nors pairdavo, viskas virsdavo aukštyn kojom. 

Pusę gyvenimo pragyvenęs pagal tam tikrą tvarką, 
persiorientuoji ne taip greit. Zvelgiu į tuometinį gyvenimą ir kai 
matau, kaip mes nežinojom ir kaip mums visai nerūpėjo žinoti apie 
kasdieninę buitį, man ne tik keista, bet ir trupučiuką pikta. Aš, 
pavyzdžiui, visai nieko neišmaniau apie tokius paprastus dalykus: 
kaip iki manęs ateina maistas, iš kur atiteka vanduo, kaip išaudžiami 
ir pasiuvami mano dėvimi drabužiai, kaip kanalizacija saugo miestų 
sveikatą. Mūsų gyvenimas buvo tapęs sudėtinga specialistų tarpusavio 
sąveika; jie visi kaip sugebėjo dirbo savo darbą ir norėjo to paties iš 
kitų. Dėl to niekaip negalėjau patikėti, kad ligoninėje visiška suirutė. 
Buvau įsitikinęs, kad kažkur kažkas turi savo rankose valdžią, tik 
visa nelaimė, kad tas kažkas visiškai užmiršo keturiasdešimt aštuntą 
palatą. 

Ir vis dėlto, kai vėl priėjau prie durų ir pažvelgiau į koridorių, 
turėjau pripažinti, kad toji suirutė daug didesnė ir atsiliepia ne tik 
vieninteliam keturiadešimt aštuntos palatos pacientui. 

Koridoriuje nieko nepamačiau, tik tolumoje sklido 
prislopinti balsai. Girdėjau taip pat šliūžuojančius žingsnius, 
retkarčiais koridoriais nuaidėdavo garsus šauksmas, tačiau to 
šurmulio, kurio išsigandęs pirma užsidariau duris, nebebuvo. 

Ši kartą nebešaukiau. Atsargiai žengiau į koridorių - kodėl 

atsargiai? Nežinau. Kažkodėl reikėjo būti atsargiam. 

Tam aidžiam pastate buvo sunku suprasti, iš kur sklinda 
garsai, bet vienam gale koridorius baigėsi matinio stiklo durimis, 
pro kurias buvo matyti balkono turėklų šešėliai, taigi nuėjau į kitą 
pusę. Už kampo buvo jau nebe vienučių fligelis, ir koridorius buvo 
platesnis. 

Peržvelgęs tą koridorių, pamaniau, kad jis tuščias, bet kiek 
paėjęs pamačiau iš šešėlio išnyrant žmogų. Tai buvo vyras juodu 
švarku, dryžuotomis kelnėmis ir baltu chalatu. Supratau - vienas iš 
gydytojų, tik buvo keista, kad jis taip spaudžiasi prie sienos ir eina 
apčiuopomis. 

- Ei, klausykit, - pašaukiau. 

Jis iškart sustojo. Veidas, atgręžtas į mane, buvo pilkas ir 
kupinas baimės. 

- Kas jūs? - paklausė jis netvirtai. 

- Mano pavardė Meisenas, - atsakiau. - Viljamas Meisenas. 
Aš čia pacientas - iš keturiasdešimt aštuntos palatos. Ir išėjau sužinoti, 
kodėl... 

- Jūs matot? - greit pertraukė jis mane. 

- O kaipgi, matau. Taip pat gerai, kaip ir anksčiau, - patikinau 
ji. -Nuostabiai gerai pagydė. Niekas neatėjo raiščių nuo akių nuimti, 
tai pats nusirišau. Nemanau, kad čia kas blogo. Aš nusirišau... 

Bet jis vėl mane pertraukė: 

- Nuveskit mane į mano kabinetą. Man skubiai reikia 
paskambinti. 

Neiškart suvokiau, ką tai reiškia, bet juk viskas tą rytą, kai 
tik pabudau, buvo vien mįslės. 

- O kur jis yra? - paklausiau. 

- Penktas aukštas, vakariniame sparne. Ant durų lentelė - 
"Gydytojas Soumsas". 

- Gerai, - sutikau, kiek nustebęs. - O kur mes dabar esam? 

Jis papurtė galvą, jo veidas atspindėjo vidinę įtampą ir 
susierzinimą. 

- Ką aš, po galais, žinau? - tarė niūriai jis. - Turit akis, velniai 
griebtų, tai ir žiūrėkit. Argi nematot, kad aš aklas? 

To nebuvo matyti. Jo plačiai atmerktos akys žiūrėjo tiesiai į 
mane. 

- Luktelkit, - pasakiau aš. Apsidairiau. Ant sienos priešais 

lifto duris radau didelį skaičių "5". Grįžau ir pasakiau jam tai. 

- Gerai. Imkit mane už rankos, - paliepė jis. - Nuo lifto 
pasukit į dešinę. Paskui koridorium į kairę, trečios durys. 

Darau; kaip buvo liepta. Eidami nieko nesusitikom. 
Kabinete privedžiau jį prie stalo ir įdaviau į rankas telefono ragelį. 
Jis kiek pasiklausė. Paskui pagrabaliojęs susirado aparatą ir 
nekantriai nuspaudė keletą kartų šakutę. Jo veidas pamažu keitėsi. 
Pranyko irzlumas ir nerimas. Gydytojas atrodė tik pavargęs, labai 
pavargęs. Padėjo ragelį ant stalo. Kelias sekundes stovėjo tylėdamas, 
rodės, kad žiūri į sieną priešais. Paskui atsisuko į mane. 

- Nėra prasmės - tyli. Ar jūs dar čia? - pridūrė jis. 

- Taip, - atsakiau. 

Jo pirštai apčiuopė stalo kraštą. 

- Į kurią pusę aš atsisukęs? Kur tas velnio langas? - paklausė 
jis vėl irzliai. 

- Tiesiai už jūsų. 

Jis apsigręžė ir žengė prie lango, atkišęs rankas. Atidžiai 
apčiupinėjo palangę per visą plotį, tada pasitraukė atgal. Kol 
susivokiau, ką jis daro, jis puolė į langą ir išvirto lauk su visais stiklais. 


**kkk 


Nepasilenkiau pasižiūrėti. Vis dėlto penktas aukštas. 

Kai jau įstengiau pajudėti, sudribau į krėslą. Pasiėmiau 
cigaretę iš pakelio nuo stalo ir užsidegiau, pirštai man drebėjo. 
Sėdėjau, kol kiek atsigavau, kol praėjo blogumas. Netrukus pasijutau 
gerau. Išėjęs iš kambario, grįžau ten, kur buvau sutikęs daktarą. 
Pasiekęs tą vietą, vis dar jaučiausi nekaip. 

Tolimame plataus koridoriaus gale pastebėjau palatos duris. 
Stiklai buvo matiniai, tik akių aukštyje palikti permatomo stiklo 
ovalai. Pamaniau, kad ten turėtų kas nors budėti, tai galėčiau pranešti 
apie gydytojo savižudybę. 

Atidariau duris. Palatoje buvo tamsu. Užuolaidos, matyt, 
kaip buvo užtrauktos, pasibaigus vakarykščiam "spektakliui", taip ir 
liko neatitrauktos. 

- Sesele, - pašaukiau. 

- Nėrjos čia, - atsakė vyriškas balsas. - Ir velniškai ilgai nėr. 
Ar negalėtum atitraukti tų velnio užuolaidų, drauguži, šviesos 

smarkiai trūksta. Nežinau, kas čia tai sumautai ligoninei šiandien 
atsitiko. 

- Gerai, - tariau. 

Tegu čia būna kokia nori netvarka, vis vien kurių galų 
nelaimingi ligoniai turėtų gulėti patamsy. 

Priėjęs prie artimausio lango, atitraukiau užuolaidas, palatą 
užliejo skaisti šviesa. Tai buvo chirurginė palata, joje gulėjo bent 
dvidešimt ligonių. Daugiausia sužeistomis kojomis, o keli, kaip 
atrodė, amputuotomis. 

- Ko ten krapštaisi, atitrauk gi, - pasakė tas pats balsas. 

Aš atsigręžiau ir pažvelgiau į tą vyriškį. Jis buvo 
tamsiaplaukis, stambus, vėjo nugairintu veidu. Sėdėjo lovoje, 
žvelgdamas tiesiai į mane - ir į šviesą. Jo akys atrodė įbestos tiesiai į 
mano akis, ir jo kaimyno, ir dar kito... 

Keletą sekundžių ir aš spoksojau į juos. Kol susigaudžiau. 
Paskui pasakiau: 

- Aš... jos... kažko užkliuvo, einu paai, kas pataisytų, - 
ir išdūmiau iš palatos. 


**kkkk 


Vėl mane ėmė krėsti drebulys, būtų buvę ne pro šalį išgerti 
ko nors stipresnio. Pradėjau suprasti. Tačiau niekaip negalėjau 
patikėti, kad visi toje palatoje akli, kaip ir tas gydytojas. Ir vis dėlto... 

Liftas neveikė, ir aš ėmiau leistis laiptais. Nulipęs aukštu 
žemiau, suėmiau save į rankas, įsidrąsinau ir pažvelgiau į dar vieną 
palatą. Patalai čia buvo išmėtyti. Iš pradžių man pasirodė, kad palata 
tuščia, bet ne... ne visai. Du žmonės su pižamomis gulėjo ant grindų. 
Vienas buvo visas aptekęs kraujais nuo neužgijusio pjūvio, kitas 
atrodė tartum ištiktas hiperemijos. Abu negyvi. Kiti buvo išėję. 

Grįžęs į laiptų aikštelę, supratau, kad visą laiką tolumoj 
girdimi balsai eina iš apačios; dabar jie buvo arčiau ir garsesni. 
Valandėlę pastovėjau dvejodamas, tačiau nieko kito man neliko, tiktai 
leistis žemyn. 

Ties posūkiu vos nesuklupau ant lavono, gulinčio šešėlyje 
skersai kelio. Laiptų apačioje gulėjo dar vienas žmogus, - tas tikrai 
ant ano suklupo ir krisdamas prasiskėlė galvą į laiptus. 

Pagaliau pasiekiau paskutinį posūkį. Iš čia buvo matyti 

vestibiulis. Atrodė, kad visi, kurie tiktai galėjo paeiti, bus suplūdę 
čia, tikėdamiesi arba rasti pagalbos, arba išeiti laukan. Kai kurie, 
matyt, ir išėjo. Vienerios durys buvo atidarytos iki galo, bet dauguma 
ligonių negalėjo jų rasti. Minia vyrų ir moterų, beveik visi su ligoninės 
pižamomis, lėtai ir beviltiškai sukosi aplink. Tuos, kurie buvo iš krašto, 
šis judėjimas negailestingai spaudė į marmurinius kampus ir prie 
išsikišusių lipdytinių puošmenų. Keletas stovėjo be kvapo, prispausti 
prie sienos. Tai vienas, tai kitas nuolat suklupdavo ir, jei parkrisdavo, 
atsistoti jau beveik nebegalėdavo. 

Visa tai atrodė... tur būt, esat matę Dore paveikslų, kur 
vaizduojami nusikaltėliai pragare? Tačiau Dore negalėjo pavaizduoti 
garsų - raudojimo, dejonių, retkarčiais pasigirstančių nevilties riksmų. 

Ištvėriau tik kokią minutę ar dvi. Paskui puoliau laiptais 
atgal. 

Jaučiau, kad turiu kaip nors jiems padėti. Gal išvesti į gatvę, 
kad bent padaryčiau galą tam siaubingam lėtam šliuožimui ratu. 
Tačiau vien pažvelgus darėsi aišku, kad nėra ko tikėtis prasimušti 
prie durų ir išvesti juos lauk. Na, o jei ir pavyktų, jei išvesčiau, ką gi 
tada daryti? Pasėdėjau truputį ant laiptų, susiėmęs galvą rankomis, 
ir visą laiką man ausyse skambėjo tas klaikus balsų šurmulys. Paskui 
paieškojęs suradau kitus laiptus. Tai buvo siauručiai tarnybiniai 
laiptai, ir jais išėjau į kiemą. 

Galšita pasakojimo vieta ir nelabai vykusi. Viskas buvo taip 
netikėta ir taip mane sukrėtė, kad iš pradžių sąmoningai stengiausi 
neprisiminti smulkmenų. Tuo metu jaučiausi kaip kokiam košmare, 
iš kurio desperatiškai, tačiau bergždžiai stengiausi pabusti. Išėjęs į 
kiemą, vis dar nelabai tikėjau tuo, ką buvau matęs. 

Tačiau dėl vieno dalyko nė kiek neabebojau. Nesvarbu, ar 
gyvenau tikrovėje, ar košmare, o išgerti norėjau kaip niekad anksčiau. 

Išėjęs pro vartus, patekau į nedidelę gatvelę, kurioje nebuvo 
matyti nė gyvos dvasios, tačiau beveik tiesiai priešais stovėjo baras. 
Dar atsimenu jo pavadinimą: "Alameino didvyris". Virš pravirų durų 
ant geležinių kablių kabojo gana vykęs vikonto Montgomerio 
portretas. Tiesiai ten ir patraukiau. Įėjus į vidų, man palengvėjo 
širdyje, nes viskas atrodė normalu. Baras buvo nuobodžiai pažįstamas 
ir panašus į dešimtis kitų. 

Bare nebuvo nieko, tačiau tolesniame kambaryje aiškiai 
kažkas darėsi. Girdėjau kažkieno šnopavimą. Pūkštelėjo traukiamas 

kamštis. Tyla. Paskui pasigirdo balsas: 

- Džinas, kad jį kur griausmas! Po velnių! 

Sudžingsėjo stiklai. Kažkas girtas sukikeno: 

- Tai veidrodis. O kuriem galam dabar veidrodžiai? 

Pūkštelėjo kitas kamštis. | 

- Ir vėl tas prakeiktas džinas, - nusiskundė kažkas įsižeidęs. 
- Velniop džiną! 

Šį kartą butelis pataikė į kokį minkštą daiktą, po to 
bumptelėjo ant grindų, ir džinas ėmė kliuksėdamas lietis laukan. 

- Ei! - pašaukiau. - Norėčiau išgerti. 

Tyla. Paskui tas pats balsas atsargiai paklausė: 

- Kas ten? 

- Aš iš ligoninės, - atsakiau. - Norėčiau išgerti. 

- Neprisimenu jūsų balso. Ar jūs neaklas? 

- Ne, - atsakiau. 

- Na tai, daktare, būkit malonus - eikit šen greičiau už baro 
ir suraskit man butelį viskio. 

- Jei tik tiek, galiu pabūti ir daktaru, - pasakiau. 

Perlipau per barą ir įėjau į tą kambarį. Ten stovėjo 
raudonveidis vyras dideliu pilvu, žilstančiais lyg jūros vėplio ūsais, 
vienais marškiniais be apykaklės ir kelnėmis. Gerokai įkaušęs. 
Atrodė, kad neapsisprendžia, ar atkimšti butelį, kurį laikė rankoje, 
ar juo pasinaudoti kaip ginklu. 

- Jei nesat daktaras, tai kas tada esat? - įtariai paklausė jis. 

- Buvau pacientas... bet išgerti man reikia kaip ir bet kuriam 
daktarui, - atsakiau ir pridūriau: - Vėl pasiėmėt džiną. 

- O, nejaugi? Tai bjaurybė, - pasakė jis, sviesdamas butelį. 
Butelis džingtelėjęs išlėkė pro langą. 

- Duokit kamščiatraukį, - paprašiau. 

Nuo lentynos paėmiau butelį viskio, atkimšau ir padaviau 
jam kartu su stikline. Sau įsipyliau porciją stipraus konjako su labai 
mažai sodos, paskui dar vieną. Rankos dabar jau nebe taip drebėjo. 

Pažvelgiau į savo bendrą. Jis gėrė viskį neskiestą, tiesiai iš 
butelio. 

- Pasigersit, - tariau. 

Jis stabtelėjo ir pasuko į mane galvą. Galėjon prisiekti, kad 
jo akys mane mato. 

- Pasigersiu! Po perkūnais, juk aš jau girtas, - paniekinamai 

pasakė jis. 

Jis buvo visiškai teisus, ir aš nieko nebesakiau. Valandėlę 
pagalvojęs, jis pareiškė: 

- Ir būsiu dar girtesnis. Būsiu dar daug girtesnis. - Jis | 
pasislinko arčiau. - Žinot ką - aš apakau. Esu aklas kaip kurmis. Visi 
akli kaip kurmiai. Tik jūs ne. Kodėl jūs ne aklas kaip kurmis? 

- Nežinau, - atsakiau. 

- Tai ta šlykštynė kometa, kad ją kur... Per ją viskas. Žalios 
krintančios žvaigždės... ir visi dabar akli kaip kurmiai. Ar matėt žalias 
krintančias žvaigždes? 

- Ne, - prisipažinau. 

- Taip ir yra. Nematėt jų ir neapakot. Visi kiti jas matė, - jis 
išraiškingai mostelėjo ranką, - visi akli kaip kurmiai. Kad ji kur 
prasmegtų, ta kometa! 

Įsipyliau trečią porciją konjako, svarstydamas, ar jo 
žodžiuose yra tiesos. 

- Visi akli? - pakartojau. 

- Taigi. Visi. Ko gero, visi šiam pasauly... išskyrus jus, - 
pridūrė, lyg ką prisiminęs. 

- Iš kur žinot? 

- Ko čia nežinosi. Pasiklausykit! - tarė jis. 

Mes stovėjom greta, atsirėmę į barą prastoj užeigoj, ir 
klausėmės. Nieko nebuvo girdėti... nieko, tik šiugždėjo purvinas 
laikraštis, vėjo nešamas tuščia gatve. Šioje tyloje glūdėjo viskas, kas 
jau buvo pamiršta tūkstantį ir daugiau metų. 

- Matot? Viskas aišku, - pasakė jis. 

- Taip, - lėtai atsakiau, - matau. 

Reikėjo eiti. Nežinojau kur. Bet juk turėjau sužinoti daugiau 
apie tai, kas čia darosi. 

- Jūs šeimininkas? - paklausiau jį. 

- Na ir kas, jei aš? - atkirto tarsi gindamasis. 

- Nieko, tiktai turiu kažkam užmokėti už tris dvigubas 
konjako porcijas. 

- Et, tuščia jų. 

- Bet... paklausykit... 

- Tuščia jų, sakau. Ar žinot kodėl? Todėl, kad kuriam galui 
numirėliui pinigai? O aš jau numirėlis. Dar tik gurkštelėsiu 
trupučiuką. 

Pagal metus jis atrodė visai tvirtas vyras, ir aš pasakiau jam 
tai. 

- O kam gyventi, jei esi aklas kaip kurmis? - piktai paklausė 
jis. Taip pasakė mano žmona. Ir ji buvo teisi... Ir drąsesnė už mane. 
Kai suprato, kad ir vaikai akli, ką ji padarė? Atsigulė su jais lovon ir 
atsuko dujas. Štai ką ji padarė. O man pritrūko drąsos. Drąsi mano 
žmonelė buvo, tai ne aš. Bet ir aš tuoj... tuoj eisiu pas juos... tik 
pasigersiu kaip reikiant. 

Ką aš galėjau pasakyti? Ką tik sakiau, viskas jį pykdė. 
Pagaliau jis apgraibom susirado laiptus ir ėmė lipti viršun su buteliu 
rankoj. Nemėginau jo sustabdyti, nei sekti iš paskos. Stovėjau ir 
žiūrėjau, kaip jis nueina. Baigiau gerti konjaką ir išėjau į tylią gatvę. 


2 
TRIFIDŲ ATSIRADIMAS 


Dabar papasakosiu apie save. Kalbėsiu apie daugelį dalykų, 
jau pražuvusių amžinai, bet pasakodamas negalėčiau išsiversti be 
žodžių, kuriais mes tuos dalykus vadindavom, todėl juos ir palieku. 
Kad būtų suprantamos visos aplinkybės, turiu grįžti prie senesnių 
laikų, negu ta diena, kai pradėjau pasakoti. 


**+kk i 


Kai buvau mažas, mes - mano tėvas, mama ir aš - gyvenom 
pietiniame Londono priemiestyje. Turėjom nedidelį namuką, kurį 
tėvas išlaikydavo, kasdien uoliai dirbdamas prie savo rašomojo stalo 
Valstybinių mokesčių departamente, ir sodelį, kuriame jis dar uoliau 
plušėdavo per vasarą. Mes mažai kuo skyrėmės nuo dešimties ar 
dvylikos milijonų žmonių, kurie tais laikais gyveno Londone ir jo 
apylinkėse. 

Mano tėvas buvo vienas iš tų žmonių, kurie galėdavo 
akimirksniu sudėti didžiausią stulpelį skaičių, net jei jie reikšdavo 
juokingus tų laikų pinigus, todėl visai natūralu, kad jis tikėjo, jog 
tapsiu buhalteriu. Kadangi sudėdamas vienus ir tuos pačius skaičius, 
niekaip nesugebėdavau du kartus gauti vienodos jų sumos, tėvui 
atrodžiau paslaptingas ir kartu apgailėtinas. Bet nieko nepadarysi, 

„taip iav buvo Mokvtniai kurie vienas po kito stengėsi man įrodyti, 

kad matematikos atsakymai gaunami logiškai, o ne kokio mistinio 
įkvėpimo būdu, atsisakydavo mane mokyti, įsitikinę, kad matematika 
- ne mano galvelei. Tėvas žvelgdavo į mano pažymius paniuręs, nors 
iš kitų dalykų jie nebuvo blogi. Manau, kad jo mintis plaukė šitaip: 
negabus matematikai - neišmanys apie finansus - neturės pinigų. 

- Iš tikro nežinau, kur tave reiks dėti, Ką gi tu norėtum veikti? 
-klausdavo jis. 

Iki trylikos ar keturiolikos metų aš tiktai purtydavau galvą, 
suvokdamas liūdną savo nepilnavertiškumą, ir prisipažindavau, kad 
nežinau. 

Tada jau tėvas purtydavo galvą. 

Jam pasaulis buvo griežtai padalintas į žmones, sėdinčius 
už rašomojo stalo ir dirbančius protinį darbą, ir į žmones, 
nedirbančius protinio darbo, arba juodnugarius. Kaip jis galėjo išlikti 
tokių pažiūrų, kurios buvo pasenusios jau prieš šimtą metų, nežinau, 
tačiau vaikystėje jos buvo tiesiog įsigėrusios man į kraują, ir aš gana 
vėlai supratau, kad nesugebėjimas skaičiuoti nebūtinai turi pasmerkti 
mane šluoti gatvę ar mazgoti puodus. Man nė į galvą neateidavo, 
kad karjerą galiu padaryti toje srityje, kuri man labiausiai patinka, 
bet tėvas arba nepastebėdavo, arba nepaisydavo, kad mano biologijos 
pažymiai visada geri. 

Viską išsprendė trifidų atsiradimas. Iš tikrųjų jie man padarė 
daug gero. Jie aprūpino mane darbu, jų dėka gyvenau pasiturimai. 
Tiesa, keletą kartų jie vos neatėmė man gyvybės. Antra vertus, turiu 
pripažinti, kad jie ir išgelbėjo man gyvybę, nes, trifido apdegintas, 
patekau į ligoninę, kurioje ir praleidau tą lemtingą "kometos 
skeveldrų" vakarą. 

Knygose prirašyta daugybė miglotų samprotavimų apie 
trifidų kilmę. Dauguma jų - nesąmonės. Juk tikrai jie neatsirado 
savaime, kaip tikėjo daugelis naivuolių. Nieko verta ir teorija, kad 
jie - pasiuntiniai, pranašaujantys baisias nelaimes pasauliui, jeigu jis 
nepasitaisys ir neims padoriai elgtis. Taip pat neatplaukė jų sėklos iš 
kosmoso, parodydamos, kokių baisių gyvybės formų gali atsirasti 
- kituose, ne tokias palankias sąlygas turinčiuose pasauliuose, - bent 
jau aš esu tuo įsitikinęs. 

Žinojau apie trifidus daugiau, negu kas nors kitas, nes jie 
buvo mano specialybė, ir firma, kuriai dirbau, buvo artimai, jei jau 
nesakysim maloningai susijusi su viešu jų pasirodymu..Ir vis dėlto 

tikra jų kilmė nėra aiški. Mano nuomone, - verta ji ko nors ar ne, - 
jie atsirado po daugelio sudėtingų ir neleistinų biologinių 
eksperimentų, labai gali būti, kad ir atsitiktinių. Mes galėtume turėti 
jų geneologiją, jei tie, kurie daugiausia apie juos žino, būtų paskelbę 
bent vieną autoritetingą mokslinį darbą. Tačiau to nebuvo padaryta 
dėl savotiškos politinės situacijos. 

Pasaulis, kuriame tada gyvenome, buvo platus, ir didesnė jo 
dalis buvo mums pasiekiama be ypatingo vargo. Jį buvo išraižę 
plentai, geležinkeliai ir vandenynų laivų linijos, galėjom saugiai ir 
patogiai keliauti tūkstančius mylių. Jei norėdavom keliauti dar 
greičiau ir turėdavom iš ko, skrisdavom lėktuvais. Tais laikais 
nereikėjo nešiotis ginklų ar nuolat saugotis. Galėdavai eiti, kur 
panorėjęs, ir niekas tau nekliudydavo - nebent visokie formalumai 
ir taisyklės. Toks ramus pasaulis dabar atrodo kaip utopija. Ir vis 
dėlto jis toks buvo. 

Jauniems žmonėms, kurie nėra matę to pasaulio, tur būt, 
sunku jį įsivaizduoti. Jis tikriausiai atrodo jiems kaip aukso amžius, 
nors tiems, kurie tada gyveno, toks nebuvo. Dabar galima galvoti, 
kad taip gerai sutvarkytoje Žemėje buvo nuobodu, bet ir tai netiesa. 
Žemė buvo labai įdomi vieta, bent biologui. Kasmet mes 
pastumdavome maistinių augalų augimo ribą trupučiuką toliau į 
šiaurę. Ten, kur visada būdavo tundra ar šiaip dykvietės, atsirasdavo 
vis naujų laukų, duodančių gausius derlius. Taip pat kasmet atgimdavo 
senos ar neseniai atsiradusios dykumos, jos augindavo žolę ar 
maistinius augalus. Maistas tada buvo mūsų svarbiausia problema, 
ir regeneracijos progresas bei kultivuojamų plotų kitimas 
žemėlapiuose buvo sekamas ne mažiau dėmesingai, negu ankstesnė 
karta sekė pakitimus karo fronte. 

"Toks dėmesio persimetimas nuo kardų prie arklų, be jokios 
abejonės, buvo socialinis progresas, bet kartu optimistai klydo, 
tvirtindami, kad jis rodo žmogaus prigimties pasikeitimą. Žmogaus 
prigimtis liko kaip buvus - devyniasdešimt penki procentai žmonijos 
norėjo gyventi taikingai, o penki procentai tik ir laukė progos užvirti 
kokią košę. Ir tik todėl buvo tyku ramu, kad tokios progos vis 
neatsirasdavo. 

Dvidešimt penki milijonai naujų burnų kasmet reikalavo 
maisto, ir jo gavimas darėsi vis sunkesnė problema, o kai užėjo pora 
nederliaus sezonų, žmonės pagaliau suvokė - ir daug geriau, negu 

po ilgų nevaisingos propagandos metų, - kaip tai svarbu ir 
neatidėliotina. “ 

Faktorius, kuris šiek tiek prilaikė karinguosius penkis 
procentus nųo beprotiškų žingsnių, buvo dirbtiniai palydovai. 
Intensyvios pastangos raketų technikos srityje pagaliau davė 
rezultatus. Buvo paleisti pirmieji palydovai mokslinio tyrimo tikslais, 
tačiau netrukus pasirodė ir palydovai bombos. Buvo labai nemalonu 
žinoti, kad tau virš galvos kybo baisios naikinimo priemonės, kad jos 
sukasi sau ramiai, bet užtenka paspausti mygtuką, ir jos nukris, viską 
griaudamos ir naikindamos, o padaryti nieko negalėsi. Bet gyvenimas 
turėjo eiti savo keliu, ir žmonės norom nenorom gavo apsiprasti. 
Kartkartėm, tiesa, pasigirsdavo paniškų kaltinimų, esą, be palydovų 
su atominiais užtaisiais, erdvėje pilna palydovų su augalų bei gyvulių 
ligų sukėlėjais, radioaktyviomis dulkėmis, virusais ir infekcijomis - 
ne tik žinomomis, bet ir visai naujomis, ką tik "iškeptomis" 
laboratorijose. Sunku pasakyti, ar iš tikrųjų buvo tokių nepatikimų 
ginklų, galėjušių atsigręžti prieš tuos, kurie juos paleido. Tačiau 
žmogiško kvailumo ribas, ypač kvailumo, kuriam mina ant kulnų 
baimė, nelengva nustatyti. Todėl visiškai įtikėtina, kad virusai, labai 
nepatvarūs organizmai, prarandą kenksmingas savybes per keletą 
dienų, galėjo būti palaikyti strateginiu ginklu. Galų gale šalys tarsi 
susitarusios liovėsi ką nors tvirtinti ar neigti apie palydovus, ir pamažu 
visuomenės dėmesys nukrypo į ne mažiau svarbią, bet ne tokią 
pavojingą maisto trūkumo problemą. 

Kaip tik tuo metu istorijos arenoje pasirodė Umbertas 
Kristoforas Palangezas. Tiesa, jo atsiradimą vargu ar kas pastebėjo. 
Pavyzdžiui, aš sužinojau apie jį gerokai vėliau, jau dirbdamas. 

Umbertas buvo kilęs iš Pietų Amerikos. Jis sutrikdė darnaus 
riebalų gamybos mechanizmo eigą, įžengdamas į "Arkties ir Europos 
žuvies taukų kompanijos" kontorą ir pasiūlydamas išbandyti butelį 
blyškiai rausvo aliejaus. 

Kompanija neparodė didelio susidomėjimo. Biznis ir taip 
jai ėjosi gerai. Vis dėlto po kiek laiko buvo prisiruošta ištirti paliktą 
pavyzdį. 

Pirmiausia buvo nustatyta, kad tai, šiaip ar taip, ne žuvies 
taukai, o augalinis aliejus, tik neaišku, iš kokio augalo pagamintas. 
Antras dalykas - palyginus su šiuo aliejum, geriausi jų žuvies taukai 
atrodė kaip mašinų alyva. Sunerimę kompanijos darbuotojai pasiuntė 

aliejaus likutį nuodugnesniam ištyrimui ir skubiai apklausinėjo, ar 
misteris Palangezas nesiūlė jo ir kam nors kitam. 

Kai Umbertas atėjo antrą kartą, kompanijos direktorius 
sutiko jį su meilikaujamu dėmesiu. 

- Atnešėt mums labai gero aliejaus, misteri Palangezai, - 
tarė jis. 

Umbertas linktelėjo juodą blizgančią galvą. Jis ir pats tai 
žinojo. 

- Nesu matęs nieko panašaus, - prisipažino direktorius. 

Umbertas vėl linktelėjo. 

- Tikrai? - mandagiai paklausė jis. Paskui, lyg ką apgalvojęs, 
pridūrė: - Manau, kad dar pamatysit, senjore, ir labai dideliais 
kiekiais. - Jis vėl susimąstė. - Mano manymu, jis pasirodys rinkoje 
po septynerių, gal ir po aštuonerių metų. - Jis nusišypsojo. 

Direktorius tuo nepatikėjo. Ir atvirai pasakė: 

- Jis geresnis už mūsų žuvies taukus. 

- Man taip ir buvo pasakyta, senjore, - sutiko Umbertas. 

- Ar prekiausit juo pats, misteri Palangezai? 

Umbertas vėl nusišypsojo: 

- Argi rodyčiau jums, jei ketinčiau pats imtis? 

- Galėtume pagerinti vieną savo aliejų sintetiškai, - 
susimąstęs tarė direktorius. 

- Taip, pridėdami vitaminų... tačiau vitaminų sintezė per 
brangiai atsieis, net jei mokėtumėt tai padaryti, - ramiai tarė 
Umbertas. - Be to, - pridūrė jis, - man sakė, kad šis aliejus lengvai 
nukonkuruos jūsų geriausius žuvies taukus. 

- Hm, - tarė direktorius. - Kaip matau, jūs norit mums kažką 
pasiūlyti, misteri Palangezai. Tai gal ir siūlykit. 

Umbertas paaiškino: 

- Patekus į tokią keblią padėtį, yra dvi išeitys. Paprastai tokiu 
atvejų naujam produktui užkertamas kelias arba jo pasirodymas 
vilkinamas tol, kol grįžta kapitalas, įdėtas į dabar naudojmus 
įrengimus. Tai, žinoma, priimtinesnis būdas. 

Direktorius linktelėjo. Tokius dalykus jis gerai žinojo. 

- Tačiau šį kartą aš labai jus užjaučiu, nes, 'suprantat, tai 
neįmanoma. 

Direktorius tuo abejojo. Jis norėjo pasakyti: "Jūs taip 
manote?", tačiau susilaikė ir apsiribojo neapibrėžtu "O?", 

- Antras būdas, - tęsė Umbertas, - imtis gaminti pačiam, 
nieko nelaukiant. 

- A! - tarė direktorius. 

- Manau, - tarė Umbertas, - manau, kad galėčiau parūpinti 
jums to augalo sėklų, turbūt, po šešių mėnesių. Jei pasėtumėt, aliejaus 
gamybą galėtumėt pradėti po penkerių metų... na, o tikrąjį derlių 
gautumėt po šešerių. | 

- Kaip tik laiku, - tarė direktorius. 

Umbertas linktelėjo. 

- Anas būdas daug paprastesnis, - tarė direktorius. 

- Jeigu tik būtų įmanomas, - sutiko Umbertas. - Tačiau jūsų 
konkurentai nesukalbami, jų nesulaikysi. 

Jis tai pareiškė taip tvirtai, kad direktorius kurį laiką labai 
įdėmiai į jį žiūrėjo. 

- Minėjote sėklas, - pagaliau tarė direktorius. - Ar tai kokia 
nauja rūšis? Juk jeigu ten tiktai pagerinta saulėgrąžų veislė, lengviau 
apdirbama... - 

- Kiek suprantu, tai naujas augalas, visiškai naujas. 

- Tai jūs pats, vadinasi, nematėt? O gal ten iš tikrųjų kokia 
modifikuota saulėgrąžų veislė? 

- Aš mačiau nuotrauką, senjore. Nesakau, kad tas augalas 
visai nepanašus į saulėgrąžą. Nesakau, kad jis visai nepanašus į ropę. 
Nesakau, kad jis nepanašus į dilgėlę ar net orchidėją. Tačiau tvirtai 
pasakysiu štai ką: jei jie visi ir būtų to augalo tėvai, jie neatpažintų 
savo vaiko. Ir nemanau, kad labai juo didžiuotųsi. 

- Suprantu. O kokią sumą turi omeny, siūlydamas mums šio 
augalo sėklas? 

Umbertas pasakė tokią sumą, kad direktorius net nusiėmė 
akinius ir prisikišęs įsistebeilijo į pašnekovą. Umbertas nė kiek 
nesutriko. 

- Pagalvokite pats, senjore, - tarė jis, barkšnodamas pirštais 
į stalą. - Tai sunku padaryti. Ir pavojinga, labai pavojinga. Aš ne 
bailys, bet pavojai neteikia man jokio malonumo. Už tas sėklas reikės 
daug sumokėti, ir ne vienam, o keliems. Be to, man reikės nusipirkti 
lėktuvą - reaktyvinį lėktuvą, labai greitą. Visa tai nemažai kainuoja. 
Ir dar kartą sakau: tai nelengva. Jums reikia gerų sėklų. Dauguma 
šio augalo sėklų nedaigios. Todėl turiu pristatyti rinktinių. Jos labai 
brangios ir sunku gauti. Tai tikrai bus nelengva. 

- Tikiu, bet vis dėlto... 

- Argi čia tiek daug, senjore? O ką jūs pasakysit po keleto 
metų, kai toji konkuruojanti firma ims pardavinėti aliejų pasaulinėje 
rinkoje, o jūsų kompanija sužlugs? 

- Apie tai reikia gerai pagalvoti, misteri Palangezai. 

- Na žinoma, senjore! - šypsodamasis sutiko Umbertas. - Aš 
galiu šiek tiek palaukti. Tik kainos, turbūt, nenuleisiu. 

Ir nenuleido. 

Atradėjas ir išradėjas - tikra prapultis bizniui. Jei tau kas 
kaišo pagalius šį ratus, tai dar palyginus vieni niekai, - pakeiti 
sulūžusius stipinus, ir važiuoji toliau. Bet kai pasirodo naujas 
procesas, nauja medžiaga, o tavo gamyba puikiausiai sutvarkyta ir 
viskas eina kaip sviestu patepta, tada jau prasideda tikra velniava. 
O kartais dar blogiau, negu velniava - tada ką nori daryk, tik užkirsk 
tam kelią. Per daug pastatyta ant kortos. Ir jei negali veikti legaliai, 
turi mėginti kitus kelius. 

Umbertas ne visai įvertino padėtį. Naujas pigus aliejus ne 
tiktai būtų išstūmęs iš rinkos "Arkties ir Europos" kompaniją bei jos 
partnerius. Pasekmės būtų pasklidusios daug plačiau. Žiaurų, nors 
gal ir ne mirtiną smūgį būtų gavusi žemės riešutų aliejaus, alyvos, 
banginių taukų ir daugelio kitų riebalinių produktų gamyba. Be to, 
tai būtų smarkiai atsiliepę priklausomoms šakoms, gaminančioms 
margariną, muilą ir daugybę kitų produktų, pradedant kosmetiniais 
kremais ir baigiant aliejiniais dažais. Ir kai keletas įtakingiausių 
koncernų įsisąmonino, kas jiems gresia, Umberto sąlygos ėmė 
atrodyti kone kuklios. 

Sutartis su juo buvo sudaryta - aliejaus pavyzdys nulėmė, 
nors visa kita buvo labai aišku. 

Iš tikrųjų visoms suinteresuotoms firmoms tas biznis atsiėjo 
gerokai mažiau, negu jos buvo pasiryžusios mokėti, nes Umbertas, 
gavęs avansą, pradingo su visu savo lėktuvu, ir niekas jo daugiau 
nematė. 

Tačiau negalima sakyti, kad apie jį daugiau niekas negirdėjo. 

Kai pasirodė trifidai, "Arkties ir Europos" kompanijos 
bendradarbiams nė į galvą neatėjo, kad su jais turėtų ką nors bendra 
Umbertas, ir net kelių valstybių policija jo vis dar ieškojo. Ir tik kai 
vienas mokslininkas pagamino ir pateikė jiems trifidų aliejaus 
pavyzdį, lygiai tokį, kokį buvo atnešęs Umbertas, jie suprato, kad jis 

turėjo pargabenti trifidų sėklų. 

Niekas niekada nesužinos, kas nutiko Umbertui. Aš manau, 
kad, skrendant aukštai atmosferoje kažkur virš Ramiojo vandenyno, 
ji pasivijo lėktuvai tos eksperimentinės stoties, kur buvo auginami 
trifidai. Gali būti, kad jis tai suprato tik tada, kai aplink lėktuvą 
pradėjo sproginėti sviediniai. 

Taip pat aš manau, kad vienas iš tų sviedinių į šipulius 
suskaldė fanerinę dėžutę, kurioje buvo sėklos. 

Umberto lėktuvas gal susprogo, o gal tik subyrėjo. Kaip ten 
buvo, taip, bet esu įsitikinęs, kad, skeveldroms pamažėle nukritus į 
vandenyną, danguje paliko nelyginant garų debesėlis. 

Bet tai buvo ne garai. Tai buvo sėklos, tokios lengvutės, kad 
plaukiojo net retame ore. Milijonai šilkiniu voratinklių apsuptų 
trifidų sėklų, visų vėjų nešamų į visus pasaulio kampelius... 

Praėjo, turbūt, daug savaičių, gal net mėnesių, kol jos 
pagaliau pasiekė žemę už tūkstančių mylių nuo tos vietos, iš kurios 
pradėjo savo skrydį. 

Kartoju dar sykį, kad tai tik prielaidos, tačiau nežinau, kaip 
kitaip paaiškinti šio griežtai saugomo augalo staigų atsiradimą beveik 
visose šalyse. 

Aš susipažinau su trifidais dar vaikystėje. Taip jau atsitiko, 
kad pirmasis visoje apylinkėje trifidas išaugo mūsų sode. Kai 
atkreipėm dėmesį į tą augalą, jis jau buvo gerokai ūgtelėjęs, nes kartu 
su daugeliu kitų žolių buvo įleidęs šaknis atliekų krūvoje prie 
gyvatvorės. Niekam jis ten nekliudė ir pats niekam nekliuvo. Laikas 
nuo laiko mes pasižiūrėdavom, kaip jis auga, bet nelietėm. 

Vis dėlto trifidas yra tikrai nepaprastas augalas, ir po kiek 
laiko mes turėjom juo susidomėti. Domėjomės gal ir neypatingai, 
nes apleistuose sodo kampeliuose visada surasti kokį nematytą 
augalą, tačiau dažnai sakydavom vieni kitiems, kad šitas įsibrovėlis 
pradeda darytis labai jau keistas. 

Dabar, kai visi perdaug gerai žino, kaip atrodo trifidas, sunku 
įsivaizduoti, kokie keisti ir lyg nežemiški mums pasirodė pirmieji. 
Kick žinau, tuo laiku jie niekam nesukėlė nei būgštavimų, nei nerimo. 
Manau, kad dauguma žmonių žiūrėjo į juos - jei iš viso apie juos 

galvojo - panašiai, kaip ir mano tėvas. 

Mano atminty tebėra gyvas vaizdas, kaip jis suglumęs 
apžiūrinėja mūsiškį maždaug metinį egzempliorių. Tai beveik tiksli 
suaugusio trifido kopija, perpus mažesnė, tiktai dar neturi vardo, ir 
niekas dar nėra matęs suaugusio trifido. Tėvas pasilenkęs žvelgia į jį 
pro akinius raginiais rėmeliais, čiupinėja jo stiebą ir tylutėliai pučia 
pro rudus ūsus, kaip visada, kai būna susimąstęs. Jis nužvelgia tiesų 
kamieną ir medingą jo apačią, smalsiai, jeigu jau nesakysim skvarbiai, 
apžiūri tris nedideles plikas atžalas, styrančias prie pat stiebo. Suėmęs 
smilium ir nykščiu, perbraukia trumpus žalius tarsi odinius lapus, 
sakytum iš to galėtų ką nuspėti. Paskui žiūri į keistą piltuvėlio formos 
stiebo viršunę ir vis taip pat mąsliai, ne visai susigaudydamas, pučia 
pro ūsus. Prisimenu, kaip jis pirmą kartą mane pakėlė, kad 
pasižiūrėčiau į tą konusinį puoduką. Viduje pamačiau standžiai 
susisukusią spiralę.Ji buvo panaši į jauną, neišsiskleidusį paparčio 
lapelį, per porą colių išlindusį iš lipnios masės to puoduko dugne. 
Aš jos neliečiau, bet žinojau, kad masė turi būti lipni, nes joje 
kepurnėjosi musės ir kažkokie smulkūs vabzdžiai. 

Ne kartą tėvas sakė, kad tas augalas labai keistas, ir žadėjo 
kurią dieną pasidomėti, kas jis toks. Nemanau, kad rimtai mėgino 
tai padaryti, o jei ir būtų mėginęs, tuo laiku nelabai ką būtų sužinojęs. 

Trifidas tada buvo maždaug metro aukščio. Greičiausiai toje 
apylinkėje jų buvo daugybė, augo jie sau ramiai ir nėpastebimai, ir 
niekas į juos nekreipė dėmesio, bent jau taip atrodė; tiesa, biologai 
ir botanikai susijaudinę juos tyrinėjo, bet plačioji publika to nežinojo. 
Taigi trifidai mūsų sode augo sau ramiausiai, kaip ir tūkstančiai kitų 
trifidų apleistuose kampeliuose visame pasaulyje. 

Praėjo kiek laiko, ir štai > trifidas ištraukė iš žemės 
šaknis ir ėmė žingsniuoti. 

"Toks neįtikėtinas dalykas, kiek žinau, pirmą kartą buvo 
pastebėtas Indokinijoje. Tai, tarp kitko, rodo, kad žmonės vis dar 
nekreipė į trifidus jokio dėmesio. Indokinija buvo viena iš tų žemių, 
kur nuolat kildavo keisčiausių ir neįtikimiausių gandų; jais, pristigę 
naujienų, pasinaudodavo laikraštininkai, nes "paslaptingųjų Rytų 
dvasia" pagyvindavo laikraščius. š 

Tačiau indokiniškasis egzempliorius iii buvo unikalus. 
Po kelių savaičių pranešimai apie vaikščiojančius augalus ėmė plaukte 
plaukti iš Sumatros, Borneo, Belgų Kongo, Kolumbijos, Brazilijos ir 

kitų vietų netoli ekvatoriaus. 

2 kartą jie pateko į spaudą. Pasakojimai, perėję prieš tai 
per daugelį lūpų, buvo parašyti su tuo apdairiu žaismingumu, kuriuo 
spauda paprastai iš anksto apsidraudžia, kai kalbama apie jūros 
gyvates, stichinius gamtos reiškinius, telepatiją ir daugelį kitų 
nepaprastų dalykų, todėl niekam nė į galvą neatėjo, kad šie tobuli 
augalai turi ką nors bendra su ramia, oria piktžole greta mūsų 
šiukšlyno. Tik tada, kai pasirodė nuotraukos, mes supratom, kad 
vaikščiojantys augalai skiriasi nuo mūsiškės žolės vien dydžiu. 

Kino kronikininkai puolė laikraštininkams iš paskos. Jų 
pastangos nusigauti į atkampiausias vietas tikriausiai buvo atlygintos 
gerais ir įdomiais kadrais, tačiau montažininkai laikėsi teorijos, kad 
daugiau kaip dešimt sekundžių bet kokios temos - jeigu tai ne bokso 
rugtynės - būtinai įvarys žiūrovams nuobodulį. Todėl tai, kas turėjo 
suvaidinti tokį svarbų vaidmenį mano, taip pat ir daugelio kitų žmonių 
gyvenime, pirmą kartą pamačiau keliuose kadruose, įspraustuose 
tarp hula-hula šokių konkurso Havajų salose ir prezidentienės, 
"šventinančios" nuleidžiamą į vandenį linijinį laivą. (Tai ne 
anachronizmas. Tokie laivai dar buvo statomi, juk ir admirolams 
reikėjo duoną pelnytis.) Man buvo leista pasižiūrėti, kaip keletas 
trifidų linguoja per ekraną, skambant akompanimentui, atseit, 
atitinkančiam išprususios kino publikos lygį: 

- O dabar, mielieji, pasižiūrėkit, ką mūsų operatorius surado 
jums Ekvadore. Žolynėliai išėjo pasivaikščioti! Jums tokie dalykai 
gali pasirodyti tiktai po gero išgėrimo, o čia, saulėtam Ekvadore, tai 
pamatysi bet kada, net ir pagiriotis nereikės! Pabaisų augalų paradas! 
O, man kilo idėja! Ar negalėtume išmokyti bulvių, kad atžygiuotų 
tiesiai mums į puodą? Kaip atrodo, mamut? 

Kelias sekundes, kol buvo rodomas šis vaizdas, aš žiūrėjau 
kaip pakerėtas. Juk tai mūsų paslaptingas šiukšlyno augalas, tik dviejų 
ar daugiau metrų aukščio. Apsirikimo negalėjo būti... ir jis "vaikšto"! 

Stiebo apačia, kurią dabar pamačiau pirmą kartą, visa buvo 
nusėta plonomis kaip plaukai šaknelėmis. Ji buvo apvali, pačiame 
gale kyšojo trys bukos ataugos. Stovėdamas ant jų, augalas laikėsi 
per pėdą viršum žemės. 

Trifidas "ėjo" panašiai kaip žmogus su ramentais. Dvi bukos 
"kojos" žingtelia pirmyn, visas augalas palinksta į priekį, tada 
pritraukiama užpakalinė "koja", ir priekinės vėl žengia pirmyn. Sulig 

kiekvienu žingsniu ilgas stiebas smarkiai siūbuoja į priekį ir atgal. 
Toks vaikščiojimo būdas, pažiūrėti sunkus ir nevikrus, panėšėjo į 
žaidžiančių drambliukų. Atrodė, kad ilgai šitaip svirduliuojant turi 
nulakstyti visi lapai, net, ko gero, ir pats stiebas nulūžti. Ir vis dėlto, 
nors toks ėjimas pažiūrėti buvo labai nevėkšliškas, trifidas varėsi į 
priekį vidutiniško žmogaus žingsnio greičiu. 

Tai tiek aš spėjau pamatyti, kol dar nebuvo pradėtas leisti į 
vandenį linijinis laivas. Nedaug, tačiau pakankamai, kad berniukui 
pabustų tyrinėtojo dvasia. Juk jeigu šitas sutvėrimas išdarinėja tokius 
fokusus Ekvadore, tai kodėl negalėtų ir tas, kurį turim savo sode? 
Tiesa, mūsiškis gerokai mažesnis, bet visai toks pat... 

Grįžęs namo, tuoj pat nuėjau prie trifido ir ėmiau atsargiai 
purenti žemę, kad jam būtų lengviau "vaikščioti". 

Visa nelaimė, kad šie savacigiai augalai turėjo vieną savybę, 
kurios operatoriai arba nebuvo patys pastebėję, arba dėl kokių nors 
priežasčių nusprendė nutylėti. Apie jokį pavojų nebuvo užsiminta. 
Atsitūpęs aš atsargiai kapsčiau žemę, stengdamasis nepakenkti 
šaknims, tik staiga nei iš šio, nei iš to kažkas kirto man baisų smūgį, 
ir aš netekau sąmonės... 

Atsipeikėjau lovoje, motina, tėvas ir gydytojas susirūpinę 
žiūrėjo į mane. Galva tiesiog plyšo iš skausmo, maudė visą kūną ir, 
kaip vėliau pamačiau, vieną skruostą puošė raudonas pakraujavęs, 
ištinęs rumbas. Mane primygtinai klausinėjo, kas atsitiko, kad rado 
gulinti be sąmonės sode, bet aš nieko negalėjau atsakyti, neturėjau 
nė mažiausio supratimo, kas man smogė. Tik gerokai vėliau 
išsiaiškinau, kad aš greičiausiai buvau vienas iš pirmųjų Anglijoje, 
kuriam įgėlė trifidas ir kuris liko gyvas. Trifidas, mat, buvo 
nesubrendęs. Man dar kaip reikiant nepasitaisius, tėvas suprato, kaip 
viskas įvyko, ir kai vėl išėjau į sodą, jis jau buvo trifidui žiauriai 
atkeršijęs, o jo liekanas sudeginęs lauže. 


**X*XkX 


Kai vaikščiojantys augalai tapo pripažintas faktas, spauda 
prarado ankstesnį santūrumą ir ėmė skambinti „apie juos visais 
varpais. Pirmiausia reikėjo juos kaip nors pavadinti. Botanikai, kaip 
paprastai, mėgaudamiesi švaistėsi daugiaskiemeniais lotyniškais ir 
graikiškais terminais, pagrindu paėmę ambulans ir pseudopodia, 

tačiau ir laikraščiams, ir publikai reikėjo ko nors lengviau ištariamo 
ir ne per daug sudėtingo, kad tiktų straipsnių antraštėms. Jei 
pavartytumėt to meto laikraščius, pamatytumėt, kad juose 
aprašinėjami: 


trišotai trinitai 
trikaspai tripedalai 
trigenatai tripedai 
trigonai triketai 
trilogai tripodai 
tridentatai tripetai 


ir daugelis kitų paslaptingų dalykų, kurie net neprasideda dalele "tri", 
nors beveik visi pavadinimai grindžiami tuo pačiu bruožu - judančia 
trišake šaknimi. 

Buvo ginčijamasi ir viešai, ir privačiai, ir baruose, ir 
svetainėse, tai vienas, tai kitas žodis laimėdavo po karštos kovos, 
bet pamažu šiose filologinėse varžybose pradėjo imti viršų vienas 
terminas. Pirmykštė jo forma nebuvo visai patogi, bet, nuolat 
vartojant, sutrumpėjo pirmojo skiemens ilga "i", antrajame, kad būtų 
lengviau tarti, "t" pavirto į "d". Taip atsirado visuotinai pripažintas 
terminas. Trumpas, lengvai įsimenamas pavadinimas, sugalvotas 
kokio nors laikraščio redakcijoje kaip patogi etiketė keistenybei, 
tačiau vėliau tapęs žodžiu, reiškiančiu skausmą, baimę, nelaimę - 
TRIFIDAS. 


Pirmoji visuotinio susidomėjimo banga greit atslūgo. 

Taip, žinoma, trifidai keistoki, bet tik todėl, kad naujiena. 
Kadaise žmonės taip pat žiūrėjo ir į kengūras, milžiniškus driežus, 
juodąsias gulbes. O kai pagalvoji, argi trifidai keistesni už dumble 
gyvenančias žuvis, stručius, buožgalvius ir šimtus kitų padarų? 
Šikšnosparnis - tai žvėrelis, išmokęs skraidyti, o čia augalas, išmokęs 
vaikščioti, - na, ir kas čia tokio? 

Tačiau trifidai turėjo ir tokių savybių, į kurias nebuvo galima 
taip lengvai numoti ranka. Jų staigus pasirodymas ir, dar daugiau, 
greitas išplitimas kėlė visokiausių spėlionių. Tropikuose jie, tiesa, 
greičiau subręsdavo, tačiau pranešimai apie juos, daugiau ar mažiau 
paaugusius, plaukė iš visur, išskyrus tik poliarines sritis ir dykumas. 

Žmonės nustebo, net šiek tiek pasišlykštėjo, sužinoję, kad 

šie augalai - mėsėdžiai ir kad musės bei kiti vabzdžiai, įkliuvę į taurelę, 
tikrų tikriausiai suvirškinami joje esančios lipnios medžiagos. Mes, 
gyvenantys nuosaikaus klimato zonoje, žinojom, kad esama 
vabzdžiagaudžių augalų, tačiau buvom pratę, kad jie augtų 
specialiuose šiltnamiuose, ir žiūrėjom į juos, kaip į kažką truputį 
nepadorų ar bent nenormalų. Tačiau tikrą nerimą sukėlė atradimas, 
kad į spiralę susisukusi trifido stiebo viršūnė gali iššokusi virsti plonu 
dešimties pėdų ilgio geluoniu ir ištrėkšti tiek nuodų, kad žmogus 
mirs, jei nuodai pateks jam ant plikos odos. 

Kai tik buvo suprastas šis pavojus, prasidėjo karštligiškas 
trifidų naikinimas, jie visur buvo kapojami į gabaliukus, kol paaiškėjo, 
kad trifidas pasidaro nebekenksmingas, vien pašalinus geluonį. Taigi 
kiek isteriškas tų augalų naikinimas liovėsi, bet iki tol jų buvo gerokai 
sumažėję. Kiek vėliau įėjo į madą laikyti vieną ar du trifidus su 
išimtais geluonimis soduose. Paaiškėjo, kad geluonis atauga maždaug 
per dvejus metus, taigi kasmet "apgenėjami" trifidai buvo visai 
nepavojingi, o vaikams teikė daug džiaugsmo. 

Nuosaikaus klimato srityse, kur žmogui jau seniai buvo 
pavykę sutramdyti daugelį gyvybės formų, išskyrus savo padermę, 
trifidų vieta buvo nustatyta visai aiškiai. Tačiau tropikuose, ypač 
džiunglėse, jie greitai tapo dievo rykšte. 

Keliauninkui nelengva tarp medžių ir krūmų pastebėti trifidą 
Ir, VOS jis priartėja, švysteli nuodingas geluonis. Net vietiniams buvo 
sunkų pamatyti trifidą, klastingai tykantį prie džiunglių tako. Patys 
trifidai nepaprastai jautrūs - nepriartėsi prie jų nejučiom, sunku juos 
užklupti iš netyčių. 

Tropikuose trifidai tapo rimta problema. Geriausias būdas 
su jais susitvarkyti - tai šūviu numušti stiebo viršunę, o kartu ir geluonį. 
Džiunglių gyventojai pradėjo visur nešiotis ilgas lengvas karteles su 
lenktais peiliais gale; toks ginklas buvo visai tinkamas, jei spėdavai 
Ji panaudoti pirmas, bet jei trifidas staiga palinkdavo į priekį ir 
atstumas netikėtai sumažėdavo keturiom ar penkiom pėdom, ginklas 
nebepadėdavo. Neilgai trukus tokias ietis pakeitė įvairių tipų 
spyruokliniai šautuvai. Dauguma jų šaudė besisukančiais diskais, 
kryžmėmis ar nedideliais plono plieno bumerangais. Paprastai su 
jais būdavo sunku pataikyti iš didesnio kaip dvylikos jardų atstumo, 
tačiau jei pataikydavai, tai trifido viršūnę nukirsdavo ir iš dvidešimt 
penkių jardų. Tokių ginklų išradimas buvo prie širdies ir valdžiai, 

kuriai labai nepatinka, kai šautuvus nešiojasi kas tik netingi, taip 
pat ir vartotojams, nes svaidomi plono kaip skustuvas plieno ašmenys 
buvo daug pigesni už patronus ir puikiausiai tiko tyliam partizaniniam 
karui. iš 

Imta intensyviai tyrinėti trifidų prigimtį, gyvenimo būdą ir 
sandarą. Rimtais eksperimentais norėta mokslo labui nustatyti, ar 
toli ir ilgai jie gali eiti, ar turi, taip sakant, priekį, ar gali vienodai 
kerėbliškai žirglioti bet kuriuo šonu; kiek laiko išbūna suleidę šaknis 
į žemę; kaip reaguoja į chemines medžiagas dirvoje. Buvo stengiamasi 
atsakyti į daugybę visokių klausimų - ir reikalingų, ir nereikalingų. 

Didžiausias egzempliorius, aptiktas tropikuose, buvo beveik 
dešimties pėdų aukščio. Europos egzemplioriai buvo ne aukštesni 
kaip aštuonių pėdų, ovidutiniški - septynių. Jie lengvai prisitaikydavo 
prie įvairiausių klimato sąlygų ir dirvožemių. Natūralių priešų, atrodo, 
neturėjo, išskyrus žmogų. 

Tačiau iš pradžių ne visos jų ypatybės, nors gana akivaizdžios, 
buvo paimtos domėn. Pavyzdžiui, praėjo nemaža laiko, kol buvo 
atkreiptas dėmesys, kad trifidai smogia geluonimis nepaprastai 
tiksliai ir kad beveik visada taiko į galvą. Taip pat niekas iš pradžių 
nepastebėjo, kad jie paprastai pasilieka netoli savo aukos. Priežastis 
paaiškėjo, kai buvo nustatyta, kad jie maitinasi ne tik vabzdžiais, 
bet ir mėsa. Geluonies ūseliai nepajėgia atplėšti kietos mėsos, tačiau 
pūvančio kūno daleles lengvai atskiria ir pakelia į taurelę stiebo 
viršūnėje. 

Nelabai buvo domimasi ir trimis plikomis atšakėlėmis stiebo 
apačioje. Buvo miglotai įsivaizduojama, kad jos greičiausiai susijusios 
su dauginimosi sistema - sistema, kuriai botanikai linkę be atodairos 
priskirti visus abejotinus organus, kol jie kaip reikiant ištiriami ir 
suprantama jų paskirtis. Taigi buvo laikoma, kad staiga atgijusios ir 
pradėjusios tankiai barbenti į stiebą ataugėlės savotiškai išreiškia 
trifidus užplūdusį meilės perteklių. 


*X*kkkk 
Greičiausiai tas nelaimingas atsitikimas, kai buvau trifido 
įgeltas pačioje trifidų eros pradžioje, paskatino mane jais domėtis, 


ir nuo to laiko, regis, tarp jų ir manęs atsirado savotiškas ryšys. Aš 
praleidau - arba, jei žiūrėsim į tai mano tėvo akimis, "sugaišau" - 

daug laiko, stebėdamas juos kaip pakerėtas. 

Negalima jo kaltinti už tai, kad laikė šį užsiėmimą tuščiu 
laiko gaišinimu. Ir vis dėlto vėliau pasirodė, kad laikas buvo praleistas 
toli gražu ne veltui, nes, man bebaigiant mokyklą, "Arkties ir Europos 
žuvies taukų kompanija" reorganizavosi, ir pavadinime žodžiai "žuvies 
taukų" buvo pakeisti žodžiu "aliejaus". 

Visuomenė sužinojo, kad ši ir panašios į ją firmos kitose 
šalyse ketina dideliais kiekiais auginti trfifdus, iš kurių galima gauti 
vertingų riebalų ir sulčių, taip pat labai maistingų išspaudų gyvuliams 
šerti. Sitaip akimirksniu trifidai pateko į didžiojo biznio karalystę. 

Tuoj par ir aš apsisprendžiau dėl ateities. Kreipiausi į 
"Arkties ir Europos" kompaniją ir dėl savo kvalifikacijos gavau darbą 
gamybos srityje. Tėvo nepasitenkinimą šiek tiek sumažino atlyginimo 
dydis, visai neblogas pagal mano metus. Bet kai aš entuziastingai 
imdavau kalbėti apie ateitį, jis tik abejodamas pūsdavo pro ūsus. Jis 
tikėjo tik tokiu darbu, kuris turi senas nusistovėjusias tradicijas, tačiau 
man nekliudė. "Pagaliau, jei iš viso to išeis tik piš, tebebūsi dar gana 
jaunas, kad galėtum imtis ko nors rimtesnio", - nusileido jis. 

Nieko rimtesnio man imtis nereikėjo. Po penkerių metų 
mano tėvas ir motina žuvo, važinėdamiesi aerobusu, tačiau jie dar 
buvo spėję pamatyti, kaip naujos firmos išstūmė iš rinkos visus 
konkuruojančius aliejus, o tie, kurie įsijungėme į tą: darbą iš pat 
pradžių, jau buvom apsirūpinę, ko gero, visam gyvenimui. 

Vienas iš pirmųjų buvo ir mano draugas Volteris Laknoras. 

Firma kiek abejojo, priimdama Volterį į darbą. Jis nelabai 
teišmanė apie žemės ūkį, dar mažiau apie biznį, neturėjo ir 
pasiruošimo laboratorijos darbui. Iš kitos pusės, jis labai daug žinojo 
apie trifidus, buvo tiesiog talentingas šioj srity. 

Nežinau, kas ištiko Volterį tą lemtingą gegužės dieną po 
kelerių metų, galiu tik spėlioti. Labai liūdna, kad jis neišliko gyvas. 
Kiek vėliau būtų buvęs tiesiog nepamainomas. Nemanau, kad kas 
nors supranta trifidus ir iš viso ar kada nors supras, tačiau Volteris 
bent jau buvo ant to kelio, kur veda į supratimą. Gal būtų tiksliau 
pasakyti, kad jis jautė juos intuityviai. " 

Pirmą kartą jis mane nustebino po metų ar dvejų. 

Saulė buvo arti laidos. Mes baigėm darbą ir patenkinti 
žvelgėm į tris naujus laukus, užsodintus beveik subrendusiais trifidais. 
Tuo laiku jie augo dar neaptverti. Trifidai buvo susodinti tiesiomis 

eilėmis - bent jau plieniniai strypelai, prie kurių jie buvo pririšti 
grandinėmis, buvo subedžioti tiesiai, o patys augalai nelinkę į griežtą 
tvarką. Mes tikėjomės, kad maždaug po mėnesio jau bus galima iš jų 
spausti sultis: Vakaras buvo tylus, tylą sutrikdydavo tik trifidai, tarpais 
vis pabarbendami ataugėlėmis į stiebus. Volteris žiūrėjo į juos, kiek 
pakreipęs galvą. Paskui išsiėmė pypkę iš burnos. 

- Šįvakar jie kažko labai nešnekūs, - tarė jis. 

Aš supratau tai, kaip metaforą, - šitaip kiekvienas ir būtų 
supratęs. 

- Gal dėl oro, - paspėliojau. - Man rodos, jie daugiausia taip 
daro, kai būna sausa. 

Jis šypsodamasis pašnairavo į mane. 

- Ar ir tu kalbesnis, kai sausra? 

- Kurių galų? - pradėjau aš ir nutilau. - Negi tikrai manai, 
kad jie kalba? - paklausiau, stebėdamas jo išraišką. 

- O kodėl gi ne? 

- Bet tai nesąmonė. Kalbantys augalai! 

- Dar didesnė nesąmonė, negu vaikščiojantys augalai? - 
paklausė jis. 

Pažvelgiau į trifidus, paskui vėl į jį. 

- Niekad nė nepagalvojau... - pradėjau abejodamas. 

- Pagalvok kada nors apie tai, pastebėk juos, man bus įdomu, 
kokias padarysi išvadas, - tarė jis. 

Keista: per visą tą laiką, kiek tyrinėjau trifidus, nė karto 
nepagalvojau, kad taip galėtų būti. Matyt, buvau apsipratęs su meilės 
šauksmo teorija. Bet kai išgirdau jo mintį, ir pats ėmiau taip galvoti. 
Nebegalėjau atsikratyti jausmo, kad jie gal iš tikro būgnija vienas 
kitam kokius slaptus pranešimus. 

Lig tol maniau, kad gana įdėmiai stebiu trifidus, bet kai apie 
juos prabilo Volteris, pajutau, kad visai nieko nesu pastebėjęs. O 
Volteris, kai būdavo gerai nusiteikęs, kalbėdavo apie juos valandų 
valandas, iškeldamas teorijas, kurios kartais atrodydavo neįmanomos, 
bet kartais ir visai galimos. 

Visuomenė dabar jau nebežiūrėjo į trifidus kaip į keistenybę. 
Jie buvo juokingi dėl savo nevikrumo, bet nelabai įdomūs. Tačiau 
kompanija jais domėjosi. Jos nuomone, jau pats jų buvimas - 
geradarystė žmonijai, o ypač kompanijai. Volteris nesutiko nei su 
visuomenės, nei su kompanijos nuomone. Kartais, klausydamas jo, 

aš taip pat imdavau nuogąstauti. 

Jis jau buvo visai įsitikinęs, kad jie "kalba". 

- Ir tai, - tvirtino jis, - reiškia, kad kažkur jie turi proto. Jis 
negali būti smegenyse, nes pjūvyje nematyti nieko panašaus į 
smegenis, bet tai dar neįrodo, kad jie neturi kažko, kas atlieka 
smegenų funkcijas. Ir jie tikrai yra savotiškai protingi. Ar pastcbėjai, 
kad geldami visada taiko į neapsaugotą vietą? Beveik visada į galvą, 
kartais į rankas. Ir dar vienas dalykas: pažvelgęs į nelaimingų 
atsitikimų statistiką, iškart atkreipsi dėmesį, kiek procentų žmonių 
gavo geluonimi per akis ir apako. Tai nepaprasta ir labai svarbu. 

- Ką tai reiškia? - paklausiau. 

- Tą, kad jie žino, kaip išvesti žmogų iš rikiuotės. Kitaip 
tarus, jie žino ką daro. Na, pagalvok. Sakykim, kad jie tikrai turi 
protą. Tada mes pranašesni už juos tik vienu svarbiu dalyku - 
regėjimu. Mes matom, o jie ne. Atimk iš mūsų regėjimą, ir mūsų 
pranašumo nebėr. Dar blogiau - mūsų padėtis tampa blogesbė už jų, 
nes jie prisitaikę gyventi nematydami, o mes ne. 

- Bet jeigu ir taip būtų, jie nieko nemoka daryti. Jie negali 
naudotis daiktais. Tas jų geluonis turi visai mažai jėgos, - 
paprieštaravau. 

- Teisybė. Bet kas iš to, jei mes galėsim liesti daiktus, imti į 
rankas, o nematysim, ką su jais daryti? Juk jiems ir nereikia daiktų, 
kaip mums. Jie gauna maistą tiesiai iš dirvožemio, gali maitintis 
vabzdžiais ir žalios mėsos gabalėliais. Jiems nereikia to viso sudėtingo 
proceso - auginti, paskirstyti ir dar apdoroti maisto produktus. Tai 
štai, jei būtų kertama lažybų, kas turi daugiau šansų išlikti gyvas, 
trifidas ar aklas žmogus, žinočiau už ką statyti savo pinigus. 

- Tu manai, kad intelektai vienodi, - pasakiau aš. 

- Visai ne. Aš linkęs manyti, kad trifidų intelektas visiškai 
kitokio tipo jau vien todėl, kad jų poreikiai daug paprastesni. 
Prisimink, kokio reikia sudėtingo proceso, kad gautume iš trifido 
valgomą produktą. Dabar apkeisk mus vietomis. Ką turi padaryti 
trifidas? Tik įgelti ir palaukti keletą dienų. Kaip paprasta ir natūralu. 

Šitaip jis postringaudavo valandų valandas, klausantis jo, 
mano mintyse viskas susijaukdavo, ir aš imdavau galvoti apie trifidus 
kaip apie savotiškus žmonijos priešus. Volteris niekada net 
neapsimesdavo galvojąs kitaip. Jis prisipažino ketinęs parašyti apie 
tai knygą, kai turėsiąs daugiau medžiagos. 

- Ketinai? O dabar jau nebe? - paklausiau aš. - Kas gi tau 
trukdo? 

- Visa tai, - mostelėjo jis ranka plantacijos pusėn. - Dabar 
tai pajamų šaltinis. Kuriem galam kelti žmonėms nerimą? Šiaip ar 
taip, trifidai dabar mūsų valioje, taigi tas klausimas grynai akademinis 
ir vargu ar verta jį kelti. | 

- Niekaip nesuprasi, kur tu suki, - pasakiau. - Niekad nežinai, 
kada tu kalbi rimtai ir kada jau esi vaizduotės nuvestas toli nuo faktų. 
Ar tikrai manai, kad jie pavojingi? 

Prieš atsakydamas, jis keliskart patraukė pypkę. 

- Beveik, - tarė, - nes... nors garantuoti negaliu. Tik vieną 
dalyką gerai žinau: jie galėtų būti pavojingi. Jaučiu, kad atsakyčiau 
daug tiksliau, jei tik O 2 ką reiškia tas jų barbenimas. Kažko 
jis man nepatinka. Stai jie tūno tenai, ir niekam ne galvoj, tarsi būtų 
kokie kopūstai, o juk pusę laiko tarškina barškina vienas kitam. 
Kodėl? Ką? Štai ką man reikia sužinoti. 

Manau, kad Volteris mažai kam užsimindavo apie tokius 
dalykus, ir aš laikiau juos paslaptyje. Iš dalies dėl to, kad nesitikėjau 
rasiąs ką nors už save patiklesnį, iš dalies dėl to, kad nei Volteriui, 
nei man nesinorėjo apsišaukti puskvaišiu. 

Apie metus ar kiek ilgiau mes dirbom petys į petį. Bet kai 
ėmė rastis naujų daigynų ir prireikė pasižiūrėti užsienio patirties, aš 
pradėjau dažnai keliauti. Volteris metė darbą lauke ir perėjo į 
mokslinio tyrimo skyrių. Jam čia buvo parankiau, nes, dirbdamas 
kompanijai, tęsė ir savo tyrinėjimus. Aš retkarčiais jį aplankydavau. 
Jis darydavo įvairiausius eksperimentus su trifidais, nors rezultatai 
ne visiškai patvirtindavo jo pagrindinius teiginius. Bet jis pats 
neabejojo, kad trifidai turi išsivysčiusį intelektą, ir net aš gavau 
pripažinti, kad eksperimentai rodė šį tą daugiau, negu instinktą. Jis 
vis dar buvo įsitikinęs, kad barbenimas ataugėlėmis yra bendravimo 
forma. Viešai paskelbė, kad ataugėlės yra labai svarbus organas ir 
jas pašalinus trifidai pamažu išsigimsta. Volteris taip pat nustatė, 
kad devyniasdešimt penki procentai trifidų sėklų būna nedaigios. 

- O tai, - pasakė jis, - velnioniškai puikus dalykas. Jie visos 
būtų daigios, šioje planetoje greitai neliktų vietos niekam kitam, tik 
trifidams. 

Aš jam pritariau. Būdavo į ką pasižiūrėti, kai trifidų sėklos 
subręsdavo. Tamsiai žalia ankštis po taurele blizgėdavo, išsipūtusi 

kaip didelis obuolys. Kai ji sprogdavo, pokštelėjimas girdėdavosi už 
dvidešimties jardų. Baltos sėklos iššaudavo į orą tarsi garo kamuolys, 
ir net menkiausias vėjelis imdavo nešti jas tolyn. Pasižiūrėjus į trifidų 
lauką rugpjūčio pabaigoje, atrodydavo, kad ten netvarkingai, padrikai 
bombarduojama. 

Volterio taip pat buvo nustatyta, kad aliejai esti geresnės 
kokybės, jei trifidams paliekami geluonys. Todėl geluonys niekur 
plantacijose buvo nebešalinami, o mes, dirbdami lauke, turėjom 
dėvėti apsaugos drabužius. 

Tą dieną, kai nelaimingas atsitikimas paguldė mane į 
ligoninę, dirbau kartu su Volteriu. Mes tyrėm egzempliorius, turinčius 
neįprastų nukrypimų nuo normos. Abudu buvom užsidėję vielinio 
tinklelio antveidžius. Aš gerai nė nepamačiau, kaip viskas atsitiko. 
Žinau tik tiek, kad kai pasilenkiau, geluonis įnirtingai švystelėjo man 
ties veidu ir paukštelėjo į antveidžio tinklelį. Devyniasdešimt 
devyniais atvejais iš šimto nieko nebūtų buvę -juk dėl to ir dėvėdavom 
antveidžius. Bet šį kartą smūgis buvo toks stiprus, kad kai kurie 
geluonies nuodų maišeliai plyšo ir keletas lašelių pateko man į akis. 

Volteris mane nusivedė į savo laboratoriją ir jau po kelių 
sekundžių suleido priešnuodžių. Vien tik jo skubumo dėka 
gydytojams pavyko išgelbėti man regėjimą. Bet pagulėti gavau 
daugiau kaip savaitę, ir visiškoje tamsoje. 

Gulėdamas ligoninėje, tvirtai nusprendžiau, kad kai tik vėl 
matysiu - jei iš viso matysiu - pasiprašysiu perkeliamas į kitą skyrių. 
O jei pereiti kitur nepavyks, visai tą darbą mesiu. 

Nuo to laiko, kai pirmą kartą gavau su geluonim savo sode, 
buvau įgijęs šiokį tokį imunitetą trifidų nuodams. Aš galėjau pakelti 
ir pakeldavau be didelės žalos organizmui tokius geluonies smūgius, 
kurie nepratusį žmogų būtų pakloję iš karto. Bet man nėjo iš galvos 
sena patarlė apie ąsotį, kuris vieną kartą vis tiek sudūžta. Tai 
perspėjimas ir man. 

Prisimenu, praleidau nemažai priverstinės tamsos valandų, 
svarstydamas, kokio darbo galėčiau imtis, jei mane neperkeltų kitur. 

Kai dabar žinau, kas tada laukė mūsų visų, matau, kad 
tuštesnę temą apmąstymams vargu ar būčiau radęs:* 

ž 
APAKĘS MIESTAS 


Palikęs už savęs siūbuojančias baro duris, traukiau gatvele 
atgal link prospekto. Ten dvejodamas sustojau. 

Į kairę, už daugelio mylių priemiesčio gatvių, tęsėsi laukai, 
kaimai, į dešinę - Londono Vest Endas, už jo Sitis. Jaučiausi šiek 
tiek atsigavęs, tiktai keistas viskas svetimas ir be vairo, be irklų. 
Neišmaniau, ką daryti, nes pradėjau suprasti susidūręs akis į akį su 
didžiule visuotine katastrofa ir buvau pernelyg suglumęs, kad 
susigalvočiau kokį nors veiksmų planą. Ir ką čia sugalvosi, kai tokia 
situacija? Jaučiausi vienišas, visų užmirštas, netgi savotiškai nerealus. 

Nebuvo nei matyt, nei girdėti automobilių. Vienintelis 
gyvybės ženklas - vienas kitas žmogus, atsargiai grabaliojantis kelią 
pagal parduotuvių vitrinas. 

Diena, kaip vasaros pradžiai, buvo kuo puikiausia. Iš gilaus 
mėlyno skliauto, nubarstyto baltų iškedentų debesų kuodeliais, liejosi 
saulės šviesa. Visas dangus buvo tyras ir gaivus, tiktai vienoje vietoje 
juodavo nešvari dėmė nuo riebių dūmų, kylančių iš stogų šiaurės 
pusėje. | 

Pastovėjau nesiryždamas kelias minutes. Paskui pasukau į 
rytus, link Londono centro. Lig pat šios dienos nežinau kodėl. Gal 
instinktyviai traukė pažįstamos vietos, o gal man atrodė, kad jei kur 
nors dar yra tvarka ir organizacija, tai ji turi būti tik ten. 

Nuo konjako pasijutau alkanas kaip niekad gyvenime, tačiau 
pavalgyti buvo ne taip lengva, kaip galėjo pasirodyti iš pirmo žvilgsnio. 
Stai parduotuvė, be šeimininkų, be sargų, vitrinos pilnos maisto, ir 
štai aš, alkanas ir su pinigais kišenėj... o jei užsimanyčiau nemokėti, 
tereikėtų išdaužti stiklą ir pasiimti kas patiks. 

Ir vis dėlto buvo sunku pasiryžti tai padaryti. Po beveik 
trisdešimt metų tokio gyvenimo, kai gerbiamas teisėtumas ir 
klausoma įstatymų, buvo neįmanoma patikėti, kad viskas iš pagrindų 
pasikeitė. Be to, jaučiu, kad jei aš būsiu toks pat, tai gal kartais ir 
pasaulis kokiu nesuprantamu būdu sugrįš į tą pačią normalią padėtį. 
Aišku, tai absurdas, bet visa širdimi jaučiau, kad nuo tos akimirkos, 
kai stuktelėsiu į vieną iš tų veidrodinių stiklų, amžiams atsisveikinsiu 
su senąja tvarka: tapsiu įsilaužėliu, vagim, niekingu maitėda, 
draskančiu mane išmaitinusios sistemos lavoną. Koks kvailas 

jausmingumas tarp pasaulio griuvėsių! Ir vis dėlto man malonu 
prisiminti, kad civilizacijos įpročių neatsisakiau iš karto, bent jau 
kurį laiką kiūtinau, rydamas seilę, pro visokius išdėliotus gardumynus, 
paklusdamas jau pasenusioms elgesio normoms, neleidžiančioms man 
numalšinti alkio. 

Problema išsisprendė savaime, visai sofistiškai, maždaug už 
pusės mylios. Į konditerijos parduotuvės vitriną buvo įsigrūgęs taksi. 
Cia jau man atrodė visai kas kita, negu kad pačiam vitriną išdaužus. 
Pralindau pro taksi ir pasiėmiau, ką radau skanesnio. Bet ir dabar 
nenumojau į senąsias moralės normas; sąžiningai palikau ant 
prekystalio gerą užmokestį už viską, ką buvau pasiėmęs. 

Anapus gatvės pamačiau sodelį. Kadaise ten būta kapinių 
prie seniai nugriuvusios bažnyčios. Dabar seni antkapiai buvo 
nurinkti ir atremti į mūrinę tvorą, aikštė apsėta žole ir nutiesti 
žvyruoti takeliai. Po šviežiai sulapojusiais medžiais buvo visai jauku, 
ir, atsisėdęs ant suolelio, ėmiau pusryčiauti. 

Čia buvo nuošalu ir ramu. Jokių žmonių, tik retkatčiais 
anapus geležinių vartelių praslinkdavo koks vienas, kitas. Trupinius 
numečiau keliems žvirbliams, pirmiems tą dieną pamatytiems 
paukščiams, ir pasijutau daug geriau, stebėdamas jų įžūlų abejingumą 
katastrofai. 

Pabaigęs valgyti, užsidegiau cigaretę. Taip sėdėjau, 
svarstydamas, kur turėčiau -eiti toliau ir ką turėčiau daryti. Tylą 
sudrumstė pianino garsai. Kažkas ėmė skambinti name netoli sodelio. 
Paskui mergaitės balsas uždainavo. Tai buvo Bairono baladė: 


Nebebraidžiosim po rasą 
Vakarais kaip kitada, 
Nors dar meilė neužgeso, 
Nors naktis tokia šilta. 


Dyla makštys kardo kieto, 
Dyla ir širdies geismai. 
Daug mylėta, daug kentėta, 
Prašo poilsio jausmai. 


Blėsta mėnuo. 
Naktį šviesią 

Rytmetys tuojau pakeis, - 

Bet mes neisim, neisim dviese 

Pabraidyt laukais... 

Klausiausi, žiūrėdamas į švelnių jaunų lapų ir šakelių raizginį, 
tokį ryškų gaivaus mėlyno dangaus fone. Daina nutilo. Nuaidėjo 
paskutiniai pianino garsai. Tada išgirdau kūkčiojant. Be jokios aistros 
- tyliai, bejėgiškai, beviltiškai, sielvartingai. Nežinau, kas apverkė 
prarastas viltis, ar ta, kuri dainavo, ar kokia kita. Bet ilgiau klausytis 
nebeįstengiau. Pamažu grįžau į gatvę, ir kurį laiką man viskas plaukė 
kaip migloje. 


***kkk 


Net Haid Park Korneryje, kai nusigavau tenai, buvo beveik 
tuščia. Gatvėse vienur kitur stovėjo paliktos lengvosios mašinos ir 
sunkvežimiai, bet tik nedaugeliui, atrodė, kas atsitikta bevažiuojant. 
Vienas autobusas, pervažiavęs skersai gatvę, stovėjo Grin Parke. 
Arklys su pakinktų liekanomis gulėjo, prasiskėlęs galvą į paminklą 
artileristams. Vieninteliai, kas judėjo gatvėse - tai žmonės: nedaug 
vyrų ir dar mažiau moterų. Jie atsargiai graibė kelią rankomis ten, 
kur buvo koks nors aptvaras, o kur nebuvo, ėjo, vilkdami kojas, ištiesę 
į priekį rankas. Taip pat, visai nesitikėdamas, pamačiau keletą kačių, 
atrodo, nepraradusių regėjimo ir žvelgiančių į viską šaltakraujiškai, 
kaip būdinga katėms. Jos sėlino per tą klaikiai nutilusį miestą, nelabai 
ką pešdamos - žvirblių buvo nedaug, o balandžiai visai pradingę. 

Vis dar kaip magneto traukiamas į senojo savo pasaulio 
centrą, aš pasukau Pikadilio link. Dar nepasiekęs jo, netoliese 
išgirdau naują aiškų garsą - vis artėjantį bilsnojimą. Pažvelgiau į Park 
Leiną, ir viskas paaiškėjo. Žmogus, apsirengęs daug tvarkingiau, negu 
kiti, mano matyti tą rytą, greitai žingsniavo į mane, stuksendamas 
lazda į baltą sieną. Išgirdęs mano žingsnius, jis sustojo, įtemptai 
klausydamasis. 

- Eikit, eikit, - pasakiau jam, - nesibijokit. 

Žvelgdamas į jį, pasijutau ramiau. Jis buvo, taip sakant, 
normalus neregys. Matant tamsius akinius toli gražu ne taip nejauku, 
kaip plačiai, bet be jokios naudos atmerktas akis. 

- Tai stovėkit ir nejudėkit, - pasakė jis. - Šiandien jau dievai 
žino kiek kvailių atsitrenkė į mane. Kas čia dedasi, velniai rautų? 

Kodėl taip tylu? Aišku, dabar ne naktis - jaučiu saulę. Kas gi atsitiko? 

Papasakojau jam, kiek žinojau. 

Kai baigiau, jis patylėjo gal kokią minutę, paskui kandžiai 
susijuokė. 

- Ak šitaip, - pasakė. - Dabar patiems prireiks visos tos jų 
sumautos globos. 

Ir jis kiek iššaukiamai atstatė krūtinę. 

- Dėkui. Sėkmės jums, - tarė jis ir, pabrėžtinai 
demonstruodamas savarankiškumą, leidosi toliau savo keliu. 

Skubus ir tvirtas jo kaukšėjimas pamažu nutilo man už 
nugaros, ir aš patraukiau į Pikadilį. 

Žmonių čia buvo daugiau, ir aš ėjau grindiniu tarp 
netvarkingai stovinčių mašinų. Čia mažiau trikdžiau žmones, 
bečiuopiančius kelią palei namų sienas, nes, išgirdę netoli savęs 
žingsnius, jie sustodavo ir laukdavo, kas čia į juos atsitrenks. Žmonės 
kliuvo vieni už kitų visoje gatvėje, bet vienas susidūrimas patraukė 
mano dėmesį. Vyras ir moteris ėjo priešpriešais palei parduotuvės 
vitriną ir susidūrė. Vyras buvo jaunas, elegantišku kostiumu, bet 
kaklaraištis aiškiai pasirinktas apčiuopomis; moteris laikė ant rankų 
verkšlenantį vaiką. Vyryškis buvo beapeinąs moterį, tik staiga sustojo. 

- Palaukit, - pasakė jis. - Ar jūsų vaikas mato? 

- Vaikas tai mato, tik ne aš. 

Vyriškis pasisuko. Jis įbedė pirštą į vitrinos stiklą ir paklausė: 

- Na, sūneli, pasižiūrėk, kas tenai? 

- Aš ne sūnelis, - paprieštaravo vaikas. 

- Gerai, Mere, bet pasakyk, kas tenai, - paragino motina. 

- Gražios ponios, - pasakė mergaitė. 

Vyriškis paėmė moterį už rankos, ir jie nuėjo prie kitos 
vitrinos. 

- O kas čia? - vėl paklausė jis. 

- Visokie obuoliai, - atsakė jam mergaitė. 

- Puiku, - tarė vyriškis. 

Jis nusiavė batą ir trinktelėjo kulnu į stiklą. Bet dar neturėjo 
patirties, ir iš pirmo karto jam nepasisekė. Užtat pasisekė po antro 
smūgio, - trenksmas nuaidėjo per visą gatvę. Vyriškis apsiavė batą, 
atsargiai įkišo ranką pro išdaužtą stiklą ir pagraibęs surado porą 
apelsinų. Vieną padavė moteriai, kitą vaikui. Dar paieškojęs, rado 
apelsiną ir sau ir pradėjo jį lupti. 

Moteris nesiryždama laikė apelsiną rankoje. 

- Bet... - pradėjo ji. 

- Kas yra? Nemėgstat apelsinų? 

- Bet taip negalima, - pasakė ji. - Neturėtume jų imti. Ne 
taip reikia. 

- O kaip kitaip gausit pavalgyti? - paklausė jis. 

- Aš manau... na, nežinau, - prisipažino ji nenorom. 

- Labai gerai. Štai jums ir atsakymas. Suvalgykit jį, o paskui 
eisim paieškoti ko nors sočiau. 

Ji vis dar laikė vaisių rankoj, palenkusi galvą, lyg būtų 
žiūrėjusi į jį. 

- Vis tiek taip negerai, - vėl pasakė ji, bet jau nebe tokiu 
tvirtu balsu. 

Netrukus ji nuleido vaiką ant žemės ir pradėjo lupti 
apelsiną... 

Pikadilio aikštėje žmonių buvo daugiau, negu kur kitur. Po 
apytuščių gatvių man atrodė, kad čia susirinkusi minia, nors iš tikrųjų 
aikštėje buvo ne daugiau kaip šimtas žmonių. Dauguma vilkėjo nei 
šiokiais, nei tokiais, netinkamais gatvei drabužiais ir neramiai 
klaidžiojo lyg apkvaišę. Retkarčiais koks nors nedidelis nemalonumas 
sukeldavo keiksmų ir beprasmiško pykčio protrūkį; ir darėsi nejauku, 
nes jie taip elgėsi iš baimės - buvo bejėgiai kaip vaikai. Tačiau 
apskritai kalbų ir triukšmo buvo nedaug. Atrodė, kad su regėjimo 
netekimu žmonės užsidarė savyje. 

Iš visų skyrėsi tik vienas žmogus, stovintis pėsčiųjų pakyloje. 
Aukštas, liesas, senyvas, su kupeta stangrių žilų plaukų jis pakiliai 
postringavo apie atgailą, dievo rūstybę ir nusidėjėlių laukiančius 
nemalonumus. Niekam jis nebuvo galvoj: daugeliui rūsti diena jau 
buvo atėjusi. 

Paskui iš kažkur toliau pasigirdo garsai, patraukę visų 
dėmesį, - pamažu artėjantis choras: 


Kai kojas pakratysiu, 
Nekiškit po žeme, 
Degtinėj išmirkykit, 
Ir vyne žaliame. 


Niūriai ir nedarniai aidėjo šis choras tuščiose gatvėse. Visos 

galvos aikštėje sukiojosi tai į dešinę, tai į kairę, stengdamosios 
susigaudyti, iš kur ateina dainininkai. Paskutiniojo teismo dienos 
pranašas pakėlė balsą, mėgindamas perrėkti varžovus. O padrikasis 
choras vis artėjo: 


Prie kojų ir galvos 
Po butelį padėkit, 
Tik kirmėlės negrauš, 
Ir linksmas sau gulėsiu. 


Akompanimentas buvo besistengiančių žengti į koją žingsnių 
šiūravimas. 

Iš tos vietos, kur stovėjau, mačiau, kaip vora žmonių išlindo 
iš šoninės gatvelės į Šaftsberio aveniu ir pasuko į Pikadilio aikštę. 
Antrasis žmogus laikė uždėjęs rankas ant pečių vadovui, trečiasis - 
antrajam ir taip toliau, iš viso jų buvo dvidešimt penki ar trisdešimt. | 
Kai dainuška pasibaigė, kažkas užtraukė "Alus, alus, putotas alus" 
tokiu aukštu balsu, kad tuoj susigėdo ir nutilo. 

Ne mažindami greičio, jie žygiavo pirmyn, kol pasiekė aikštės 
vidurį, tada vadeiva garsiai, nelyginant parado vadas, pasakė: 

- Būry-y-s stok! 

Visi aikštėje dabar stovėjo kaip stabo ištikti, pasukę veidus 
į jo pusę, visi stengėsi suvokti, ko reikia laukti toliau. Vadeiva vėl 
prabilo, dabar jau mėgdžiodamas gidą: 

- Ir štai mes čia, džentelmenai, Pikašikadilio aikštėj. Pasaulio 
centre. Ant visatos bambos. Čia, kur visi ponėkai džiaugėsi vynu, 
moterimis ir dainomis. 

Jis nebuvo aklas, toli gražu ne. Jo akys lakstė aplink, viską 
pastebėdamos. Matyt, regėjimas jam išliko taip pat atsitiktinai, kaip 
ir man, bet jis buvo girtas, kaip ir jo atsivesti vyrai. 

- O dabar ir mes pasidžiaugsim! - tęsė jis. - Toliau sustojimas 
bus garsiame "Kafe Rojal", gėrimai tos įstaigos sąskaita. 

- Taip tai taip, o kur moterys? - paklausė vienas, ir pasigirdo 
juokas. 

- A, moterys! Nori moterų? - paklausė vadeiva. 

Jis žingtelėjo į priekį ir pagriebė už rankos merginą. Ta ėmė 
klykti, traukiama prie vyriškio, bet vadeivos tai nė kiek nejaudino. 

- Še, bičiuli, ir nesakyk, kad skriaudžiu tave. Gražuolė liuks, 

jei tau ne vis tiek. 

- Ei, o man? - paklausė kitas. 

- Tau, drauguži? Pala, pažiūrėsim. Kokios tau labiau patinka 
- blondinės ar juodukės? 

Vėliau supratau, kad pasielgiau kaip tikras kvailys. Mano 
galva vis dar buvo prikimšta elgesio normų ir taisyklių, jau išėjusių iš 
apyvartos. Tada nė nepamaniau, kad moteris, priimta į šitą gaują, 
turės daugiau galimybės išlikti gyva, negu pamesta likimo valiai. 
Pagautas moksleiviško didvyriškumo ir kilnių sentimentų, puoliau 
pirmyn. Jis mane pamatė, kai buvau jau visai arti, užsimojęs dėti 
jam į smakrą. Visa nelaimė, kad jis buvo greitesnis už mane... 

Kai atgavau gebėjimą domėtis pasauliu, pamačiau begulįs 
gatvėje. Gaujos šlepsėjimas tilo kažkur tolyje, paskutinio teismo 
dienos pranašas, vėl ėmęs gražbyliauti, svaidė jai iš paskos grėsmingus 
amžinų kančių žaibus, pragaro ugnį ir deginančią sierą. 

Kai šitaip man buvo įkrėsta šiek tiek sveiko proto, 
patenkintas pagalvojau, kad viskas galėjo baigtis blogiau. Jeigu ant 
grindinio būtų atsidūręs jis, būčiau turėjęs imtis atsakomybės už 
žmones, kurie ėjo paskui jį. Pagaliau galima galvoti ką tik nori apie 
jo metodus, bet jis tos grupės akys, ir visi jo prašys valgyti, ne tik 
gerti. O moterys pačios ateis pas juos, kai gerokai praalks. Apsidairęs 
suabejojau, ar kuri nors iš tų moterų imtų rimtai priešintis. Šiaip ar 
taip, vienas dalykas buvo aiškus: laimingai išsisukau iš gaujos vado 
posto. 

Prisiminęs, kad jie ketino eiti į "Kafe Rojal", sumaniau 
atsigaivinti ir prablaivinti galvą "Ridžent Palas" viešbutyje. Čia jau 
buvo kitų ateita pirma manęs, bet dar aptikau daugybę butelių, kurių 
niekas nerado. 

Manau, kad tik tada, patogiai sėdėdamas su cigarete ir taure 
konjako, pradėjau suvokti, jog visa, ką mačiau, yra įvykę tikrai, ir 
kitaip nebebus. Atgal kelio nebėra. Tai galas viskam, ką pažinojau... 

Galbūt, to smūgio man ir reikėjo, kad tuo įsitikinčiau. Dabar 
buvau atsidūręs akis į akį su faktu, kad mano egzistencija nebeturi 
tikslo. Mano gyvenimo būdas, planai, svajonės, viltys, viskas buvo 
nušluota kartu su sąlygomis, kurios tai suformavo. Galimas daiktas, 
jei būčiau turėjęs giminių ar labai artimų žmonių, kurių likimą būčiau 
galėjęs apverkti, tą valandėlę būčiau jautęsis visiškai priblokštas ir 
apleistas. Bet tai, dėl ko seniau kartais jausdavausi toks vienišas, 

dabar išėjo į gera. Mano tėvai buvo žuvę, vienintelis mėginimas vesti 
nuėjo niekais prieš keletą metų, nebuvo nė vieno nuo manęs 
priklausančio žmogaus. Ir keista, aš pajutau, - gerai žinodamas, kad 
taip neturi būti, - palengvėjimą. i 

Ne konjakas buvo dėl to kaltas, nes ir vėliau tas jausmas 
nepranyko. Manau, jis atsirado dėl to, kad pasijutau susidūręs su 
visai nepatirtais, naujais dalykais. Visos ankstesnės, pasenusios 
problemos, tiek asmeniškos, tiek visuotinės, buvo išspręstos staigiai, 
kaip kirviu kirtus. Ir tik dievai žinojo, kokių atsiras kitų, - o jų, atrodė, 
bus nemažai, - bet visos bus naujos. Aš būsiu pats sau šeimininkas, 
nebe mažas sraigtelis didelėje mašinoje. Gal būt, pasaulis bus pilnas 
siaubo ir pavojų, su kuriais man teks susiimti, bet aš veiksiu savo 
protu - manęs nebestumdys jėgos ir interesai, kurių nesupratau ir 
kurie man visai nerūpėjo. 

Ne, visai ne konjakas buvo kaltas, nes ir dabar, po daugelio 
metų, dar tebejaučiu kažką panašaus, nors, gal būt, nuo konjako 
tada viskas atrodė šiek tiek paprasčiau. 

Be to, tada dar kvaršino galvą klausimas, ką toliau daryti, 
kaip ir kur pradėti šį naują gyvenimą. Bet kol kas nusprendžiau labai 
dėl to nesirūpinti. Išgėriau taurę ir išėjau iš viešbučio pasižiūrėti, ką 
tas keistas pasaulis man pasiūlys. 


4 
PRAEITIES ŠEŠĖLIAI 


Lenkdamasis "Kafe Rojal" gaujos, pasukau šonine gatvele į 
Soho pusę, ketindamas grįžti į Ridžento gatvę kiek tolėliau. 

Tur būt, alkis vijo žmones iš namų. Šiaip ar taip, kvartaluose, 
per kuriuos ėjau, žmonių buvo daug daugiau, negu tada, kai išėjau iš 
ligoninės. Šaligatviuose ir siaurose gatvelėse žmonės kliuvo vieni už 
kitų, ir tie, kurie mėgindavo eiti toliau, dar labiau sutrikdavo, 
atsimušę į minią, susibūrusią prie išdaužytų vitrinų. Niekas iš tos 
minios, matyt, nežinojo, kokia prieš juos parduotuvė. Kai kurie, 
stovintys priekyje, mėgindavo tai išsiaiškinti, apčiuopom ieškodami 
pažįstamų daiktų, kiti, išradingesni, rizikuodami susipjaustyti į 
kyšančias stiklo šukes, lindo į vidų. 

Jaučiau, kad privalėčiau parodyti tiems žmonėms, kur rasti 
maisto. Bet ar tikrai reikia parodyti? Jei juos nuvesčiau prie 

neišplėštos maisto parduotuvės, tokia minia ne tik viską iššvarintų 
per penkias minutes, bet besigrūsdama dar sutryptų silpnesniuosius. 
Be to, maisto atsargos greitai pasibaigtų, ir ką tada reikėtų daryti su 
tūkstančiais, reikalaujančiais valgyti? Būtų galima suburti nedidelę 
grupelę ir kurį laiką maitinti - bet ką imti į ją, o ko ne? Kad ir kiek 
sukau galvą, niekaip nesumaniau, ką būtų geriausiai daryti. 

Aplinkui dėjosi baisūs ir žiaurūs dalykai, apie riteriškumą 
nė kalbos negalėjo būti - niekas nieko nedavė, visi tik griebė. Žmogus, | 
susidūręs su kitu, besinešančiu kokį daiktą, ištraukdavo jį ir 
sprukdavo šalin, vildamasis, kad tai kas nors valgomo, o apiplėštasis 
įtūžęs graibydavo orą ar daužydavo kumščiais į visas puses. Kartą 
tik tik spėjau pasitraukti: manęs vos neparstūmė senyvas vyras, 
staigiai, be atodairos puolęs nuo šaligatvio į gatvę. Jo išraiška buvo 
klastinga, jis godžiai spaudė prie krūtinės dvi skardines raudonų dažų. 
Prie kampo man užtvėrė kelią būrelis žmonių, kone verkiančių iš 
nevilties. Jis buvo apstoję visai suglumusį vaiką, kuris nors ir matė, 
bet buvo per mažas ir nesuprato, ko iš jo norima. 

Pradėjau nerimauti. Mano, kaip civilizuoto žmogaus, norui 
padėti šiems nelaimingiems žmonėms priešinosi instinktas, liepiantis 
laikytis nuošaliai. Įprastinės elgesio normos buvo pradėjusios sparčiai 
griūti. Be to, jaučiausi, ir visai be reikalo, kaltas, kad turiu regėjimą, 
o jie - ne. Man atrodė, kad slapstausi net eidamas tarp jų. Vėliau 
supratau, kad teisingai padariau, pasikliaudamas instinktu. 

Priėjęs iki Golden Skvero, pamaniau, kad gal jau reikėtų 
pasukti į kairę ir grįžti į Ridžento gatvę, kur kelias platesnis ir lengviau 
eiti. Jau buvau besukąs į skersgatvį, vedantį tenai, bet staiga sustojau, 
išgirdęs veriantį klyksmą. Ir visi gatvėje sustojo. Stovėjo kaip įbesti, 
baimingai sukiodami galvas, stengdamiesi susivokti, kas darosi. 
Baimė dar padidino jų sielvartą ir nervinę įtampą, ir daugelis moterų 
pravirko. Vyrų nervai buvo ne ką geresni, ir iš išgąsčio jie trumpai 
keiksnojo. Tai buvo nelaimę pranašaujantis ženklas, tokio jie 
nesąmoningai ir tikėjosi. Dabar laukė, kad jis pasikartotų. 

Ir pasikartojo. Išgąstingas, dūstantis. Tiktai dabar 
nebesukėlė tokios panikos, nes visi buvo pasiruošę jį išgirsti. Šį kartą 
supratau, iš kur jis sklinda. Žengęs kelis žingsnius, atsidūriau alėjos 
pradžioje. Kai pasukau už kampo, tas alpus šauksmas pasigirdo vėl. 

Už keleto metrų nuo alėjos pradžios ant žemės gulėjo 
sukniubusi mergina, o žaliūkas vyras daužė ją plonu variniu virbų. 

Suknelė ant nugaros buvo visai sudriskusi, oda vienų raudonų rumbų. 
Priėjęs arčiau, supratau, kodėl ji nepabėga - rankos buvo surištos jai 
už nugaros, o virvės galą vyriškis laikė apsivyniojęs sau apie kairįjį 
riešą. 

Pribėgau prie jų kaip tik tada, kai jo ranka buvo pakilusi 
kirsti. Nesunkiai ištraukiau virbą, nes jis to nesitikėjo, ir trekiau jam 
per petį. Jis bematant spyrė į mano pusę sunkiu batu, bet aš vikriai 
atšokau, o toliau paeiti jam trukdė virvė ant riešo. Kol ieškojau po 
kišenes peilio, jis dar kartą spyrė į orą. Niekur nepataikęs, 
atsikeršydamas spyrė merginai ir, keikdamas ją, patraukė virvę, kad 
atsistotų. Trenkiau jam per veidą, - tegu apsiramins, kol zvimbs 
galvoje, - bet pakloti ant žemės aklo žmogaus, netgi tokio, neleido 
širdis. Kol jis apsvaigęs krypuliavo, greitai pasilenkiau ir nupjoviau 
virvę. Stumtelėjau jį į krūtinę, jis susvirduliavo, atšlijo atbulas ir 
prarado orientaciją. Su laisva dabar kaire ranka vožė kuo puikiausią 
svingą, tik pataikė ne man, o mūrinei sienai. Tada liovėsi domėjęsis 
viskuo pasaulyje, išskyrus savo sopančius krumplius. Padėjau merginai 
atsistoti, atrišau jai rankas ir nusivedžiau alėja, o už mūsų vis dar 
griaudėjo jo keiksmai. 

Kai įsukom į gatvę, mergina jau buvo šiek tiek atsipeikėjusi. 
Pakėlė murziną nuo ašarų veidą ir pažvelgė į mane . 

- Bet jūs ne aklas! - sušuko ji, netikėdama savo akimis. 

- Žinoma, ne, - atsakiau jai. 

- O, dėkui dievui! Dėkui dievui! Maniau, kad aš viena tokia 
likau, - tarė ji ir vėl pravirko. 

Apsidairiau. Už kelių žingsnių buvo baras, jame grojo 
gramofonas, girdėjosi stiklų dzingsėjimas, žodžiu, buvo linksminamasi 
po senovei. Dar už kelių žingsnių kiek mažesnis baras stovėjo tylus 
ir ramus. Gerai paspaudęs petim, išlaužiau duris, kone įnešiau 
merginą ir pasodinau ją į kėdę. Sulaužęs kitą kėdę, koją perkišau 
per durų rankenas, kad neįsibrautų koks neprašytas svečias, ir tik 
tada ėmiausi "stiprinančių vaistų". 

Buvo galima neskubėti. Ji gėrė šnirpčiodama, mažais 
gurkšneliais. Daviau jai laiko atsipeikėti ir, sukiodamas taurės kojelę, 
klausiausi, kaip gramofonas gretimame bare miauksi tuo metu 
populiarią, bet niūroką dainelę: 

Mano meilė visai suledėjo, 

Ir ledu man apšalo širdis. 

Su kitu mylimoji išėjo 

Ir parašė, kad jau nebegrįš. 

Ji manęs anėkiek nebemyli, 

Aš toks vieas, sušalęs, apmiręs... 


Ir gūdu, ir graudu, 
Kai širdis po ledu. 


Mano meilė visai suledėjo, 
Ir ledu man apšalo širdis. 


Taip sėdėdamas vogčiomis nužvelgiau merginą. Jos suknelė, 
tiksliau, kas belikę iš suknelės, buvo brangios medžiagos. Balsas 
skambėjo maloniai, tikriausiai ne scenoje ir ne kino studijoje 
pastatytas, nes jam nė kiek nepakenkė ką tik patirtos bėdos. Ji buvo 
blondinė, bet toli gražu ne platininė. Veidukas, nuplovus purvą ir 
ašarų pėdsakus, galėjo pasirodyti visai gražus. Už mane žemesnė 
keliais coliais, liekna ir grakšti, bet ne per liesa. Pažiūrėti atrodė 
stipri, turinti jėgų, nors tas jėgas per savo maždaug dvidešimt 
penkerius gyvenimo metus tebuvo, ko gero, eikvojusi nebent 
žaidimams su sviediniu, šokiams ir gal dar jodinėjimui. Dailios rankos 
lygios, o likusių sveikų nagų ilgis greičiau dekoratyvus, negu 
praktiškas. 

Gėrimas pamažu ją atgaivino. Jau po pirmos taurelės prabilo 
įprasti refleksai. 

- O viešpatie, aš, tur būt, klaikiai atrodau, - tarė ji. 

Nepanašu, kad kas nors daugiau, išskyrus mane, būtų tai 
pastebėjęs, bet nuleidau jos žodžius negirdom. 

Ji atsistojo ir nuėjo prie veidrodžio. 

- Iš tikro klaikiai, - pripažino ji. - Kur čia?.. 

- Pabandykit ana pro tenai, - pratariau. 

Ji grįžo maždaug po dvidešimties minučių. Atsižvelgiant į 
tikriausiai menkas priemones, kurias ten rado, žygis jai pavyko, ir 
nuotaika buvo jau kur kas geresnė. Dabar ji labiau panėšėjo į 
režisieriaus įsivaizduojamą filmo heroję po kokio skandalo, negu į 
tikrą merginą po tikro skandalo. 

- Cigaretę? - paklausiau, pastumdamas per stalą antrą 
stiprinančią porciją. 

Kol vyko jėgų atstatymo procesas, pasipasakojom vienas 
kitam apie save. Leidau jai susikaupti, pasakodamas pirmas. Man 
baigus , ji pasakė: 

- Velniškai man gėda. Nors iš tikrųjų aš visai ne tokia ištižėlė, 
kokią matėt. Paprastai sugebu apsiginti, nors jums gal ir kitaip atrodo. 
Bet viskas sukrėtė mane kažkaip pernelyg smarkiai. Tai, kas atsitiko, 
jau ir taip yra baisus dalykas, bet mane išgąsdino mintis, kas bus 
toliau, ir aš puoliau į paniką. Pagalvojau, kad visame pasaulyje gal 
viena likau neapakusi. Ir tai mane taip pribloškė, kad iš baimės 
praradau galvą, visai pasimečiau ir nebeišlaikiusi pasileidau žliumbti 
kaip kokia panelė iš Viktorijos laikų melodramos. Niekad niekad 
nebūčiau patikėjusi, kad taip man bus. 

- Neimkit į galvą, - pasakiau. - Mes tikriausiai netrukus 
sužinosim apie save daugybę stebinančių dalykų. 

- Bet man tikrai neramu. Jeigu jau pačioj pradžioj galvos 
netekau... -Ji nutilo. 

- Aš taip pat ligoninėje buvau bepasiduodąs panikai, - 
pasakiau. -Juk mes žmonės, o ne skaičiavimo mašinos. 

Ji vadinosi Džozela Pleiton. Pavardė pasirodė lyg ir girdėta, 
bet daugiau nieko neprisiminiau. Ji gyveno Din Roude, Sent Džons 
Vude. Tas rajonas atitiko mano prielaidas dėl jos socialinės padėties. 
Din Roudą žinojau. Atskiri su visais patogumais namai, daugiausia 
bjaurūs, bet visi brangūs. Visuotinės negandos ji išvengė per 
atsitiktinumą, kaip ir aš, tik tas atsitiktinumas buvo, ko gero, 
laimingesnis. Pirmadienio vakare ji linksminosi viename baliuke, o 
baliuko būta, rodos, kaip reikiant. 

- Greičiausiai kas nors, manydamas pasielgsiąs labai 
juokingai, primaišė į gėrimus kažkokios bjaurybės, - tarė ji. - Juk 
tiek nedaug išgėriau, o į pabaigą visai buvau nukeipusi. 

Antradienį ji prisiminė kaip juodą kančių ir dar neregėtų 
pagirių dieną. Ilgiau kaip iki ketvirtos popiet ji nebeištvėrė, 
paskambino tarnaitei ir liepė netrukdyti jai, net jeigu imtų drebėti 
žemė, kristi kometos ar ateitų paskutinio teismo diena. Pareiškusi 
tokį ultimatumą, išgėrė gerą dozę migdomųjų, kurie, patekę į tuščią 
skrandį, paveikė kaip nokautas. 

Nuo to laiko pramiegojo, nieko nenumanydama iki šio ryto, 

kai ją pažadino tėvas, apgraibomis atėjęs į kambarį. 

- Džozela, - tarė jis, - dėl dievo, paskambink daktarui Meiliui. 
Pasakyk, kad aš apakau - visiškai apakau. 

Ji baisiausiai nustebo, kad jau beveik devinta valanda, 
atsikėlė ir paskubom apsirengė. Tarnai nesirodė, nors ji skambino ir 
iš savo, ir iš tėvo kambario. Nuėjusi jų žadinti, persigando, nes jie 
taip pat buvo apakę. 

Telefonas neveikė, taigi protingiausia buvo sėsti į automobilį 
ir pačiai parvežti gydytoją. Gatvėse buvo tylu, jokių mašinų, ir jai 
pasirodė įtartina, bet ji nuvažiavo beveik visą mylią, kol susivokė, 
kas atsitiko. Viską supratusi, persigando ir vos nepasuko atgal, bet 
juk grįžti būtų buvę kvaila. Daktaras galėjo išvengti tos 
nesuprantamos nelaimės, kaip išvengė ji pati. Taigi, vedama 
desperatiškos, bet nykstančios vilties, nuvažiavo toliau. 

Vidury Ridžento gatvės motoras pradėjo springti ir čiaudėti; 
pagaliau visai nutilo. Skubėdama išvažiuoti, ji nepasižiūrėjo, kad 
bakas buvo tuščias. 

Valandėlę pasėdėjo, veriama baimės. Visų veidai gatvėje 
buvo pasukti į ją, bet dabar ji žinojo, kad nė vienas iš tų žmonių 
nemato ir negali jai padėti. Ji išlipo iš automobilio, tikėdamasi kur 
nors netoliese rasti kokį garažą, o jei ne, toliau eiti pėsčiomis. Kai 
užtrenkė dureles, kažkas pašaukė: 

- Ei, lukterk valandėlę, drauguži! 

Ji atsisuko ir pamatė apčiuopomis besiartinantį žmogų. 

- Kas atsitiko? - paklausė ji. Ją nugąsdino jo išvaizda. 

Išgirdęs jos balsą, jis prabilo kitokiu tonu: 

- Aš paklydau. Nežinau, kur esu. 

- Tai Ridžento gatvė. Už jūsų "Nju Geleri" kino teatras, - 
atsakė ji ir pasisuko eiti. 

- Man tik parodykit, kur čia šaligatvio pakraštys, būkit tokia 
gera, panele, - paprašė jis. 

Ji sudvejojo, tuo tarpu jis priėjo arčiau. Ištiesęs ranką, 
užčiuopė jos rankovę. Tada šoktelėjo priekin ir stipriai iki skausmo 
suspaudė abi jos rankas. 

- Tai tu matai! - pasakė jis. - Kodėl, po velnių, tu matai, o aš 
ne, kaip ir visi kiti? 

Nespėjo ji susigaudyti, kas čia dedasi, o jis griebė ją, pakišęs 
koją parmetė ant žemės ir įrėmė į nugarą kelį. Abu jos riešus 

sugniaužęs didele ranka, surišo virve, kurią išsitraukė iš kišenės. 
Paskui atsistojo ir truktelėjęs pastatė ją. 

- Gerai, - pasakė jis. - Dabar gali ir matyti, bet matysi man. 
Aš alkanas. Vesk mane, kur būtų galima gerai prisikirsti. Nagi, 
vikriau. 

Džozela pasitraukė į šalį. 

- Neisu. Tuoj pat atriškit man rankas. Aš... 

Jis nutildė ją kirčiu per veidą. 

- Užteks čia tau plepėti, mergužėle. Eik. Kur nors įsilauši. 
Reikia ėdesio, ar girdi? 

- Neisiu, sakiau jau. 

- Eisi kaip iš perkūno, - patikino jis. 

Ir ji nuėjo. 

Ji ėjo, visą laiką ieškodama progos pabėgti. O jis to ir telaukė. 
Kartą ji jau buvo beištrūkstanti, bet jis buvo greitesnis. Kai tik ji 
išsiveržė, jis pakišo jai koją ir dar neatsistojusią vėl paėmė į savo 
rankas. Paskui susirado stiprią virvę ir prisirišo sau prie riešo. 

Pirmiausia ji nusivedė jį į kavinę ir pastatė prie šaldytuvo. 
Šaldytuvas buvo išsijungęs, bet produktai dar buvo švieži. Paskui jie 
nuėjo į barą, nes jis užsigeidė airiško viskio. Buteliai buvo ant 
viršutinės lentynos, kur jis negalėjo pasiekti. 

- Jei atrištumėt man rankas... - pradėjo ji. 

- Ką, kad trinkteltum man į galvą buteliu? Aš ne vakar gimęs, 
mergyt. Tiek to, bus gerai ir škotiškas. Kur jis? 

Jis lietė butelius, o ji sakė, kokie juose gėrimai. 

- Tur būt, galva man buvo visai susisukusi, - paaiškino ji. - 
Dabar matau, kad buvo daugybė būdų jį apgauti. Gal net būčiau jį 
užmušusi vėliau, jei jūs nebūtumėt atėjęs. Bet juk negalima taip staiga 
pasikeiti ir tapti žvėrim - bent man tai neįmanoma. Be to, iš pradžių 
aš, atrodo, ne taip viską supratau. Maniau, kad mūsų laikais tokių 
dalykų negali būti, kad kas nors ateis ir padarys tam galą. 

Jiems būnant bare, įvyko skandalas. Būrelis vyrų ir moterų 
aptiko atdaras duris ir suėjo į vidų. Džozelos pagrobėjas, 
nežiūrėdamas atsargumo, liepė jai pasakyti, kas yra jų rastame 
butelyje. Tai išgirdę jie iš karto nutilo ir atsuko į ją nereges akis. 
Pasigirdo šnabždesys, paskui į priekį atsargiai žengė du vyrai. Iš jų 
veidų buvo matyti, kam jie ryžosi. Ji truktelėjo virvę ir sušuko: 

- Saugokitės! 

Nieko nelaukęs, jos pagrobėjas pakėlė koją ir spyrė. Pataikė. 
Vienas iš vyriškių net susirietė, rėkdamas iš skausmo. Kitas puolė į 
priekį, bet ji pasitraukė į šoną, ir jis su trenksmu atsidaužė į barą. 

- Palikit ją ramybėj, šunsnukiai! - subaubė Džozelą 
pasisavinęs vyras. Jis grėsmingai pasukioja galvą. - Ji mano, kad jus 
kur perkūnai. Aš ją suradau! 

Tačiau buvo aišku, kad jie neketina taip lengvai nusileisti. 
Net jeigu būtų matę to žmogaus išraišką, vis tiek nebūtų sustoję. 
Džozela pradėjo suprasti, kad regėjimo dovana, nors netiesioginė, 
dabar pranoksta visus turtus ir kad jos nebus atsisakyta be žiaurios 
kovos. Žmonės ėmė artintis, atkišę į priekį rankas. Šiaip taip 
pasiekusi koja kėdę, Džozela ją parvertė jiems skersai kelio. 

- Eime! - sušuko ji, tempdama savo žmogų atgal. 

Užkliuvę už apverstos kėdės, parpuolė du vyrai, jiems ant 
viršaus užgriuvo moteris. Bemetant pakilo didžiausias šurmulys, visi 
kapanojosi, stengdamiesi atsistoti. Džozela prasmuko pro juos, ir 
jie abu atsidūrė gatvėje. 

Ji nelabai suprato, kodėl taip pasielgė, greičiausiai 
perpektyva tapti tos kompanijos akimis jai pasirodė dar baisesnė, 
negu esama padėtis. O tas žmogus net nepadėkojo, tiktai paliepė 
surasti kitą barą, tuščią. 

- Manau, - tarė ji bešališkai, - kad jis ne toks jau blogas, 
nors iš pirmo žvilgsnio taip neatrodo. Juk jis labai išsigandęs. Širdies 
gilumoje jis bijo daug labiau už mane. Jis man davė pavalgyti ir truputį 
išgerti. O mušti pradėjo tik todėl, kad buvo prisigėręs ir kad aš nėjau 
pas jį į namus. Nežinau, kaip būtų buvę, jei ne jūs. - Ji patylėjo, 
paskui pridūrė: -Bet man baisiausiai gėda. Štai kas pasidaro iš 
šiuolaikinės jaunos moters -klykia, nebesižino, ką daranti. Visiška 
velniava! 

Ji atrodė ir, be abejo, jautėsi daug geriau, nors susiraukė iš 
skausmo, kai tiesė ranką prie taurelės. 

- O aš visą laiką elgiausi kaip tikras mulkis, - tariau aš. - Ir 
man gerai sekėsi. Turėjau susivokti, kuo kvepia, kai pamačiau 
Pikadilyje tą moterį su vaiku. Tik per atsitiktinumą neįkliuvau į tokią 
pat bėdą, kaip jūs. 

- Visiems, kurie turi didelį lobį, gyvenimas kupinas pavojų, 
- tarė ji susimąsčiusi. 

- Nuo šiol turėsiu tai omenyje, - pasakiau jai. 

- O man tai jau kaip reikiant įsikalė į galvą, - tarė ji. 

Kelias minutes pasėdėjom, klausydamiesi triukšmo 
gretimam bare. 

- Ir ką gi, - prabilau, - ką gi mes toliau darysime? 

- Man reikia grįžti namo. Ten tėvas. Matyt, nebėra prasmės 
dabar ieškoti gydytojo, net jei jis liko laimingųjų tarpe. 

Ji lyg norėjo dar kažką sakyti, bet nebeišdrįso. 

- Ar neprieštarausit, jei aš eisiu kartu? - paklausiau. - Man 
atrodo, kad dabar tokiems, kaip mes, nereikėtų vaikščioti pavieniui. 

Ji dėkingai pažvelgė į mane. 

- Dėkui. Aš vos nepaprašiau to pati, bet BagANoFi, gal turit 
ką nors susirasti. 

- Neturiu, - atsakiau. - Bent jau Londone. 

- Kaip gerai. Ne dėl to, kad bijočiau vėl įkliūti - dabar jau 
būsiu atsargesnė. Bet pasakysiu teisybę, bijau vienatvės. Pradedu 
jaustis tokia... tokia atskirta nuo visų ir apleista. 

Pradėjau žiūrėti į pasaulį naujomis akimis. Atėjusį 
palengvėjimą ėmė gožti vis stiprėjantis suvokimas, kokie baisūs 
išbandymai mūsų dar laukia. Iš pradžių buvo neįmanoma nejausti 
šiokio tokio pranašumo ir tuo pačiu pasitikėjimo savimi. Mūsų 
galimybė išlikti gyviems šioje katastrofoje buvo milijoną kartų 
didesnė, negu jų. Ten, kur jiems reikėjo grabalioti, čiupinėti ir spėlioti, 
mes galėjom tiesiog įeiti ir pasiimti. Bet už to viso slypėjo dar daugybė 
kitų dalykų... 

Ir pasakiau: 

- Kažin, kiek Žmonių išvengė tos nelaimės? Mačiau darvieną 
vyrą, vaiką ir kūdikį, o jūs nesutikot nė vieno. Man rodos, gausim 
patirti, kad regėjimas labai retas dalykas. kai kurie aklieji jau suprato, 
kad jiems vienintelis būdas išlikti gyviems yra pajunti regintį. Kai 
šitai supras visi, gero nelauk. 

Ateitis tada man atrodė arba kaip vienišo egzistencija, nuolat 
baiminantis, kad tave pavergs, arba kaip susitelkimas į grupę, kuri 
gintų savo narius nuo kitų grupių. Mes būtume tuo pat metu vadai, 
bet kartu ir belaisviai - ir mano vaizduotė ėmė piešti bjaurų paveikslą, 
kaip atskiros grupės lieja kraują, stegdamosios mūs užvaldyti. Aš 
svarsčiau šias nepavydėtinas ateities perspektyvas, kol Džozela 
sugrąžino mane į dabartį. Ji pakilo nuo kėdės, tardama: 

- Man reikia eiti. Vargšas tėvas. Jau penkta valanda. 

Beceinant Ridžento gatve, man į galvą šovė viena mintis. | 

- Eime į kitą pusę, - pasakiau. - Kažkur čia būdavo tokia 
krautuvėlė... 

Krautuvėlė tebestovėjo kur stovėjus. Pasiėmėm porą 
praversiančių peilių su makštimis ir diržais. 

- Mes dabar kaip piratai, - pasakė Džozela, segdamasi diržą. 

+ Mano manymu, geriau būti piratu, negu pirato grobiu, - 
atsakiau jai. 

Už keleto šimtų metrų aptikom didžiulį spindintį limuziną. 
Tokiems automobiliams dera tik vos girdimai murkti, bet šitas, kai 
užvedžiau, suriaumojo, kaip mums pasirodė, garsiau, negu normaliai 
visos mašinos judrioje gatvėje. Mes leidomės šiaurės .pusėn, 
sukiodamiesi zigzagais, kad neužvažiuotume ant paliktų mašinų ir 
klaidžiojančių žmonių, kurie sustingdavo kaip statulos vidury gatvės, 
išgirdę mus artėjant. Visu keliu veidai su viltimi atsisukdavo į mus, o 
kai pravažiuodavom pro šalį, jie ištįsdavo iš nusivylimo. Matėm 
pakelėj smarkiai įsiliepsnojusį namą, o kažkur nuo Oksfordo gatvės 
kilo kito gaisro debesys. Oksfordo aikštės rajone buvo daugiau 
žmonių, bet mes sklandžiai pro juos prasmukom, pravažiavom pro 
Bi-Bi-Si pastatą ir pasiekėm kelią į Ridžent Parką. 

Mums palengvėjo, ištrūkus iš gatvių į atvirus laukus, kur 
nebematėm klaidžiojančių nelaimingųjų. Čia, visoje pievų platybėje, 
buvo matyti tiktai kelios grupelės trifidų, krypuliuojančių miesto link. 
Jie kažkaip buvo ištraukę iš žemės kuolelius ir vilko juos paskui save 
su visomis grandinėmis. Aš prisiminiau, kad kelios dešimtys 
nenugenėtų egzempliorių buvo laikoma prie zoologijos sodo - vieni 
pririšti, bet dauguma už dvigubos tvoros, - ir nusistebėjau, kaip jie iš 
ten ištrūko. Džozela juos taip pat pamatė. 

- O jiems, turbūt, jokio skirtumo, - tarė ji. 

Toliau kelyje mums niekas nesipainiojo. Po keleto minučių 
sustabdžiau automobilį prie namo, kurį ji parodė. Mes išlipom, aš 
atidariau vartus. Trumpas kelelis suko palei krūmus, beveik visai 
slepiančius namą nuo gatvės. Kai pasukom už kampo, Džozela 
riktelėjusi puolė pirmyn. Ant žvyruoto takelio kniūbsčias gulėjo 
žmogus. Jo galva buvo kiek pasukta į šoną, ir matėsi viena veido 
pusė. Aš iškart pastebėjau skaisčiai raudoną rėžį per skruostą. 

- Stokit! - sušukau Džozelai. | 

Mano balsas buvo, matyt, toks nerimastingas, kad ji tuoj 

sustojo. 

Aš mačiau trifidą. Jis kiūtojo krūmuose netoli nuo 
parkritusio žmogaus. 

- Atgal! Greičiau! - sušukau. Ji nesiryždama stovėjo ir žiūrėjo 
į gulintįjį. 

- Bet man reikia... - pradėjo ji, atsisukdama į mane. Paskui 
nutilo. Jos akys išsiplėtė, ir ji sukliko. 

Staigiai pasisukęs, pamačiau trifidą, stypsantį vos už kelių 
žingsnių nuo manęs. 

Automatiškai kilstelėjau rankas prie akių. Išgirdau, kaip 
sušvilpė geluonis, lyg kirsdamas botagu, tačiau manęs neparmušė, 
netgi nenudegino. Tokiomis akimirkomis protas veikia žaibiškai, ir 
vis dėlto, greičiau paklusdamas instinktui, negu protui, puoliau ant 
trifido, kad jis nesuspėtų kirsti vėl. Parverčiau jį ir, nors pats kartu 
pargriuvau, nepaleidau iš rankų viršutinės jo stiebo dalies, 
stengdamasis sukte išsukti taurelę su geluoniu. Trifidų stiebai nelūžta, 
bet juos galima sulamdyti ir išdraskyti. Šito stiebas, kai atsistojau, 
buvo suniurkytas kaip reikiant. 

Džozela apstulbusi tebestovėjo toje pačioje vietoje. 

- Eikit šen, - pasakiau jai. - Krūmuose už jūsų yra dar vienas. 

Ji baimingai žvilgtelėjo per petį ir priėjo prie manęs. 

- Bet jis kirto jums, - pasakė ji, negalėdama patikėti savo 
akimis. -Kodėl jūs ne... 

- Nežinau. Nesuprantu, kaip čia yra, - atsakiau. 

Pažvelgiau į gulintį trifidą. Staiga prisiminęs peilius, kuriuos 
įsigijom, turėdami galvoje visai kitokius priešus, išsiėmiau savąjį ir 
nupioviau geluonį prie pat pagrindo. Apžiūrėjau. 

- Viskas aišku, - pasakiau, rodydamas nuodų pūsleles. - 
Matot, jos visai subliuškusios, tuščios. Jei būtų buvusios pilnos, net 
puspilnės... -ir parodžiau nykščiu žemyn. 

Ši aplinkybė bei įgytas atsparumas nuodams mane ir 
išgelbėjo. Vis dėlto per plaštakas ėjo blyški raudona žymė, o kaklas 
tiesiog velniškai niežtėjo. Ir žiūrinėdamas geluonį, vis jį kasiausi. 

- Keista... -sumurmėjau daugiau sau, negu jai, bet ji išgirdo. 

- Kas keista? j 

- Nesu matęs trifido tokiomis tuščiomis nuodų pūslelėmis. 
Matyt, šiandien atsakančiai pasidarbavo geluoniu. 

Bet kažin, ar ji girdėjo, ką sakau. Ji vėl žiūrėjo į žmogų, 

gulintį ant kelelio, ir greta stovintį trifidą. 

- Kaip jį iš ten paimti? - paklausė ji. 

- Niekaip, kol nesusitvarkysim su anuo padaru, - pasakiau. - 
Be to, na... jam, ko gero, jau nieko nebepadėsim. 

- Norit pasakyti, kad jis miręs? 

Aš linktelėjau. 

- Taip. Be jokios abejonės. Esu matęs trifidų įgeltų žmonių. 
Kas jis toks? 

- Pirsonas. Mūsų sodininkas. Ir tėvo šoferis. Toks mielas 
senukas... Prisimenu jį nuo pat vaikystės. 

- Labai gaila, - pradėjau, tikrai gailėdamasis, kad nerandu 
paguodos žodžių, bet ji mane nutraukė. 

- Žiūrėkit! Oi, žiūrėkit! - Ji rodė į takelį, einantį palei namą. 
Iš už kampo kyšojo koja su juoda kojine ir moterišku bateliu. 

Mes atidžiai apsidairėm ir tik tada paėjom į kitą vietą, iš 
kurios buvo geriau matyti. Mergina juoda suknele gulėjo ant gėlių 
lysvės, kojos skersai kelio. Jos gražus, skaistus veiduka buvo perkirstas 
ryškiai raudono ruožo. Džozela aiktelėjo. Akyse pasirodė ašaros. 

- O! O! Juk tai Enė! Vargšelė Enė, - ištarė ji. 

Pamėginau ją nors kiek paguosti. 

- Jie nieko net nepajuto, nei jis, nei ši mergina, - pasakiau. - 
Kai geluonis pilnas nuodų, jis žudo žaibiškai, be kančių. 

Daugiau tykančių trifidų nebuvo matyti. Greičiausiai tas pats 
buvo nužudęs abu. Mes perkirtom takelį ir įėjom į namą pro šonines 
duris. Džozela šūktelėjo. Niekas neatsiliepė. Ji vėl sušuko. Mes 
stovėjom klausydamiesi mirtinoje tyloje, gaubiančioje visą namą. Ji 
atsigręžė ir pažvelgė į mane. Nė vienas neištarėm nė žodžio. Ji iš 
lėto nusivedė mane koridorium prie bajum apmuštų durų. Kai jas 
pravėrė, pasigirdo švilpesys, ir kažkas šleptelėjo į staktą vos per colį 
jai virš galvos. Džozela tuoj pat užtrenkė duris ir pažvelgė į mane 
išsiplėtusiomis akimis. 

- Vienas yra ten, viduje, - pasakė ji išgąstingu prislopintu 
balsu, tarsi trifidas būtų galėjęs ją išgirsti. 

Mes grįžom į sodą pro tas pačias duris. Žengdami per žolę, 
kad nebūtų girdėti, apėjom aplink namą ir pasižiūrėjom į holą. 
Stiklinės durys nuo sodo pusės buvo atviros, stiklas vienoje pusėje 
išdužęs. Purvinas pėdsakas buvo nusidriekęs per laiptelius ir kilimą. 
Ten, kur jis baigėsi, stovėjo trifidas. Jo viršūnė beveik siekė lubas, jis 


54 


stovėjo sau ir vos pastebimai lingavo. Visai greta jo drėgnos, 
gauruotos stiebo apačios gulėjo senyvas vyras ryškiu šilkiniu chalatu. 
Aš sugriebiau Džozelą už rankos. Pabijojau, kad ji nepultų ten. 

- Ar tai... jūsų tėvas? - paklausiau, nors ir taip buvo aišku. 

- Taip, - atsakė ji ir užsidengė vaidą rankomis. Ji visa virpėjo. 

Aš stovėjau, nenuleisdamas akių nuo trifido, kad jis, ko gero, 
neprieitų artyn. Paskui pagalvojau apie nosinę ir padaviau jai savo. 
Daugiau niekuo negalėjau padėti. Netrukus ji susivaldė. Prisiminęs 
apakusius žmones, kuriuos matėm tą dieną, pasakiau: 

- Žinot, geriau jau šitaip, negu likti tokiam, kaip visi. 

- Taip, - atsakė ji patylėjusi. 

Ji pažvelgė į dangų. Švelnioje bedugnėje mėlynėje kaip baltos 
pluksnos plaukė keli debesėliai. 

- O taip, - ji pakartojo jau tvirčiau. - Vargšas tėvelis. Jis būtų 
nepakėlęs aklumo. Per daug mylėjo visa tai. - Ji vėl pažvelgė į vidų. - 
Ką mums daryti? Aš negaliu pasilikti... 

Tą akimirką sveikame durų stikle pastebėjau kažkokio 
judesio atspindį. Greitai atsigręžiau ir pamačiau trifidą, kuris, išlindęs 
iš krūmų, lingavo per pievelę tiesiai į mus. Girdėjau, kaip sulig 
kiekvienu linktelėjimu šiugžda it odiniai jo lapai. 

Gaišti nebuvo kada. Nežinia, kiek dar jų galėjo būti 
netoliese. Vėl sugriebiau Džozelą už rankos ir nusitempiau bėgte 
tuo pačiu keliu, kuriuo buvom atėję. kai laimingai sulipom į 
automobilį, ji pagaliau pravirko net pasikūkčiodama. 

Jai nuo to bus tik geriau. Aš užsidegiau cigaretę ir pradėjau 
svarstyti, ką daryti toliau. Ji, aišku, nenorės palikti tėvo, gulinčio 
ten, kur radom. Norės deramai jį palaidoti, o tai reiškia, kad mes 
abu turėsim iškasti duobę ir padaryti visa kita. Bet pirmiausia būtinai 
reikės susidoroti su trifidais, kurie jau ten, ir apsisaugoti nuo kitų, 
kurie gali ateiti. Apskritai, man atrodė geriausiai būtų buvę nieko 
nedaryti, bet kad ten ne mano tėvas... 

Kuo daugiau galvojau apie šiuos dalykus, tuo mažiau jie man 
patiko. Neturėjau supratimo, kiek Londone iš viso galėjo būti trifidų. 
Kiekviename parke augo bent po keletą. Paprastai jiems nupjaudavo 
geluonis ir leisdavo klaidžioti, kur tik užsimanydavo. Kiti, su 
geluonimis, būdavo laikomi arba pririšti, arba už vielinio tinklo. 
Prisiminęs tuos, kuriuos matėme keliaujančius per Ridžent Parką, 
pagalvojau, kiek jų buvo laikoma aptvaruose prie zoologijos sodo ir 

kiek pabėgo? Taip pat nemažai jų augo ir privačiuose soduose; reikia 
manyti, kad jie visi be geluonių, bet niekada negali pasakyti, kur 
kartais nuveda kvailas nerūpestingumas. Buvo dar keletas trifidų 
daigynų bei eksperimentinių stočių Londono apylinkėse. 

Taip sėdėjau ir mąsčiau, o kažkas vis krebždėjo sąmonės 
gelmėse, kažkokios mintys sukosi galvoje, tik niekaip negalėjau jų 
susieti iki galo. Staiga man viskas nušvito, ir tarsi gyvą išgirdau 
Volterio balsą: 

- Sakau tau, kovoje už būvį trifido padėtis yra daug geresnė, 
negu aklo žmogaus. 

Žinoma, jis kalbėjo apie trifido geluonim apakintą žmogų. 
Tačiau ta mintis mane sukrėtė. Išgąsdino. 

Prisiminiau ir kitus jo teiginius. Tai buvo tik bendri 
samprotavimai, ir vis dėlto dabar jie atrodė gana šiurpūs. 

- Atimk mums regėjimą, - kalbėjo jis tada, - ir mūsų 
pranašumo kaip nebūta. 

Žinoma, sutapimų būna visada, bet dabar sutapimas toks 
akivaizdus... 

Žvyro gurgždėjimas sugąžino mane į dabartį. Keliuku link 
vartelių siūbuodamas artinosi trifidas. Aš pasilenkiau per sėdynę ir 
pakėliau stiklą. 

- Važiuokit! Važiuokit! - isteriškai sušuko Džozela. 

- Mums čia nieko neatsitiks, - pasakiau jai. - Aš noriu 
pasižiūrėti, ką jis darys. 

Ir tuo pat metu supratau, kad viena iš mano problemų jau 
išspręsta. Kadangi buvau prie trifidų pripratęs, net nepagalvodavau, 
kaip dauguma žmonių žiūri į trifidą su nepašalintų geluonim. Dabar 
suvokiau, kad daugiau nebebus nė kalbos apie grįžimą čia. Džozelos 
požiūrį į ginkluotą trifidą galėjau nusakyti taip: kuo greičiau šalin 
nuo jo ir kuo toliau. 

: Trifidas sustojo prie vartų. Buvo galima prisiekti, kad jis 
klausosi. Mes sėdėjom labai tyliai, nejudėdami. Džozela žvelgė į jį 
su siaubu. Aš tikėjausi, kad trifidas kirs į automobilį, bet jis nekirto. 
Galbūt, prislopinti mūsų balsai jį apgavo, ir jis pagalvojo, kad mes 
nutolome. 

Plikos ataugėlės staiga pradėjo barbenti į stiebą. Trifidas 
sulingavo, nerangiai nukrypuliavo į dešinę ir dingo gretimuose 
vartuose. 

Džozela atsiduso su palengvėjimu. 

- O, važiuokit, kol jis dar negrįžo, - maldaujamai ištarė ji. 

Įjungiau variklį, apsukau automobilį, ir mes vėl leidomės į 
Londoną. 


5 
ŠVIESA NAKTĮ 


Džozela pagaliau atgavo savitvardą. Aiškiai pasiryžusi 
pamiršti tai, kas liko praeityje, ji paklausė: 

- O kur dabar važiuosim? 

- Pirmiausiai į Klerkenvelį, - pasakiau. - Po to paieškosim 
jums drabužių. Jei norit, nuvažiuosim jų į Bond-stritą, bet pirmiausiai 
į Klerkenvelį. 

- Bet kodėl į Klerkenvelį?... O viešpatie! 

Nenuostabu, kad ji taip sušuko. Kai pasukom už kampo, 
pamatėm priešais gatvę, pilną žmonių. Jie bėgo klupinėdami, ištiesę 
į priekį rankas. Buvo girdėti šauksmai ir klyksmai. Priekyje bėganto 
moteris už kažko užkliuvo ir parkrito, kiti suklupo ant jos, ir ji dingo 
po krūva besispardančių, besistengiančių atsistoti kūnų. Už minios 
pamatėm tai, nuo ko jie bėgo: virš panikos apimtų žmonių galvų 
siūbavo trys stiebai su tamsiais lapais. Aš padidinau greitį ir įsukau į 
skersgatvį. 

Džozela pažvelgė į mane persigandusi. 

- Ar... ar matėt, kaip ten buvo? Trifidai varė juos. 

- Taip, atsakiau. - Dėl to mes ir važiuojam į Klerkenvelį. 
Ten yra dirbtuvė, kurioje gaminami geriausi pasaulyje ginklai prieš 
trifidus ir apsauginiai šalmai. 

Mes vėl išvažiavom į tą pačią gatvę už kelių kvartalų ir 
leidomės toliau numatyta kryptimi, bet kelias nebuvo toks laisvas, 
kaip tikėjausi. Netoli King Kroso stoties buvo tiek daug žmonių, 
kad darėsi sunku pravažiuoti, net ištisai signalizuojant. Priešais pačią 
stotį teko visai sustoti. Nežinau, kodėl ten susirinko tokia minia. 
Atrodė, kad čia buvo suplaukę visi aplinkiniai gyventojai. 
Nebegalėjom prasimušti į priekį, o pažvelgęs atgal pamačiau, kad 
taip pat beviltiška bus ir mėginti grįžt atgal. Minia už mūsų jau buvo 
susiliejusi. 

- Išlipkit, greitai, - pasakiau aš. - Atrodo, jie nori mus 

pačiupti. 

- Bet... - pradėjo Džozela. 

- Paskubėkit! - kirste nukirtau. 

Paskutinį kartą paspaudžiau signalą ir išsmukau paskui ją, 
neišjungęs variklio. Ir kaip tik laiku. Vienas vyras surado užpakalinių 
durelių rankeną. Atidarė jas ir ėmė grabinėti viduje. Mus stumdė 
besigrūdantys prie mašinos žmonės. Pasigirdo piktas riksmas, kai 
kažkas, atidaręs priekines dureles, rado tik tuščias sėdynes. O mes 
jau buvom įsimaišę į minią. Kažkas čiupo žmogų, atidariusį 
užpakalines dureles, palaikęs jį ką tik išlipusiu iš mašinos. Šurmulys 
vis didėjo. Aš tvirtai paėmiau Džozelą už rankos, ir mes pradėjome 
brautis iš minios, stengdamiesi nepakliūti. . 

"Pagaliau ištrūkę, kiek paėjom pėsti, ieškodami tinkamo 
automobilio. Radom jį už kokios mylios - tai buvo autofurgonas, 
daug tinkamesnis už paprastą lengvąją įgyvendinti planui, 
pradedančiam formuotis mano galvoje. 

Klerkenvelyje jau du ar tris šimtmečius buvo daromi puikūs, 
tikslūs instrumentai. Nedidelė dirbtuvėlė, kurioje lankydavausi 
tarnybos reikalais, buvo pritaikiusi senovinį meistriškumą naujiems 
poreikiams. Radau ją lengvai, nesunku buvo ir įsilaužti vidun. 
Išvažiuodami iš ten, mes maloniai jautėmės, turėdami kelis puikius 
prieštrifidinius šautuvus su keletu tūkstančių mažiukų plieninių 
bumerangų ir kelis šalmus su vielinio tinklelio antveidžiais. 

- O dabar - drabužiai? - paklausė Džozela, kai sėdom 
važiuoti. 

- Pateikiu parengtinį planą, kurį galima kritikuoti ir taisyti, 
- pasakiau jai. - Pirmiausia siūloma susirasti kokią nors pied-a-terre, 
tai yra tokią vietą, kur būtų galima atsigauti ir viską apsvarstyti. 

- Tik jau ne barą, - užprotestavo ji. - Barų šiai dienai man 
gana. 

- Man taip pat, - pritariau. - Nors mano draugai tuo 
nepatikėtų, ypač turėdami omenyje, kad viskas nemokamai. Aš 
manau, mums reikia kokio nors tuščio buto. Neturėtų būti sunku 
tokį rasti. Ten galėtume kurį laiką atsipūsti ir sudaryti apytikrį 
veiksmų planą. Be to, ten būtų patogiausia praleisti naktį... na, o jei 
jums atrodo, kad šios aplinkybės nepanaikina visos sąlygotumų 
kebeknės, ką gi, gal mes rasim ir du butus. 

- Man tai bus maloniau, kai žinosiu, kad greta dar kas nors 

VIS. 

- Gerai, - sutikau. - Po to bus operacija numeris du - damų 
ir džentelmenų apranga ir visa kita. Čia gal reikėtų eiti atskirai, tik 
pasistengti neužmiršti, kur tas butas. 

- Ta-aip, - atsakė ji kiek abejodama. 

- Viskas bus gerai, - patikinau ją. - Tik tvirtai nusistatykit su 
niekuo nekalbėti, ir niekas nesupras, kad matot. Pirma pakliuvot į 
bėdą tik todėl, kad visai nebuvot pasiruošusi. "Aklųjų šalyje ir vienakis 
- karalius". 

- O taip... regis, čia iš Velso, ar ne?.. Tik jo apsakyme tai 
nepasitvirtino. | 

- Visas skirtumas čia toks - kaip suprasi žodį "šalis", kuris 
originale yra patria - tėvynė, - pasakiau aš. - Caecorumn in patria luscus 
rex imperai omnis. Pirmasis tai pareiškė vienas džentelmenas iš 
klasikų, Fulonijus. Regis, tik tiek apie jį ir žinoma. Bet čia nebėra 
organizuotos patria, nebėra valstybės, - čia - vien chaosas. Velsas 
įsivaizdavo žmones, kurie prisitaikė prie aklumo. Negalvoju, kad čia 
taip atsitiktų, nenumanau, kaip tai galėtų atsitikti. 

- Ir kas gi, jūsų manymu, atsitiks? 

- Galiu tik spėlioti, kaip ir jūs. Šiaip ar taip, greit sužinosim. 
Verčiau grįžkim prie to, ką turim dabar. Kur mes sustojom? 

- Prie drabužių. 

- Ak taip. Na, tai visai paprasta, tereikia tik įsmukti į 
parduotuvę, pasiimti vieną kitą daiktelį ir vėl išsmukti. Londono 
centre trifidų nesutiksit - bent jau kol kas. 

- Jūs tokia lengva širdim kalbat apie daiktų pasiėmimą, - 
pasakė ji. | 

- Bet man visai nelengva, - prisipažinau. - tačiau nesu tikras, 
kad tai dorybė, greičiau įprotis. O atkakliai atsisakydami pripažinti 
faktus, nieko nesugrąžinsim ir nieko tai nepadės. Manau, reikia 
pamėginti laikyt save ne plėšikais, o daugiau... na, kad ir priverstiniais 
paveldėtojais. 

- Taip. Panašiai ir yra, - pritarė ji lyg kokia žinovė. 

Kiek patylėjusi, ji vėl grįžo prie tos pačios temos. 

- O kai turėsim drabužius? - paklausė. 

- Operacija numeris trys, - atsakiau jai, - yra, aiškus dalykas, 
pietūs. 

Kaip ir tikėjausi, butą rasti buvo nesunku. Užrakintą mašiną 


59 


palikom vidury gatvės turtingame kvartale ir užlipom į trečią aukštą. 
Tiksliai negaliu pasakyti, kodėl mes pasirinkom trečią, gal dėl to, 
kad atrodė nuošalesnis. Tada pradėjom ieškoti: pasibeldžiam ar 
paskambinam, o jei kas atsiliepia, einam toliau. 

Praėję pro trejas duris, radom dar vienerias, už kurių nebuvo 
girdėti jokio atsakymo. Gerai pastūmėjau petim, spyna išlėkė, ir mes 
patekom vidun. 

Aš nebuvau iš tų, kurie gyvena bute už du tūkstančius svarų 
per metus, bet pamačiau, kad jis išties turi pranašumų. Interjeras 
įrengtas, man rodės, elegentiškų jaunų vyrų, turinčių genialią dovaną 
suderinti skonį su naujovėmis. Svarbiausias dalykas bute atrodė 
mada. Čia buvo pilna tikrų derniers cris, iš kurių vieniems - jei tik 
pasaulis būtų ėjęs toliau tuo pačiu keliu - buvo lemta tapti didžiausia 
rytdienos mada, o kiti, sakyčiau, buvo pasmerkti iš pat pradžių. 
Bendras įspūdis buvo it mugė paroda, kur neatsižvelgiama į žmogiškas 
silpnybes, - knyga, padėta per kelis colius ne ten, ar knyga netinkamos 
spalvos viršeliu būtų sugriovusi visą rūpestingai apgalvotą pusiausvyrą 
ir toną, kaip ir žmogus, kuris, vilkėdamas netinkančiais drabužiais, 
būtų atsisėdęs ant kurio nors ištaigingo krėslo ar sofos. Aš aBigręžau 
į Džozelą, kuri žvelgė į viską išplėtusi akis. 

- Tai kažin, ar šita pašiūrė tiks, ar eisim toliau? - paklausiau 
Ją. 

- O, manau, kad ir čia bus gerai, - atsakė ji. 

Ir petys į petį mudu nuėjom per minkštutėlį kreminės spalvos 
kilimą visko apžiūrėti. | 

Tai atsitiko netyčia, bet vargu ar būčiau pataikęs tinkamesnį 
būdą nukreipti jos mintims nuo dienos įvykių. Mūsų kelionė buvo 
pertraukiama vieno šūksnio po kito, ir juose buvo girdėti 
susižavėjimas, pavydas, pasitenkinimas, panieka bei, reikia 
prisipažinti, pyktis. Džozela stabtelėjo ties kambariu, kuriame 
klestėte klestėjo kuo agresyviausias moteriškumas. 

- Aš miegosiu čia, - pareiškė ji. | 

- O viešpatie! - sušukai. - Ką gi, dėl skonio nesiginčijama. 

- Nesišaipykit. Juk man gal daugiau niekad nepasitaikys 
progos pasinerti į tokią dekadentišką prabangą. Be to, argi nežinot, 
kad kiekviena mergina širdyje yra nors ir menkiausia, bet kino 
žvaigždė? Štai tegu ji ir švystels paskutinį kartą. 

- Tegu, -atsakiau. - Bet tikuosi, kad čia bus ir koks ramesnis 

kampelis. Apsaugok viešpatie nuo miegojimo lovoj, virš kurios 
veidrodis per visas lubas. 

- Vonios lubos taip pat veidrodinės, - pasakė ji, pažvelgusi į 
gretimą kambarį. 

- Nežinau, ar tai būtų tos dekadentiškos prabangos zenitas, 
ar nadyras, - pasakiau, - bet, šiaip ar taip, ja nepasinaudosit. Karšto 
vandens tai nėra. 

- Ak, visai buvau užmiršus. Kaip gaila! - sušuko ji nusivylusi. 

Mes baigėm apžiūrėti butą; jis ne visas buvo toks stulbinantis. 
Tada ji išėjo apsirūpinti drabužiais. Aš dar kartą viską apžiūrėjau, 
įsidėmėdamas, ko čia yra ko trūksta, tada ir pats leidausi žygin. 

Vos žengiau per slenksnį, kiek toliau tame pačiame 
koridoriuje atsidarė durys. Sustojau kaip įbestas. Pro duris išėjo 
jaunas vyras, vesdamasis už rankos šviesiaplaukę mergaitę. Kai ji 
peržengė slenksnį, jis ją paleido. 

- Luktelk valandėlę, brangioji, - pasakė jis. 

Jis žengė keletą žingsnių kilimu, sugeriančiu žingsnių aidą. 
Ištiestomis priekin rankomis susirado langą koridoriaus gale. Jo 
pirštai nukeliavo tiesiai prie skląsčio ir atitraukė jį. Už lango 
pastebėjau gaisrines kopėčias. 

- Ką tu darai, Džimi? - paklausė ji. 

- Pasitikrinu kelią, - atsakė jis, greitai žengdamas atgal prie 
jos ir ieškodamas jos rankos. - Eime, brangioji. 

Ji atšlijo. 

- Džimi, aš nenoriu iš čia išeiti. Dabar bent žinom, kad esam 
namie. Kaip mes gausime maisto? Kaip gyvensim? 

- Namie, brangioji, mes visai negausime maisto ir todėl ilgai 
neišgyvensim. Eime, mylimoji. Nebijok. 

- Bet aš bijau, Džimi... bijau. 

Ji prigludo prie jo, ir jis ją apkabino. 

- Viskas bus gerai, brangioji. Eime, 

- Bet, Džimi, tu ne ten vedi... 

- Tau viskas susipainiojo, mieloji. Mes gerai einam. 

- Džimi, man taip baisu. Grįžkim. 

- Per vėlu, brangioji. 

Prie lango jis sustojo. Viena ranka atidžiai apčiuopė palangę. 
Paskui apkabino ją ir prisiglaudė prie savęs. 

- Tai buvo, tur būt, per daug nuostabu, kad galėtų ilgai tęstis, 

- Švelniai tarė jis. - Aš myliu tave, mano brangiausioji. Labai labai 
myliu tave. 

Ji atsuko veidą į jį, ir jis pabučiavo jos lūpas. 

Pakėlęs ją ant rankų, jis pasisuko ir žengė pro langą. 

- Reikia užsiauginti kuo storiausią kailį, - pasakiau sau. - 
Reikia. O jei ne, teks visą laiką būti girtam. Tokia dalykai dabar, tur 
būt, dedasi visur. Ir dar dėsis. Ir nieko nepadarysi. Sakysim, būtum 
davęs jiems maisto, kad jie išsilaikytų dar keletą dienų. O toliau? 
Reikia išmokti tai matyti ir apsiprasti. Tai tas pats, kas ir alkoholio 
praraja. Jei nekovosi už savo gyvenimą, neišsilaikysi... Išliks tik tie, 
kurie sugebės protu nugalėti jausmus. 

Kolsusirinkau viską, ko norėjau, užtrukau ilgiau, negu buvau 
tikėjęsis. Grįžau po kokių dviejų valandų. Kol įėjau pro duris, vienas 
kitas daiktelis iškrito man iš glėbio. Džozelos balsas, pasigirdęs iš to 
supermoteriško kambario, buvo šiek tiek nervingas. 

- Čia tik aš, - nuraminau ją, eidamas koridoriumi su savo 
nešuliais. 

Suverčiau daiktus virtuvėj ir grįžau tų, kuriuos buvau išmėtęs. 
Stabtelėjau prie jos durų. 

- Neikit, negalima, - pasakė ji. 

- To visai nebuvau numatęs, - užsigyniau. - Noriu tik sužinoti, 
ar mokat virti. 

- Moku virti kiaušinius, - pasigirdo duslus jos balsas. 

- To ir bijojau. Mums reiks išmokti baisiai daug dalykų. 

Grįžau į virtuvę. Užkėliau atsineštą primusą ant niekam 
nebenaudingos dujinės viryklės ir ėmiausi darbo. 

Kai baigiau dengti nedidelį stalą svetainėje, rezultatai man 
pasirodė geri. Kad viskas būtų kaip reikiant, dar atnešiau ir pastačiau 
kelias žvakes su žvakidėmis. Džozela vis dar nesirodė, nors prieš 
kelias minutes buvo girdėti, kaip teka vanduo. Šūktelėjau jai. 

- Jau einu, - atsakė ji. 

Priėjau prie lango ir pažvelgiau laukan. Visai sąmoningai 
pradėjau sakyti viskam sudie. Saulė buvo žemai. Bokštai, špiliai, 
Portlendo akmens fasadai temstančio dangaus fone atrodė balti ir 
rausvi. Vienur kitur buvo prasidėję nauji gaisrai. Dūmai kilo dideliais 


62 


juodais kamuoliais, po jais retkarčiais suplazdėdavo liepsna. Labai 
gali būti, pasakiau sau, kad po rytojaus dienos niekada daugiau 
gyvenime nebematysiu šių pažįstamų pastatų. Gali ateiti laikas, kai 
kas nors čia grįš, bet viskas bus jau kitaip. Bus pasidarbavę gaisrai ir 
oro permainos, miestas stovės nebegyvas, apleistas. Bet kol kas, iš 
tolo, jis dar galėjo dėtis gyvu miestu. 

Tėvas kartą man pasakojo, kad prieš Hitlerio karą jis 
vaikštinėdavo po Londoną, išplėtęs akis, gėrėdamasis gražiais 
pastatais, kurių anksčiau nebuvo pastebėjęs, ir... atsisveikindamas 
su jais. Dabar ir aš jaučiausi panašiai. Bet man buvo blogiau. Per 
aną karą liko gyvų daug daugiau žmonių, negu buvo grįsta tikėtis, o 
šitas priešas nepaliks gyvų. Dabar laukė ne chaotiškas daužymas ir 
deginimas, o tiesiog ilgas, lėtas, neišvengiamas irimo ir žlugimo 
procesas. 

Taigi stovėjau tuomet ten, ir mano širdis vis dar priešinosi 
tam, ką sakė protas. Net tada man atrodė, kad visa tai per daug 
didelis, per daug nerealus dalykas, ir taip negali būti. Tačiau žinojau, 
kad taip atsitinka toli gražu nebe pirmą kartą. Kitų didžiulių miestų 
lavonai guli palaidoti dykumose arba yra užgožti Azijos džiunglių. 
Kai kurie krito taip seniai, kad nusinešė į kapą ir savo vardus. Bet 
tiems, kurie juose gyveno, jų irimas, tur būt, atrodė nė kiek ne daugiau 
galimas ar įmanomas, kaip dabar man atrodė didžiulio modernaus 
miesto merdėjimas... 

Matyt, galvojau aš, viena iš atkakliausių ir patogiausių 
žmonijai haliucinacijų yra įsitikinimas, kad "mums taip neatsitiks", 
kad trumpam mūsų gyvenimo laikui ir mažai vietai negresia jokie 
kataklizmai. Bet dabar mums atsitiko. Jeigu tik neįvyks koks 
stebuklas, tai prieš mano akis - Londono galo pradžia. Greičiausiai 
ir kiti, tokia, kaip aš, žiūri dabar į Niujorko, Paryžiaus, San Francisko, 
Buenos Airių, Bombėjaus ir kitų miestų, kuriems lemta virsti 
džiunglėmis, galo pradžią. 

Vis dar tebežiūrėjau pro langą, kai išgirdau už savęs kažką 
sujudant. Atsigręžiau ir pamačiau, kad į kambarį įėjusi Džozela. Ji 
buvo apsivilkusi ilga gražia melsvo žoržeto suknele su balto kailio 
pelerina. Ant paprastos grandinėlės blykčio keli melsvi deimantai; 
akmenys, kurie spinduliavo auskaruose, buvo mažėlesni, bet tokios 
pat grynos skaidrumos. Plaukai ir skaistus veidas atrodė kaip ką tik 
iš grožio salono. Jai žengiant per kambarį, sublykčiojo sidabro spalvos 


63 


bateliai ir plonytės kaip voratinklis kojinės. Aš be žado spoksojau į 
ją, ir jos Šypsena užgeso. 

- Ar jums nepatinka? - paklausė įi, vaikiškai įsižeidusi. 

- Nuostabu... jūs tokia graži, - atsakiau jai. - Aš... na, tiesiog 
nesitikėjau nieko panašaus. 

Reikėjo dar kažką pasakyti. Juk žinojau, kad šitas 
išsipuošimas neturi beveik nieko arba visai nieko bendro sų manim. 
Ir pridūriau: 

- Jūs atsisveikinant? 

Ji pažvelgė į mane jau kitokiu žvilgsniu. 

- Vadinasi, jūs supratot. To ir tikėjausi. 

- Manau, kad supratau. Gerai, jog taip padarėt. Bus labai 
malonu prisiminti, - atsakiau. 

Ištiesiau jai ranką ir nusivedžiau prie lango. 

- Aš taip pat sakiau sudie... viskam. 

Ką ji galvojo, kai mes ten stovėjom petys į petį, lieka jos 
paslaptis. Mano galvoje kaip kaleidoskope sukosi gabaliukai jau 
pradingusio gyvenimo -o gal tai buvo panašiau į didžiulio nuotraukų 
albumo vartymą, kai viskas sutelpa į vieną frazę: "Ar atsimeni?" 

Mes stovėjom prie lango ilgai, paskendę mintyse. Paskui ji 
atsiduso. Pažvelgė į savo suknelę, perbraukė pirštais švelnų šilką. 

- Kvaila?.. Kai Roma dega... - ištarė ji, gailiai šypteldama. 

- Ne. Tai nuostabu, - pasakiau. - Dėkui jums. Tai toks 
mostas... priminimas, kad greta visos bjauraties būta tiek grožio. 
Puikiau jau nebuvo galima padaryti... ar atrodyti. 

Jos šypsena pragiedrėjo. 

- Ačiū, Bili. - Ji patylėjo, paskui pridūrė: - Ar aš padėkojau 
jums? Juk nepadėkojau. Jei nebūtumėt man padėjęs tada... 

- Jei ne jūs, - pasakiau, - tikriausiai dabar voliočiausi 
prisigėręs ir žliumbčiau kokiame bare. Tiek pat ir aš turiu jums dėkoti. 
Dabar ne tokie laikai, kad būtum vienas. - Paskui, keisdamas pokalbio 
temą, pridūriau: -O jei pradėjom kalbėti apie gėrimą, tai štai turim 
puikaus amontiljado ir labai neblogos užkandos. Butą tikrai pasisekė 
surasti kaip reikiant. 

Aš pripyliau chereso, ir mes pakėlėm taures. 

- Kad būtume sveiki, stiprūs... ir kad sektųsi, - pasakiau. 

Ji linktelėjo. Mes išgėrėme. 

- O kas bus, - paklausė Džozela, kai mes ėmėmės pašteto, iš 

skonio, regis, labai brangaus, - jei sugrįš šeimininkas. 

- Tada mes viską paaiškinsim, ir jis arba ji tiktai dėkos už 
tai, kad bus kas pasako, kur koks butelis ir taip toliau... bet nemanau, 
kad taip atsitiktų 

- Taigi, - pridūrė ji susimąsčiusi. - Taigi. Ko gero, taip jau 
neatsitiks. O kažin... - Ji apsidairė po kambarį. Žvilgsnis apsistojo 
ties baltu pjedestalu su kaneliūromis. - Ar buvot įjungęs radiją? Juk 
tai radijas, ar ne? 

- Taip, ir kartu televizorius, - atsakiau jai. - Bet iš jų nieko 
gero. Nėra elektros. 

- Teisybė, buvau užmiršus. Tur būt, dar ilgai nepriprasim 
prie tokių dalykų. 

- Bet mieste vieną imtuvą buvau įjungęs. Su baterijom. Ir 
nieko, Visur kapų tyla. 

- Vadinasi, visur tas pats, kaip čia? 

- Deja, tikriausiai taip. Kažkas pypsėjo maždaug 
keturiasdešimt dviejų metrų banga, ir daugiau nieko. Netgi jokių 
ūžesių negirdėti. Kažin, kas jis toks ir iš kur tas vargšelis. 

- Bus... bus labai sunku, ar ne, Bili? 

- Bus... Bet netemdykim šių pietų, - pasakiau. Pirmiausia 
malonumai, o jau paskui darbai - juk ateityje laukia vien darbai. 
Verčiau pakalbėkim apie ką nors įdomaus, pavyzdžiui, kiek simpatijų 
turėjot ir kodėl iki šiol niekas nepaėmė jūsų už žmoną, - o gal paėmė? 
Matot, kaip mažai aš žinau. Taigi prašom - jūsų autobiografija. 

- Ką gi, atsakė ji. - Gimiau maždaug už trijų mylių nuo čia. 
Mano mama tada labai dėl to buvo nepatenkinta. 

Aš pakėliau antakius. 

- Matot, ji labai norėjo, kad aš būčiau amerikietė. Bet kai 
atvažiavo jos vežti į aerouostą, buvo jau per vėlu. Ji buvo labai 
impulsyvi, manau, kad ir aš šiek tiek paveldėjau to impulsyvumo. 

Ji čiauškėjo toliau. Jos vaikystė niekuo nebuvo ypatinga, tik, 
man rodės, jai buvo smagu viską prisiminti ir nors laikinai atitrūkti 
nuo dabarties. Man patiko klausytis, kaip ji plepa apie pažįstamus 
įdomius dalykus, dabar jau visai pradingusius. Mes lengvai 
pražygiavom jos vaikystę, mokslo dienas ir "pasirodymą žmonėse", - 
tada šie žodžiai dar turėjo prasmę. 

- Kai man buvo devyniolika metų, vos neištekėjau, - 
prisipažino ji, -ir kaip dabar džiaugiuos, kad to neatsitiko. Bet tada 

man kitaip atrodė. Baisiausiai buvau susipykusi su tėveliu, kuris viską 
išardė, nes jis iš karto pamatė, kad Lajonelis veltėsa ir... 

- Kas toks? - nutraukiau aš. 

- Veltėsa. Na, mišinys veltėdžio ir plevėsos - toks iš dykūnų. 
Ir tada aš išėjau gyventi pas vieną draugę, kuri turėjo butą. O jie 
man pradėjo nebeduoti pinigų, ir tai buvo labai kvaila, nes rezultatai 
galėjo būti visai priešingi, negu jie manė. Taip neatsitiko tik todėl, 
kad mano pažįstamos mergaitės, pasukusios tokiu keliu, labai vargo. 
Džiaugsmo maža, pavydo scenos ir... ir tiek kombinavimo. Jūs 
nepatikėsit, kaip reikia kombinuoti, norint išlaikyti prie savęs vieną 
ar du atsarginius... ar reikia sakyti "antraeilius" partnerius? - ji 
susimąstė. 

- Nesvarbu, - tariau. - Mintį supratau. Jūs iš viso nenorėjot 
partnerių. 

- Turit intuiciją. Bet vis tiek aš negalėjau gyventi iš malonės 
tos mergaitės, kuri turėjo butą. Reikėjo užsidirbti pinigų, ir aš 
parašiau knygą. 

Pamaniau ne taip nugirdęs. 

- Jūs sudarėt knygą? 

- Parašiau. - Ji „pažvelgė į mane ir Sania - Matyt, 
kad rašau knygą. Tiesa, knyga išėjo ne ypatinga, ną, ne tokia sera, 
kaip Oldoso, Carlzo ar panašių į juos, bet ir ne tokia bloga. 

Susiturėjau nepaklausęs, kurį iš visų įmanomų Čarlzų ji 
paminėjo. Pasakiau tiesiog; 

- Vadinasi, knyga buvo išleista? 

- O taip. Ir atnešė man daugybę pinigų. Teisė ekranizuoti... 

- Kokia tai knyga? - smalsiai paklausiau. 

- Ji vadinasi "Seksas mano gyvenime". 

Išpūčiau akis, paskui taukštelėjau sau per kaktą. 

- Džozela Pleiton, na žinoma. Niekaip negalėjau prisiminti, 
kur man girdėta šita pavardė. Tai jūs parašėt šitą dalyką? - pridūriau 
nepatikliai. 

Nežinau, kodėl neprisiminiau anksčiau. Juk visur buvo pilna 
jos nuotraukų - nelabai gerų, kaip dabar įsitikinau, turėdamas prieš 
akis ją pačią, - ir tų jos knygų taip pat buvo visur pilna. Dvi didelės 
bibliotekos buvo ją uždraudusios, greičiausiai vien dėl pavadinimo. 
Po to pasisekimas buvo užtikrintas, knygos išparduota šimtai 

tūkstančių egzempliorių. Džozela sukikeno. Man buvo malonu, kad 
jai juokinga. 

- O dieve, - tarė ji. - Jūs žiūrit į mane kaip ir visi mano 
giminės. 

- Negalima jų kaltinti, - pasakiau. 

- Ar skaitėt? - paklausė ji. 

Aš papurčiau galvą. Ji atsiduso. 

- Žmonės juokingi. Zinot tik pavadinimą bei jos 
populiarumą, ir tai jus šokiruoja. O ta knygelė visiškai nekalta. Žalių 
filosofijų ir rožinės romantikos mišinys, pagražintas gimnazistiško 
rausvumo. Bet pavadinimą gerą sugalvojau. 

- Žiūrint, ką laikysit geru, - suabejojau aš. - Ir dar paleidot 
su savo tikra pavarde. 

- Čia ir buvo klaida, - sutiko ji. - Leidėjai mane įtikino, kad 
taip bus geriau reklamai. Tuo atžvilgiu jie buvo teisūs. Kurį laiką 
buvau pasidariusi garsenybė - net kikendavau pamačiusi, kaip žmonės 
atsargiai apžiūrinėja mane restoranuose ir šiaip kur kitur - atrodė, 
jiems be galo. sunku susieti tai, ką mato, su tuo, ką galvoja. Į mano 
butą pradėjo nuolat lankytis visokie tipai, kurie man visai nepatiko, 
todėl, norėdama jų atsikratyti, ir todėl, kad įrodžiau galinti apsieiti 
be namų, grįžau namo. Tačiau knyga jau viską buvo pagadinusi. 
Žmonės suprato pavadinimą tiesiogiai. Atrodė, kad man visą laiką 
reikės ginti nuo žmonių, kurių nemėgstu, o tie, kurie man patiko, 
buvo arba išsigandę, arba priblokšti. Pikčiausia, kad ta knygiūkštė 
net nėra nepadori, o tiesiog kvaila ir įžūloka, protingi žmonės turėjo 
tai suprasti. | 

Ji nutilo, apie kažką susimąstė. Man dingtelėjo, kad protingi 
žmonės greičiausiai palaikė kvaila ir įžūloka pačią autorę, tačiau 
susilaikiau to nepasakęs. Mums visiems nemalonu prisiminti 
jaunystėje iškrėstas paikystes, tačiau žmonėms kažkaip nesiseka 
palaikyti jaunystės paikyste tai, kas atnešė finansinę sėkmę. 

- Dėl to viskas kažkaip susipainiojo, - nusiskundė ji. - 
Pamėginau atitaisyti padėtį, rašydama kitą knygą. Bet dabar 
džiaugiuosi, kad taip jos ir neužbaigiau - buvo tokia kandi. 

- O pavadinimas toks pat bauginantis? - paklausiau. 

Ji papurtė galvą. 

- Žadėjau pavadinti: "Šičia mergelė pamestoji". 

- Hm... na, čia, aišku, nebe tas, - pasakiau. - Citata? 

- Taip, - linktelėjo ji. - Misteris Kongrivas: "Šičia mergelė 
pamestoji ilsisi nuo meilės." 
- A... €..., - pasakiau ir kurį laiką patylėjau susimąstęs. 


a 

- O dabar, - pasiūliau, - tur būt, jau metas sudaryti veiksmų 
planą. Norėčiau pirmiausia pasidalinti mintimis apie keletą pastebėtų 
dalykų. i 
Mes buvom jaukiai atsilošę nepaprastai patogiuose 
foteliuose. Ant žemo stalelio tarp mūsų stovėjo kavos aparatas ir dvi 
taurelės: mažytė Džozelos su kuantro ir mano plutokratiškai 
atrodantis pilvotas stiklelis su neįkainojamu konjaku. Džozela išpūtė 
debesėlį dūmų ir siurbtelėjo gėrimo. Skonėdamasi aromatu, pasakė: 

- Kažin, ar dar kada beragausim šviežių apelsinų? Na gerai, 
kalbėkit. 

- Tai štai, faktų nepaisyti negalima. Reikia kuo greičiau iš 
čia dingti. Jei ne rytoj, tai poryt. Jau galima suprasti, kas čia dėsis 
toliau. Kol kas rezervuaruose dar yra vandens. Greitai nebebus. Vi- 
sas miestas pradės dvokti kaip didžiulis kanalizacijos griovys. Gatvėse 
jau atsirado lavonų, kasdien jų bus vis daugiau. - Aš pamačiau, kaip 
ji virptelėjo. Pasinėręs į bendrą vaizdą, buvau pamiršęs, kaip tai gali 
paveikti jos jausmus. Skubiai aiškinau toliau: - Gali paplisti šiltinė 
ar cholera, ar dievai žino kas. Labai svarbu iš čia išvažiuoti, kol dar 
kas nors panašaus neprasidėjo. 

Ji linktelėjo, sutikdama su manim. 

- Tada sekantis klausimas, atrodo, bus: kur mes važiuosim? 
Ar turit kokių pasiūlymų? - paklausiau ją. 

- Na... aš manau, svarbiausia susirasti kokią nuošalią vietą. 
Kad būtų su patikimu vandens šaltiniu, na, pavyzdžiui su šuliniu. Ir 
manyčiau, kad geriausia būtų kur aukščiau - kad pūstų tyras gaivus 
vėjas. 

- Taip, - atsakiau, - apie tyrą vėją aš nepagalvojau, bet jūs 
teisi. Aukštuma su patikimu vandens šaltiniu... ne taip lengva rasti. 
Leik Distriktas? Ne, per toli. Gal Velsas? O gal Eksmuras ar 
Dartmuras, ar tiesiog Kornvalis? Kur nors Lends Ende nuo Atlanto 
beveik visada pūstų niekuo neužterštas pietvakarių vėjas. Bet ten 
taip pat geras kelio galas. O mes vis tiek neapsieisim be miestų, kai 

tik bus vėl saugu juose lankytis. 

- O jeigu Saseks Daunsas? - pasiūlė Džozela. - Šiaurinėje 
. pusėje žinau puikią seną fermerių sodybą, tiesiog priešais Pulborą. 
Ji ne visai kalvos viršūnėj, bet gana aukštai šlaite. Ten vėjinis vandens 
siurblys, i ir, TEgIS, jie patys tiekiasi elektros srovę. Ten viskas perdirbta 
ir modernizuota. 

- Iš tikrųjų visai tinkama vieta. Tik kiek per arti gyvenamų 
apylinkių. Ar nemanot, kad reikėtų nusigauti toliau? 

- Taigi, aš ir galvoju. Kažin kada bus galima vėl be baimės 
grįžti į miestus? 

- Visai nenumanau, - prisipažinau aš. - Gal po kokių metų... 
Tokio laiko tarpo turėtų pakakti, ar ne? 

- Taip. Bet jeigu mes nuvažiuosim per toli, bus nelengva i ir 
vėliau viskuo apsirūpinti. 

- Teisybė, - sutikau aš. 

Laikinai metėm svarstę, kur važiuosim, ir perėjom prie 
smulkaus plano, kaip pasiruošti kelionei. Nusprendžiau, kad iš ryto 
pirmiausiai įsigysim sunkvežimį, talpų sunkvežimį, ir surašėm 
būtiniausius daiktus, kuriuos į jį krausim. Jeigu spėsim susikrauti, 
iškeliausim ryt vakare, o jei ne, - ir tai atrodė tikresnis dalykas, nes 
sąrašas vis ilgėjo, - surizikuosim pasilikti Londone dar vieną naktį ir 
išvažiuosim poryt iš ryto. 

Buvo jau kone vidurnaktis, kai prie būtiniausių daiktų sąrašo 
baigėm durstyti kiekvienas savo papildomus pageidavimus. Išėjo 
kažkas panašu į universalinės parduotuvės katalogą. Bet jeigu šis 
užsiėmimas nebūtų padaręs nieko daugiau, vien tik atitraukęs visam 
vakarui mūsų mintis nuo mūsų pačių, ir tai jis būtų SE vertas to 
vargo. 

Džozela nusižiovavo ir atsistojo. 

- Miego norisi, - pasakė ji. - O toje jaudinančioje lovoje 
manęs laukia šilko paklodės. 

Ji tartum plaukte nuplaukė per storą kilimą. Palietusi durų 
rankeną, stabtelėjo ir atsigręžusi iškilmingai nužvelgė save veidrodyje. 

- Būta nuostabių dalykų, - tarė ji ir pasiuntė bučinį savo 
atvaizdui. 

- Labanakt, nuostabi ir tuštybės kupina vizija, - pasakiau. 

Šyptelėjusi ji nusisuko ir dingo už durų, nuplaukė kaip rūko 
debesėlis. 

Aš susipyliau į taurelę paskutinius puikiojo konjako lašus, 
susišildžiau tarp delnų ir išgėriau. 

- Niekada... niekada daugiau nebepamatysiu tokio vaizdo, - 
pasakiau sau. - Sic transit.... 

Tada, nelaukdamas, kol melancholija visai mane apims, 
patraukiau į savo gerokai kuklesnį guolį. 

Patogiai išsitiesęs, jau buvau beužmiegąs, bet pasigirdo 
beldimas į duris. 

- Bili, - ištarė Džozela. - Eikit šen greičiau. Ten šviesa! 

- Kokia šviesa? - paklausiau, ropšdamasis iš lovos. 

- Mieste, ateikit pasižiūrėti. 

Ji stovėjo koridoriuj, įsisupusi į apdarą, kuris galėjo 
priklausyti tiktai to nepaprasto miegamojo šeimininkei. 

- Viešpatie švenčiausias! - nervingai ištariau. 

- Nekvailiokit! - sudraudė ji mane irzliai. - Eime pasižiūrėti 
tos šviesos. 

Šviesa tikrai buvo. Pažvelgęs pro jos langą, mano supratimu, 
į šiaurės rytus, pamačiau nejudantį, ryškų kaip prožektoriaus spindulį, 
nukreiptą tiesiai aukštyn. 

- Tai greičiausiai reiškia, kad yra ir daugiau matančių, - 
pasakė ji. 

- Greičiausiai, - sutikau. 

Pamėginau nustatyti, iš kur ta šviesa sklinda, bet negalėjau 
suprasti, nes aplink buvo tamsu. Supratau tik tiek, kad ji netoli ir 
šviečia ne nuo pat žemės - tikriausiai įtaisyta aukštame pastate. 
Susimąsčiau. 

- Geriau palikim rytdienai, - nusprendžiau. 

Nelabai mane traukė jo ieškoti per tamsias gatves. Ir galimas 
daiktas, - nelabai įtikėtina, bet vis dėlto galimas daiktas, - kad tai 
spąstai. Net aklas žmogus, turįs pakankamai proto ir apimtas 
nevilties, galėjo apčiuopomis sumontuoti tokį dalyką. 

Suradau nagų brūžiklį ir atsitūpiau prie lango taip, kad mano 
akys būtų ties palange. Brūžiklio galeliu rūpestingai nubrėžiau joje , 
liniją, tiksliai pasižymėdamas spindulio kryptį. Tada grįžau į savo 
kambarį. 

Valandą ar daugiau gulėjau neužmigdamas. Naktį miesto 
tyla atrodė didesnė ir ją trikdantys garsai dėl to buvo dar nykesni. 
Kartkartėmis iš gatvės užplūsdavo balsai, ūmūs, isteriškai lūžtantys. 
Kartą pasigirdo kraują stingdantis klyksmas, atrodė, kažkas 
siaubingai džiūgauja, atsikratęs proto. Netoliese kažkas beviltiškai 
raudojo ir raudojo. Dukart išgirdau aiškiai pokštelint pavienius 
pistoleto šūvius... Iš visos širdies dėkojau atsitiktinumui, suvedusiam 
mane su Džozela. | 

Tada supratau, kad nieko nėra baisiau už visišką vienatvę. 
Vienas žmogus - niekas. Būti drauge - jau tikslas, o tikslas padeda 
apsisaugoti nuo liguistos baimės. 

Pamėginau nukreipti dėmesį nuo tų garsų, galvodamas apie 
tai, ką reiks nuveikti rytoj, poryt ir dar vėliau, spėliodamas, ką galėtų 
reikšti šviesos spindulys ir kokią įtaką jis galėtų mums padaryti. Bet 
rauda vis nesiliovė, primindama, ką buvau matęs tą dieną ir ką 
matysiu rytoj... 

Atsivėrė durys, ir aš staiga pašokau išsigandęs. Tai buvo 
Džozela su degančia žvake. Apsiverkusi ji žvelgė į mane 
išsiplėtusiomis ir patamsėjusiomis akimis. 

- Negaliu užmigti, - tarė ji. - Aš bijau... baisiai bijau. Ar 
girdit juos - tuos visus nelaiminguosius? Negaliu ištverti... 

Ji atėjo, ieškodama paguodos kaip vaikas. Bet nemanau, 
kad jai paguodos reikėjo labiau, negu man. 

Ji užmigo pirma manęs, pasidėjusi galvą man ant peties. 

O man tos dienos prisiminimai vis dar nedavė ramybės. Bet 
anksčiau ar vėliau žmogus vis tiek užmiegi. Paskutinis dalykas, kurį 
prisiminiau, buvo švelnus, liūdnas mergaitės balsas, dainavęs: 


Nebebraidžiosim po rasą... 


6 
SUSITIKIMAS 


Nubudėęs išgirdau, kad Džozela jau bruzda virtuvėje. Mano 
laikrodis rodė baigiantis septintą. Kol šiaip taip nusiskutau su šaltu 
vandeniu ir apsirengiau, visame bute pasklido duonos skrebučių ir 
kavos kvapas. Radau ją, laikančią virš primuso keptuvę. Ji atrodė 
kupina savitvardos, visai nebepanaši į vakarykščią, apimtą baimės. 

Ji kuo natūraliausiai šeimininkavo. 
- Pieną teks imti konservuotą. Šaldytuvas neveikia. O šiaip 
visa kita kaip reikiant, - pasakė ji. 

Valandėlę man buvo sunku patikėti, kad ši kasdieniškai 
apsirengusi asmenybė yra ta pati vakarykštė pokylio vizija. Dabar ji 
vilkėjo tamsiai mėlynu slidinėjimo kostiumu, baltais riešais puskojinės 
buvo užlenktos ant tvirtų pusbačių. Prie tamsaus odinio diržo turėjo 
puikų medžioklinį peilį -vietoj to pusėtino ginklo, kurį buvau davęs 
vakar. Nežinau, kaip apsirengusią tikėjausi ją pamatyti, gal ir 
negalvojau apie tai, tačiau tuo savo aprangos praktiškumu ji tikrai 
padarė man įspūdį. 

- Kaip atrodo, bus gerai? - paklausė ji. 

- Puikiausiai, - patvirtinau ir pažvelgiau į save. - Deja, aš ne 
toks apdairus. Džentelmeno išeiginis kostiumas ne visiškai tinkamas 
apdaras tokiom sąlygom, - pridūriau. 

- Bus galima apsirengti geriau, - atvirai pripažino ji, 
pažvelgusi į mano aplamdytą eilutę. - Toji šviesa vakar vakare, - tęsė 
ji, - buvo universiteto bokšte, bent aš esu tuo įsitikinusi. Toje pusėje 
nieko ypatingesnio daugiau nėra. Ir atstumas, atrodo, atitinka. 

Nuėjau į jos kambarį ir pasižiūrėjau ten, kur rodė brūkšnys, 
mano įbrėžtas palangėje. Kaip ji ir sakė, brūkšnys, tikrai rodė tiesiai 
į universiteto bokštą. Aš pastebėjau ir šį tą daugiau. Bokšte ant to 
paties stiebo plevėsavo dvi vėliavos. Jei būtų buvusi viena, ji galėtų 
būti pasilikusi ten atsitiktinai, bet dvi turėjo reikšti signalą, dienos 
metu ekvivalentišką prožektoriui. Pusryčiaudami nusprendėm, kad 
atidėsim užsiplanuotą programą ir pirmiausia apžiūrėsim bokštą. 

Iš buto išėjom maždaug po pusvalandžio. Kaip ir tikėjausi, 
mūsų autofurgonas, paliktas vidury gatvės, praeiviams nebuvo 
užkliuvęs ir tebestovėjo neliestas. Nieko nelaukdami, sumetėm 
Džozelos parsineštus lagaminus į furgono galą tarp prieštrifidinių 
ginklų ir pajudėjom. 

Žmonių buvo nedaug. Tikriausiai, pajutę nuovargį ir atvėsusį 
orą, jie suprato, kad atėjo naktis, ir kol kas dar nedaug tebuvo išėję 
iš susirasto nakčiai prieglobsčio. Jie laikėsi arčiau vandens nutekamų 
griovelių, nebe prie sienų, kaip vakar. Dauguma turėjo lazdas ar 
šiaip pagalius, kuriais stukseno, eidami šaligatvio pakraščiu. Taip 
eiti buvo daug lengviai, negu pagal namų fasadus su durimis ir 
visokiais išsikišimais, o stuksenant rečiau pasitaikydavo susidurti. 

Mes važiavom be didelių sunkumų ir po kiek laiko, pasukę 
į Storo gatvę, jos gale išvydom tiesiai priešaky stūksantį universiteto 
bokštą. 
- Atsargiai, - pasakė Džozela, kai įsukom į tuščią kelią. - 
Man rodos, prie vartų kažkas dedasi. 

Taip ir buvo. Privažiavę arčiau, pamatėm gatvės gale 
susirinkusią nemažą minią žmonių. Nuo vakar dienos susibūrimai 
mums ne itin patiko. Aš staigiai nėriau į Gauerio gatvę, pavažiavau 
apie penkiasdešimt jardų ir sustojau. 

- Kažin, kas ten yra? Ar eisim pažiūrėti, ar spruksim į šalį? 
-paklausiau. 

- Reikia pasižiūrėti, - nė nemirktelėjusi atsakė Džozela. 

- Gerai. Pasižiūrėsim. 

- Aš prisimenu šitą vietą. Už anų namų yra sodelis. Jei ten 
nusigautume, galėtume viską pamatyti, patys nesikišdami. 

Mes išlipom iš mašinos ir nuėjom, apžiūrinėdami apatinius 
aukštus. Trečio namo durys buvo atdaros. Koridorius kiaurai ar 
dvylika namų ir atrodė keistokai, nes didesnė jo dalis buvo vienam 
lygy su rūsiais, vadinasi, žemiau aplinkinių gatvių, o tolimiausiam 
gale, arčiausiai prie universiteto, jis buvo pakilęs kaip terasa ir 
atskirtas nuo gatvės aukštais geležiniais vartais bei žema tvora. Už 
jos girdėjosi minios šurmulys. Mes perėjom per pievelę, pakilom 
žvyruotu takeliu ir už krūmų susiradom vietą, iš kur galėjom viską 
matyti. 

Minioje, kuri stovėjo gatvėje prie universiteto vartų, buvo 
bent keli šimtai vyrų ir moterų. Daug daugiau, negu galėjome tikėtis, 
girdėdami tik šurmulį, ir pirmą kartą aš supratau, kad aklųjų minia 
yra ramesnė ir pasyvesnė, palyginus su tokia pat reginčiųjų. Aišku, 
tai natūralu, nes norėdami žinoti, kas dedasi, jie pasikliauja vien 
klausa, ir kai kiekvienas laikosi tyliai, laimi visi, bat aš tai supratau 
tik dabar. 

Tai, ko čia visi buvo susirinkę, vyko prie pat vartų. Mums 
pasisekė rasti dar aukštėlesnę vietą, iš kurios matėm vartus per minios 
galvas. Žmogus su kepure kažką energingai kalbėjo pro grotas. 
Neatrodė, kad jam labai sektųsi įtikinti kitoj vartų pusėj, kieme 
stovintį pašnekovą, nes tas tiktai purtė galvą. 

- Kas ten? - sušnibždėjo Džozela. | 

Aš padėjau jai atsistoti greta savęs. Iškalbusis vyriškis 

pasisuko, ir mes pamatėm jo profilį. Jam buvo, mano manymu, apie 
trisdešimt, nosis tiesi, siaura, veidas liesas, su išsišovusiais 
skruostikauliais; plaukai, išlindę iš po kepurės, tamsūs. Tačiau į akį 
krito ne tiek jo išvaizda, kiek kalbos ir elgesio energingumas. 

Susitarti kol kas nesisekė, ir jo balsas darėsi vis garsesnis ir 
išraiškingesnis, tik pašnekovo, deja, nė kiek nepaveikė. Be jokios 
abejonės, žmogus kieme buvo regintis, jis atsargiai žvilgčiojo pro 
akinius raginiais rėmeliais. Per kelis jardus už jo stovėjo dar trys 
vyrai, kurie irgi aiškiai nebuvo akli. Jie taip pat su nerimu žvelgė į 
minią ir jos vadą. O tas vis labiau karščiavosi. Jo balsas kilo, tarsi jis 
būtų kalbėjęs daugiau miniai, negu tiems kitapus vartų. 

- Paklausykit, - piktai kalbėjo jis. - Šitie žmonės turi lygiai 
tokią pat teisę gyventi, kaip ir jūs, ar ne? Juk tai ne jų kaltė, po 
velnių, kad jie akli. Niekas dėl to nekaltas. Bet jūs būsit kalti, jai jie 
numirs badu, ir jūs tai žinot. 

Jo kalbos maniera buvo keistoka - kažkoks mišinys storžievio 
ir inteligento, ir buvo sunku suprasti, kas jis toks, nes nei vienas 
stilius, nei kitas neatrodė jam natūralus. 

- Aš rodžiau jiems, kur gauti maisto. Aš padėjau jiems, kuo 
galėjau, bet, dieve mano, juk aš tik vienas, o jų tūkstančiai. Ir jūs 
galėtumėt parodyti, kur yra maisto, bet argi parodot? Nė velnio! Ką 
jūs darot? Spjaunat į viską, ir tiek. Savo kailio težiūrit, utėliai jūs! 
Esu matęs tokių ne vieną. Ne mano kiaulės, ne mano pupos - štai 
jūsų devizas. 

Jis nusispjovė, išreikšdamas panieką, ir oratoriškai pakėlė 
ilgą ranką. 

- Ten, - pasakė jis, mostelėdamas Londono link, - ten 
tūkstančiai nelaimingųjų, kuriems tereikia, kad kas nors parodytų, 
kaip pasiimti maistą, gulintį čia pat, šalia. Ir jūs galėtumėt tai padaryti. 
Jums tereikia tik parodyti. O jūs? Ar padedat jiems, jūs šunsnukiai? 
Ne, jūs užsidarėt čionai, o jie tegu sau dvesia badu. O juk kiekvienas 
iš jūsų galėtumėt išgelbėti nuo mirties šimtus žmonių, tereikia tik 
išeiti ir parodyti vargšeliams, kur pasiimti ką nors valgomo. Dieve 
galingasis, argi jūs ne žmonės? 

Vyriškis buvo įsikarščiavęs. Jis turėjo ką pasakyti ir sakė tai 
aistringai. Džozela nejučia man įsikibo, ir aš suėmiau jos ranką. 
Žmogus anapus vartų pasakė kažką, bet mes neišgirdom. 

- Kiek tai tęsis? - sušuko vyriškis šiapus. - Iš kur, po velnių, 

aš galiu žinoti, kiek laiko užteks maisto? Žinau tiktai, kad jeigu tokia 
bjaurybės, kaip jūs, sėdės rankas susidėję ir neateis į pagalbą, nedaug 
kas bus likęs gyvas, kai bus imtasi tvarkyti šitą prakeiktą velniavą. - 
Valandėlę jis stovėjo, rūsčiai žvelgdamas į pašnekovą. - - Žinoma, jūs 
bijot, bijot parodyti jiems, kur maistas. O kodėl? Todėl, kad kuo 
daugiau šitie vargšeliai suvalgys, tuo mažiau liks jūsų šutvei. Štai 
kaip yra, ar ne? Štai kur visa tiesa, tik jums trūksta drąsos prisipažinti. 

Mes vėl neišgirdom, ką atsakė tas vyras iš kiemo, bet, šiaip 
ar taip, jo žodžiai nė kiek nenuramino kalbėtojo. Valandėlę jis niūriai 
žvelgė pro vartų virbus. Paskui tarė: 

- Gerai. Jeigu jūs taip norit!.. 

Jis žaibiškai griebė pro virbus pašnekovo ranką. Staigiai 
ištraukė ją ir užsuko. Pačiupo greta stovinčio aklo žmogaus ranką ir 
uždėjo ant jos. 

- Laikyk, drauguži, - pasakė jis ir puolė prie vartų spynos. 

Vyriškis anapus atsitokėjo. Jis smarkiai trenkė pro virbus ' 
laivąja ranka. Smūgis pataikė aklajam į veidą. Tas suriko ir dar tvirčiau 
įsikibo į ranką. Minios vadas laužė vartų spyną. Tuo metu trinktelėjo 
šūvis. Kulka zvimbtelėjusi pataikė į virbą ir atsimušė. Vadas 
neryžtingai stabtelėjo. Už jo nugaros prapliupo keiksmai, kažkas 
suklykė. Minia siūbtelėjo atgal, po to į priekį, tarsi nežinodama, ar 
bėgti, ar pulti vartus. Jiems padėjo apsispręsti žmonės kieme. Aš 
pamačiau, kaip jaunas vyriškis pasikišo kažką po pažastim, ir puoliau 
ant žemės, pargriaudamas kartu Džozelą; tuo metu pasigirdo 
automato stuksenimas. 

Buvo aišku, kad šaudoma, tyčia taikant per aukštai; vis dėlto 
šūvių garsai ir kulkų zvimbesys buvo kaip pavojaus signalas. Užteko 
vienos trumpos papliūpos. Kai mes pakėlėm galvas, minia jau buvo 
praradusi vienybę, ir aklieji pavieniui sklido į visas puses nuo vartų, 
ieškodami saugios kertelės. Vadas pasilikęs dar kažką sušuko, ko 
mes nesupratom, paskui ir jis nuėjo šalin. Jis pasitraukė Maleto gatve 
šiaurės link, stengdamasis vėl suburti savo palydą. 

Aš atsisėdau ir pažiūrėjau į Džozelą. Ji susimąsčiusi pažvelgė 
"į mane, paskui nuleido akis į žemę. Tik po kelių minučių mes atgavom 
žadą. 

- Na? - pagaliau paklausiau. 

Ji pakėlė galvą - pažvelgė į žemę, po to į paskutinius 
atsilikėlius, liūdnai slenkančius kas sau. 

- Jis buvo teisus, - oasakė ji. - Juk jis buvo teisus, ar ne? 

Aš linktelėjau. | 

- Taip, jis buvo teisus... Ir vis dėlto jis buvo labai neteisus. 
Supranti, niekas neateis ir nesiims tvarkyti šitos velniavos - dabar 
kaip jis sako. Galėtume rodyti kai kuriems - tiktai nedaugeliui - iš tų 
žmonių, kur yra maisto. Taip galėtume daryti keletą dienų, gal keletą 
savaičių, o paskui - kaip bus paskui? 

- Viskas atrodo taip baisu, taip beširdiška... 

- Jei žvelgsim į faktus tiesiai šviesiai, išeitis labai paprasta, - 
tariau aš. - Arba išvažiuojam iš čia ir išgelbstim tai, ką galima išgelbėti 
nuo pražūties, kartu ir pačius save, arba pasišvenčiam, kad dar kiek 
prailgintume šiems žmonėms gyvenimą. Taip man atrodo pats 
objektyviausias požiūris. Bet kartu aš suprantu, kad tas humaniškasis 
poelgis yra galbūt ir žingsnis į savižudybę. Ar verta gaišti laiką, 
pratęsiant žmonių vargus, jei žinai, kad galų gale jų vis tiek 
neišgelbėsi? Ar tai būtų geriausias būdas panaudoti savo jėgas? 

Ji lėtai linktelėjo. 

- Kaip jau šitaip, neatrodo, kad būtų iš ko pasirinkti, ar ne? 
Ir jei net galėtume kiek žmonių išgelbėti, kuriuos reikėtų rinktis? Ir 
kas mes tokie, kad galėtume rinktis? Ir iš viso kiek tai truktų? 

- Čia ne juokai, - tariau. - Negaliu pasakyti, kiek įstengsime 
išlaikyti aklųjų, kai pasibaigs gatavi produktai, bet nemanau, kad 
labai daug. 

- Tu jau apsisprendei, - tarė ji, žvilgtelėdama į mane. Jos 
balse buvo girdėti, - o gal man pasirodė - nepasitenkinimas. 

- Mieloji, - tariau. - Man tas nepatinka ne mažiau, kaip ir 
tau. Aš tau tiesiog išdėsčiau alternatyvas. Ar mes padėsim išsilaikyti 
tiems, kurie išliko po katastrofos, ar padarysim moralinį gestą, kuris 
vargu ar bus kas daugiau kaip tik gestas? Zmonės anoj pusėj gatvės 
aiškiai ketina laikytis. : 

Ji panėrė pirštus į žemę, paskui lėtai išbėrė iš delno smėlį. 

- Man atrodo, kad tu teisus, - tarė. - Bet taip pat teisus, 
sakydamas, kad man tai nepatinka. 

- Mūsų "patinka" ir "nepatinka" dabar jau nieko nebereiškia, 
- pasakiau aš. 

- Gali būti, bet man atrodo, kad iš to, kas prasideda šaudymu, 
nėra nieko gero. 

- Jis šaudė į orą, ir labai galimas daiktas, kad tuo buvo 
išvengta muštynių, - pasakiau. 

Iš minios jau nieko nebebuvo likę. Aš perlipau per tvorą ir 
padėjau persiropšti Džozelai. Vyriškis atvėrė vartus ir mus įsileido. 

- Kiek jūsų? - paklausė jis. 

- Tik du. Pamatėm jūsų signalą vakar naktį, - pasakiau jam. 

- Gerai. Eime, susirasim Pulkininką, - pasakė jis, vesdamas 
mus per kiemą. 

Žmogus, pavadintas Pulkininku, sėdėjo nedideliame 
kambaryje, netoli įėjimo, matyt, skirtame šveicoriui. Jis buvo apkūnus 
vyras, pervirtęs keturiasdešimt, o gal dar ir ne. Plaukai tankūs, 
tvarkingai pakirpti, žili. Tokie pat buvo ir ūsai, atrodė, kad nė vienas 
plaukelis nedrįstų pakrypti į kitą pusę. Veidas buvo toks rausvas, 
sveikas ir gaivus, jog atrodė daug jaunesnio žmogaus - vėliau 
pamačiau, kad širdyje jis ir buvo jaunas. Jis sėdėjo už stalo, ant kurio 
labai lygiomis tvarkingomis krūvelėmis buvo prikrauta popierių, o 
tiesiai priešais gulėjo švarus rausvas sugeriamojo popieriaus lapas. 

Kai įėjom, jis kiaurai nužvelgė mus - pirmą vieną, paskui 
. kitą, - įdėmiu žvilgsniu ir žiūrėjo kiek ilgiau, negu reikia. Aš žinau tą 
būdą. Šitaip parodoma, kad esi priešais prityrusį teisėją, kuris įvertins 
tave iš pirmo žvilgsnio; tu turi jaustis stovįs prieš rimtą žmogų, kuriuo 
gali pasitikėti, arba, kitomis sąlygomis, kad jis tave kiaurai permato 
ir žino visas tavo silpnybes. Teisinga reakcija bus toks pat žvilgsnis, 
tada tave pripažins "vyruku kaip reikiant". Aš "P ir padariau. 
Pulkininkas paėmė plunksną. 

- Jūsų pavardės? 

Mes pasisakėm. 

- Adresai? 

- Šiomis aplinkybėmis iš jų kažin ar bus kokia nauda, - tariau. 
- Bet jeigu jums atrodo, kad tikrai reikia juos žinoti... 

Pasisakėm adresus. 

Jis sumurmėjo kažką apie sistemą, organizaciją ir gimines 
„ir užrašė. Paskui užsirašė amžių, užsiėmimą ir visa kita. Po to vėl 
įbedė į mus tiriantį žvilgsnį, kažką dar parašė ant pH popieriaus 
lapų ir padėjo juos į krūvelę. 

- Reikia gerų vyrų. Bjaurus čia reikalas. Daršis daugybė. 
Daugybė. Misteris Bidlis pasakys, ką daryti. 

Mes grįžom į holą. Džozela susijuokė. 

- Jis užmiršo paprašyti rekomendacijų trim egzemplioriais, 
bet manau, kad į darbą mus priėmė, - pasakė ji. 

Maiklas Bidlis, kai jį susiradom, pasirodė esąs visiška 
priešingybė Pulkininkui. Jis buvo liesas, aukštas, plačiapetis, kiek 
gunktelėjęs ir atrodė kaip atletas, persimetęs į protinį darbą. Kai jis 
ramus, jo veidas dėl didelių tamsių akių įgaudavo švelnaus liūdesio 
išraišką, tik retai kas tematydavo jį ramų. Vienas kitas žilas plaukas 
dar nieko nesakė apie amžių. Jam galėjo būti kiek tik nori tarp 
trisdešimt penkerių ir penkiasdešimties. Tada jis aiškiai buvo labai 
išvargęs, dėl to nustatyti amžių buvo dar sunkiau. Atrodė kaip visą 
naktį išbuvęs ant kojų, bet vis dėlto linksmai su mumis pasisveikino 
ir supažindindamas mostelėjo ranka į jauną moterį, kuri vėl užsirašė 
mūsų pavardes, kai jas pasisakėm. | 

- Sandra Telmont, - paaiškino jis. - Sandra mūsų įsiminėja. 
Ji dirbo montažininke kine, todėl manome, kad apvaizda buvo itin 
rūpestinga, pasiųsdama ją mums. 

Jaunoji moteris man tik linktelėjo, o į Džozelą pažvelgė 
įdėmiau. , 

- Mes esam matęsi, - pasakė, stengdamasi kažką prisiminti. | 
Ji pažvelgė į bloknotą, kurį laikė pasidėjusi ant kelių. Netrukus jos 
malonų, tačiau anaiptol neegzotišką veidelį nušvietė blanki šypsena. 

- Ak, taip, žinoma, - pasakė prisiminusi. 

- O ką aš sakiau? Tai man prilipo kaip musgaudis, - tarė 
Džozela man. 

- Kas atsitiko? - paklausė Maiklas Bidlis. 

Aš paaiškinau. Jis nužvelgė Džozelą kur kas įdėmiau. Ji 
atsiduso. 

- Klausykit, užmirškim tai, - paprašė ji. - Aš jau pavargau 
nuo to viso. - 

Jis atrodė maloniai nustebintas. 

- Gerai, - pasakė linktelėdamas. Jis grįžo prie stalo. - Dabar 
apie reikalus. Buvot pas Džeiksą? 

- Jei tai Pulkininkas, kuris vaidina civilinę valdžią, tai taip, 
buvom, - atsakiau aš. 

Jis nusišiepė. 

- Reikia žinoti, kas ir kaip. Nė iš vietos, kol neaišku, koks 
davinys. - pasakė jis, mėgdžiodamas Pulkininką. - Tačiau tai gryna 
tiesa, - tęsė jis. - Aš jums trumpai nusakysiu, kaip čia viskas yra. Kol 

kas mūsų čia trisdešimt penki žmonės. Įvairūs. Tikimės, kad per šią 
dieną susirinks daugiau. Dvidešimt aštuoni matantys. Kiti - akli, tai 
žmonos ir vyrai, be to dar du ar trys vaikai. Dabar svarbiausia tas, 
kad rytoj iš čia išvažiuojam, jei tik spėsim laiku susiruošti - suprantat, 
dėl visa ko. 

Aš linktelėjau. 

- Mes irgi buvom nusprendę išvažiuoti šįvakar dėl to paties, 
- pasakiau jam. 

- Kokią turit mašiną? 

Pasakiau apie autofurgoną. 

- Ketinom prikrauti jį šiandien, - pridūriau. - O kol kas 
neturim nieko gero, išskyrus didelį kiekį prieštrifidinių priemonių. 

Jis pakėlė antakius. Sandra taip pat smalsiai pažvelgė į mane. 

- Keistus daiktus pasirinkot kaip pačius reikalingiausius, - 
pasakė jis. 

Aš paaiškinau priežastis. Ko gero, nevykusiai paaiškinau, 
nes nei vienam, nei kitam tai nepadarė įspūdžio. Jis nerūpestingai 
linktelėjo ir kalbėjo toliau: 

- Na, jei prisidedat prie mūsų, darykit štai ką. Atvažiuokit 
čia su savo mašina, iškraukit viską ir važiuokit susirasti gero didelio 
sunkvežimio. Tada... a, teisybė, gal katras iš jūsų išmanot nors kiek 
apie mediciną? -paklausė jis. 

Mes papurtėm galvas. Jis truputį susiraukė. 

- Gaila. Iki šiol nėra nė vieno mediko. Labai nustebčiau, jei 
netrukus mums neprisireiktų gydytojo... be to, visiems reiks 
pasiskiepyti... Taigi siųsti jus į vaistų sandėlius neapsimoka. O kaip 
maistas ir plataus vartojimo prekės? Tiks? 

Jis pervertė kelis sąvaržėle susegtus lapelius, vieną ištraukė 
ir padavė man. Lapelyje, pažymėtame Nr. 15, buvo mašinėle surašytas 
konservų, virtuvės reikmenų ir patalynės sąrašas. 

- Galit laikytis sąrašo ne itin greižtai, bet labai nenutolkit, 
šitaip išvengsim dubliavimo. Viską imkit pačios geriausios kokybės. 
Kai imsit maisto produktus, žiūrėkit maistingumo ir apimties, - 
sakysim, iš viso užmirškit kukurūzų dribsnius, net jei ir gyventi be jų 
negalite. Laikykitės prekių sandėlių ir didmeninės ptekybos punktų. 
- Jis paėmė iš manęs sąrašą ir užrašė keletą adresų. - Jums priklauso 
konservai ir fasuoti produktai -nesusigundykit, pavyzdžiui, miltų 
maišais; tuo pasirūpins kita grupė. - Jis susimąstęs pažvelgė į Džozelą. 


79 


- Darbas gal ir sunkokas, bet tai naudingiausia, ką dabar galiu jums 
paskirti. Pasistenkit kuo daugiau padaryti iki sutems. Šįvakar apie 
pusę dešimtos bus bendras susirinkimas ir diskusijos. 

Mes buvom beeiną, bet jis paklausė: 

- Pistoletą turit? 

- Nepagalvojau apie tai, - prisipažinau. 

- Geriau turėti dėlviso pikto. Užtenka iššauti į orą, - pasakė 
jis. Iš stalčiaus išėmė du pistoletus ir per stalą stumtelėjo mums. - 
Mažiau terlionės, negu su šituo, - pridūrė jis, žvilgtelėjęs į dailųjį 
Džozelos durklą. - Laimingo plėšimo. 


**kkk 


Kai, iškrovę autofurgoną, išvažiavom į miestą, pamatėm, 
kad žmonių gatvėse kur kas mažiau, negu vakar. O tie, kur ėjo, išgirdę 
mašiną, nebekibo prie mūsų, tik toliau pasitraukdavo į šalį. 

Pirmas kritęs į akį sunkvežimis pasirodė nieko vertas, nes 
buvo prikrautas medinių dėžių, kurios mums buvo per sunkios. Kitas 
radinys buvo sėkmingesnis - penkių tonų sunkvežimis, beveik naujas 
ir tuščias. Perėjom į jį, metę autofurgoną likimo valiai. 

Pirmojo pagal mano sąrašą sandėlio štoros buvo nuleistos, 
bet visai nesunkiai ėmė vyniotis į viršų, kai pasidarbavau laužtuvu iš 
kaimyninės krautuvėlės. Viduje mūsų laukė tikras radinys. Prie 
platformos stovėjo trys sunkvežimiai. Vienas iš jų buvo pilnas 
konservų dėžučių. 

- Mokėtum vairuoti tokią mašiną? - paklausiau Džozelą. 

Ji pasižiūrėjo. 

- Kodėl gi ne. Principas juk tas pats. O gatvėse mašinų nėra. 

Nusprendėm jį pasiimti vėliau ir tuščiu sunkvežimiu 
nuvažiavom į kitą sandėlį, kur prisikrovėm vilnonių bei vatinių 
antklodžių ir pledų, o paskui dar į kitą, kur įsigijom tarškančią krūvą 
įvairiausių puodų, keptuvių, katiliukų ir arbatinukų. Prikrovę pilną 
sunkvežimį, pasijutom kaip reikia pasidarbavę, net sunkiau, negu 
buvom manę. Sukilusį po šitokio darbo apetitą numaldėm 
nedideliame dar neliestam bariuke. 

Atmosfera verslo ir komercijos kvartaluose buvo niūri, nors 
tas niūrumas buvo | api į paprasto sekmadienio ar šventės, 
negu į katastrofos. Sioje miesto dalyje žmonių beveik nebuvo. Jei 

katastrofa būtų įvykusi ne naktį, o dieną, kol dirbantieji nebuvo 
išsiskirstę į namus, vaizdas būtų buvęs šiurpus. 

Kai pasistiprinom, pasiėmėm iš maisto sandėlio sunkvežimį 
su konservais ir lėtai, be jokių nuotykių nuvažiavom abiem 
sunkvežimiais atgal į universitetą. Pastatėm juos kieme ir vėl 
iškeliavom. Apie pusę septynių grįžom su dar dviem pilnais 
sunkvežimiais, jausdamiesi atlikę naudingą darbą. 

Iš vidaus išėjo Maiklas Bidlis apžiūrėti mūsų įnašo. Jis viską 
įvertino teigiamai, išskyrus pustuzinį dėžių, kurias buvau sustatęs 
antrajame sunkvežimyje. 

- Kas jose? - paklausė jis. 

- Šautuvai ir šoviniai gintis nuo trifidų, - atsakiau jam. 

Jis pasižiūrėjo į mane nesuprasdamas. 

- Ak taip, jūs buvot atsivežęs visą arsenalą, - pasakė jis. 

- Man atrodo, kad jų prireiks, - tariau. 

Jis susimąstė. Mačiau, kad laikė mane kiek pakvaišusiu dėl 
trifidų. Greičiausiai priskyrė tai mano profesiniam atsargumui, kurį 
dar sustiprino baimė, kilusi po paskutinio nelaimingo atsitikimo, ir 
svarstė, ar dėl to neužeis koks kitas, ir nebe toks nekaltas pakvaišimas. 

- Klausykit, - pasakiau. - Mes pristatėm keturis pilnus 
sunkvežimius. Man reikia, kad viename iš jų būtų sudėtos šitos dėžės. 
Jei manot, kad negalit to leisti, aš susirasiu priekabą ar kitą 
sunkvežimį. 

- Ne, tegu jos lieka, kur yra. Vietos užima nedaug, - 
nusprendė jis. | 

Mes nuėjom vidun ir atsigėrėm arbatos improvizuotoj 
valgyklėlėj, kurią išmoningai buvo įrengusi maloni pusamžė moteris. 

- Jis galvoja, - pasakiau Džozelai, - kad aš pakvaišęs dėl 
trifidų. 

- Kad tik jis negautų jų patirti savo kailiu, - tarė ji. - Keista, 
kad niekas daugiau jų nematė. 

- Šie žmonės visi laikėsi centro, taigi nieko nuostabaus. 
Pagaliau ir mes patys šiandien nė vieno nematėm. 

- Ar manai, kad jie ateis ir į šias vietas? 

- Sunku pasakyti. Gal kokie pasiklydėliai... „ 

- O kaip jie ištrūksta? - paklausė ji. 

- Ilgai ir smarkiai tampydamiesi, jie paprastai galų gale 
išrauna kuolelius. O mūsų fermose jie išsiverždavo, visi susigrūsdami 

kurioj nors tvoros vietoj. 

- Argi negalėjot padaryti stipresnių tvorų? 

- Būtume galėję, bet mes nelaikėm jų nuolatos toj pačioj 
vietoj Jie ištrūkdavo ne taip jau dažnai, o jei ir išsiverždavo, tai 
paprastai tik iš vieno lauko į kitą. Mes juos suvarydavom atgal ir 
pataisydavom tvorą. Nemanau, kad jie sąmoningai ateis čia. Miestas 
trifidams turėtų atrodyti dykuma, mano supratimu, jie patrauks į 
atvirus laukus. Ar esi kada šaudžiusi iš tokio šautuvo? - paklausiau. 

Ji papurtė galvą. 

- Tai aš persirengsiu, ir galėsim pasipraktikuoti, jei norėsi, - 
pasiūliau. 

Maždaug po valandos nuėjau pas ją, jausdamasis kur kas 
patogiau, atsisakęs jos sumanyto slidinėjimo kostiumo ir sunkių 
pusbačių; ji atėjo persirengusi skaisčiai žalia suknele, kuri jai labai 
tiko. Mes pasiėmėm porą šautuvų ir nuėjom į Rasel Skvero sodelį 
netoliese. Buvom jau kokį pusvalandį pašaudę į krūmų viršūnes, kai 
per veją prie mūsų priėjo jauna moteris plytinės spalvos striuke bei 
elegantiškomis žaliomis kelnėmis ir atsuko į mus mažą kino kamerą. 

- Kas jūs - spauda? - paklausė Džozela. 

- Maždaug, - atsakė jaunoji moteris. - Esu oficiali 
metraštininkė. Elspeta Keri. 

- Taip greit? - pasakiau aš. - Justi mūsų tvarkingojo 
Pulkininko ranka. 

- Jūs visai teisus, - sutiko ji. Paskui pažvelgė į Džozelą. - O 
jūs -mis Pleiton. Aš vis pagalvodavau.... 

- Klausykit, - pertraukė ją Džozela. - Kodėl tas vienas 
praeities dalykas turi be galo mane persekioti net žūstančiame 
pasaulyje? Ar negalima to užmiršti? 

- Mm, - ištarė mąsliai mis Keri. - Aha. - Ji perėjo prie kitos 
temos: - Tai kaip čia su tais trifidais? 

Mes jai pasakėm. 

- Jie galvoja, - pridūrė Džozela, - kad Bilis arba jų baisiausiai 
bijo, arba yra pakvaišęs. 

Mis Keri įdėmiai pažvelgė į mane. Jos veidas buvo greičio 
įdomus, nei gražus, įdegęs karštesnėje saulėje, negu mūsų veidai. 
Akys buvo ramios, atidžios, tamsiai rudos. 

- Ar tikrai taip yra? - paklausė ji. 

- Matot, aš manau, kad trifidai gali pridaryti bėdos, jei juos 

išleisi iš akių, todėl žiūriu į juos rimtai, - atsakiau. 

Ji linktelėjo. 

- Teisingai. Esu buvusi ten, kur jie laisvi. Bjaurus daiktas. 
Bet Anglijoje - na, čia sunku tai įsivaizduoti. 

- Nėr kam jų dabar sulaikyti, - pasakiau aš. 

Vietoj jos žodžių, jei ji iš viso ketino ką sakyti, mums virš 
galvų pasigirdo motoro ūžimas. Pažvelgėm aukštyn ir netrukus už 
Britų muziejaus stogo pamatėm besileidžiantį malūnsparnį. 

- Ten turi būti Aivenas, - tarė mis Keri. - Pasirodo, tikrai 
bus radęs malūnsparnį. Man reikia nufilmuoti, kaip jis leidžiasi. Iki 
pasimatymo. - Ir ji nuskubėjo per pievelę. 

Džozela atsigulė, susinėrė rankas už galvos ir įsižiūrėjo į 
dangaus gelmes. Kai malūnsparnis sustojo, pasidarė net tyliau, negu 
pirma, kai jo dar nebuvom išgirdę. 

- Negaliu patikėti, - tarė ji. - Stengiuosi, bet vis tiek negaliu 
tikrai patikėti. Negali taip būti visą laiką... visą laiką... visą laiką... 
Tai kažkoks sapnas. Rytoj šis sodelis bus pilnas triukšmo. Raudoni 
autobusai vėl riaumos gatve, minios žmonių skubės šaligatviais, 
blykčios šviesaforai... Pasaulio pabaiga nebūna tokia... negali būti... 
tai neįmanoma... 

Ašviską jaučiau taip pat, kaip ir ji. Namai, medžiai, juokingai 
dideli viešbučiai anapus aikštės atrodė tokie įprasti - galėjo atgyti 
per akimirką... 

- Ir vis dėlto, - pasakiau aš, - jei dinozaurai būtų mokėję 
galvoti, jie būtų galvoję lygiai taip pat. Juk tokie dalykai laikas nuo 
laiko vis atsitinka. 

- Bet kodėl atsitiko kaip tik mums? Kai skaitai laikraščius, 
stulbinantys dalykai atsitinka kitiems, visada kitiems. O mes tokie 
paprasti. 

- Argi ne visada žmonės klausia: "Kodėl taip atsitiko man?" 
Vis tiek, ar tai bus kareivis, likęs sveikas, kai visi jo draugai žuvę, ar 
koks tipelis, pakliuvęs už čekių klastojimą. Sakyčiau, aklas 
atsitiktinumas, ir tiek. 

- Atsitiktinumas, kad iš viso įvyko, ar kad įvyko dabar? 

- Dabar. Kada nors tai turėjo vienaip ar kitaip įvykti. 
Neteisinga manyti, kad amžinai dominuos viena gyvų būtybių rūšis. 

- Nesuprantu kodėl? 

- Kodėl? Velniškai sunku į tai atsakyti. Tačiau gyvenimas 

turi būti dinamiškas, ne statiškas - tai neišvengiama išvada. Ar 
vienaip, ar kitaip, bet jis turi keistis. Ir žinai, aš namanau, kad su 
mumis šį kartą galutinai susidorota, bet mėginimas buvo ne bet koks. 

- Tai-tu nemanai, kad čia jau tikrai galas - žmonijai galas? 

- Gali būti ir galas. Bet... ne, nemanau, kad jau dabar. 

"Galėjo būti galas. Neabejojau tuo. Bet turėtų būti ir daugiau 
tokių grupelių, kaip mūsų. Aš mačiau tuščią pasaulį, kuriame 
išsklidusios mažytės bendruomenės stengiasi iš naujo tą pasaulį 
užvaldyti. Turėjau tikėti, kad bent jau kelioms iš jų tai pavyks. 

- Ne, - pakartojau aš, - neturėtų būti galas. Mes vis dar 
sugebam gerai prisitaikyti prie sąlygų ir, palyginus su protėviais, turim 
tvirtą pamatą. Ir kol bent keli iš mūsų tebėra sveiki ir gyvi, dar turi 
šansų, velniškai gerų šansų. 

Džozela neatsakė. Ji gulėjo veidu į dangų, žiūrėjo nieko 
nematančiu žvilgsniu. Atrodė, kad būčiau galėjęs atspėti, kas dedasi 
jos mintyse, bet nieko nesakiau. Ji dar kiek patylėjo, paskui prabilo: 

- Žinai, baisiausia iš viso to yra, kai suvoki, kaip lengvai 
mes netekom pasaulio, kuris atrodė toks saugus ir pastovus. 

Ji buvo visai teisi. Kaip tik tas paprastumas ir buvo viso 
siaubingumo branduolys. Mes pamirštam tas visas jėgas, kurios laiko 
pasaulio pusiausvyrą, vien dėl to, kad taip gerai apie jas žinom, ir 
saugumas mums atrodo natūralus dalykas. O taip nėra. Nemanau, 
kad anksčiau man buvo kada atėję į galvą, jog žmogaus pranašumas 
priklauso ne nuo smegenų, kaip tvirtina knygos. Jis priklauso nuo 
smegenų sugebėjimo pasinaudoti informacija, kurią jos gauna per 
siaurą matomų šviesos spindulių pluoštelį. Jo civilizacija, viskas, ko 
jis pasiekė ar galėjo pasiekti, priklauso nuo sugebėjimo pagauti tą 
virpesių skalę nuo raudonos iki violetinės. Be šito jis žuvęs. Ir aš 
supratau, kokia netvirta žmogaus galia ir kokius stebuklus jis padarė 
su tokiu trapiu instrumentu... 

Džozela tęsė toliau savo mintį. 

- Tai bus labai keistas pasaulis - tai, kas iš jo liko. Nemanau, 
kad jis mums labai patiks, - pridūrė susimąsčiusi. 

Man atrodė, jog keista taip galvoti - tarsi protestuotum, kad 
tau nepatinka mirti ar gimti. Aš buvau linkęs pirmiausia sužinoti, 
kaip viskas bus, o jau paskui kovoti, kiek įmanoma, prieš tai, kas 
labiausiai nepatiks. Tačiau nesiginčijau. 

Kartkartėmis girdėjome sunkvežimius įvažiuojant į kiemą. 

Tikriausiai lig šiol jau buvo sugrįžę dauguma tiekimo grupių. Aš 
pažvelgiau į laikrodį ir paėmiau šautuvus, gulinčius šalimais žolėje. 

- Jei norim gaut vakarienės, prieš išgirsdami, ką apie visa 
tai galvoja kiti žmonės, jau metai eiti, - pasakiau. 


7 

Manau, mes visi tikėjomės, kad susirinkimas bus 
paprasčiausias instruktažas - pasakys, kuriuo laiku ką darysim, kur 
važiuosim, kas numatyta kurią dieną. Bent jau aš tai tikrai nelaukiau, 
kad gausiu tiek peno apmąstymams. 

Susirinkimas vyko nedidelėje auditorijoje, apšviestoje šia | 
proga automobilių žibintais. Kai mes įėjome, koks šešetas vyrų ir 
dvi moterys, matyt, pasiskyrę save komiteto nariais, tarėsi prie 
katedros. Nustebau, pamatęs, kad salėje sėdi jau koks šimtas žmonių. 
Daugiausia buvo jaunos moterys - jų buvo keturiskart daugiau, negu 
vyrų. Džozela atkreipė mano dėmesį į tai, kad tik nedaugelis iš jų 
reginčios. 

Besitariančiųjų grupėje Maiklas Bidlis buvo aukščiausio 
ūgio. Greta jo atpažinau Pulkininką. Kiti veidai man buvo 
nepažįstami, išskyrus Elspetą Keri, kuri vietoj filmavimo kameros 
dabar turėjo užrašų knygelę, matyt, ateities kartų labui.Jų dėmesys 
daugiausia buvo skirtas senyvam vyrui, negražaus, bet geraširdiško 
veido; jis buvo su akiniais auksiniais rėmeliais, o gražūs balti plaukai 
apkirpti kaip kokio politiko. Visi į jį žiūrėjo šiek tiek sunerimę. 

Antroji moteris šioje grupėje buvo dar visai jauna - gal 
dvidešimt dvejų ar trejų metų. Jai, matyt, buvo nesmagu tarp komiteto 
narių. Ji žvilgčiojo į salę nervingai ir nepasitikėdama savimi. 

Įėjo Sandra Telmont su dideliu lapu popieriaus. Pažiūrėjusi 
į jį, vikriai išardė grupę ir susodino visus į kėdes. Rankos mostu 
pasiuntė Maiklą į katedrą, ir susirinkimas prasidėjo. 

Jis stovėjo ten, kiek palinkęs į priekį, ir, laukdamas, ko! 
nurims šurmulys, žvelgė į auditoriją tamsiomis akimis. Prabilo 
maloniu išlavėjusiu balsu, paprastai ir draugiškai. ' 

- Daugelis iš mūsų, - pradėjo jis, - tur būt, dar tebėra netekę 
žado po šios katastrofos. Pasaulis, kurį pažinojom, dingo akimirksniu. 
Gal kai kuriems atrodo, kad ir viskas pasibaigė. Tai netiesa. Bet 

pasakysiu jums iškart, kad gali būti visko pabaiga, jei mes leisim. 

Nors ir siaubinga ši nelaimė, vis dėlto galima išlikti gyviems. 
Kaip tik dabar vertėtų prisiminti, kad mes ne vieninteliai, žvelgią į 
didžiulę nelaimę. Nors dabar apie tai sklinda visokie mitai, negali 
būti abejonės, kad kažkada mūsų istorijoje tikrai buvo tvanas. Tie, 
kurie liko gyvi, pergyveno tokią pat nelaimę, kaip ir mes, ir kai kuriais 
atžvilgiais dar baisesnę. Bet jie nepasidavė nevilčiai, jie pradėjo viską 
iš naujo, kaip ir mes galim pradėti iš naujo. 

Gailėdami savęs ir žiūrėdami į realybę kaip į baisią tragediją, 
nieko nesukursim. Taigi geriau iš karto atmeskim tuos jausmus, nes 
mes turim tapti kūrėjais. 

Ir kad dar tvirčiau paneigčiau romatiško dramatizavimo 
nuotaikas, priminsiu jums, jog tai, kas atsitiko dabar, toli gražu ne 
pats baisiausias dalykas. Aš, o gal ir daug kas iš jūsų, visą gyvenimą 
laukėm kažko baisesnio. Ir aš vis dar tikiu, kad jei ne ši nelaimė, 
mus būtų ištikusi dar blogesnė lemtis. 

Nuo 1945 m. rugpjūčio šeštosios žmonijai galimybė išlikti 
stulbinamai sumažėjo. Tiesą pasakius, prieš porą dienų ji buvo 
mažesnė, negu šiuo momentu. Jeigu patinka dramatizuoti, galit imti 
tam reikalui visus metus po 1945-jų, kai saugumo kelias susiaurėjo 
iki įtemptos virvės, kuria mes ėjom užsimerkę, kad nematytume 
apačioje žiojinčios bedugnės. 

Bet kuriuo tų visų metų momentu galėjom paslysti. Tikras 
stebuklas, kad to išvengėm. O dvigubas stebuklas, kad šitaip truko 
daugelį metų. Ir vis dėlto anksčiau ar vėlaiu būtume paslydę. 
Nesvarbu, ar dėl kieno blogų kėslų, ar nerūpestingumo, ar tiesiog 
atsitiktinai, pusiausvyra būtų buvusi prarasta ir būtų prasidėjęs ga- 
las. 

Kaip tai būtų buvę baisu, nežinom. Kaip galėjo būti baisu... 
gal niekas nebūtų likęs gyvas, gal ir planeta nebūtų išlikusi... 

O dabar palyginkite mūsų padėtį. Planeta sveika, neišvagota 
randų, derlinga. Ji gali duoti maisto ir žaliavų. Mes turim žinių 
lobynus, iš kurių galime išmokti visko, kas buvo daroma iki šiol, - 
nors kai ką iš to geriau visai užmiršti. Ir mes turim priemonių, 
sveikatos ir jėgos pradėti kurti gyvenimą iš naujo. 

Jo kalba nebuvo ilga, bet padarė įspūdį. Galimas daiktas, 
kad daugelis ją išklausiusių pasijuto ne tiek priėję kelio galą, kiek 
naujo kelio pradžią. Ir nors jis nepasiūlė nieko konkretaus, jam 

atsisėdus, salė buvo pagyvėjusi. 

Po to kalbėjo Pulkininkas - praktiškai, operuodamas faktais. 
Jis priminė mums, kad sveikatos sumetimais vertėtų kuo greičiau 
išvažiuoti iš apgyvendintų vietų, ir kad tai numatoma rytojaus dieną 
apie dvyliktą valandą. Beveik visi būtiniausi daiktai ir dar viršaus šis 
tas, kas suteiks pakankamai komforto, jau sukaupta. Pasirenkant 
atsargas, mūsų tikslas yra būti nepriklausomiems nuo išorės šaltinių 
bent jau metus. Mes praleisime tą laiko tarpą faktiškai kaip apgultyje. 
Be abejo, yra daug daiktų, kuriuos mes visi norėtume pasiimti ir 
kurie nėra įtraukti į sąrašus, tačiau teks palaukti, kol medicinos 
tarnyba (čia mergaitė iš komiteto smarkiai išraudo) nustatys, kad 
jau nėra pavojaus nedidelėms grupelėms išeiti iš izoliacijos ir jų 
atsigabenti. Izoliacijos vietą komitetas gerai apgalvojo ir, turėdamas 
omenyje kompaktiškumą, nepriklausomumą ir izoliaciją, priėjo 
išvadą, kad mūsų tikslus geriausiai atitiks kokia nors provincijos 
mokykla su pensionu ar, jei tokios nerastume, didelis dvaras. 

Nežinau, ar komitetas dar nebuvo dėl tos vietos galutinai 
apsisprendęs, ar Pulkininkas buvo įsikalęs į galvą, kad reikia ją laikyti 
paslaptyje, tačiau nė kiek neabejoju, kad vietos ar bent numatomo 
pasiekti rajono nutylėjimas buvo didžiausia tą vakarą padaryta klaida. | 
Tuokart, tiesa, jo praktiška kalba įkvėpė visiems pasitikėjimo. 

Kai jis atsisėdo, vėl atsistojo Maiklas. Jis padrąsinamai 
tarstelėjo keletą žodžių mergaitei, paskui ją pristatė. Visi buvo labai 
susirūpinę, pasakė jis, kad nėra mūsų tarpe nė vieno, turinčio 
medicininių žinių, todėl buvo labai malonu priimti mis Ber. Teisybė, 
ji neturi mokslo laipsnių, rašomų greta pavardės įspūdingomis 
raidėmis, tačiau ji yra tikrai aukštos kvalifikacijos medicinos sesuo. 
Jis manąs, kad neseniai įgytos praktinės žinios daug vertesnės už 
mokslinius laipsnius, gautus prieš daugelį metų. 

Mergina, vėl rausdama, trumpai pakalbėjo, kad yra 
pasiryžusi dirbti savo darbą, ir staigiai baigė, pareikšdama, kad mus 
visus, dar neišėjusius iš salės, paskiepys nuo visokiausių ligų. 

Nedidukas, panašus į žvirblį žmogutis, kurio pavardės 
nenugirdau, ėmė kalti mums į galvas, kad kiekvieno sveikata yra 
visų bendras reikalas ir kad, vos pajutus kokį susirgimą, reikia 
nedelsiant pranešti, kadangi užkrečiančios ligos mums labai rimtai 
atsiliepsiančios. 

Kai jis baigė, atsistojo Sandra ir pristatė paskutinįjį kalbėtoją 

- mokslų daktaras E.H. Vorlesas, Kingstono universiteto sociologijos 
profesorius. 

Prie katedros priėjo tas pats baltagalvis vyras. Pastovėjo 
valandėlę, remdamasis į ją pirštų galais, nuleidęs galvą, tarsi ją 
apžiūrinėdamas. Komiteto nariai žvelgė į jį atidžiai, kiek sunerimę. 
Pulkininkas, pasisukęs į Maiklą, kažką jam sušnibždėjo, ir tas 
linktelėjo, neatitraukdamas nuo profesoriaus akių. Senukas apžvelgė 
klausytojus. Persibraukė ranka plaukus. 

- Mieli draugai, - tarė jis. - Manau, kad galiu tvirtinti esąs 
vyriausias iš jūsų. Beveik per septyniasdešimt pragyventų metų daug 
sužinojau ir daug turėjau užmiršti, nors gal ne tiek daug, kiek būčiau 
norėjęs. Bet jeigu ilgame žmonių intuicijų tyrimo procese mane kas 
labiausiai nustebino, tai ne jų pastovumas, o įvairumas. 

Gerai sako prancūzai: autres temps, autres moeurs. Atsidėję 
pagalvokim ir pamatysim, kad tai, kas vienoje bendruomenėje 
laikoma dorybe, kitoje gali būti nusikaltimas; tai, kam nepritariama 
čia, kur nors kitur gali būti giriama; viename šimtmetyje smerkiami 
papročiai visai pakenčiami kitame. Taip pat pamatysim, kad 
kiekvienoje bendruomenėje kiekvieną epochą visi tiki savųjų 
papročių moraliniu teisingumu. 

Na ir, aišku, kadangi šie įsitikinimai prieštaringi, jie negali 
būti teisingi absoliučia prasme. Daugių daugiausia juos galima 
įvertinti, - jei iš viso reikia vertinti, - pasakant, kad tam tikru 
laikotarpiu jie buvo teisingi toms bendruomenėms, kurios jų laikėsi. 
Gal būt, jie tebėra teisingi ir dabar, bet dažniausiai pasirodo esą 
neteisingi, ir bendruomenės, kurios aklai jų tebesilaiko, 
nepaisydamos pasikeitusių aplinkybių, tik pakenkia sau, gal net ir 
. visai save sužlugdo. 

Klausytojai nesuprato, kurlink suka tokia įžanga. Jie 
nenustygo savo vietose. Dauguma buvo pratę tuoj pat išjungti radiją, 
kai tik išgirsdavo kalbant tokius dalykus. Dabar jie jautėsi spąstuose. 
Oratorius nusprendė paaiškinti. 

- Taigi, - tęsė jis, - nėra ko tikėtis atrasti tas pačias elgesio 
normas, papročius ir įpročius skurdžiame Indijos kaimelyje, kur 
žmonės gyvena pusbadžiu, ir, sakykim, Meifere. Panašiai šiltuose 
kraštuose, kur gyvenimo sąlygos lengvos, žmonių pagrindinės savybės 
bus visai kitokios, negu tankiai apgyvendintoje šalyje, kur visi sunkiai 
dirba. Kitaip tariant, skirtingos sąlygos nulemia skirtingas gyvenimo 

normas. 

Šitai primenu jums dėl to, kad pasaulio, kurį pažinojom, 
nebėra, jam atėjo galas. 

Sąlygos, kurios nustatė ir suformavo mūsų gyvenimo normas, 
dingo kartu su tuo pasauliu. Mūsų poreikiai dabar kitokie, ir tikslai 
turi būti kitokie. Jei norit pavyzdžių, prašom: mes visi ištisą dieną 
kuo ramiausia sąžinė darėm tai, kas prieš porą dienų būtų buvę 
įsilaužimas ir vagystė. Senosios normos sulaužytos, ir turim dabar 
išsiaiškinti, koks gyvenimo būdas geriausiai atitinka naująsias. Mums 
reikia ne šiaip imtis iš naujo kurti, mums reikia iš naujo pradėti 
galvoti, ir tai daug daug sunkiau bei nemaloniau. 

Žmogaus sugebėjimas fiziškai prisitaikyti nepasikeitė. Tačiau 
kiekviena bendruomenė yra pratusi formuoti savo augančios kartos 
mąstymą pagal šabloną, tarsi atlieja jį formoje, o rišamasis veiksnys 
- prietarai. Taip gaunama labai tvirta medžiaga, galinti sėkmingai 
" net daugelio įgimtų tendencijų bei instinktų spaudimui. 

itokiu būdu įmanoma sukurti žmogų, kuris, nepaisydamas 
pagrindinio, savisaugos, instinkto, savo noru rizikuos gyvybe dėl 
idealo, bet... taip pat atsirado ir bukaprotis, kuris mano niekad 
neklystąs ir žinąs, kas yra "teisinga". 

Artimiausiu metu daugelis šių prietarų, kurie mums buvo 
įkalti, turės išnykti arba iš pagrindų pasikeis. Mes galim priimti ir 
išlaikyti tiktai vieną, svarbiausią prietarą - žmonija neturi išnykti. 

"Šiam tikslui, bent jau kurį laiką, bus pajungti visi kiti. Ir ką tik ketinsim 
daryti, pirma turim pasiklausti save: "Ar tai padės žmonijai išlikti, ar 
pakenks?" Jei padės, turim taip ir daryti, nesvarbu, kad prieštaraus 
idėjoms, kurios buvo mums įskiepytos. Jei kenks, turim nesiimti to 
dalyko, nors tai ir nesiderins su mūsų ankstesniu pareigos, net 
teisingumo supratimu. 

Tai nebus lengva: seni prietarai gajūs. Naivuoliai remiasi 
elgesio taisyklėmis ir priesakais, taip daro ir kuklieji, taip daro ir tie, 
kurie tingi galvoti, - taip darom mes visi, net dažniau, negu mums 
atrodo. Dabar, kai senosios tvarkos nebėra, senieji elgesio daugybos 
lentelių atsakymai nebeteisingi. Turim atrasti savyje moralinės drąsos 
galvoti ir planuoti patys. “ 

Jis nutilo ir susimąstęs nužvelgė auditoriją. Paskui tarė: 

- Dėdamiesi į mūsų bendruomenę, pirmiausia turite labai 
gerai išsiaiškinti vieną dalyką. Tie, kurie imsis šio uždavinio, 

kiekvienas turės savo vaidmenį. Vyrai dirbs, o moterys gimdys vaikus. 
Jei su tuo nesutiksit, mūsų bendruomenėje jums ne vieta. 

Kurį laiką tvyrojo mirtina tyla, po to jis pridūrė: 

- Mes galim išlaikyti tam tikrą skaičių apakusių merginų - jų 
vaikai bus regintys. Aklų vyrų išlaikyti negalim. Taigi mūsų naujajame 
pasaulyje vaikai turės daug didesnę reikšmę, negu vyrai. 

Kai jis baigė kalbėti, keletą akimirkų buvo tylu, paskui 
pasigirdo atskiri murmesiai, kurie greitai peraugo į bendrą šurmulį. 

Aš žvilgtelėjau į į Džozelą. Baisiai nustebau, pamatęs, kad į di 
ironiškai šypsosi. 

- Kas jau čia juokingo? - "paklausiau kiek stačiokiškai. 

Turėjau pripažinti, kad šypsotis buvo dėl ko. Paskui 
pažvelgiau į Maiklą. Jis vedžiojo akimis po visą auditoriją, 
bandydamas nustatyti bendrą reakciją. 

- Maiklas atrodo susirūpinęs, - tariau aš. 

- Yra ko rūpintis, - tarė Džozela. - Jeigu Brigemas Jangas 
būtų sėkmingai užbaigęs savo misiją devynioliktojo šimtmečio vidury, 
dabar tai būtų juoko darbas. 

- Kokia tu kartais būni šiurkšti, - pasakiau. - Negi esi tuo 
domėjusis ir anksčiau? 

- Ne, tačiau aš nesu visai kvaila. Be to, kai buvai nuėjęs 
persirengti, atvažiavo autobusas su šitom aklom merginom. Jos visos 
iš kažkokios prieglaudos. Ir aš paklausiau savęs: "Kam imti jas iš 
ten, jei aplinkinėse gatvėse gali prisirinkti tūkstančius?" Atsakymas 
buvo aiškus, nes: (a) seniau apakusios moka kokį nors darbą ir (b) 
jos visos - merginos. Padaryti išvadą ne taip jau sunku. 

- Hm, - - pasakiau. - Priklauso nuo to, kaip žiūrėsi. Turiu 
prisipažinti, man if į galvą nebūtų atėję. O kaip tu žiūri.. 

- Šš, - tarė ji, nes visi salėje nutilo. 

Mat, atsistojo aukšta, juodbruvė, jauna, labai ryžtingos 
išvaizdos moteris. Kol ji laukė, atrodė, kad jos burna nemoka 
prasižioti, tačiau vis dėlto prasižiojo. 

- Ar reikia suprasti, - paklausė ji rūgščiu ir tvirtu kaip plienas 
balsu, - kad paskutinysis kalbėtojas propaguoja laisvąją meilę? - Ir ji 
atsisėdo su šiurpulį keliančiu ryžtingumu. 

Daktaras Vorlesas, žiūrėdamas į ją, persibraukė ranka per 
plaukus. 

- Manau, užklausėja turėtų prisiminti, jog aš nesakiau nė 
žodžio apie meilę - laisvą, perkamą ar mainomą. Ar negalėtų ji 
suformuluoti klausimo aiškiau? 

Moteris vėl atsistojo. 

- Manau, kad kalbėtojas turėjo mane suprasti. Aš klausiu, 
ar jis siūlo panaikinti santuokos įstatymą? 

- Įstatymus, kuriuos mes turėjom, panaikino aplinkybės. 
Dabar mums teks susikurti įstatymus, atitinkančius mūsų sąlygas, ir 
net priversti kitus jiems paklusti, jei reikės. 

- Dar yra dievo įstatymai ir padorumo įstatymai. 

- Ponia, Saliamonas turėjo tris šimtus - o gal penkis šimtus? 
- žmonų, ir dievas, atrodo, nereiškė jam jokių pretenzijų. Musulmonas 
su trim žmonom laikomas kuo respektabiliausiu. Vis tai vietinės 
reikšmės papročiai. O kokie bus mūsų įstatymai dėl šių ir dėl kitų 
dalykų, turėsim visi nuspręsti, žiūrėdami kuo didesnės naudos savo 
bendruomenei. 

Mūsų komitetas po diskusijų priėjo išvadą, kad, norėdami 
įvesti naują tvarką ir išvengti barbariškumo, - o pavojus grįžti į jį 
esama, - turėsim reikalauti tam tikrų įsipareigojimų iš tų, kurie norės 
prie mūsų prisijungti. 

Niekas nebesugrąžins padėties, kurią praradome. O mes 
siūlome gyvenimą, dirbant naudingą darbą geriausiomis sąlygomis, 
kokios tik bus įmanomos, ir laimę, kuri ateis, kovojant su sunkumais. 
Mainais prašom geros valios ir vaisingos veiklos. Varu jūsų niekas 
nevers. Rinkitės patys. Tie, kuriems mūsų pasiūlymas nepatinka, gali 
laisvai eiti, kur nori, ir steigti atskirą bendruomenę kokiais nori 
principais. 

Bet paprašysiu labai gerai pagalvoti, ar turite teisę atimti 
bet kokiai moteriai laimę vykdyti jai gamtos skirtas funkcijas. 

Po to sekė diskusijos, gana padrikos, dažnai nuklystant į 
smulkmenas ir hipotezes, dėl kurių kol kas nebuvo įmanoma pasakyti 
nieko tikro. Tačiau visai paneigti idėjos niekas nemėgino. Kuo toliau, 
tuo mažiau keista ji atrodė. 

Mes su Džozela nuėjom prie stalo, kur seselė Ber turėjo 
išsidėliojusi prietaisus. Gavę po keletą adatų į ranką, vėl susėdom 
klausytis ginčų. 

- Kaip manai, kiek iš jų nuspręs pasilikti? - paklausiau 
Džozelą. 

Ji apsidairė. 

- Beveik visi... apsispręs per naktį, - atsakė. 

Aš suabejojau. Per daug aplinkui girdėjosi prieštaravimų ir 
klausimų. 

"Džozela tarė: 

- Jei būtumei moteris ir šįvakar prieš miegą bent porą 
valandų pagalvotum, ar pasirinkti vaikus ir organizaciją, kuri tavim 
rūpinsis, ar laikymąsi principų, per kuriuos liktum ir be vaikų, ir be 
globos, tada gal taip labai neabejotum. Pagaliau juk dauguma moterų 
nori vaikų, o vyras yra, anot daktaro Vorleso, tik vietinės reikšmės 
priemonė tikslui pasiekti. 

- Labai jau ciniškai kalbi. 

- Jei iš tiesų laikai tai cinizmu, esi, tur būt, pernelyg 
sentimentalus. Aš kalbu apie realias moteris, o ne filmų ir žurnalų 
lėles. | 

- O, - ištariau. 

Ji kiek pasėdėjo, liūdnai susimąsčiusi, paskui susiraukė ir 
tarė: 

- Svarbiausia, kad nežinia, kiek jie tų vaikų norės. Vaikus aš 
myliu, bet viskam yra ribos. 

Apie valandą trukę padriki debatai aprimo. Maiklas paprašė, 
kad tie, kurie sutinka su tokiu planu, užsirašytų jo kabinete iki 
rytojaus dešimtos valandos ryto. Pulkininkas paprašė visus, kurie 
moka vairuoti sunkvežimį, pranešti jam iki septintos valandos ryto, 
ir susirinkimas pasibaigė. 

Mes su Džozela išėjom į kiemą. Vakaras buvo šiltas. Šviesos 
spindulys bokšte vėl su viltim smigo į dangų. Mėnulis buvo ką tik 
pakilęs virš muziejaus stogo. Mes susiradom žemą mūrinę tvorą ir 
atsisėdom, žvelgdami į sodelio šešėlius ir klausydamiesi, kaip tyliai 
šnara vėjas tarp medžių šakų. Tylėdami surūkėm po cigaretę. Pabaigęs 
numečiau nuorūką ir atsidusau. 

- Džozela, - tariau. 

- Mm? - paklausė ji, dar kažką tebesvarstydama mintyse. 

- Džozela, - pakartojau. - Na, dėl tų vaikų. Aš... aš būčiau 
baisiausiai išdidus ir laimingas, jei tavo vaikai būtų taip pat ir mano. 

Valandėlę ji sėdėjo tyliai, nieko nesakydama. Paskui atsisuko 
į mane. Mėnesiena spindėjo šviesiuose jos plaukuose, tačiau veidas 
ir akys buvo šešėlyje. Aš laukiau, man širdis daužėsi, net jaučiau 

kažkokį silpnumą. Ji atsakė stebėtinai ramiai: 

- Dėkui, Bili, mielasis. Aš taip pat. 

Atsidusau. Širdis tebesidaužė nė kiek ne mažiau, ir 
pamačiau, kad mano ranka virpa, kai siekiau jos rankos. Tą akimirką 
neberadau nė žodžių. Tačiau Džozela rado. Ji tarė: 

- Bet dabar tai ne taip lengva. 

Aš labai nustebau: 

- Kaip tai suprasti? - paklausiau. 

Ji užsigalvojusi pasakė: 

- Man rodos, jais dėta, - ji linktelėjo į bokštą, - nustatyčiau 
tokią sąlygą. Padalinčiau visus į grupeles. Ir pasakyčiau, kad vyras, 
kuris ves reginčią merginą, turi pasiimti ir dvi aklas. Stai kaip aš 
padaryčiau. 

Aš žiūrėjau į jos veidą šešėlyje. 

- Tu juokauji, - nesutikau su ja. 

- Žinai, BIli, kad ne. 

- Bet paklausyk... 

- Ar tau neatrodo, kad jie turi kažką panašaus sumanę... iš 
to, ką ten kalbėjo? 

- Galimas daiktas, - nusileidau. - Bet jeigu jie taip nustatys, 
tai vienas dalykas. O aš... 

- Nori pasakyti, kad nemyli manęs tiek, kad paimtum dar 
dvi moteris? 

Aš gurktelėjau. Ėmiau prieštarauti. 

- Paklausyk. "Tai beprotybė. Tai nenormalu. Tai, ką tu siūlai... 

Ji kilstelėjo ranką, norėdama mane nutildyti. 

- Tik paklausyk manęs, Bili. Žinau, kad iš pradžių skamba 
kiek neįprastai, bet tai jokia beprotybė. Viskas labai aišku, tik nelabai 
lengva. Visa tai, - ji parodė ranka aplinkui, - kažką mano širdyje 
pakeitė. Tarsi staiga viską pamačiau kitaip. Ir vienas iš tų naujai 
pamatytų dalykų toks: mes, kurie išsigelbėjom, būsim daug artimesni 
vieni kitiems, labiau vieni nuo kitų priklausysim, negu kada nors 
anksčiau. Būsim, na, kaip gentis. 

Ištisą dieną, kai mes važinėjom, mačiau tuos 
nelaiminguosius, kurie greit mirs. Ir visą laiką kartojau sau: "Jeigu 
ne dievo malonė..." Paskui tariau sau: "Tai stebuklas! Aš nesu 
nusipelniusi ko nors geriau už tuos žmones. Bet mane nelaimė 
aplenkė. Aš sveika ir gyva, tad privalau tai pateisinti." Pasijutau 

artimesnė kitiems žmonėms, negu kada nors anksčiau. Dėl to visą 
laiką ir galvoju, kaip galėčiau padėti bent kai kuriems iš jų. 

Supranti, Bili, mes turim kažką padaryti, kad pateisintume 
stebuklą. Aš galėjau būti viena iš tų aklų merginų. Tu galėjai būti 
vienas iš tų gatvėmis klaidžiojančių aklų vyriškių. Nieko didaus mes 
negalim padaryti. Bet jeigu pamėginsim padėti bent keletui ir 
suteiksim jiems nors kiek laimės, tuo atsimokėsim - atiduosim mažą 
dalelytę to, ką esam skolingi. Juk supranti, Bili, ar ne? 

Kurį laiką galvojau apie tai: 

- Man atrodo, - atsakiau, - kad tai keisčiausias argumentas 
iš visų, išgirstų šiandien, o gal ir per visą gyvenimą. Ir vis dėlto... 

- Ir vis dėlto teisingas, ar ne, Bili? Aš žinau, kad teisingas. 
Mėginau įsivaizduoti save viena iš tų aklų merginų ir žinau tai. Nuo 
mūsų priklauso jų gyvenimo pilnatvė, kokią jos iš viso gali turėti, 
bent kai kurios. Taigi ar suteiksim joms tą gyvenimo džiaugsmą, kaip 
dalį savo padėkos, ar atsisakysim tai padaryti vien dėl įkaltų mums 
prietarų? Štai kas svarbiausia. 

Aš tylėjau. Nė akimirkos neabejojau, kad Džozela yra 
įsitikinusi tuo, ką kalba. Pagalvojau apie tokias ryžtingas ramybės 
drumstėjas, kaip Florensė Naitingeil ir Elizabeta Frai. Nieko tu joms 
nepadarysi, be to, dažniausiai jos pasirodo teisios. 

- Labai gerai, - tariau galiausiai. - Jei jau manai, kad taip 
turi būti... Bet aš tikiuosi... 

Ji pertraukė mane. 

- O Bili, aš žinojau, kad tu suprasi. Kaip aš džiaugiuosi, kaip 
gerai. Tu taip mane pradžiuginai. 

Po valandėlės aš vėl pradėjau: 

- Tikiuosi... 

Džozela paplekšnojo man per ranką. 

- Nesijaudink, brangusis. Aš pasirinksiu dvi mielas jautrias 
mergaites. 

- O! 

Mes vis dar sėdėjom ant tvoros, laikydamiesi už rankų, 
žvelgdami į šešėlių išmargintus medžius, bet nelabai ką matėm, bent 
jau aš. Paskui name už mūsų kažkas paleido patefoną. Strauso valsas, 
aidintis per tuščią kiemą, buvo toks skausmingas, kupinas ilgesio. 
Akimirką prieš mus sušmėžavo pokylių salė: spalvų siautulys ir 
mėnulis kaip krištolo sietynas. 

Džozela nušliaužė nuo tvoros. Ištiesusi rankas, plastiškai 
banguodama riešais ir pirštais, grakščiai siūbuodama liemeniu, ji ėmė 
šokti, lengva kaip plunksnelė, didžiuliame mėnulio šviesos rate. 
Paskui prisiartino prie manęs švytinčiomis akimis, kviečiančiomis 
rankomis. 

Ir mes šokom prie nežinomos ateities slenksčio, skambant 
dingusios praeities aidams, 


8 
PLANŲ ŽLUGIMAS 


Ėjau per nepažįstamą, tuščią miestą, kuriame gaudė 
pavojaus varpas ir gūdus bekūnis balsas šaukė į erdves: "Zvėris 
laisvėje! Saugokitės! Žvėris laisvėje!" Nubudęs varpą išgirdau iš 
tikrųjų. Rankinis varpelis taip šaižiai ir bauginamai rėžė ausį varinių 
žvangesiu, kad valandėlę niekaip nesusigaudžiau, kur esąs. Man taip 
besėdint ir stengiantis atsitokėti, pasigirdo šauksmai: "Gaisras!" 
Šokau iš lovos ir kaip stoviu išbėgau į koridorių. Čia dvelkė dūmais, 
dundėjo skubūs žingsniai, trinksėjo durys. Daugiausia triukšmo buvo 
girdėti dešinėje, kur tebežvangėjo varpelis, šūkavo išgąstingi balsai, 
- taigi ten ir nubėgau. Pro aukštus langus koridoriaus gale švietė 
mėnulis, ir tos šviesos man užteko laikytis toliau nuo sienų, palei 
kurias apgraibomis ėjo žmonės. 

Pasiekiau laiptus. Varpelis skambėjo hole, apačioj. Kiek 
įkabindamas nuskubėjau ten pro vis tirštėjančius dūmus. Ant apatinių 
laiptelių už kažko užkliuvau ir parvirtau. Staiga akyse aptemo, pažiro 
kibirkštys, ir viskas pasibaigė... 

Pirmiausia pajutau galvos skausmą. Paskui, kai atsimerkiau, 
į akis tvykstelėjo šviesa. Ji apakino mane kaip jupiteris, bet kai vėl, 
šį kartą atsargiau, prasimerkiau, paaiškėjo, kad priešais mane 
paprasčiausias langas, be to dar ir nelabai švarus. Supratau, kad guliu 
lovoje, bet nesisėdau apsidairyti - galvoje ir taip lyg kas kūju būtų 
daužęs, tai kur čia judėsi. Gulėjau ramiai ir žiūrėjau į lubas, kol 
supratau, kad mano rankos surištos. 

"Tas faktas staigiai išjudino mane iš apsnūdimo, nebepaisiau 
nei dūžių galvoje. Surištas buvo atsakančiai. Ne taip kietai, kad 
skaudėtų, bet kaip reikiant tvirtai. Kiekvienas riešas buvo keliskart 
apsuktas izoliuotu laidu, o sudėtingas mazgas suveržtas taip, kad 

neatsiriščiau dantimis. Nusikeikiau, paskui apsidairiau. Kambarys 
buvo nedidelis, jame stovėjo tik mano lova, daugiau nieko. 

- Ei, - sušukau. - Ar yra čia kas? 

Po valandėlės koridoriuje sušlepsėjo žingsniai. Atsivėrė 
durys, ir pasirodė galva - nedidelė, su vilnone kepuraite. Ant kaklo 
lyg virvagalys kabojo kaklaraištis, veidas buvo tamsus nuo neskustos 
barzdos. Buvo atsisukęs į mano pusę, bet nežiūrėjo tiesiai į mane. 

- Sveiks, viršininke, - tarė galva gana draugiškai. - Tai jau 
atsigaivelėjai? Pakentėk mažumėlę, atboginsiu karštimo. - Ir galva 
vėl pradingo... 

Pasiūlymas pakentėti buvo visai nereikalingas, nes ilgai laukti 
neteko. Po kelių minučių jis grįžo ir atnešė arbatos bidonėlį su vieline 
rankena. 

- Kur tu? - paklausė jis. 

- Tiesiai priešais tave, lovoj, - atsakiau. 

Jis pagraibė, ištiesęs pirmyn kairę ranką, surado lovos 
kojūgalį, apėjo jį ir atkišo bidonėlį. 

- Še drauguži. Skonis gal bus nelabai įprastas, matai, Čarlis 
šliūkštelėjo gurkšnelį romo, bet gal nieko. 

Paėmiau bidonėlį, nors buvo nepatogu laikyti surištom 
rankom. Arbata buvo stipri ir saldi, ir romo nepagailėta. Skonis gal 
tikrai buvo keistokas, bet gėrimas paveikė mane kaip gyvybės 
eliksyras. 

- Dėkui, - pasakiau. - Tu tikras stebukladarys. Aš vardu Bilis. 

Jo vardas pasirodo buvo Alfas. 

- Na tai kaip, Alfai? Kas čia dedasi? - paklausiau jį. 

Jis atsisėdo ant lovos krašto, atkišo man pakelį cigarečių ir 
dėžutę degtukų. Paėmiau cigaretę, pirma uždegiau jam, paskui sau 
ir atidaviau dėžutę. 

- Taigi šitaip, drauguži, - tarė jis. - Vakar iš ryto prie 
universiteto buvo toks subruzdimas, gal ir pats ten buvai? 

Aš atsakiau, kad viską mačiau. 

- Na, tai po tų visų linksmybių Koukeris - tas vyrukas, kur 
derėjosi su jais, - visai sugižo. "Gerai, - pasakė jis įtūžęs, - tie... gaus, 
ką užsidirbo. Viską išdėsčiau jiems tiesiai ir aiškiai. Dabar atsiims, 
kas priklauso." Matai, su mumis buvo dar pora vyrukų ir tokia bobelė, 
visi matantys, tai jie ir susitarė taip padaryti. Tas Koukeris - tai bent! 

- Tu sakai... jis visa tai užtaisė... to gaisro nebuvo? - 

paklausiau. 

- Gaisro! Juokai vieni! Ištiesė vielą, hole uždegė krūvą 
popierių ir balanų ir pradėjo skambinti. Numanėm, kad regintys 
pasirodys pirmieji, nes šiek tiek švietė mėnulis. Taip ir buvo. Koukeris 
ir dar vienas vyrukas visus užkliuvusius nokautavo, o mes nešėm į 
sunkvežimį. Paprasčiau negali būti! 

- Mm, - gailiai ištariau. - Tas Koukeris ne iš kelmo spirtas. Ir 
kiek tokių vėplių įkliuvo? 

- Na, kokios dvi dešimtys, teisybė, penki ar šeši buvo akli. 
Kai sunkvežimį prisikrovėm pilną, tai ir išvažiavom, o kas liko, tegu 
patys tvarkosi. 

Nežinia, kaip žiūrėjo į mus Koukeris, tačiau buvo aišku, kad 
Alfas nejaučia mums jokio priešiškumo. Atrodė, kad jis laiko visa 
tai savotišku sportu. Man buvo kiek skaudu taip galvoti, bet mintyse 
nusikėliau prieš jį kepurę. Puikiai žinojau, kad, atsidūręs jo padėtyje, 
neįstengčiau į viską žiūrėti kaip į savotišką sportą. Pabaigiau gerti 
arbatą ir gavau iš jo dar vieną cigaretę. 

- Ir kas toliau? - paklausiau jį. 

- Koukeris yra sumanęs suskirstyti visus į grupes ir kiekvienai 
duoti po vieną iš jūsų. Kad žiūrėtumėt, kur ko galima gauti, būtumėt 
kitiems kaip akys. Jums reikės padėti mums išsilaikyti, kol kas nors 
ateis ir nutrauks šitą kankynę. Ų 

- Aišku, - tariau aš. 

Jis suklusęs pasuko į mane galvą. Jautrumo Alfui netrūko. 
Mano balse jis išgirdo daugiau, negu aš norėjau pasakyti. 

- Manai, kad tai ilgam? - paklausė jis. 

- Nežinau. O ką sako Koukeris? 

Koukerio, atrodo, į smulkmenas pernelyg nesileista. O Alfas 
turėjo savo nuomonę. 

- Jei paklausi mane, tai sakyčiau, kad niekas į pagalbą 
neateis. Būtų jau seniai atėję. Kas kita, jei tai būtų koks mažas 
užkampio miestukas. O čia Londonas! Aišku kaip dieną, kad čia 
būtų atėję greičiau, negu kur kitur. Ne, mano supratimu, jei niekas 
lig šiol neatėjo, vadinasi, ir neateis, o neateis todėl, kad nėra kam 
eiti. Ir kas būtų galėjęs pagalvoti, kad taip atsitiks! 

Aš nieko nebesakiau. Alfas ne iš tokių, kuriuos nuraminsi 
nelabai pagrįstais drąsinimais. 

- Juk ir tu taip manai, - tarė įts po kiek laiko. 

- Ne per geriausiai viskas išrodo, - sutikau. - Bet vilties dar 
yra, supranti, kas nors iš užsienio... 

Jis papurtė galvą. 

- Seniai būtų buvę čia. Važinėtų gatvėmis su carsiakalbiais 
ir sakytų, ką daryti. Ne, drauguži, viskas baigta: niekas iš niekur 
neateis. Tai faktas. 

Mes kiek laiko patylėjom, paskui jis tarė: 

- Na, 0 pagyvenom tai neblogai. 

Ir truputį papasakojo, kaip pagyveno. Dirbęs buvo daug kur 
ir vis, atrodo, varė kažkokį įdomų slaptą biznį. Baigė tokiais žodžiais: 

- Šiaip ar taip, neblogas buvo gyvenimėlis. O tu kuo verteisi? 

Pasakiau. Tai nepadarė jam jokio įspūdžio. 

- Trifidai, fui! Bjaurūs padarai. Nenormalūs kažkokie. 

"Tuo ir baigėsi kalba apie trifidus. 

Alfas išėjo, palikdamas mane su mano apmąstymais ir savo 
cigarečių pakelių. Aš viską apgalvojau, ir situacija man nepatiko. 
Kažin, kaip viskas atrodo kitiems? Svarbiausia, kokia Džozelos 
nuomonė? 

Išlipau iš lovos ir nuėjau prie lango. Vaizdas buvo liūdnas. 
Po manim keturi aukštai, kiemas kaip šulinys baltų plokščių sienomis, 
apačioj stiklinis stogas. Čia nelabai ką nuveiksi. Alfas išeidamas 
užrakino duris, bet dėl visa ko paspaudžiau rankeną. Kambarys 
neteikė jokių vilčių. Jis atrodė kaip trečiacilio viešbučio, ir viskas iš 
jo buvo išnešta, išskyrus lovą. 

Vėl atsisėdau ant lovos ir ėmiau galvoti. Tikriausiai Alfą be 
vargo priveikčiau, kad ir surištomis rankomis, jei tik jis neturi peilio. 
Bet jis, ko gero, turi, tada menkas iš to malonumas. Aklas žmogus 
negrasins peiliu, o iš karto paleis jį į darbą. Be to, nežinia, kiek dar 
jų sutiksiu, kol rasiu, pro kur išeiti į gatvę. Ir nenorėjau Alfui niekuo 
pakenkti. Protingiau atrodė palaukti progos - reginčiam tarp aklų ji 
vis kada nors atsiras. 

Po valandos Alfas grįžo su lėkšte maisto, šaukštu ir arbata. 

- Nelabai kultūringa, - atsiprašė jis. - Bet peilio ir šakutės 
liepta neduoti, taigi valgyk taip. 

Dorodamas valgį, paklausiau apie kitus belaisvius. Jis nedaug 
ką galėjo pasakyti, pavardžių nežinojo jokių, bet išgavau, kad tarp 
atvežtųjų yra ir moterų. Po to keletą valandų buvau paliktas vienas, 
ir jas praleidau miegodamas. kad praeitų galvos skausmas. 

Kai Alfas vėl pasirodė su maistu ir neišvengiamuoju arbatos 
bidonėliu, kartu atėjo vyriškis, jo vadintas Koukeriu. Dabar jis atrodė 
labiau išvargęs, negu kai mačiau vakar. Po pažastim turėjo pluoštą 
popierių. Jis tiriamai pažvelgė į mane. 

- Ar žinot, ko iš jūsų norima? - paklausė. 

- Tik tiek, kiek Alfas sakė, - prisipažinau. 

- Tai gerai. - Jis numetė popierius ant lovos, paėmė viršutinį 
ir išskleidė. Tai buvo Didžiojo Londono planas. Jis parodė storai 
mėlynu pieštuku apibrėžtą rajoną, kuris apėmė dalį Hemstedo ir 
Svis Kotedžo. 

- Štai jūsų rajonas, - tarė jis. - Jūsų būrys veiks šiose ribose ir 
niekur kitur. Negalima leisti, kad visi vaikytųsi to paties grobio. Jūsų 
darbas bus surasti šiame rajone maisto ir aprūpinti savo Žmones - 
maistu ir viskuo, ko jiems reiks. Supratot? 

- Ojei ne? - paklausiau, žiūrėdamas į jį. 

- O jei ne, jie bus alkani. O jei jie bus alkani, jums iš to 
nebus nieko gero. Tarp jų yra kietų vyrukų, be to, mes čia ne juokus 
krečiam. Taigi saugokitės. Rytoj rytą nugabensim jus su grupe tenai 
sunkvežimiais. Po to jūsų pareiga bus padėti jiems išsilaikyti, kol kas 
nors ateis ir viską sutvarkys. | 

- O jei niekas netaeis? - paklausiau. 

- Turi kas nors ateiti, - niūriai tarė jis. - Šiaip ar taip, veikti 
turit ką ir žiūrėkit, laikykitės savo rajono. 

Sustabdžiau jį beišeinantį. + 

- Ar mis Pleiton taip pat čia? - paklausiau. 

- Pavardžių nė vieno nežinau. 

- Šviesiaplaukė, penkių pėdų ir šešių ar septynių colių ūgio, 
pilkai mėlynos akys, - neatlyžau aš. 

- Maždaug tokio ūgio mergina yra, ir blondinė. Bet į akis jai 
nežiūrėjau. Turiu svarbesnių reikalų, - tarė jis ir išėjo. 

Ėmiausi žemėlapio. Paskirtasis rajonas nelabai mane 
sužavėjo. Tiesa, jo dalis buvo priemiestis, kur sveikas ir švarus oras, 
tačiau dabartinėmis aplinkybėmis man būtų labiau tikusi vieta su 
dokais ir sandėliais. Abejojau, ar toje miesto dalyje bus gausu maisto. 
Bet "prizas negali atitekti visiems" - kaip neabejotinai būtų išsireiškęs 
Alfas, be to, neketinau pasilikti tenai ilgiau, negu bus neišvengiama. 

Kai Alfas vėl atėjo, paklausiu jį, ar neperduotų Džozelai 
raštelio. Jis papurtė galvą. 

- Nepyk, drauguži. Neleidžiama. 

Prižadėjau jam, kad tame raštelyje nebus nieko blogo, bet 
jis liko nepajudinamas. Negalėjau labai jo smerkti. Jis neturėjo 
pagrindo mianim pasitikėti, o raštelio perskaityti negalės ir 
nepatikrins, ar jame tikrai nėra nieko blogo, kaip tvirtinau. Be to, 
neturėjau nei pieštuko, nei popieriaus, taigi teko to sumanymo 
atsisakyti. Bet aš neatlyžau, ir jis pagaliau sutiko duoti jai žinią, kad 
esu čia, ir išsiaiškinti, į kokį rajoną ją siunčia. Jam labai nesinorėjo 
to daryti, bet turėjau pripažinti, kad jei šitai netvarkai kada ateis 
galas, man bus daug lengviau ją susirasti, žinant, kur pradėti ieškoti. 

Po to kurį laiką praleidau vienas su savo mintimis. 

Visa bėda, kad širdyje nelinkau nei į vieną pusę. Pasiutusiai 
aiškiai mačiau abiejų teigiamybes. Supratau, kad Maiklas Bidlis ir 
jo grupė remiasi sveiku protu ir žiūri gana toliaregiškai. Jei jie būtų 
išvykę, mes su Džozela, be abejo, būtume prisidėję prie jų ir dirbę su 
jais. Ir vis dėlto žinojau;kad nebūčiau turėjęs ramybės. Niekas nebūtų 
manęs įtikinęs, kad skęstančiam laivui nebeįmanoma padėti, 
nebūčiau buvęs tiktas, kad pasirinkau ne dėl išskaičiavimo. Jeigu iš 
tikrųjų nebėra jokios vilties sulaukti organizuoti gelbėjimo, tada jų 
pasiūlymas gelbėti tai, kad dar įmanoma, pats protingiausias. Deja, 
protas toli gražu ne vienintelis dalykas, stumiąs žmoniją į priekį. 
Prieš mane sukilo visie tie sąlygotumai, kurių, kaip sakė senasis 
profesorius, taip sunku atsikratyti. Koks jis buvo teisus, sakydamas, 
kad labai sunku pereiti prie naujų principų. Jei, pavyzdžiui, per kokį 
stebuklą atsirastų iš kur nors pagalba, koks šliužas aš pasijusčiau, 
kam pabėgau, nesvarbu, dėl kokių priežasčių, kaip niekinčiau save 
ir kitus, kurie nepasiliko čia, Londone, padėti laikytis iki galo. 

Bet, antra vertus, jei pagalba neateitų, kaip aš jausčiausi, 
gaišęs tiek laiko ir švaistęs jėgas, kai stipresnės dvasios žmonės ėmėsi 
viską gelbėti, kol dar buvo galima išgelbėti? 

Žinojau, kad turiu kartą galutinai apsispręsti ir siekti tikslo, 
kurį laikyčiau teisingu. Bet aš negalėjau. Nesilioviau svyravęs. Po 
kelių valandų užmigau, taip ir neapsisprendęs. 

Neturėjau kaip sužinoti, nei kurį kelią pasirinko Džozela. 
Negavau iš jos jokios žinios. Bet vakare Alfas įkišo galvą pro duris. 
Jo pranešimas buvo trumpas. 0 

- Vetsminsteris, - tarė jis. - Se tau, kad nori! Nemanau, kad 
jie gaus gerai užėsti tokioj vietoj, kaip parlamentas. 

Kitą rytą mane anksti pribudino Alfas. Kartu su juo atėjo 
žaliūkas vyras gudriomis akutėmis, visai be reikalo demonstruodamas 
mėsininko peilį. Alfas priėjęs numetė ant lovos glėbį drabužių. Jo 
bendras uždarė duris, atsirėmė į jas ir, stebėdamas mane klastingu 
žvilgsniu, ėmė žaisti peiliu. 

- Duokš rankutes, bičiuli, - tarė Alfas. 

Ištiesiau į jį rankas. Jis susirado laidą ant Ši ir nugnybo 
replėmis. 

- Dabar apsirenk, - tarė, žengdamas atgal. 

Kol aš rengiausi, peilio savininkas sekė kiekvieną mano 
judesį vanago žvilgsniu. Kai baigiau, Alfas išsitraukė antrankius. 

- O dabar užsidėsi šituos, - tarė jis. 

Aš stovėjau nejudėdamas. Žaliūkas žingtelėjo nuo durų ir 
atkišo peilį į priekį. Jam tai, matyt, buvo įdomus momentas. 
Nusprendžiau, kad, ko gero, dabar ne laikas ką daryti, ir atkišau 
riešus. Alfas pagraibė juos ir uždėjo antrankius. Paskui išėjo ir atnešė 
man pusryčius. 

Maždaug po poros valandų vėl pasirodė tas antrasis. Jis 
mostelėjo peiliu į duris. 

- Eime, - tarė jis. Tai buvo vienintelis žodis, kurį iš jo išgirdau. 

Nemaloniai jausdamas už nugaros peilį, nulipau žemyn kelis 
aukštus ir perėjau per holą. Gatvėje laukė du pilni sunkvežimiai. 
Jis mostelėjo man. Kai priėjau, nieko nesakydamas perkišo man tarp 
rankų grandinę. Abiejuose jos galuose buvo po kilpą. Viena jau buvo 
pritvirtinta prie kairiojo riešo stambiam aklam vyrui, stovinčiam 
greta, antrąją jis pritaisė tokiam pat vyrui prie dešiniojo riešo, ir aš 
atsidūriau tarp jųdviejų. Jie nenorėjo rizikuoti. 

- Jumis dėtas, jokių triukų neišdarinėčiau, - patarė man 
Koukeris. - Būkit jiems geras, ir jie bus geri. 

Mes visi trys šiaip taip įsiropštėm per galinį bortą, ir abu 
sunkvežimiai leidosi į kelią. 

Sustojom kažkur netoli Svis Kotedžo ir išlipom. Apie 
dvidešimt žmonių aiškiai be tikslo kėblino palei nutekamuosius 
griovius. Išgirdę motorų ūžesį, visi kaip vienas atsisuko į mūsų pusę 
nepatikliais veidais ir, tarsi būtų buvę to paties mechanizmo dalelės, 

ėmė su viltim artintis, mus šaukdami. Vairuotojai šūktelėjo mums 
pasitraukti. Šunkvežimiai pavažiavo atgal, apsisuko ir nuburzgė tuo 
pačiu keliu, iš kur buvo atvažiavę. Besiartinantys žmonės sustojo. 
Keletas ėmė kažką rėkti nuvažiuojantiems sunkvežimiams; dauguma 
tyliai ir beviltiškai nusisuko ir ėmė kėblinti toliau. Už kokių 
penkiasdešimties jardų vieną moterį ištiko isterija, ji ėmė daužyti 
galvą į sieną. Man pasidarė silpna. 

Atsisukau į savo kompaniją. 

- Na, ko norit pirmiausia? - paklausiau. 

- Kur gyventi, - tarė vienas. - Reikia turėti vietą nakvynei. 

Sumečiau, kad bent kiek turėsiu jiems padėti. Negalėjau 
taip imti ir pasprukti, palikęs juos gatvėje. Jei jau nueita tiek, 
negalėjau nesurasti jiems būstinės, kažko panašaus į štabą, ir 
neįkurdinti. Reikėjo tokios vietos, kur būtų galima laikyti atsargas, 
gamintis valgį ir visiems būti drauge. Suskaičiavau juos. Iš viso 
penkiasdešimt du, keturiolika moterų. Geriausia išeitis atrodė 

susirasti viešbutį. Atpultų vargas dėl lovų ir lovos skalbinių. 

Išsirinkom garsų pensioną iš keturių sustatytų vienas prie 
kito Viktorijos stiliaus namų plokščiais stogais, ir tai buvo net geriau, 
negu mums reikėjo. Pensione radom šešetą žmonių. Dievas žino, 
kas atsitiko kitiems. Užsilikėliai išsigandę tūnojo visi krūvoj viename 
iš poilsio kambarių - senis, pagyvenusi moteris (kuri pasirodė esanti 
šeimininkė), pusamžis vyras ir trys merginos. Šeimininkei užteko 
drąsos mus sutikti pompastiškais grasinimais, tačiau buvo nesunku 
pralaužti tą ploną pensiono šeimininkėms būdingą rūstybės ledą. Ją 
paremdamas kiek patriukšmavo ir senis. Kiti tiktai sėdėjo, atsigręžę 
į mus nervingus veidus. 

Paaiškinau, kad mes čia įsikursim. Jei jiems tai nepatinka, 
gali išeiti, o jei nori pasilikti ir viskuo dalintis su mumis, mes 
neprieštarausim. Jie buvo nepatenkinti. Iš jų elgesio buvo aišku, kad 
name jie turi atsargų, kurių nenori kitiems duoti. Kai suprato, kad 
mes ketinam sukaupti dar daugiau atsargų, jų požiūris aiškiai 
pasikeitė ir jie pasiruošė iš to išgauti kuo daugiau naudos. 


*k*+k*kkk 


Nusprendžiau pasilikti vieną kitą dieną, kol savo žmones 
aprūpinsiu viskuo. Spėjau, kad Džozela bus taip pat nusprendusi 

pasielgti su savo grupe. Tas Koukeris tikrai išradingas - "Imk, truputį 
palaikyk", o pats į kojas. Bet aš vis tiek paspruksiu ir ją surasiu. 

Kitas dvi dienas sistematingai kraustėm didesnes 
parduotuves - daugiausia tai pačiai firmai priklausančias, tokiais pat 
produktais prekiaujančias, ir ne pačias didžiausias. Beveik visur prieš 
mus jau buvo lankytasi kitų. Parduotuvės atrodė baisiai. Stiklai 
išdaužyti, grindys pilnos pradarytų skardinių ir atplėštų pakelių, 
nuvylusių radėjus; lipni dvokianti masė buvo susimaišiusi su stiklų 
šukėmis. Bet dažniausiai nuostoliai būdavo nedideli, žalos padaryta 
nedaug, ir sandėliuose už parduotuvių mes rasdavom nepaliestų dėžių 
su produktais. 

Nelengva buvo akliems žmonėms nešioti sunkias dėžes iš 
parduotuvių ir krauti jas į karučius. Paskui dar reikėdavo parsigabenti 
krovinius namo ir padėti į sandėlį. Bet pamažu jie ėmė įgusti. 

Labiausiai trukdė tai, kad aš visą laiką turėjau būti prie jų. 
Jie beveik nieko negalėdavo padaryti be mano nurodymų. Buvo 
neįmanoma dirbti iš karto dviem grupėm, nors būtume galėję sudaryti 
ir dešimtį. Pensione likę taip pat nelabai ką nuveikdavo, kai aš su 
kitais būdavau išėjęs pargabenti produktų. Be to, visiems eidavo 
perniek tas laikas, kurį praleisdavau, ieškodamas, kur dar ko yra 
mūsų rajone. Du regintys žmonės būtų nuveikę dvigubai daugiau už 
mus visus. 

Kai įsitraukiau į darbą, būdavau tiek užsiėmęs per dieną, 
kad galvodavau tik apie tai, ką dirbu, ir taip nuvargdavau, kad vakare 
atsigulęs iš karto užmigdavau. Nuolat kartojau sau: "Rytoj vakare 
jau būsiu viską jiems sutvarkęs - bent kuriam laikui. Ir tada 
nešdinsiuosi iš čia, leisiuos ieškoti Džozelos." 

Lengva buvo tai pasakyti, bet tas "rytoj" kasdien atsidėliojo 
ir kasdien man darėsi sunkiau ryžtis. Kai kurie iš jų jau pradėjo šiek 
tiek įgusti, bet praktiškai nieko - nei apsirūpinti produktais, nei 
skardinių atidaryti - be manęs negalėjo. Aš dariausi vis reikalingesnis. 

Jie niekuo nebuvo kalti. Ir dėl to buvo sunkiausia. Kai kurie 
taip stengėsi. Aš mačiau, kaip darosi vis labiau neįmanoma pasielgti 
niekšiškai, palikti juos nelaimėj. Dešimt kartų per dieną keikiau 
Koukerį, įklampinusį mane į tokią padėtį, bet išsipainioti tai 
nepadėjo; aš tik klausiau save, kuo viskas gali baigtis:.. 

Pirmąją užuominą, nors to nesuvokiau, gavau ketvirtą, o gal 
penktą rytą, kai mes buvom susiruošę išeiti. Nuo laiptų šūktelėjo 

moteris, kad ten, viršuje, du ligoniai, jos nuomone, sunkūs. 

Mano sargams tai nepatiko. 

- Klausykit, - tariau aš jiems. - Šitos grandinės man jau įsiėdė 
iki gyvo kaulo. Daug daugiau būtume nuveikę be jų. 

- Ir tu iškart būtum išmovęs pas savuosius? - atsiliepė kažkas. 

- Nesidėkit kvailiais, - atsakiau. - Šitą porą nevykusių banditų 
būčiau galėjęs sutvarkyti bet kurią dieną ar naktį. Tik kad neturiu 
dėl ko, nebent dėl jų bukumo... 

- Klausyk, - prasižiojo vienas iš mano "priekabių". 

- Bet, - kalbėjau aš toliau, - jei jie man neleis pasižiūrėti, kas 
atsitiko tiems žmonėms, tegu nuo šiol kas minutę laukia savo galo. 

Tiedu pakluso proto balsui, bet kai įėjome į kambarį, 
pasistengė atsistoti, kiek leido grandinės, kuo toliau nuo ligonių. 
Sirgo du vyrai -vienas jaunas, kitas jau pusamžis. Abiejų buvo pakilusi 
temperatūra, abu skundėsi baisiu vidurių skausmu. Tada nelabai ką 
teišmaniau apie tokius dalykus, bet ir neišmanantį mane suėmė 
nerimas. Nieko geresnio nesugalvojau, tik paliepiau, kad juos 
perneštų į tuščią gretimą namą, ir paprašiau vieną iš moterų 
prižiūrėti, kiek sugebės. 

Tokia buvo tos nesėkmių dienos pradžia. Antroji nesėkmė, 
visai kitokia, ištiko apie pusiaudienį. 

Jau buvom apšvarinę visas artimesnias maisto parduotuves, 
ir aš nusprendžiau praplėsti veiklos zoną. Kiek prisiminiau, turėjom 
rasti dar vieną gatvę su parduotuvėmis maždaug už pusės mylios į 
šiaurę, taigi ir nusivedžiau ten savo žmones. Parduotuves mes radom, 
bet radom ir dar šį tą daugiau. 

Kai tik pasukom už kampo, pamačiau juos ir sustojau. iur 
žmonių bogino lauk dėžes iš bakalėjos ir krovė į sunkvežimį. Jei ne 
tas sunkvežimis, būčiau galėjęs pamanyti, kad čia mano grupė. 
Sulaikiau savo dvidešimt žmonių, galvodamas, kaip pasielgti. Gal 
pasitraukti, kad išvengčiau bėdos, ir pasiieškoti kitur laisvos 
teritorijos; neprotinga veltis į konfliktą, kai aplinkui tiek visko pilna 
įvairiausiose parduotuvėse ir gali organizuotai jas plėšti. Tačiau 
apsispręsti man taip ir neteko. Kol aš dvejojau, iš parduotuvės tvirtu 
žingsniu išėjo jaunas rudaplaukis vyras. Nebuvo jokios abejonės, kad 

jis mato ir kad tuoj pat pastebėjo mus. 
| Jis nebuvo toks neryžtingas, kaip aš. Greit kyštelėjo ranką į 
kišenę. Dar akimirka, ir į sieną už manęs caktelėjo kulka. 


104 


Jo ir mano žmonės trumpam sustingo kaip gyvajame 
paveiksle, nukreipę vienas į kitą nereges akis, stengdamiesi susivokti, 
kas čia darosi. Jis vėl iššovė. Manau, kad taikė į mane, bet kulka 
kliuvo mano sargui iš kairės. Tas suniurnėjo tarsi nustebęs ir sukniubo 
keistai atsidusęs. Aš nėriau už kampo, tempdamas paskui save antrąjį 
sargą. 
- Greičiau, - paraginau. - Duok šen raktą nuo antrankių. 
Šitaip aš nieko negalėsiu padaryti. 

Tačiau tas tik gudriai šyptelėjo. Buvo įsikalęs vieną mintį ir 
aklai jos laikėsi. 

- Cha, - tarė jis. - Nė nemanyk. Manęs neapmausi. 

* - O dieve, žioply tu nelaimingas, - pasakiau, tempdamas už 
grandinės pirmojo sargo kūną, kad galėčiau juo prisidengti. 

Tas stuobrys ėmė priešginiauti. Dievai žino, kokias klastas 
man priskyrė jo bukas protas. Tačiau dabar grandinės jau leido pakelti 
man rankas. Tą ir padariau, ir taip tvojau abiem kumščiais jam per 
galvą, kad ta net su trenksmu davėsi į sieną. Dabar jis jau nebenorėjo 
ginčytis. Raktą radau jo šoninėj kišenėj. 

- Klausykit, - pasakiau visiems kitiems. - Apsisukit ir eikit 
tiesiai, visą laiką tiesiai. Neapsimeskit vienas nuo kito, arba bus 
blogai. Eikit. 

Atrakinau antrankius ant mano riešo, atsikračiau grandinės 
ir persiritau per tvorą į kažkieno sodą. Čia nusiėmiau ir kitą antrankį. 
Tada perėjau per sodą ir iš tolo atsargiai pažvelgiau. Jis tebestovėjo 
su savo žmonėmis ir aiškino jiems kažką. Kai pagalvojau, jam ir 
nebuvo ko skubėti. Kadangi mes nepaleidom į juos šūvių, jis galėjo 
suprasti, kad nesam ginkluoti, o nueiti toli nenueisim. 

Baigęs aiškinti, jis drąsiai išėjo į kelią, kur buvo matyti mano 
tolstantis būrys, ir nusekė iš paskos. Prie kampo sustojo pasižiūrėti į 
sukniubusius mano sargus. Pamatęs grandinę, jis greičiausiai 
pagalvojo, kad vienas iš jų buvo mūsų grupės akys, nes įsikišo pistoletą 
į kišenę ir kuo ramiausiai nužingsniavo kitiems iš paskos. 

To nesitikėjau ir kokią minutę spėliojau, ką jis sumanė. 
Pagaliau suvokiau, kad jam naudingiausia būtų nusekti paskui juos 
iki namų ir pasižiūrėti, kokį ten galėtų nutverti grobį. Turėjau 
pripažinti, kad jis arba greičiau už mane susigaudo netikėtom 
aplinkybėm, arba iš anksto geriau už mane yra apgalvojęs, kas gali 
atsitikti. Džiaugiausi paliepęs savo būriui eiti tiesiai. Jie greičiausiai 

netrukus pavargs, bet nė vienas iš jų nesugebės rasti kelio į pensioną 
ir nenuves to žmogaus. Kol jie kartu, vėliau nesunkiau galėsiu juos 
susirasti. Dabar buvo svarbiausia greitai nuspręsti, ką daryti su 
žmogum, kuris nešiojasi pistoletą ir nesivaržydamas juo naudojasi. 

Yra: pasaulyje vietų, kur, įėjęs į pirmą pasitaikiusį namą, 
gali rasti tinkamą šaunamą ginklą. Deja, Hemstede ne taip; tai labai 
respektabilus priemiestis. Gal kur ir užtiktum kokį sportinį šautuvą, 
bet reikėtų daug ieškoti. Vienintelė išeitis buvo neišleisti rudaplaukio 
iš akių ir tikėtis, kad pasitaikys proga su juo susidoroti. Nusilaužiau 
medžio šaką, perlipau atgal per tvorą ir pradėjau stuksendamas eiti 
šaligatvio pakraščiu, vildamasis, kad nė kiek nesiskiriu nuo šimtų 
aklų žmonių, lygiai taip klaidžiojančių gatvėmis. 

Gatvė buvo tuščia. Rudaplaukis ėjo maždaug per 
penkiasdešimt jardų prieky manęs, o dar per penkiasdešimt jardų 
prieky ėjo mano būrys. Šitaip nukeliavom apie pusę mylios. 
Apsidžiaugiau, kad nė vienas iš mano žmonių neparodė noro įsukti 
į gatvelę, vedančią mūsų bazėn. Jau pradėjau galvoti, ar ilgai dar jie 
eis tiesiai, bet staiga viskas netikėtai pasikeitė. Vyras, kuris ir taip 
jau vilkosi pačiame gale, visai sustojo. Jis paleido iš rankų lazdą ir 
susirietė dvilinkas, susiėmęs už pilvo. Paskui susmuko ant žemės, 
raitydamasis iš skausmo. Mano žmonės nesustojo. Jie gal ir girdėjo 
jo dejones, bet greičiausiai nesusivokė, kad jis - vienas iš jų. 

Rudaplaukis pažvelgė į jo pusę ir stabtelėjo. Paskui pasuko 
nuo šaligatvio ir priėjo prie susirietusio kūno. Sustojo per keletą 
pėdų nuo jo ir kurį laiką stovėjo, atidžiai žiūrėdamas žemyn. Tada iš 
lėto, bet ryžtingai išsitraukė iš kišenės pistoletą ir iššovė jam į galvą. 

Išgirdęs šūvį, būrys sustojo. Sustojau ir aš. Rudaplaukis 
nebesistengė jų prisivyti, tiesą sakant, jie jam visai neberūpėjo. Jis 
apsisuko ir ėmė eiti atgal kelio viduriu. Aš prisiminiau, kad turiu 
vaidinti savo rolę, ir vėl ėmiau stuksenti lazda. Kai lenkėmės, jis nė 
neatkreipė į mane dėmesio, bet aš gerai mačiau jo veidą - jis buvo 
susirūpinęs, žandikauliai niūriai sukąsti... Dar kiek derėjo, 
pastuksėjau lazda, paskui pasivijau savuosius. Išsigandę šūvio, jie 
stovėjo ir ginčijosi, ar eiti toliau, ar ne. 

Įsiterpiau į jų ginčą, pasakydamas, kad dabar man nekliudo 
tie besmegeniai sergėtojai, todėl viską darysim kitaip. Surasiu 
sunkvežimį ir po dešimties minučių grįžęs parvešiu juos namo. 

Tai, kad šalimais veikė kita organizuota grupė, sukėlė naujų 

rūpesčių, bet savo būstinę radom neliestą. Vienintelė naujiena buvo 
ta, kad dar du vyrai ir moteris išnešti į gretimą namą dėl didelio 
vidurių skausmo. 

Kiek galėdami paruošėm namą gynybai, jei užpultų kokie 
plėšikai, kol manęs nebus. Paskui pasiėmiau kitą grupę, ir išvažiavom 
sunkvežimiu, šį kartą į priešingą pusę. 

Prisiminiau, kad kai seniau atvažiuodavau į Hemstedą Hitą, 
už galinės autobusų stotelės buvo daugybė nedidelių krautuvėlių. 
Pagal žemėlapį visai lengvai susiradau tą vietą, ir ne tik susiradau; 
per kažkokį stebuklą ten viskas buvo kaip buvę. Išskyrus tris ar 
keturias išdaužtas vitrinas, viskas atrodė tarsi uždaryta savaitgaliui. 

Bet ne viskas buvo kaip savaitgalį. Pavyzdžiui, niekad tame 
rajone netvyrodavo tokia tyla nei šiokią dieną, nei sekmadienį. Ir 
dar gatvėje gulėjo keli lavonai. Dabar lavonai jau darėsi įprastas 
dalykas, ir beveik nebekreipdavai į juos dėmesio. Aš net nusistebėjau, 
kad jų tiek nedaug, ir padariau išvadą, kad dauguma žmonių gal iš 
baimės, o vėliau gal pajutę silpnumą, susirado pastogę. Iš dalies ir 
dėl to neturėjau noro eiti į gyvenamus namus. 

Sustabdžiau sunkvežimį priešais maisto prekių parduotuvę 
ir įsiklausiau. Tyla apgaubė mus kaip kokia skraistė. Nesigirdėjo lazdų 
stuksenimo, nesimatė einančių žmonių. Niekas nė krust. 

- Gerai, - pasakiau aš. - Lipkit lauk, vyručiai. 

Užrakintos durys lengvai pasidavė. Viduje buvo tvarkingai 
eilėmis sustatytos statinaitės sviesto, sukrauti sūriai, kumpiai, dėžės 
cukraus ir kitokios gėrybės. Dabar žmonės jau turėjo įgudimo, jų 
judesiai buvo tikslesni. Trumpam galėjau juos palikti vienus, kol 
apžiūrėsiu sandėlį ir rūsį. 

Kai rūsy tikrinau, kas kokioj dėžėj sudėta, kažkur lauke 
pasigirdo šauksmai. Netrukus į grindis virš manęs sutrinksėjo batai. 
Vienas žmogus stačia galva įvirto į rūsį. Ir daugiau nesujudėjo, 
nepratarė nė žodžio. Nusprendžiau, kad viršuj vyksta susirėmimas 
su kokiais nors konkurentais. Peržengęs per parkritusį žmogų, ėmiau 
atsargiai, prisidengęs ranka galvą, lipti kopėtėlėmis aukštyn. 

Pirmiausia pamačiau daug brūkšinčių grindimis batų. Jie 
buvo nemaloniai arti, traukėsi link rūsio angos. Greit iššokau ir nėriau 
į šalį, kol jie ant manęs neužvirto. Tuo metu pamačiau, kaip iš gatvės 
pusės išdužo vitrina. Su stiklais vidun įgriuvo trys vyrai. Jiems iš 
paskos švystelėjo ilgas žalias botagas ir pataikė vienam parkritusiam. 

Kiti du, prasibrovę pro išblaškytas vitrinose prekes, paknopstom 
nusigavo toliau. Jie paspaudė susigrūdusius į krūvą žmones, ir dar 
du įvirto į rūsį. | 

Užteko man vieno žvilgsnio į botagą, ir iškart supratau, kas 
atsitiko. Per paskutines kelias dienas tiek buvau užsivertęs darbais, 
kad visai užmiršau trifidus. Atsistojęs ant dėžės, pažvelgiau per 
žmonių galvas. Pamačiau trifidus: vieną vidury gatvės ir du arčiau, 
ant šaligatvio. Ten ant žemės nejudėdami gulėjo keturi žmonės. Dabar 
supratau, kodėl tos parduotuvės buvo neišplėštos ir kodėl Hite 
nesimatė nė vieno žmogaus. Iškeikiau save už tai, kad neapžiūrėjau 
lavonų gatvėje iš arčiau. Būčiau pastebėjęs geluonies paliktą žymę ir 
būčiau žinojęs, ko galima tikėtis. 

- Sustokit! - sušukau aš. - Nejudėkit iš vietos. 

Nušokau nuo dėžės, stumtelėjau tolėliau žmones, stovinčius 
ant rūsio dangčio, ir uždariau angą. 

- Už jūsų yra durys, - pasakiau jiems. - Eikit ramiai. 

Du pirmieji išėjo ramiai. Bet pro išdaužtą langą švilptelėjo 
trifido geluonis. Vienas žmogus krisdamas suriko. Kiti persigandę 
šoko bėgti ir kaip banga išnešė mane priešaky. Durys užsikimšo. Kol 
visi pro jas išėjo, geluonis dar švilptelėjo du kartus. 

Galiniam kambary apsidairiau gaudydamas kvapą. Mes 
buvom septyni. 

- Būkit čia, - pasakiau vėl. - Čia mums niekas negresia. 

Grįžau prie durų. Ši parduotuvės dalis trifidams 
nepasiekiama - tol, kol jie lauke. Laimingai nusigavau iki rūsio 
dangčio ir vėl jį atkėliau. Iš rūsio išlipo du žmonės, įkritę ten po to, 
kai aš iššokau. Vienas buvo susiėmęs sulaužytą ranką, kitas, tik 
nusibrozdinęs, keikėsi. 

Iš galinio kambario buvo durys į nedidelį kiemelį, aptvertą 
mūrine tvora su vartais. Aš jau buvau pasidaręs atsargus. Užuot ėjęs 
tiesiai prie vartų, užlipau ant priestato stogo apsidairyti. Vartai vedė 
į siaurą alėją, einančią per visą kvartalą. Alėja buvo tuščia. Bet 
tolumoj už tvoros, kuri greičiausiai ribojo kelių privačių namų sodus, 
pamačiau tarp krūmų ramiai kyšančias dviejų trifidų viršūnes. Jų 
galėjo būti ir daugiau. Tvora tam pakrašty buvo žemesnė, ir jie būtų 
pasiekę geluonimis alėję. Paaiškinau tai žmonėms. 

- Prakeikti išsigimėliai, - tarė vienas. - Niekad negalėjau jų 
pakęsti. 

Dairiausi toliau. Pastatas, gretimas su kaimyniniu namu 
šiaurės pusėje, pasirodė esąs automobilių nuomojimo kontora, ten 
stovėjo trys automobiliai. Nelengva buvo nusigauti iki jų per dvi 
tvoras, ypač su žmogumi, kuriam lūžusi ranka, bet šiaip taip 
nusigavome. Taip pat šiaip taip sukimšau juos visus į didelį "Deimlerį". 
Kai visi susėdo, atidariau vartus į gatvę ir atbėgau atgal į automobilį. 

Trifidai nieko nelaukdami sukruto. Antgamtiškas jų 
jautrumas garsams pranešė jiems, kad kažkas atsitiko. Mums 
įvažiuojant, du jau kiūtojo prie vartų. Geluonys švystelėjo į mūsų 
pusę ir šleptelėjo į uždarytus langus, nė kiek mums nepakenkdami. 
Aš staigiai pasukau automobilį, parmušiau vieną trifidą ir 
pervažiavau. Netrukus mes leidomės keliu tolyn, ieškodami ne tokios 
pavojingos vietos. 

"Tos dienos vakaras buvo man pats bjauriausias nuo to laiko, 
kai įvyko katastrofa. Laisvas nuo sargų, aš pasirinkau nedidelį 
kambarėlį, kur galėjau pabūti vienas. Užsidegiau sustatęs ant židinio 
lentynėlės šešias žvakes ir ilgai sėdėjau krėsle, galvodamas apie tai, 
kas dedasi. Grįžę žinojom, kad vienas iš tą dieną susirgusių mirė, 
antrasis aiškiai prie mirties, ir buvo keturi nauji ligoniai. Bebaigiant 
vakarieniauti, susirgo dar du. Neturėjau nė menkiausio supratimo, 
kas tai per liga. Kai tokia padėtis ir tokios sanitarinės sąlygos, galėjo 
būti kas tik nori. Pagalvojau apie šiltinę, bet man dingojosi, kad 
šiltinės kitoks inkubacinis periodas. Na, jei ir būčiau tikrai žinojęs, 
kas iš to? Tik tiek buvo aišku, kad liga bjauri, jeigu rudaplaukis ėmėsi 
pistoleto ir liovėsi sekti paskui mano žmones. 

Man pradėjo rodytis, kad iš pat pradžių dariau savo grupei 
abejotiną paslaugą. Pasisekė juos išgelbėti, kai grėsė konkurentų 
gauja ir kai kėsinosi trifidai. O dabar dar ta liga. Ir po tiek vargų 
visas mano pasiekimas vien tai, kad kuriam laikui atitolinau badą. 

Kai taip viskas susiklostė, nežinojau, ką daryti toliau. Ir visą 
laiką neišėjo iš galvos Džozela. Juk taip pat, o, ko gero, ir dar blogiau, 
gali būti ir jos rajone... ja 

Vėl sugavau save galvojantį apie Maiklą Bidlį ir jo grupę. 
Jau anksčiau mačiau, kad jie elgėsi logiškai, dabar pradėjau galvoti, 
kad gal jų pusėje ir tikrasis humanizmas. Jie supranta, kad beviltiška 

gelbėti visus, kai įmanoma išgelbėti labai nedaugelį. Suteikti kitiems 
tuščią viltį tiesiog žiauru. 

Be to, ir mes patys. Jei apskritai esama kokios nors prasmės, 
tai kodėl mes išlikom? Juk tikriausiai ne dėl to, kad veltui 
iššvaistytume jėgas? 

Pasiryžau rytoj eiti ieškoti Džozelos, ir tada kartu viską 
nuspręsim... 

Spragtelėjo durų rankena. Durys iš lėto prasivėrė. 

- Kas ten? - paklausiau. 

- O, jūs tikrai čia? - atsakė merginos balsas. 

Ji įėjo ir uždarė duris. 

- Ko jums? - paklausiau. 

Ji buvo aukšta ir liekna. Mano manymu, dar neturinti 
dvidešimties. Jos plaukai krito švelniomis bangomis. Kaštoniniai. Ji 
buvo tyki, bet vis vien negalėjai jos nepastebėti - taip jau buvo sudėta, 
tokia buvo jos visa išvaizda. Ji suprato, kur aš sėdžiu, kai prabilau ir 
sujudėjau. Rudomis auksinio atspalvio akimis ji žvelgė man virš 
kairiojo peties; jei būtų žiūrėjusi tiesiai, būčiau manęs, kad tiria mane 
žvilgsniu. 

Ji atsakė ne iš karto. Dėl neryžtingumo, taip nesiderinančio 
su ja visa. Laukiau, kol ji prabils. Man sugniaužė gerklę. Suprantat, 
ji buvo jauna ir labai graži. Jai prieš akis turėjo būti visas gyvenimas, 
galbūt nuostabus gyvenimas... O jaunystė ir grožis juk visada šiek 
tiek sukelia liūdesį... 

- Žadat iš čia išeiti? - tarė ji. Tai buvo pusiau klausimas, 
pusiau patvirtinimas, ištartas tyliu truputį virpančiu balsu. 

- Aš to nesakiau, - užsigyniau. 

- Taip, - sutiko ji, - bet kiti sako... ir jie neklysta, ar ne? 

Tylėjau. Ji tęsė: | 

- Taip negalima. Jūs negalit jų šitaip palikti. Jūs jiems 
reikalingas. 

- Iš manęs čia jokios naudos, - tariau jai. - Visos viltys tuščios. 

- Ojei pasirodytų, kad netuščios? 

- To negali būti - dabar jau negali būti. Lig šiol jau būtume 
pamatę. 

- Bet jeigu vis dėlto pasirodytų, kad netuščios, - o jūs viską 
metėt ir išėjot? | 

- Ar manot, kad negalvojau apie tai? Iš manęs čia nieko 

gero, sakau jums. Aš kaip koks preparatas, kurio suleidžiama ligoniui, 
kad jis liktų gyvas... ne kad išgytų, o tik kad atsidėtų jo mirtis. 

Keletą sekundžių ji tylėjo. Paskui netvirtai ištarė: 

- Gyvenimas labai brangus... net toks. - Ji vos galėjo tvardytis. 

Aš neįstengiau nieko ištarti. Ji kiek susivaldė. 

- Jūs galit padėti mums išsilaikyti. Visada galima laukti, kad 
kas nors atsitiks... net ir dabar. | 

Jau buvau sakęs, ką galvoju apie tai. Nebekartojau. 

- Kaip sunku, - tarė ji tarsi pati sau. - Kad nors galėčiau jus 
matyti... Bat tada, žinoma, jei galėčiau matyti... Ar jūs jaunas? Jūsų 
balsas jaunas. 

- Man netoli trisdešimt, - atsakiau jai. - Ir aš labai paprastas. 

- Man aštuoniolika. Sukako tą dieną, kai pasirodė kometa. 

Nieko neatėjo į galvą, ką būčiau galėjęs pasakyti - viskas 
būtų buvę žiauru. Pauzė užsitęsė. Mačiau, kaip ji gniaužia rankas. 
Paskui rankos nusviro palei šonus, krumpliai buvo pabalę. Ji buvo 
beprabylanti, bet taip ir nepravėrė lūpų. 

- Na ir ką? - paklausiau. - Ką aš galėčiau padaryti daugiau, 
be to, kad dar keletą dienų jums padėsiu išsilaikyti? 

Ji prikando lūpą, paskui tarė: 

- Jie... jie sako, kad jūs turbūt vienišas. Aš pagalvojau, kad 
gal jei... - jos balsas suvirpėjo, krumpliai dar labiau pabalo. - Jei jūs 
turėtumėt ką nors... aš noriu pasakyti, jei turėtumėt ką nors artimą 
čia... gal nebenorėtumėt mūsų palikti. Gal nepamestumėt mūsų? 

- O dieve, - ištariau tyliai. 

Žiūrėjau į ją, stovinčią taip tiesiai, vos virpančiomis lūpomis. 
Ji turėtų turėti garbintojų, gaudančių menkiausią jos šypsenos šešėlį. 
Ji turėtų būti laiminga ir kurį laiką niekuo nesirūpinti, - o paskui 
laiminga nuo rūpesčių. Jos gyvenimas turėtų būti kupinas žavesio ir 
meilės saldybės... 

- Jūs būsit man geras, taip? - paklausė ji. - Suprantat, aš dar 
niekad... 

- Nutilkit! Nutilkit! - pasakiau jai. - Nekalbėkit man tokių 
dalykų. Ir išeikit. 4 

Bet ji nėjo. Stovėjo įbedusi į mane akis, kurios manęs 
nematė. 

- Išeikit, - pakartojau. 

Ji buvo gyvas priekaištas, ir aš negalėjau to pakelti. Ji buvo 

ne vien ji pati, o tūkstančiai tūkstančių jaunų pražudytų gyvenimų... 
Ji priėjo arčiau. 
- Ak, jūs, atrodo, verkiat? - tarė ji. 
- Eikit. Dėl dievo, eikit sau! - tariau jai. 
Ji padvejojo, paskui nusisuko ir apgraibomis nuėjo prie durų. 
Jai beišeinant, tariau: 
- Galit visiems pasakyti, kad aš pasilieku. 

Pirmiausia, ką pajutau pabudęs kitą rytą, buvo kvapas. 
Retkarčiais nemaloniai padvelkdavo ir anksčiau, bet, laimė, oras 
laikėsi vėsus. Dabar nubudau gana vėlai, o diena buvo šilta. 
Neaprašinėsiu smulkiai to kvapo; tie, kurie jį yra jutę, niekad 
neužmirš, o kitiems jo aprašyti neįmanoma. Ištisas savaites jis kilo 
virš kiekvieno miesto ar miestelio, ir vėjai jį nešiojo į visas puses. 
Kai tą rytą pabudęs jį užuodžiau, jau nebeliko jokios abejonės, kad 
atėjo galas. Mirtis tik siaubinga judėjimo baigtis; visko pabaiga yra 
irimas. 

Keletą minučių gulėjau galvodamas. Vienintelis dalykas, kurį 
galėčiau dabar padaryti, tai susodinti savo žmones į sunkvežimius ir 
per kelis kartus išvežti iš miesto. O atsargos, kurių prisigabenom? 
Jas taip pat reikia susikrauti ir išsivežti, o vairuoti galiu tik ašvienas... 
Ir tai užtruks kelias dienas, jei tik mesiš viso dar turim tų dienų... 

Po to ėmiau galvoti, kas dabar dedasi šitam name. Buvo 
keistai tylu. Įsiklausęs išgirdau gretimam kambary dejuojant ir 
daugiau nieko. Iššokau iš lovos ir skubiai apsirengiau. Man buvo 
labai neramu. Laiptų aikštelėje vėl pasiklausiau. Niekur name nebuvo 
girdėti žingsnių. Mane apėmė biaurus jausmas, kad istorija kartojasi, 
ir aš vėl esu ligoninėje. 

- Ei! Ar yra kas nors? - surikau. 

Atsiliepė keli balsai. Atvėriau artimiausias duris. Pamačiau 
vyriškį. Jis atrodė labai blogai, kliedėjo. Niekuo negalėjau jam padėti. 
Uždariau duris. 

Mano žingsniai garsiai aidėjo mediniuose I piioės, Kitam 
aukšte moters balsas pašaukė: 

- Bili!.. Bili!.. 

Ji gulėjo lovoje nedideliame kambarėlyje, ta mergaitė, kuri 

buvo atėjusi pas mane vakar. Man įėjus, ji atsigręžė. Pamačiau, kad 
ji taip pat serga. 

- Neikit artyn, - tarė ji. - Tai jūs, Bili? 

- Taip. 

- Aš taip ir maniau. Jūs vaikštot, o jie šliaužioja. Kaip gerai, 
Bili. Aš jiems pasakiau, kad neišeisit, bet jie nusprendė, kad išėjot. 
Ir visi iš čia išėjo, kas tik galėjo paeiti. 

- Aš miegojau, - tariau. - Kas atsitiko? 

- Mūsų vis daugiau ėmė rastis ligonių. Kiti išsigando. 

Aš bejėgiškai paklausiau: 

- Kuo galėčiau jums padėti? Gal atnešti ko nors? 

Jos veidas persikreipė, ji apglėbė save rankomis ir susirietė. 
Spazma praėjo, jos kaktą išpylė prakaitas. 

- Bili, būkit geras. Aš nelabai drąsi. Ar nerastumėt ko nors... 
viskam pabaigti? 

- Taip, - atsakiau. - Šitą galiu jums padaryti. 

Iš vaištinės grįžau po dešimt minučių. Padaviau jai stiklinę 
vandens, 0 į kitą ranką įdėjau tą miltelį. 

Ji palaikė jį kiek, paskui tarė: 

- Viskas perniek... o galėjo būti visai kitaip. Sudie, Bili... ir 
ačiū jums už tai, ką mums padarėt. 

Žiūrėjau, kaip ji guli. Buvo dar vienas dalykas, dėl kurio 
viskas atrodė dar labiau perniek. Aš pagalvojau, kiek moterų būtų 
pasakiusios: "Pasiimk mane", bet ji pasakė: "Pasilik su mumis". 

O aš net nežinojau jos vardo. 


9 
EVAKUACIJA 


Prisimindamas rudaplaukį, į mus šovusį vyruką, 
nusprendžiau nuvykti į Vetsminsterį. 

Nuo šešiolikos metų mano domėjimasis ginklais buvo 
atslūgęs, bet dabar, kai pasaulis taip sulaukėjo, atrodė, reikia būti 
pasiruošusiam elgtis daugiau ar mažiau kaip laukiniui, antraip 
netrukus gali ir visai nustoti kaip nors elgęsis. Sent Džeimso gatvėje 
buvo keletas parduotuvių, kur be galo rafinuotai buvo pardavinėjami 
visokie mirtini ginklai, pradedant šautuvais paukščiams šaudyti, 
baigiant - drambliams medžioti. 

Išėjau iš tų parduotuvių, jausdamasis saugus ir kartu 
agresyvus. Vėl turėjau gerą medžioklinį peilį. Kišenėje gulėjo 
pistoletas, taiklus ir patikimas kaip mokslinis instrumentas. Ant 
sėdynės greta pasidėjau užtaisytą dvylikto kalibro medžioklinį šautuvą 
ir kelias dėžes šovinių. Pasirinkau medžioklinį, ne karišką šautuvą 
todėl, kad trenksmas nė kiek ne mažiau įtikinantis, o trifidui viršūnę 
nuneša taip švariai, kaip retai tepasiseka kulkai. Trifidai jau buvo 
Londone. Jie, matyt, dar vengė gatvių, kaip galėjo, bet keletą jau 
mačiau svyrinėjant Haid Parke, taip pat ir Grin Parke. Gal jie buvo 
dekoratyviniai, su išpjautais geluonimis, bet gal ir ne. 

Taigi atvažiavau į Vestminsterį. 

Viskas rodė viešpataujant mirtį, galą. Gatvėse, kaip jau 
pasidarė įprasta, pilna paliktų automobilių. Žmonių buvo labai 
nedaug. Pastebėjau gyvus tiktai tris. Du stukseno lazdomis palei 
Vaitholo nutekamuosius griovius, trečias buvo Parlamento aikštėje. 
Jis sėdėjo Linkolno paminklo papėdėje, glausdamas prie savęs 
brangiausią turtą - didžiulį KuBip), nuo kurio bukų o gremžė 
nelygų griežinėlį. 

Šalia dunksojo Kd rūmai, jų sustojusio laikrodžio 
rodyklės rodė tris minutes po šešių. Sunku buvo patikėti, kad visa 
tai nieko nereiškia, kad dabar tai tik pretenzinga netvaraus akmens 
puošmena, kuri kada nors savaime suirs. Tegu pilasi ant terasos 
trupančių bokštelių gabalai - nebebus pasipiktinusių parlamento 
narių, besiskundžiančių, kad turi rizikuoti brangiomis savo gyvybėmis. 
Ateis laikas, kai į šias sales, iš kurių kadaise sklido į pasaulį gerų 
ketinimų ir nevykusių mėginimų atgarsiai, įgrius stogas, ir nebus kam 
to sulaikyti, nebus kam tuo rūpintis. Čia pat netrikdomai tekėjo 
Temzė. Lygiai taip ji tekės ir tada, kai sudūlės akmens krantinės, 
išsilies vanduo ir Vetsminsteris vėl pasidarys salele pelkynuose. 

Nuostabiai ryški skaidriame be dūmų ore stūksojo 
sidabriškai pilka Abatija. Ji stovėjo amžiaus teikiamos giedrios 
ramybės atsieta nuo efemeriškų aplink išaugusių pastatų. Ją tvirtai 
laikė ištisų šimtmečių pamatai, ir, matyt, jai lemta dar daug amžių 
stovėti kaip paminklui tiems, kurių triūsas dabar jau nuėjęs perniek. 

Neužtrukau čia ilgai. Po daugelio metų, manau, kas nors 
ateis ir pažvelgs į senąją Abatiją su romantiška melancholija. Bet 
tokia romantika yra tragedijos ir senų prisiminimų lydinys. Man viskas “ 
buvo dar per arti. 

Be to, pradėjau bijoti vienumos, o tai man buvo naujiena. 
Nebuvau buvęs vienas nuo to laiko, kai, išėjęs iš ligoninės, žingsniavau 
Pikadiliu, bet tada viskas, ką mačiau, buvo stulbinamai nauja. Dabar 
pirmą kartą pajutau siaubą, kurį sukelia vienatvė individui, iš 
prigimties priklausančiam bendruomenei. Jaučiausi nuogas, bejėgis 
prieš visas baimes, sekančias iš paskos. 

Prisiverčiau važiuoti Viktorijos gatve. Jau vien variklio ūžesys 
mane baugino. Tiesiog knietėjo mesti automobilį ir tykinti pėsčiam, 
visokiom gudrybėmis stengiantis likti nepastebėtam, kaip žvėriui 
džiunglėse. Prireikė visų valios pastangų susitvardyti ir toliau veikti 
pagal planą. Juk aš žinojau, ką būčiau daręs, jei man būtų buvęs 
priskirtas šis rajonas - būčiau ieškojęs gėrybių didžiausioje jo 
universalinėje parduotuvėje. 

Kažkas jau buvo apšvarinęs Armijos ir laivyno parduotuvės 
maisto skyrių, bet dabar ten neradau nė gyvos dvasios. 

Išėjau pro šonines duris. Gatvėje katė uostinėjo kažką, kas 
galėjo būti skarmalų krūva, bet vis dėlto nebuvo. Aš suplojau delnais. 
Katė blykstelėjo į mane žvilgsniu ir nudyrino sau. 

Iš už kampo išėjo žmogus. Palaimingai nusiteikęs jis uoliai 
rideno viduriu gatvės didžiulį sūrį. Išgirdęs mano žigsnius, sulaikė 
sūrį, atsisėdo ant jo ir ėmė piktai mojuoti lazda. Aš grįžau prie 
automobilio, kurį buvau palikęs centrinėje gatvėje. 

Galimas daiktas, kad Džozela savo žmonėms apsigyventi taip 
pat bus pasirinkusi viešbutį. Prisiminiau, kad keletas jų buvo apie 
Viktorijos stotį, taigi nuvažiavau tenai. Pasirodė, kad jų gerokai 
daugiau, negu buvau manęs. Apžiūrėjęs bent dvylika ir neradęs jokių 
organizuoto gyvenimo žymių, beveik praradau viltį. 

Ėmiau ieškoti, ką galėčiau paklausti. Galgi kas nors jos dėka 
čia dar liko gyvas. Atvažiavęs į šį rajoną, mačiau tik kokius šešis dar 
paceinančius žmones, o dabar atrodė, kas nebėra nė vieno. Bet 
pagaliau netoli Bakingem Pelis Roudo pamačiau senutę, sėdinčią 
ant laiptelių. 

Nulūžinėjusiais nagais ji draskė konservų dėžutę, tai 
keikdama ją, tai žliumbdama dėl nesėkmės. Nuėjau į nedidelę 
krautuvėlę netoliese ir radau ten pustuzinį dėžučių konservuotų 
pupelių, paliktų ant viršutinės lentynos. Radau ir peilį konservams 
atidaryti ir grįžau pas ją. Ji vis dar bergždžiai braižė skardinę nagais. 

- Meskit ją šalin. Tai kava, - pasakiau jai. 

Įdaviau jai į ranką peilį ir pupeles. 

- Paklausykit, - tariau. - Gal žinot, kur yra viena mergina, 
matanti? Ji prižiūrėjo čia grupę aklų. 

Nieko labai nelaukiau, bet vis dėlto kažkas turėjo būti 
padėjęs šenutei išsilaikyti ilgiau, negu kitiems. Vos galėjau patikėti, 
kai ji linktelėjo. 

- Taip, - atsakė ji ir ėmėsi dėžutės. 

- Jūs žinot! Kur ji? - paklausiau. Man nė į galvą neatėjo, kad 
čia galėtų būti ir kokia nors kita mergina, ne būtinai Džozela. 

Tačiau senutė papurtė galvą. 

- Nežinau. Kurį laiką buvau su ja, bet paskui pasimečiau. 
Tokiai senai, kaip aš, neįmanoma suspėti paskui jaunus, ir aš 
pasimečiau. Nepalaukė jie vargšės senelės, ir aš jų neberadau. 

Ji nesustodama pjovė peiliu skardinę. 

- Kur ji gyvena? - paklausiau. 

- Mes visi buvom viešbutyje. Nežinau, kur jis yra, jei žinočiau, 
vėl juos susirasčiau. 

- Ar nežinot, kaip tas viešbutis vadinasi? 

- Kad nežinau. Kas iš to, kad ir žinosi pavadinimus, jei 
nematai ir negali perskaityti, ir niekas negali. 

- Bet ką nors turit atsimin:. „pie jį. 

- Neprisimenu. 

Ji pakėlė dėžutę ir atsargiai pauostė. 

- Klausykit, - pasakiau šaltai. - 'us norit, kad palikčiau šitas 
dėžutes, ar ne? 

Viena ranka ji susiglobė visas prie savęs. 

- Na tai papasakokit man viską, ką žinot apie tą viešbutį, - 
kalbėjau aš toliau. - Pavyzdžiui, jūs turit žinoti, ar jis didelis, ar mažas. 
Ji pagalvojo, viena ranka vis sergėdama skardines. 

- Apačioje, regis, net aidėjo - panašu, kad ten turėjo būti 
daug vietos. Ir prašmatnu buvo - na, min'/*' kilimai, geros lovos ir 
paklodės geros. 

- Ir dar? 

- Na, kas gi dar? A, tiesa. Iš lauko buvo du žemi laipteliai, ir 
durys ten tokios, kur sukasi. 

- Čia jau geriau, - tariau aš. - Bet ar nemeluojat? Jei to 
viešbučio nesurasiu, jus surasiu tikrai, taip ir žinokit. 

- Šventa teisybė, misteri. Du žemi laipteliai ir durys sukasi. 

Ji pasirausė nušiurusiame krepšy, kuris gulėjo greta, 
išsitraukė nešvarų šaukštą ir ėmė ragauti pupeles, lyg jos būtų 
buvusios koks dangiškas skanumynas. 

Viešbučių ten buvo baisiai daug, ir tiesiog nuostabu, kiek jų 
turėjo sukamas duris. Bet aš nepasidaviau. Ir kai suradau, dėl to 
neliko jokios abejonės. Tam tikri ženklai ir kvapas buvo perdaug 
gerai pažįstami, 

- Ar yra čia kas nors? - sušukau aidinčiam vestibiulyje. 

Kai jau buvau beeinąs toliau, kampe pasigirdo dejonė. Ten 
pustamsėje nišoje ant sofutės gulėjo vyriškis. Net tokioje šviesoje 
buvo matyti, kad jam kelio atgal nebėra. Aš sustojau atokiai nuo jo. 
Jis atsimerkė. Valandėlę man pasirodė, kad mato. 

- Jūs čia? - paklausė jis. 

- Taip, aš norėjau... 

- Vandens, - tarė jis. - Dėl dievo meilės, duokit man vandens... 

Nuėjau į restoraną ir susiradau virtuvę. Čiaupai buvo sausi. 
Suverčiau į didelį ąsotį porą gazuoto vandens sifonų ir nusinešiau sų 
puoduku. Padėjau viską taip, kad jis pasiektų. 

- Dėkui, drauguži, - tarė jis. - Aš pasiimsiu. Laikykis toliau 
nuo manęs. 

Jis pasisėmė puoduku vandens iš ąsočio ir išgėrė. 

- Viešpatie, - tarė jis. - Kaip gerai! - Ir išgėrė dar vieną 
puoduką. - Ką čia veiki, drauguži? Čiagi, pats žinai, nesveika. 

- Ieškau merginos... ji reginti. Jos vardas Džozela. Ar ji čia? 

- Buvo čia. Bet jau pavėlavai, drauguži. 

Staigus įtarimas pervėrė man širdį. 

- Jūs... ar norit pasakyti?.. 

- Ne, nusiramink, drauguži. Jai šito nėra, kaip man. Ji tiesiog 
išėjo - taip, kaip ir kiti, kurie galėjo paeiti. 

- Ar nežinot, kur ji išėjo? 

- Negaliu pasakyti, drauguži. 

- Aišku, - tariau sunkia širdimi. 

- Geriau ir tu eik, brolau. Jei dar kiek pabūsi, tai pasiliksi 
visam laikui, kaip ir aš. 

Jis sakė teisybę. Aš stovėjau ir žiūrėjau į jį.* 

- Gal dar galiu kuo padėti? 

- Ne. Šito man užteks. Manau, kad greit man jau nieko 
nebereikės. -Jis patylėjo, paskui pridūrė: - Sudie, bičiuli, labai tau 

dėkui. Ir jeigu susirasi ją, saugok, ji gera mergaitė. 

Vėliau, kai valgiau kumpio konservus, užsigerdamas alumi, 
man atėjo į galvą, kad nepaklausiau jo, kada Džozela išėjo, bet paskui 
nusprendžiau, jog šitaip jausdamasis žmogus vargu ar turės supratimą 
apie laiką. 

Vienintelė vieta, kur mane traukė, buvo universitetas. 
Pagalvojau, kad gal ir Džozela bus sumaniusi ten nueiti, be to, turėjau 
viltį, kad ten, norėdami susijungti, galėjo sugrįžti ir daugiau žmonių 
iš mūsų išblaškytos grupės. Viltis buvo nedidelė, nes, paklausę sveiko 
proto, jie turėjo būti išvažiavę iš miesto jau prieš kelias dienas. 

Bokšte tebekabojo abi vėliavos, suglebusios šiltame ankstyvo 
vakaro ore. Iš dvidešimt su viršum sunkvežimių, kurie buvo surinkti 
kieme, keturi tebestovėjo, atrodo, neliesti. Pastačiau automobilį greta 
jų ir nuėjau į vidų. Mano žingsniai garsiai kaukšėjo tyloje. 

- Alio! Alio! - pašaukiau aš. - Ar čia yra kas nors? 

Mano balsas nuaidėjo koridoriais ir laiptinėmis, susilpnėjo 
iki šnabždesio ir nutilo. Nuėjau prie kito sparno durų ir vėl pašaukiau. 
Ir vėl aidai nutilo be atsako, nusėdo tyliai kaip dulkės. Tiktai sugrįžęs 
atgal prie paradinių durų, pastebėjau užrašą ant sienos. Didelėmis 
raidėmis kreida buvo užrašytas adresas: 


TINŠEMO DVARAS 
TINŠEMAS 
Š. DIVAIZESAS, VILTŠYRAS 


Tai jau buvo šis tas. 

Žiūrėjau į užrašą ir galvojau. Po kokios valandos pradės 
temti. Divaizesas maždaug už šimto mylių, o gal ir toliau. Vėl išėjau 
į kiemą ir apžiūrėjau sunkvežimius. Vienas iš jų buvo paskutinis mano 
parvažiuotasis, tas, į kurį buvau sukrovęs taip paniekintų ginklų kovai 
su trifidais. Prisiminiau, kad jame buvo ir įvairių maisto produktų 
bei šiaip naudingų daiktų. Bus daug geriau, jei nuvažiuosiu ten su 
visu kroviniu, negu tuščiomis rankomis lengvąją mašina. Vis dėlto 
jaučiau, kad be jokio skubaus reikalo nėra ko naktį važiuoti, ypač 
dideliu, sunkiai prikrautu sunkvežimiu ir tokiais keliais, kuriuose 
galima tikėtis visokiausių kliūčių. O ėmęs ieškoti kitos mašinos ir 
viską į ją krauti, sugaiščiau daug daugiau laiko, negu praleisdamas 
naktį čia. Žymiai geriau bus išvažiuoti anksti rytą. Iš automobilio 

pernešiau į sunkvežimio kabiną dėžes su šoviniais, kad viskas būtų 
paruošta išvykimui. Šautuvą pasiėmiau į rankas. 

Kambarį, iš kurio buvau išskubėjęs pagal apgaulingą gaisro 
pavojaus signalą, radau lygiai tokį, kokį buvau palikęs; ant kėdės 
tebegulėjo drabužiai, ir net portsigaras bei žiebtuvėlis buvo toje 
pačioje vietoje, prie guolio. 

Gulti dar buvo per anksti. Užsidegiau cigaretę, portsigarą 
įsikišau į kišenę ir išėjau pasivaikščioti. 

Prieš įžengdamas į Rasel Skvero sodelį, įdėmiai jį apžiūrėjau. 
Buvau pradėjęs nepasitikėti atviromis vietomis. Ir iš tikrųjų pamačiau 
vieną trifidą. Jis buvo šiaurės vakarų kampe, stovėjo sustingęs, bet 
gerokai aukštesnis už aplinkinius krūmus. Priėjau arčiau ir vienu 
šūviu nurėžiau jam viršūnę. Tylioje aikštėje nė haubica nebūtų 
nuaidėjusi garsiau. Įsitikinęs, kad daugiau trifidų netyko, nuėjau į 
sodelį ir atsisėdau. 

Taip, atsirėmęs į medį, pasėdėjau gal dvidešimt minučių. 
Saulė buvo žemai, pusę sodelio gaubė šešėlis. Tuoj reiks eiti vidun. 
Kol šviesu, dar galima kentėti, bet tamsoje pabaisos ims tykinti prie 
manęs. Jaučiausi grįžtąs į pirmykščio žmogaus būseną. Neilgai trukus, 
aš, matyt, leisiu tamsos valandas baimėje, kaip ir mano tolimi 
protėviai, nepatikliai žiūrėdamas į naktį už urvo angos. Atsistojęs 
dar kartą nužvelgiau aikštę, lyg tai būtų buvęs istorijos puslapis, kurį 
reikia išmokti, kol dar neužsivertė. Taip stovėdamas, išgirdau 
žvyruotame takelyje žingsnius - jie buvo atsargūs, tačiau tamsoje 
dundėjo it girnos. 

Atsisukau, atkišęs aureus, Išsigandau ne mažiau, kaip 
Robinzonas Kruzas, radęs pėdas, nes tai nebuvo netvirti aklojo 
žingsniai. Prietemoje pamačiau artėjantį žiburį. Kai jis iš tako pasuko 
į sodelį, pamačiau vyriškį. Greičiausiai jis mane pastebėjo anksčiau, 
negu aš jį išgirdau, nes ėjo tiesiai prie manęs. 

- Nešaukit, - tarė jis, plačiai išskėsdamas tuščias rankas. 

Pažinau jį, tik kai priėjo visai arti. Tuo pat metu ir jis mane 
pažino. 

- O, tai jūs, - tarė. 

Aš tebelaikiau atstatytą šautuvą. 

- Labas, Koukeri. Ko jums? Norit prikabinti man dar vieną 
būrį? -paklausiau. 

- Ne, galit nuleisti šautuvą. Jis kelia pernelyg daug triukšmo. 

Per jį aš jus ir suradau. Ne, - pakartojo jis, - man jau užtenka. 
Nešdinuos iš čia velniop. 

- Ir aš taip pat, - atsakiau ir nuleidau šautuvą. 

- Kas atsitiko jūsų žmonėms? - paklausė jis. 

Aš papasakojau. Jis linktelėjo. 

- Taip ir man buvo. Manau, kad visiems. Vis dėlto mes 
pamėginom... 

- Nevykusiai, - tariau aš. 

Jis vėl linktelėjo. 

- Taip,-,sutiko jis. - Regis, jūsiškiai buvo numatę viską 
teisingai iš pradžių, tiktai prieš savaitę neatrodė, kad tai teisinga... 

- Prieš šešias dienas, - pataisiau. 

- Prieš savaitę, - nenusileido jis. 

- Ne, aš tikrai žinau... Et, po velnių, argi tai svarbu? - tariau. 
-Kadangi taip išėjo, ką jūs pasakytumėt, jei paskelbtume amnestiją 
ir pradėtume viską iš naujo? 

Jis sutiko. 

- Aš klydau, - pakartojo jis. - Maniau, kad aš vienintelis į 
viską žiūriu rimtai, o pasirodė, kad nepakankamai rimtai. Negalėjau 
patikėti, kad tai truks ilgai, kad nepasirodys kokia nors pagalba. Bet 
paklausykit! Juk taip turi būti visur. Europoje, Azijoje, Amerikoje - 
tik pagalvokit, šitaip parblokšta ir Amerika! Bet tikriausiai taip ir 
yra. Antraip jie jau būtų čia, padėtų, tvarkytų viską. Taip, jūsiškiai, 
ko gero, suprato tai iš pat pradžių. 

Mes susimąstę patylėjom kurį laiką, tada aš paklausiau: 

- Šita liga, epidemija... kaip jums atrodo, kas ji per viena? 

- O iš kur aš galiu žinoti, mano mielas. Maniau, kad gal 
šiltinė, bet kažkas pasakė, kad šiltine sergama ilgiau - taigi nežinau. 
Nežinau ir kodėl aš pats neužsikrėčiau... nebent todėl, kad galėjau 
laikytis toliau nuo sergančių ir žiūrėjau maisto švaros. Valgiau tik iš 
tų dėžučių, kurias pats atsidarydavau, o alų gėriau tik iš butelių. 
Šiaip ar taip, nors lig šiol ir sekėsi, nemanau ilgiau čia užsibūti. O 
kur jūs žadate traukti? 

Pasakiau jam apie adresą, kreida užrašytą ant sienos. 
Koukeris dar nebuvo jo matęs. Jis tik ėjo į universitetą, kai išgirdo 
mano šūvį, o tada atsargiai ėmė ieškoti, kas šovė. 

- Tai... - pradėjau aš, ir staiga nutilau. Kažkur vakarų pusėje 
pasigirdo užvedamo variklio garsas. Variklis suūžė ir nutilo toldamas. 

- Na, štai dar vienas gyvas, - tarė Koukeris. - Ir dar tas, kuris 
užrašė adresą. Ar nenumanot, kas tai galėjo padaryti? 

Gūžtelėjau pečiais. Labai galimas daiktas, kad tai buvo mūsų 
žmogus, grįžęs po Koukerio užpuolimo, o gal kas nors iš reginčiųjų, 
kurio Koukeris tada nesugavo. Sunku pasakyti, kada tas adresas 
užrašytas. Koukeris kiek pagalvojo. 

- Bus geriau, kai būsim dviese. Prisidėsiu prie jūsų ir 
pažiūrėsiu, kas ten dedasi. Sutarta? 

- Sutarta, - sutikau aš. - O dabar einam gulti - rytoj 
išvažiuosim anksti rytą. 

Jis dar tebemiegojo, kai aš nubudau. Apsirengiau vėl 
slidinėjimo kostiumu ir pusbačiais ir pasijutau daug smagiau, negu 
su tais drabužiais, kuriuos man buvo davę Koukerio žmonės. Kai 
grįžau prisirinkęs krepšį konservų dėžučių ir pakelių, Koukeris jau 
taip pat buvo atsikėlęs ir apsirengęs. Pusryčiaudami nusprendėm, 
kad būsim Tinšeme geriau sutikti, jei nuvažiuosim ne su vienu, 0 su 
dviem pilnais sunkvežimiais. 

- Tiktai žiūrėkit, kad kabinos langai gerai užsidarytų, - 
patariau. -Londono apylinkėse pilna trifidų daigynų, ypač vakarų 
pusėje. 

- Aha. Mačiau keletą tų išsigimėlių mieste, - tarė jis 
nerūpestingai. 

- Aš irgi mačiau, ir jie darbavosi, - pasakiau jam. 

Pirmam užtiktam garaže išlaužėm benzino kolonėlę ir 
apsirūpinom degalais. Tada tyliomis gatvėmis, griaudėdami kaip 
tankų kolona, patraukėm į vakarus - mano tritonė priekyje, jis iš 
paskos. 

Kelionė buvo varginanti. Kas keletą dešimčių jardų vis 
reikėjo išsilenkti kokios pamestos mašinos. Pasitaikydavo, kad du 
ar trys automobiliai būdavo visai užtvėrę kelią, ir reikėdavo, gerokai 
sumažinus greitį, nustumti juos šalin. Tik nedaugelis jų buvo 
sudaužyti. Matyt, vairuotojų apakta ne itin staigiai, nes suspėta 
automobilius sustabdyti. Daugumos dar įstengta pasukti į kelio 
pakraštį. Jeigu katastrofa būtų ištikusi dieną, pagrindinės magistralės 
būtų grūste prigrūstos, ir, norint išvažiuoti iš centro, būtų reikėję 

sugaišti kelias dienas, braunantis per neįžengiamus mašinų 
tankumynus ir ieškant aplinkinio kelio šoninėmis gatvėmis. O dabar 
pamačiau, kad judam į priekį ne taip jau lėtai, kaip buvo pasirodę, 
sutikus pirmąsias kliūtis, ir kai už kelių mylių pastebėjau šalikelėje 
apverstą automobilį, supratau, kad važiuojame keliu, kuriuo pirma 
mūsų jau pravažiavo kiti ir nuvalė. 

Pasiekę Steinzo priemiesčių pakraštį, pajutom, kad 
Londonas pagaliau liko užpakaly. Aš sustabdžiau sunkvežimį ir 
nuėjau pas Koukerį. Kai jis išjungė variklį, stojo tyla, tiršta ir 
neįprasta, trikdoma tik vėstančio metalo spragsėjimo. Staiga 
prisiminiau, kad nuo pat kelionės pradžios nemačiau nė vieno gyvo 
padaro, išskyrus keletą žvirblių. Koukeris išlipo iš kabinos. Jis sustojo 
vidury kelio, klausydamasis ir dairydamasis aplink. 


Štai plyti priešais mus 
Bekraštės amžinybės tyrai... - 


sumurmėjo jis. 

Aš įdėmiai pažvelgiau į jį. Jo niūrus, susimąstęs veidas staiga 
pasikeitė, jis pašaipiai šyptelėjo ir paklausė: 

- O galjums labiau patinka Šelis? 


Aš Ozimandijas, karalius tarp karalių, 
Pažvelk, išpuikėli, ką padariau, ir pulki neviltin! 


Eime, paieškosim ko užkąsti. 

- Koukeri, - pasakiau, kai mudu, sėdėdami ant parduotuvės 
prekystalio, buvom bebaigią valgyti ir tepėmės marmeladą ant 
sausainių. - Jūs mane stebinat. Kas jūs? Kai pirmą kartą jus pamačiau, 
rėžėt pompastiškas frazes - atleiskit už išsireiškimą - uosto krovėjų 
žargonu. Dabar cituojat Marvelį. Niekaip negaliu suprasti. 

Jis šyptelėjo. 

- Aš irgi, - tarė jis. - Taip būna, kai esi hibridas - pats nežinai, 
kas esąs. Mano motina taipogi nežinojo, kas aš, bent jau niekas 
nesugebėjo įrodyti, ir visuomet užsipuldavo mane, kam negauna lėšų 
mano išlaikymui. Dėl to vaikystėje buvau viskuo nepatenkintas. 
Baigęs mokyklą, pradėjau dalyvauti mitinguose - bet kokiuose, jeigu 
tik buvo prieš ką nors protestuojama. Šitaip susipažinau su žmonėmis, 

kurie juose lankydavosi. Tur būt, jiems buvo smagu su manim. Šiaip 
ar taip, jie ėmė kviesti mane į visokius pusiau menininkų, pusiau 
politikų susirinkimus. Bet po kurio laiko man nusibodo juos smaginti 
ir matyti, kaip jie juokiasi su manim, bet kartu ir iš manęs, kai tik 
pareikšdavau savo nuomonę. Supratau, kad man reikia tokio pat 
išsilavinimo, kokį jie turi, ir tada aš galėsiu iš jų pasijuokti. Pradėjau 
lankyti vakarinę mokyklą ir ėmiau pratintis kalbėti taip, kaip jie, 
kad prireikus mokėčiau. Labai daug kas nesupranta, kad su žmonėmis 
reikia kalbėti jų kalba, tik tada jie rimtai į tave žiūri. Jei cituosi Šelį, 
o kalbėsi kaip prasčiokas, atrodysi labai mielas, maždaug kaip 
bezdžionė cirke, bet jie nekreips dėmesio į tavo žodžius. Reikia 
kalbėti tokia kalba, į kurią jie žiūri rimtai. Tas pats ir iš kito galo. 
Pusė politinės inteligentijos, kuri sako kalbas darbininkams, nieko 
nepasiekia, ir ne tiek dėl to, kad stovi aukščiau už juos, kiek todėl, 
kad darbininkai daugiausia klausosi balso, o ne žodžių, - didelę dalį 
žodžių praleidžia pro ausis, nes jie labai įmantrūs, o ne iš paprastos 
normalių žmonių kalbos. Ir aš nusprendžiau pasidaryti dvikalbiu ir 
kiekvieną kalbą vartoti atitinkamoje situacijoje, o retkarčiais 
netikėtai prabilti visai atvirkščiai, kur ji nedera. Stebėtinai gerai 
veikia. Nuostabus dalykas, toji anglų kastų sistema. Nuo to laiko 
oratoriaus amatas man pradėjo gerai sektis. Pastoviu darbu to 
nepavadinsi; bet jis įdomus ir įvairiapusis. Vilfredas Koukeris. Kalbos 
susirinkimuose. Kalbos pagal susitarimą. Tai aš. 

- Kaip atsitiko, kad jūs neapakot? - paklausiau. - Jūs nebuvot 
ligoninėje? 

- Aš? Nebuvau. Tą dieną aš kalbėjau protesto mitinge, 
smerkiančiame policijos elgesį per vieną nedidelį streiką. Mes 
pradėjom apie šeštą valandą, o po pusvalandžio policininkai jau 
prisistatė mūsų vaikyti. Aš užtikau duris į kažkokį rūsį ir nusileidau. 
Jie taip pat įlipo žvilgtelti, bet manęs nerado, nes buvau įsirausęs 
giliai į drožlių krūvą. Jie dar patrypčiojo viršuj, paskui viskas nurimo. 
Bet aš pasilikau. Ko čia man list į jų spąstus? Ten buvo visai patogu, 
ir aš užmigau. Rytą, kai atsargiai iškišau nosį lauk, pamačiau, kas 
atsitiko. - Jis susimąstęs patylėjo. - Ką gi, krautuvėlė jau užsidarė, ir 
neatrodo, kad nuo šiol bus didelė paklausa mano talentams, - pridūrė. 

Aš nesiginčijau. Jau buvom pavalgę. Jis nušoko nuo 
prekystalio. 

- Eime. Laikas važiuot. "Ryt į naujus laukus ir žalias pievas" 

- Štai jums šį kartą visai nuvalkiota citata. 
- Ne vien tai; ji netiksli, - tariau. - Į miškus, o ne į laukus. 
Jis susiraukė, stengdamasis prisiminti. 
- Ak, kad tave, iš tikrųjų apsirikau, - prisipažino. 

Pajutau, kad man, kaip ir Koukeriui, taisosi nuotaika. Kaimo 
vaizdai sužadino viltis. Žinoma, šių žaliuojančių javų niekas 
nenupjaus, kai jie pribręs, niekas nesurinks vaisių nuo medžių, šita 
vietovė gal niekada daugiau neatrodys tokia graži ir tvarkinga, kaip 
šiandien, bet ji vis tiek gyvuos toliau, saviškai. Čia ne taip, kaip 
miestuose, bevaisiuose, amžinai sustingusiuose. Tai vieta, kur galima 
dirbti, triūsti ir susikurti sau ateitį. Atsidūręs čia, pajutau, kad visą 
praėjusią savaitę gyvenau kaip žiurkė, kuri maitinasi trupiniais ir 
šniukštinėja po atmatų krūvas. Dabar žvelgiau į laukus, ir mano širdis 
giedrėjo. 

Pravažiuoti miestai, tokie, kaip Ridingas ar Niuberis, kuriam 
laikui sugrąžino Londono nuotaiką, bet tai buvo tik menki brūkšneliai 
žemyn atgimimo kreivėje. 

Neįmanoma ilgai išlikti tragiškos nuotaikos, šiuo atžvilgiu 
protas yra tarsi feniksas. Ši jo savybė gali būti naudinga arba žalinga, 
nuo jos iš dalies priklauso ryžtas gyventi, bet kartu kaip tik dėl jos 
mes galėjom įsitraukti į alinančius, vieną po kito sekančius karus. 
Bet mes taip jau sutverti: kad ir kokia nelaimė nutinka - apsisukai, 
ir vėl lyg niekur nieko; dideli dalykai turi greitai virsti įprastais, tik 
taip galima toliau gyventi. Po mėlynu skliautu, kuriuo tarsi dangaus 
aisbergai plaukė debesys, miestų prisiminimas pasidarė nebe toks 
slegiantis, ir suvokimas, kad gyvename, atgaivino mus tarsi tyras vėjas. 
Gal tai ir nepateisina manęs, tačiau bent jau paaiškina, kodėl kartas 
nuo karto nustebęs sugaudavau save dainuojantį prie vairo. 

Hangerforde mes sustojom maisto ir degalų. Laisvės 
pajautimas vis stiprėjo, važiuojant mylią po mylios per nepakitusius 
laukus. Jie dar neatrodė apleisti, tik apsnūdę ir draugiški. Net 
retkarčiais pasitaikančios nedidelės grupelės trifidų, linguojančių per 
lauką ar tūnančių su šaknimis dirvoje, neatrodė priešiškos ir negadino 
man nuotaikos. Jie vėl tapo paprasčiausiais mano profesinio 
susidomėjimo objektais. 

Netoli nuo Divaizeso mes vėl sustojom pasižiūrėti į žemėlapį. 
Dar po kiek laiko pasukom keliu į dešinę ir įvažiavom į Tinšemo 
kaimą. 


10 
TINŠEMAS 


Pravažiuoti, nepastebėjus Tinšemo dvaro, buvo neįmanoma. 
Už keleto trobų, sudarančių Tinšemo kaimą, palei kelią ėjo aukšta 
mūrinė tvora. Mes važiavom palei ją, kol pasiekėm masyvius 
geležinius vartus. Už jų stovėjo jauna moteris, kurios veidas 
neatspindėjo nieko daugiau, tik įsisąmonintą atsakomybės svarbą. 
Ji buvo apsiginklavusi medžiokliniu šautuvu, kurį nemokšiškai laikė 
abiem rankom. Aš pasignalizavau Koukeriui, kad sustotų, ir 
privažiavęs šūktelėjau jai. Jos lūpos sujudėjo, bet per variklio ūžesį 
nesupratau nė žodžio. Išjungiau variklį. 

- Aš čia Tinšemo dvaras? - paklausiau. 

Ji nenorėjo išduoti jokių paslapčių. 

- Iš kur jūs? Kiek jūsų? - atsakė ji klausimais į mano klausimą. 

Būčiau buvęs patenkintas, jei ji nebūtų taip grabinėjusi savo 
šautuvo. Nenuleisdamas akių nuo nevikrių jos prištų, trumpai 
paaiškinau, kas mes tokie, ko atvažiavom, ką atsivežėme 
sunkvežimiuose, ir užgarantavau, kad žmonių užslėpę niekur neturim. 
Vargu ar ji ką nors suprato. Ji nenuleido nuo manęs liūdno ir mąslaus 
žvilgsnio, būdingo daugiau pėdsekiui šuniui ir anaiptol nenuteikiančio 
ramiai. Mano žodžiai beveik neišsklaidė to nesutvardomo įtarumo, 
dėl kurio sąžiningieji esti tokie nuobodūs. Kai ji priėjo pasižiūrėti į 
sunkvežimių kėbulus, ar aš sakiau teisybę, mintyse palinkėjau, kad 
jai niekad nepasitaikytų įsitikinti savo įtarimų teisingumu. Kad yra 
patenkinta apžiūrėjimu, nenorėjo prisipažinti, - tai būtų labai 
sumenkinę jos, kaip patikimos sargybinės, vaidmenį, - bet galų gale, 
nors ir ne itin maloniai, sutiko mus įsileisti. 

- Sukit į dešinę, - šūktelėjo ji man, kai važiavau pro šalį, ir 
iškart vėl stojo sergėti vartų. 

Už neilgos guobų alėjos buvo aštuoniolikto šimtmečio stiliaus 
parkas, prisodintas kuplių medžių, kurie turėjo pakankamai erdvės 
taip didingai užaugti. Namas, kurį netrukus išvydau, buvo nelabai 
įspūdingas architektūriniu požiūriu, tačiau didžiulis. Jis užėmė 

nemažą plotą, buvo iš daugybės įvairiausių stilių, tarsi nė vienas 
ankstesnių jo savininkų negalėjo susilaikyti nepalikęs savo asmeninės 
žymės. Kiekvienas, nors ir gerbdamas protėvių triūsą, matyt, jautė 
pareigą išreikšti savojo amžiaus dvasią. Savimaniško ankstesnių 
normų nepaisymo rezultatas buvo neišvengiama įvairovė. Namas, 
aišku, atrodė juokingas, tačiau buvo svetingas ir patikimas. 

Dešinioji alėja atvedė mus į platų kiemą, kur jau stovėjo 
keletas mašinų. Jį supo ratinės ir arklidės, užimančios, ko gero, keletą 
akrų. Koukeris pastatė sunkvežimį greta manojo ir išlipo. Nebuvo 
matyti nė vieno žmogaus. 

Mes įėjom pro atviras užpakalines centrinio pastato duris ir 
patraukėm ilgu koridorium. Jo gale buvo baroniškų mastų virtuvė, 
iš kurios dvelkė šiluma ir valgio kvapas. Iš už kitų, dar tolimesnių 
durų buvo girdėti balsai ir lėkščių tarškėjimas, bet mes turėjom pereiti 
dar per vieną tamsų koridorių ir praeiti dar vienas duris, kol ten 
atsidūrėm. 

Patalpa, į kurią įėjom, buvo buvusi, mano supratimu, tarnų 
salė dar tais laikais, kai tarnų būdavo tiek, jog tikrai reikėjo salės. 
Čia pakako vietos laisvai susėsti prie stalų šimtui ar net daugiau 
žmonių. Dabar ant suolų prie dviejų ilgų stalų sėdėjo koks 
penkiasdešimt ar šešiasdešimt žmonių, ir iš pirmo žvilgsnio buvo 
matyti, kad visi akli. Jie kantriai sėdėjo, o keletas reginčių vikriai 
darbavosi. Prie šoninio stalelio trys merginos uoliai pjaustė vištas. 
Aš priėjau prie vienos iš jų. 

- Mes ką tik atvažiavom, - tariau. - Kuo galim padėti? 

Ji stabtelėjo ir atgalia ranka, nepaleisdama šakutės, 
nusibraukė nuo kaktos garbaną. 

- Būtų gerai, jei vienas imtumėtės daržovių, o kitas 
padėtumėt nešioti lėkštes, - tarė ji. 

Aš pasiėmiau du didelius katilus bulvių ir kopūstų. 
Dėliodamas porcijas, peržvelgiau žmones salėje. Džozelos tarp jų 
nebuvo, nepastebėjau taip pat nė vieno iš kalbėjusių tuomet 
universitete, nors kai kurių moterų veidai atrodė matyti. 

Vyrų čia buvo gerokai daugiau, negu anoje grupėje, ir jie 
atrodė keistai parinkti. Keletas galėjo būti iš Londono ar kokio kito 
miesto, bet dauguma vilkėjo valstietiškais darbiniais rūbais. Iš kitų 
skyrėsi pusamžis dvasininkas, tačiau visi turėjo bendrą bruožą - buvo 
akli. 

Moterys buvo įvairesnės. Kai kurios vilkėjo miestietiškais 
drabužiais, taip nederančiais prie aplinkos, kitos buvo greičiausiai 
vietinės. Iš vietinių reginti buvo tik viena mergina. O iš miestiečių 
buvo kokios penkios ar šešios reginčios ir keletas tokių, kurios sukosi 
gana vikriai, nors ir aklos. 

Koukeris taip pat dairėsi po salę. 

- Na ir kompanija, - tarė man pusbalsiu. - Ar jau matėt ją? 

Aš nusiminęs papurčiau galvą, supratęs, kad mano viltasi 
surasti čia Džozelą daug labiau, negu pats galvojau. 

- Keista, - tęsė jis, - kad čia nėra nieko iš tų, kuriuos buvau 
tada nučiupęs kartu su jumis, išskyrus ana tą mergiotę, kuri pjausto 
vištas. | 

- Ar ji jus pažino? - paklausiau. 

- Manau, kad pažino. Taip šnairiai pažvelgė. 

Kai visi buvo apdalinti, mes pasiėmėm lėkštes ir sau ir 
susiradom vietos prie stalo. Maistui nei paruošimui nieko negalėjai 
prikišti, o visą savaitę prasimaitinęs šaltais konservais, dar geriau 
gali tokius dalykus įvertinti. Kai visi baigė valgyti, pasigirdo beldimas 
į stalą. Pakilo dvasininkas, palaukęs, kol visi nutils, jis prabilo: 

- Draugai mano, besibaigiant dar vienai dienai, turime vėl 
padėkoti viešpačiui už didelę jo malonę, kad sergsti mus, ištikus tokiai 
nelaimei. Paprašysiu visus pasimelsti, kad jis su gailesčiu žvelgtų į 
tuos, kurie vieniši tebeklaidžioja tamsybėse, ir kad maloningai 
nukreiptų jų žingsnius čionai, kur mes jiems pagelbėsime. Melskime 
jį, kad padėtų ištverti visus vargus ir kančias, laukiančias ateityje, 
jog, atėjus tai valandai, kada jis panorės, jo vedami galėtume prisidėti, 
statant geresnį pasaulį, ir ten jį garbinti per amžius. 

Jis nulenkė galvą. 

- Visagali ir gailestingasis dieve... 

Pasakęs "Amen", jis užtraukė giesmę. Kai ji pasibaigė, visi 
susiskirstė į grupeles, laikydamiesi už rankų, ir keturios reginčios 
merginos juos išvedė. 

Ašužsidegiau cigaretę. Koukeris užsigalvojęs taip pat paėmė 
vieną iš manęs, netardamas nė žodžio. Prie mūsų priėjo mergina. 

- Ar nepadėtumėt nurinkti stalo? - paklausė ji. - Mis Diuran 
turėtų netrukus grįžti. 

- Mis Diuran? - pakartojau. 

- Ji viską čia tvarko, - paaiškino mergina. - Su ja galėsit ir 

susitarti. 

Po valandos, kai jau buvo beveik sutemę, mums buvo 
pranešta, kad mis Diuran grįžo. Ją radom nedideliame kambaryje, 
greičiau kabinete, apšviestame tik dviejų žvakių ant rašomojo stalo. 
Iš karto pažinau, kad tai ta pati tamsiaplaukė plonomis lūpomis 
moteris, kuri per susirinkimą universitete prieštaravo profesoriui. 
Dabar visas jos dėmesys buvo nukreiptas į Koukerį. Jos veido išraiška 
buvo nė kiek ne malonesnė, negu anuomet. 

- Man sakė, - tarė ji šaltai, žvelgdama į Koukerį, tarsi tas 
būtų kokia atmatų krūva, - man sakė, kad jūs organizavot užpuolimą 
universitete. 

Koukeris linktelėjo ir laukė, ką ji sakys toliau. 

- Tada turiu jums pareikšti, trumpai drūtai, kad mes savo 
bendruomenėje nepripažįstam žiauraus elgesio ir neketinam jo 
toleruoti. 

Koukeris šyptelėjo. Jis atsakė jai kaip tikras viduriniosios 
klasės atstovas: 

- Viskas priklauso nuo požiūrio. Argi galima spręsti, katrie 
elgėsi žiauriau: tie, kurie jautė atsakomybę už dabartį ir pasiliko, ar 
tie, kurie matė, kad reikės atsakyti už ateitį, ir pasitraukė? 

Ji įdėmiai tebežiūrėjo į jį. Jos išraiška liko nepakitusi, bet 
buvo matyti, kad nuomonė apie Koukerį keičiasi. Ji nesitikėjo nei 
tokio atsakymo, nei tono. Kurį laiką palikusi jį ramybėje, kreipėsi į 
mane. 

- Jūs taip pat dalyvavot tame užpuolime? - paklausė. 

Aš paaiškinau, kad mano vaidmuo buvo visai kitoks, ir savo 
ruožtu paklausiau ją: 

- Kas atsitiko Maiklui Bidliui, Pulkininkui ir visiems kitiems? 

Klausimas jai nepatiko. 

- Jie išvažiavo kitur, - tarė ji griežtai. - Čia tyra, padori 
bendruomenė, kur laikomasi normų, - krikščioniško gyvenimo normų, 
- ir mes ketinam jų laikytis. Palaidų pažiūrų žmonėms pas mus nėra 
vietos. Smukimas, amoralumas, stoka tikėjimo kalti dėl daugumos 
pasaulio blogybių. Tie iš mūsų, kurių buvo pasigailėta, turi sukurti 
tokią visuomenę, kurioje tai nepasikartotų. Cinikai ir gudrininkai 
tegu žino, kad jų čia niekam nereikia, nors ir be galo puikių teorijų 
sugalvotų užmaskuoti savo pasileidimui ir materializmui. Mes esam 
krikščioniška bendruomenė ir ketinam tokia išlikti, - ji iššaukiamai 

pažvelgė į mane. 

- Vadinasi, jūs atsiskyrėt? - paklausiau. - Kurgi jie nuvažiavo? 

Ji atsakė lediniu balsu: 

- Jie nuvažiavo toliau, o mes pasilikom čia. Tai ir yra 
svarbiausia. Kol jie mums nemaišo, gali sau kaip nori pelnytis 
prakeikimą. Ir neabejoju, kad jo nusipelnys, jei jau ėmė save laikyti 
aukščiau dievo įsakymų ir civilizacijos papročių. 

Ji baigė šią deklaraciją, taip tvirtai taukštelėdama 
žandikauliais, kad aš turėjau suprasti veltui gaištąs laiką, jei bandysiu 
toliau klausinėti, ir vėl atsigręžė į Koukerį. 

- Ką jūs mokat dirbti? - paklausė. 

- Daug ką, - ramiai atsakė jis. - Stengsiuos visur būti 
naudingas, kol pamatysiu, kur manęs labiausiai reikia. 

Ji kiek sutriko. Taip ir matėsi, kad buvo norėjusi pati 
nuspręsti ir įsakyti, bet paskui apsigalvojo. 

- Gerai. Apsižiūrėkit ir ateikit pasikalbėti ryt vakare, - tarė 
ji. 

Bet Koukeriu ne taip lengva buvo nusikratyti. Jis norėjo 
smulkiau sužinoti, kokio dydžio dvaras, kiek dabar čia žmonių, koks 
aklųjų ir reginčių santykis, ir dar kitokių dalykų. Ir sužinojo. 

Mums išeinant, aš paklausiau apie Džozelą. Mis Diuran 
susiraukė. 

- Pavardė, atrodo, girdėta. Kurgi?.. O, ar ne ji agitavo už 
konservatorius per paskutinius rinkimus? 

- Nemanau. Ji... e... ji yra parašiusi vieną knygą... - 
prisipažinau. 

-Ji... - pradėjo mis Diuran. Tada pamačiau, kad prisiminė. - 
O, o! Šitą? Na, žinot, misteri Meisenai, nemanyčiau, kad tokia 
asmenybė, kaip ji, norėtų gyventi bendruomenėje, kurią mes čia 
kuriame. 

Koridoriuje Koukeris atsisuko į mane. Buvo dar ne visai 
sutemę, ir aš pamačiau, kad jis šypsosi. 

- Gana slegianti ortodoksija, - tarė jis. Šypsena pradingo, ir 
jis pridūrė: - Tai bent tipažas. Išdidumas ir prietarai. Jai taip reikia 
pagalbos, ir pati žino, kad reikia, bet niekas jos neprivers to 
prisipažinti. 

Jis sustojo priešais atviras duris. Jau buvo per tamsu ką nors 
kambaryje įžiūrėti, bet, eidami pro šalį, matėm, kad tai vyrų 

miegamasis. 
- Einu dar šnektelsiu su tais vyrukais. Iki. 

Jis žengė į kambari i, linksmai visus pasveikino: 

- Sveiki, vyručiai! Kaip einasi? 

Aš nulydėjau jį akimis ir grįžau į valgomąjį. 

Čia tešvietė tik trys žvakės, pastatytos ant stalo viena šalia 
kitos. Prie jų sėdėjo mergina ir susierzinusi žvelgė į kažkokį taisomą 
rūbą. 
- Tai jūs, - tarė ji. - Baisu, ar ne? Ir kaip toje senovėje žmonės 
dirbdavo sutemus? 

- Ne tokia jau senovė, - tariau jai. - Tačiau tai ir ateitis, jeigu 
tik kas nors išmokys mus gaminti žvakes. 

- Ko gero, taip. - Ji pakėlė galvą ir apžvelgė mane. - Jūs 
šiandien atvažiavot iš Londono? 

- Taip, - prisipažinau. 

- Ar ten dabar blogai? 

- Londonui galas, - tariau. 

- Tikriausiai matėte ten visokių baisybių? - numanydama 
paklausė ji. 

- Mačiau, - atsakiau trumpai. - Kiek laiko, kai jūs čia? 

Be didelių raginimų ji man viską papasakojo. 

Kai Koukeris užpuolė universitetą, jam nepakliuvusių liko 
tik šešetas reginčių. Ji ir mis Diuran buvo iš tų nesugautųjų. Kitą 
dieną mis Diuran ėmėsi vadovauti, bet jai nelabai sekėsi. Nebuvo 
nė kalbos apie išvykimą tuoj pat, kadangi tik vienas iš jų kažkada 
buvo vairavęs sunkvežimį. Visą tą ir beveik visą kitą dieną jie globojo 
akluosius, panašiai kaip ir aš Hemstede. Tačiau į antrosios dienos 
pabaigą grįžo Maiklas Bidlis ir dar du, o naktį parsirado dar keletas. 
Kitą pusiaudienį jie jau turėjo vairuotojų dvylikai sunkvežimių. Ir 
nutarė, kad bus protingiausia tuoj pat važiuoti, nelaukiant, ar kiti 
grįš, ar negrįš. 

Pradžiai apsistoti buvo pasirinktas Tinšemo dvaras, nes 
Pulkininkas žinojo tą vietovę ir tvirtino, kad ji atitinka jų reikalavimus 
- viskas kompaktiška ir izoliuota. 

Būrys buvo iš labai nevienodų žmonių, ir vadovai tai gerai 
suprato. Kitą dieną po atvykimo buvo susirinkimas, gana panašus į 
ankstesnįjį universitete, tik žmonių buvo mažiau. Maiklas Bidlis ir 
jo šalininkai pareiškė, kad reikia labai daug nuveikti ir kad jie 

neketina švaistyti energijos, taikydami būrį, draskomą nesutarimų 
dėl to, kad jo dalis paskendusi niekinguose prietaruose. Per daug 
svarbus jų tikslas ir per maža laiko. Florensa Diuran tam pritarė. 
Tai, kas ištiko pasaulį, esąs rimtas perspėjimas. Ji suprast 
neįstengianti, kaip žmonės gali būti taip aklai nedėkingi stebuklui, 
per kurį liko sveiki, kad dar maną įgyvendinti teorijas, kurios jau 
šimtmetį klibinančios krikščioniškąjį tikėjimą. Ji nenorinti gyventi 
bendruomenėje, kur viena grupuotė nuolat stengsis iškreipti paprastą 
tikėjimą tų, kurie nesigėdija parodyti dėkingumo dievui, paisydami 
jo įsakymų. Ji ne blogiau už kitus matanti, kad padėtis rimta. 
Teisingiausia būtų atkreipti dėmesį į dievo siųstą perspėjimą ir tuoj 
pat grįžti į jo tikėjimą. 

Būrys suskilo, nors lengvai, bet į labai nelygias dalis. Mis 
Diuran pusėn stojo penkios reginčios merginos, keliolika aklų 
merginų, keletas vidutinio amžiaus vyrų ir moterų, taip pat aklų, bet 
prie jos neprisidėjo nė vienas matantis vyras. Taip susiklosčius 
aplinkybėms, pasidarė visiškai aišku, kad išvažiuoti turės Maiklo 
Bidlio šalininkai. Kadangi sunkvežimiai tebebuvo neiškrauti, jie ilgai 
negaišo ir tuoj po pietų išvažiavo, palikdami mis Diuran ir jos 
pasekėjus skęsti arba plaukti, laikantis savo principų. 

Lig tol vis dar nebuvo kada apžiūrėti dvaro ir apylinkių. 
Didesnė dalis patalpų buvo užrakinta, bet tarnų pusėje atrodė 
neseniai gyventa. Vėliau, apžiūrėjus dvarą, pasidarė visai aišku, kas 
atsitiko žmonėms, čia viską prižiūrėjusiems. Vyro, moters ir mergaitės 
lavonai gulėjo tarp pabirusių vaisių. Netoliese, įsirausę šaknimis į 
žemę, kantriai laukė pora trifidų. Pavyzdinėje fermoje dvaro 
pakraštyje viskas buvo panašiai. Nežinia, ar trifidai įsigavo į parką 
pro kokius neuždarytus vartus, ar parke jau buvo laikomi 
egzemplioriai su nepašalintais geluonimis ir dabar ištrūko laisvėn, - 
šiaip ar taip, jie buvo pavojingi ir reikėjo su jais kuo greičiau 
susidoroti, kol nepridarė daugiau bėdų. Mis Diuran vieną iš matančių 
merginų pasiuntė pereiti palei tvorą ir uždaryti visus vartelius, o pati 
įsilaužė į ginklų salę. Nors ir trūko patyrimo, jai su kita jauna moterim 
pasisekė numušti viršūnes visiems pastebėtiems trifidams, o jų buvo 
dvidešimt šeši. Daugiau trifidų palei namus nesimatė, ir jos tikėjosi, 
kad jų čia nebėra. 

Kitą dieną jos apžiūrėjo kaimą, ir paaiškėjo, kad trifidų ten 
daug. Žmonės liko gyvi tik tie, kurie sėdėjo užsidarę namie ir 

maitinosi iš turimų atsargų, arba tie, kuriems pasisekė nesusidurti 
su trifidais, einant pasiieškoti maisto. Visus jos surinko ir atsivedė į 
dvarą. Jie buvo sveiki, dauguma ir stiprūs, tačiau tuo tarpu buvo tik 
našta, padėti nieko negalėjo, nes nė vienas iš jų nematė. 

Tą pačią dieną atvažiavo dar keturios jaunos moterys. Dvi 
iš jų, pakaitom vairuodamos prikrautą sunkvežimį, atsivežė aklą 
merginą. Viena atvažiavo automobiliu. Ji greit apsidairė, pareiškė, 
kad jai čia nepatinka, ir patraukė toliau. Iš visų, atvažiavusių per 
kitas dienas, pasiliko tiktai dvi. Per tą laiką buvo atvažiavę tik du 
vyrai. Greičiausia dauguma vyrų iškart be jokių sentimentų atsikratė 
Koukerio priskirtų žmonių ir laiku prisijungė prie pagrindinio būrio. 

Apie Džozelą mergina man nieko negalėjo pasakyti. Buvo 
aišku, kad pavardė jai negirdėta, ir mano apibūdinimas jai nepadėjo. 

Mums besikalbant, kambaryje staiga užsidegė elektros 
lemputės. Mergina pakėlė į jas akis su pagarbia baime, tarsi į kokį 
dangišką apsireiškimą. Ji užpūtė žvakes ir siūdama vis žvilgčiojo į 
lemputes, lyg pasitikrindama, ar jos tebėra. 

Po kelių minučių įėjo Koukeris. 

- Tai, tur būt, jūsų darbas? - paklausiau, linktelėdamas į 
lemputes. 

- Taip, - atsakė jis. - Jie čia turi savo generatorių. Geriau 
benziną taip sunaudoti, negu leisti jam išgaruoti. 

- Vadinasi, visą laiką mes galėjom turėti šviesą? - paklausė 
mergina. 

- Tereikėjo paleisti variklį, - atsakė Koukeris, žiūrėdamas į 
ją. - Kodėl nepabandėt jo paleist, jei jums reikėjo šviesos? 

- Aš nežinojau, kad jis yra, be to, nieko neišmanau apie 
variklius ir elektrą. 

Koukeris susimąstęs tebežiūrėjo į ją. 

- Ir sėdėjot patamsy, - tarė jis. - Kaip ilgai manot išsilaikyti, 
sėdėdamos patamsy, kai tiek daug visko reikia padaryti? 

Ją įžeidė jo tonas. 

- Ne mano kaltė, kad neišmanau tokių dalykų. 

- Nesutinku, - tarė jai Koukeris. - Čia ne tik kad jūsų kaltė, 
bet ir grynai pačios išpuoselėta kaltė. Dar daugiau, jūs apsimetinėjat 
esanti perdaug dvasinga, kad suprastumėt techniką. Tai niekinga ir 
labai kvaila tuštybės forma. Kiekvienas gimsta nieko neišmanydamas, 
bet dievas tam ir davė jam - net jai - smegenis, kad viską sužinotų. 

Nesugebėjimas jomis naudotis nėra girtina dorybė, net moteriai tai 
trūkumas, kurį reikia smerkti. 

Savaime suprantama, ji susierzino. Koukeris nuo pat atėjimo 
atrodė susierzinęs. Ji tarė: 

- Visa tai labai gerai, bet žmonių protavimas esti kryptingas. 
Vyrai supranta, kaip veikia mašinos ir elektra. Moterų tokie dalykai 
paprastai nedomina. 

- Neapsimetinėkit ir nepasakokit pasakų, - tarė Koukeris. - 
Puikiausiai žinot, kad moterys sugeba - tiksliau pasakius, sugebėjo - 
valdyti sudėtingiausius ir subtiliausius mechanizmus, kai tik 
pasistengdavo juos perprasti. Tačiau dažniausia jos tingėdavo to imtis, 
jei būtinai nereikėdavo. Ko čia joms vargintis, jeigu tradicinį 
jaudinantį bejėgiškumą galima laikyti moteriška dorybe ir visus 
darbus užkrauti kam nors kitam? Tai jų poza, ir niekam nė į galvą 
neateina jas už tai niekinti. Priešingai, jos net buvo tam skatinamos. 
Vyrai tam pritardavo, kantriai taisydami savo brangučių dulkių 
siurblius ir su išmanymu keisdami perdegusius saugiklius. Visa ši 
komedija buvo priimtina abiem pusėm. Šaltas praktiškumas taip 
derinasi su sielos subtilumu ir žaviu bejėgiškumu, o kvailas lieka tas, 
kuris tepasi rankas darbu. 

Jis puolė toliau, jau kaip reikiant įsismaginęs. 

- Lig šiol mes galėjom žaisti tokiu proto tingumu ir 
parazitavimu. Nors jau ištisos kartos kalbėjo apie lyčių lygybę, 
moterys turėjo pernelyg didelę įsisenėjusią priklausomybės nuo vyrų 
teisę, kad būtų norėjusios jos atsisakyti. Keičiantis sąlygoms, ir 
moterys buvo priverstos šiek tiek pasikeisti, tačiau jos keitėsi kuo 
mažiausiai ir labai nenorom. - Jis patylėjo. - Jūs abejojat? Tai žiūrėkit: 
ir nėnuorama mergiūkštė, ir intelektuali dama kiekviena savaip 
vaidino kilnų jausmingumą, o kai atėjo karas ir kartu su juo pareiga 
visuomenei bei visuotinis pritarimas, ir iš vienos, ir iš kitos buvo 
galima padaryti sumanią mechanikę. 

- Jos nebuvo geros mechanikės, - paprieštaravo ji. - Visi taip 
sako. 

- A, jau veikia apsauginis mechanizmas. Tai leiskit man 
nurodyti, kad beveik visi buvo suinteresuoti taip sakyti. Tiesa, - 
pripažino jis, - iš dalies taip ir buvo. O kodėl? Todėl, kad jos beveik 
visos turėjo ne tik viską išmokti paskubomis, be išankstinio 
pasiruošimo, bet ir pamiršti per metų metus įkaltą įsitikinimą, kad 

tokie dalykai joms svetimi ir perdaug grubūs jų švelniai prigimčiai. 

- Nesuprantu, kodėl jūs užsipuolat mane? - tarė ji. - Aš čia 
ne vienintelė, ir kitos lygiai taip pat galėjo paleisti tą nelaimingą 
generatorių. 

Koukeris šyptelėjo. 

- Jūs visai teisi. Negražiai padariau. Aš tiesiog įsiutau, kai 
pamačiau, kad yra visai geras variklis, galintis puikiausiai veikti, o 
niekas nė piršto nepajudino jo paleisti. Man visada taip būna, kai 
susiduriu su tokiu buku lengvabūdiškumu. 

- Tai galėjot viską pasakyti mis Diuran, o ne man. 

- Nesijaudinkit, pasakysiu. Bet tai ne vien tik jos rūpestis. O 
jūsų ir visų kitų. Aš tuo įsitikinęs. Laikai pasikeitė iš pagrindų. Jau 
nebegalima sakyti: "Oi, kad aš nieko apie tokius dalykus neišmanau", 
ir palikti viską padaryti kam nors kitam. Nebėra kvailių, kurie dabar 
painiotų nemokšiškumą su naivumu - padėtis perdaug rimta. Ir 
naivumas daugiau nebus žavus ir mielas. Jis darosi pavojingas, itin 
pavojingas. Jeigu mes visi kuo greičiausiai neišmoksim suprasti 
daugelio dalykų, kurie mūsų anksčiau nedomino, nei mes, nei mūsų 
globojami žmonės ilgai neišlaikys. 

- Kodėl visą savo panieką moterims jūs turit išlieti būtinai 
man, ir tik dėl kažkokio bjauraus išklerusio variklio, - irzliai tarė ji. 

Koukeris pakėlė akis aukštyn. 

- Dieve galingasis! Ir aš dar aiškinu jai, kad moterys 
apdvanotos visokiausiais gabumais, tereikia joms tik jais pasinaudoti! 

- Jūs sakėt, kad mes parazitai. O tokių dalykų anaiptol 
nemalonu klausytis. 

- Aš ir nemanau sakyti malonių dalykų. Bet sakiau tik tai, 
kad jau žuvusiame pasaulyje moterims buvo naudinga vaidinti 
parazitų rolę. 

-Irvien dėl to, kad aš nesuprantu apie tą dvokiantį ir tratantį 
variklį. 

- Po velnių! - tarė Koukeris. - Gana jau apie tą variklį. 

- Tai kodėl? 

- Variklis čia tik simbolis. Svarbiausia tai, kad mums visiems 
reiks daug ko išmokti, ir ne to, kas mums patiks, o to, kas padės 
gyventi bendruomenėje ir ją palaikyti. Vyrams nebebus kaip anksčiau 
- užpildei balsavimo biuletenį ir suvertei visą darbą kažkam kitam. 
Ir nebebus daugiau laikoma, kad moteris atliko savo pareigą 

visuomenei, jeigu tik susirado vyrą, kuris ją išlaikys ir suteiks jaukų 
prieglobstį, kur ji be jokios atsakomybės galės gimdyti vaikus, o paskui 
atiduoti juos auklėti kam nors kitam. 

- Taip, bet aš nesuprantu, kuo čia dėtas variklis... 

- Klausykit, - tarė kantriai Koukeris. - Jei turėtumėt vaiką, 
ar norėtumėt, kad jis užaugtų laukinis, ar civilizuotas? 

- Aišku, civilizuotas. 

- Na tai jums reikės pasirūpinti, kad jis turėtų civilizuotą 
aplinką. Viską, ko jis išmoks, išmoks iš mūsų. Mums reikės kiek 
galima daugiau suprasti ir sužinoti, kad kuo daugiau jam duotume. 
Mūsų laukia sunkus darbas ir intensyvus galvojimas. Jei pasikeitė 
sąlygos, turi pasikeisti ir pažiūros. 

Mergina susidėjo savo siuvinį. Keletą sekundžių ji kritiškai 
žvelgė į Koukerį. | 

- Su tokiomis pažiūromis, kaip jūsų, manyčiau, artimesnė 
būtų misterio Bidlio grupė, - tarė ji. - Čia mes neketinam keisti 
pažiūrų ar atsisakyti principų. Todėl ir atsiskyrėm nuo anos grupės. 
O jeigu jums netinka padorių ir garbingų žmonių gyvenimo būdas, 
galite keliauti kitur. - Ir šnarpštelėjusi išėjo. 

Koukeris palydėjo ją žvilgsniu. Kai durys užsidarė, jis išreiškė 
savo jausmus nesivaržydamas, kaip uosto krovikas. Aš nusijuokiau. 

- O kojūs tikėjotės? - tariau. - Jūs pasipučiat prieš ją ir imat 
postringauti, lyg ji būtų nusikaltėlių susirinkimas, be to, dar atsakingas 
už visą Vakarų socialinę sistemą. Ir po to nustembat, kad įsižeidė. 

- Tikėjausi, kad ji paklausys proto balso, - sumurmėjo jis. 

- Kodėl gi? Dauguma iš mūsų paklausom ne proto, tik 
įpročio. Ji priešinsis bet kokiems pakeitimams, nesvarbu, protingiems 
ar neprotingiems, kurie neatitiks jai įskiepyto supratimo, kas yra 
teisinga ir mandagu, ir bus visai nuoširdžiai įsitikinusi, kad šitaip 
pasireiškia jos charakterio tvirtybė. Jūs per daug skubat. Parodykit 
žmogui rojaus sodus, kai jis bus ką tik netekęs savo namų, ir jie jam 
visai nepatiks; palikit jį ten kiek ilgiau, ir jis pradės galvoti, kad tuose 
rojaus soduose viskas panašiai, kaip namie, tik namie buvo jaukiau. 
Ji prisitaikys kada nors, tai neišvengiama, bet ir toliau atkakliai neigs, 
kad prisitaikė. , 

- Kitaip tariant, improvizuokit pagal reikalą. Nemėginkit 
nieko planuoti. Šitaip netoli tenuvažiuosim. 

- Čia ir turi pasireikšti vadovavimas. Vadovas planuoja, bet 

jis protingas ir to nesako. Kai pasidaro būtina ką nors pakeisti, jis 
pasiūlo tuos pakeitimus kaip nuolaidas - žinoma, laikinas, - 
susidariusiomis aplinkybėmis, ir, jei yra geras vadovas, tuos 
pakeitimus įveda nuosekliai ir galutinai. Visada smarkiai priešinamasi 
bet kokiam planui, bet nuolaidos, susidarius kritiškai padėčiai, būna 
priimamos. 

- Tai man atrodo tikras makiavelizmas. Man labiau patinka 
turėti tikslą ir eiti tiesiai į jį. 

- O daugumai žmonių tai nepatinka, nors jie ir prieštarautų, 
jei taip jiems pareikštum. Jiems mieliau, kai juos įkalbinėja, gerinasi 
jiems ar net varu verčia. Šitaip jie niekada nesuklysta: jei ir išaiškėja 
tikslo siekimas - tai mechanistinis požiūris, o žmonės juk ne mašinos. 
Jie turi protą, daugiausia valstietišką, ir jiems lengviausia viską varyti 
įprastine vaga. 

- Atrodo, nelabai tikit ir Bidlio sėkme. Juk jis - gyvas planas. 

- Turės ir jis bėdų. Tačiau jo grupė pasirinko sau kelią. O iš 
šitų nebus nieko gero, - pareiškiau aš. - Jie čia tik todėl, kad priešinasi 
bet kokiam planui. - Kiek patylėjęs pridūriau: - Žinot, ta mergina 
buvo teisi dėl vieno dalyko. Jums geriau čia nepasilikti. Iš jos 
reagavimo matyti, kaip jums klosis, jei pamėginsit tvarkytis su šia 
"grupe saviškai. Bandos avių niekas negena į turgų stačiai, bet visada 
randa kelią jas ten pristatyti. 

- Šį vakara jūs neįprastai ciniškas ir berte beriat metaforas, 
- tarė Koukeris. 

Aš paprieštaravau: 

- Visai neciniška žinoti, kaip piemuo tvarkosi su savo avimis. 

- Kai kam gali pasirodyti ciniška žmones lyginti su avimis. 

- Bet ne taip ciniška ir daug Žmoniškiau, negu laikyti juos 
mechanizmais, pritaikytais valdyti per atstumą. 

- Hm, - tarė Koukeris, - reikės apie tai dar pagalvoti. 


11 
„IR TOLIAU 


Kitą rytą nenusitvėriau jokio darbo. Žvalgiausi po dvarą, 
padėdamas tai šen, tai ten, ir daug klausinėjau. 

Naktį praleidau bjauriai. Tik atsigulęs galutinai supratau, 
kaip labai mano tikėtasi rasti Džozelą Tinšeme. Nors ir buvau išvargęs 

po visos dienos kelio, niekaip negalėjau užmigti; gulėjau tamsoje, 
jausdamasis priėjęs liepto galą, be jokių planų ateičiai. Buvau taip 
neatėjo susimąstyti, ką veiksiu toliau, - buvo svarbu tik juos susirasti. 
O dabar man dar dingtelėjo, kad ir pasivijęs Bidlį nebūtinai ją rasiu. 
Kadangi ji ištrūko iš Vetsminsterio prieš pat man atvažiuojant jos 
ieškoti, tai turi būti gerokai atsilikusi nuo tos grupės. Matyt, reikia 
labai smulkiai išklausinėti apie visus, užsukusius į Tinšemą per 
paskutines dvi dienas. 

Kol kas reikia manyti, kad ji važiavo pro čia. Tai man 
vienintelis siūlo galas. Bet tada reikia taip pat manyti, kad ji buvo 
grįžusi į universitetą ir rado kreida užrašytą adresą, o juk labai galėjo 
būti, kad ji ten negrįžo visai, bet, pasibaisėjusi ta dvokiančia skyle, 
kokia tapo Londonas, nieko nelaukdama iš jo išvažiavo. 

Labiausiai mane slėgė mintis, kad ji galėjo susirgti ta liga, 
kuri išguldė mūsų abiejų grupes. Bet kračiausi tos minties kaip 
įmanydamas. 

Paryčio nemigo valandomis, kai viskas pasidaro aišku, aš 
suvokiau vieną dalyką: mano noras prisijungti prie Bidlio grupės buvo 
tikrai ne toks jau didelis, palyginus su troškimu surasti Džozelą. Ir 
jeigu rasiu juos, o jos ten nebus... na, tada teks laukti, bet vilties 
neprarasiu... 

Kai pabudau, Koukerio jau nebuvo lovoje, ir aš nusprendžiau 
paskirti rytą klausinėjimams. Visa bėda, kad niekam neatėjo į galvą 
įsidėmėti pavardes tų, kuriems Tinšemas pasirodė netinkamas ir 
„ kurie patraukė toliau. Džozelos pavardė niekam nieko nesakė, tik 
keletas nepalankiai prisiminė ją iš seniau. Bandžiau nusakyti jos 
išvaizdą, tačiau niekas nematė merginos mėlynu slidinėjimo kostiumu 
- bent tą sužinojau, tačiau, antra vertus, negalėjau tvirtinti, kad ji 
turėjo būti apsirengusi kaip tik taip. Klausinėjimai baigėsi tuo, kad 
visiems įkyrėjau ir dar labiau netekau vilties. Gal kartais mergina, 
kuri čia buvo užsukusi vakarykščiai prieš mums atvažiuojant, ir buvo 
Džozela, bet nepanašu, kad ji būtų palikusi tokį blankų įspūdį... 

Koukeris vėl pasirodė per pietus. Jis buvo apžiūrėjęs visą 
ūkį. Surašė visus gyvulius, pažymėdamas, kiek iš jų yra aklų. Apžiūrėjo 
padargus ir mašinas. Ištyrė geriamo vandens resursus. Patikrino 
maisto ir pašarų atsargas. Išsiaiškino, kiek merginų yra apakusios 
dar iki katastrofos, ir priskyrė joms mokyti kitas. 


137 


Daugumą vyrų jis rado paniurusius, nes vikaras, tik gero 
norėdamas, buvo pasakęs, jog galėsią dirbti daugybę naudingų darbų, 
pavyzdžiui... e... pinti pintines ir... e... megzti, ir Koukeris pasistengė 
išsklaidyti tą niūrią jų nuotaiką, pažadėdamas viltingesnių užsiėmimų. 
Susitikęs sū mis Diuran, pasakė, kad jei nebus sutvarkyta taip, kad 
aklos moterys perimtų dalį darbo iš reginčių, viskas čia sugrius jau 
po dešimties dienų, be to, jei dievas išklausys vikaro maldų ir prie jų 
prisidės dar daugiau aklų žmonių, tai bendruomenė visai nebegalės 
gyvuoti. Jis leidosi toliau samprotauti, be kita ko liepdamas nedelsiant 
pradėti kaupti maisto atsargas ir konstruoti prietaisus, su kuriais 
aklieji galėtų dirbti naudingą darbą, bet ji nutraukė jo kalbą. Jis matė, 
kad mis Diuran susirūpinusi gerokai daugiau, negu norėtų 
prisipažinti, tačiau per tą patį nusistatymą, dėl kurio nutraukė ryšius 
su Bidlio grupe, dabar taip nedėkingai šiaušiasi ir prieš jį. Pokalbį 
baigė ji, pareikšdama, kad, jos nuomone, nei jis, nei jo pažiūros 
netinkančios bendruomenei. 

- Visa bėda, kad ta moteriškė labai nori būti viršininkė, - 
tarė jis. - Jai tai įgimta ir neturi nieko bendro su kilniais principais. 

- Šmeižtas, - tariau aš. - Geriau sakykit, kad jos principai 
tokie nepriekaištingi, jog ji laiko save už viską atsakinga ir dėl to 
jaučia pareigą vadovauti kitiems. 

- Tai beveik tas pats, - tarė jis. 

- Bet šitaip skamba daug gražiau, - pareiškiau aš. 

Valandėlę jis mąstė. 

- Jeigu ji tuoj pat nesiims tvarkytis kaip reikiant, čia viskas 
nueis velniop. Ar matėt jų ūkį? 

Papurčiau galvą ir pasakiau, ką veikiau visą rytą. 

- Neatrodo, kad būtūmėt daug iš to pešęs. Ir ką darysit 


toliau? 

- Važiuosiu ieškoti Bidlio žmonių, - pasakiau. 

- O jeigu jos nėra su jais? 

- Šiuo tarpu tikiuosi, kad ji ten. Turi būti. Kurgi daugiau 
bus? 


Jis buvo kažką besakąs, bet nutilo. Paskui prabilo vėl: 

- Ko gero, važiuosiu ir aš su jumis. Aišku, tie žmonės manęs 
sulaukę apsidžiaugs ne daugiau už šiuos... turint viską omenyje, bet 
aš tai iškęsiu. Mačiau,kaip subyrėjo į druzgus viena organizacija, 
dabar matau, kad taip atsitiks ir su šita - tik lėčiau ir, galimas daiktas, 

baisiau. Keista, ar ne? Kilnūs ketinimai dabar darosi patys 
pavojingiausi. Tai tiesiog gėda, nes Tinšemas galėtų gyvuoti net su 
tiek aklųjų. Čia yra visko, ko reikia, ir bus dar kurį laiką. Trūksta tik 
organizavimo. 

- Ir noro, kad kas organizuotų, - pridūriau. 

- Taip pat tiesa, - sutiko jis. - Žinot, blogiausia tai, kad šie 
žmonės vis dar nesupranta, kas įvyko. Jie nenori to pripažinti, nes 
tai reikštų, kad viskas pasikeitė galutinai. O dabar jie dar lyg 
stovyklauja, stumia dienas, kažko laukdami. 
| - Teisybė, ir nėra ko labai stebėtis, - tariau. - Mums tiek 
reikėjo patirti, kol patikėjome, o jie juk nematė to, ką matėm mes. 
Be to, čia, kaime, ne taip akivaizdu, kad viskas galutinai žuvo. 

- Tai tegu jie greičiau įsimąmonina, jei nori išlikti gyvi, - 
tarė Koukeris, vėl apžvelgdamas salę. - Joks stebuklas jų neišgelbės. 

- Duokit jiems laiko. Jie supras, kaip ir mes. Jūs vis taip 
skubat. O žinot, laikas jau nebėra pinigai. 

- Pinigai jau nebeturi reikšmės, o laikas turi. Jiems reikėtų 
pagalvoti apie derlių, įsirengti malūną grūdams malti, pasirūpinti 
žiemai pašaro gyvuliams. 

Aš papurčiau galvą. 

- Tai visai ne taip jau skubu, Koukeri. Miestuose turi būti 
didžiulės miltų atsargos ir, sprendžiant iš visko, labai nedaug 
vartotojų. Mes dar ilgą laiką galim gyventi iš sankaupų. Svarbiausia 
yra nedelsiant imtis aklųjų mokymo, kad mokėtų dirbti, kai tam ateis 
metas. 

- Vis tiek, jei niekas čia nepasikeis, regintieji ilgai neišlaikys. 
Užtenka vienam ar pora palūžti, ir bus po visko. 

Turėjau su tuo sutikti. 


***** 


Pavakary man pavyko surasti mis Diuran. Atrodė, niekas 
kitas nežinojo ir nenorėjo žinoti, kur išvažiavo Maiklas Bidlis su savo 
žmonėmis, bet aš negalėjau patikėti, kad jie nebūtų palikę jokių 
nurodymų tiems, kurie sektų iš paskos. Mis.Diuran buvo 
nepatenkinta. Iš pradžių pagalvojau, kad ji man nieko nepasakys. Ir 
ne vien dėl to, kad parodžiau pasirinkęs kitą bendruomenę. Tokiomis 
aplinkybėmis buvo nuostolis netekti tvirto, nors ir kitokių pažiūrų 

vyriškio. Ir vis dėlto ji neišsidavė esanti sipna - neprašė, kad 
pasilikčiau. Galų gale trumpai tarė: 

- Jie ketino važiuoti kažkur į Dorsetą link Biminsterio. 
Daugiau nieko negaliu jums pasakyti. 

Grįžau ir pasakiau tai Koukeriui. Jis apsidairė. Paskui 
palingavo galvą, lyg ko gailėdamas. 

- Gerai, - tarė jis. - Brauksim lauk iš šito laužo rytoj. 

- Pasakėt kaip tikras pionierius, - tariau jam. - Bent jau labiau 
kaip pionierius, negu kaip anglas. 


***kkXkk 


Kitą rytą devintą valandą buvom sukorę jau dvylika mylių. 
Važiavom, kai ir pirma, dviem sunkvežimiais. Buvom suabejoję, ar 
nepasiimti lengvesnės mašinos ir palikti sunkvežimius Tinšemo 
bendruomenės labui, bet aš labai nenorėjau atsisakyti savo krovinio. 
Buvau surinkęs jį pats, žinojau, ką vežuosi. Be dėžių su 
prieštrifidiniais ginklais, kuriuos taip suniekino Maiklas Bidlis, 
kraudamas paskutinį sunkvežimį, buvau gal kiek savavališkai 
prisirinkęs daiktų, sunkiai gaunamų mažesniame mieste: 
akumuliatorinių baterijų, siurblių, gerų įrankių. Tuos visus daiktus 
būtų buvę galima pasiimti ir vėliau, tačiau kurį laiką derėjo pabūti 
toliau nuo miestų, tiek didelių, tiek mažų. O Tinšemo gyventojai 
turėjo priemonių parsigabenti ko reikia iš miestų, kur epidemija dar 
nebuvo pasirodžiusi. Šiaip ar taip, pora sunkvežimių jiems neturėjo 
didelės reikšmės, ir pagaliau mes išvažiavom taip, kaip buvom 
atvažiavę. 

Oras vis dar laikėsi gražus. Daugumoje kaimų tvyrojo bjaurus 
kvapas, tačiau aukštesnėse vietose jis buvo dar tik vos juntamas. 
Retkarčiais laukuose pakelėj pamatydavom lavonų, bet, kaip ir 
Londone, žmonės, matyt, instinktyviai buvo susislapstę kokiose 
saugiose vietose. Kaimai buvo tušti, tuščia buvo ir laukuose, tartum 
visa žmonių giminė su savo gyvuliais būtų garuote išgaravusi. Taip 
buvo, kol privažiavom Stipl Honį. 

Jį visą pamatėm, leisdamiesi pakalnėn. Jis buvo susimetęs 
už akmeninio tilto, einančio per siaurą, saulėje žvilgančią upę. Tai 
buvo rami gyvenvietė. Vidury stovėjo apsnūdusi bažnyčia, o aplinkui 
baitavo namukai. Atrodė, jau kokį šimtmetį čia niekas netrikdė 

ramybės po šiaudiniais stogais. Bet, kaip ir kituose kaimuose, čia 
niekas nė nekrustelėjo, nebuvo matyti nė dūmelio. Ir štai, kai buvom 
jau nusileidę iki pusės kalno, mano žvilgsnį patraukė kažkoks judesys. 

Už tilto, kairėje pusėje, vienas namas stovėjo kiek įstrižai 
nuo kelio, todėl buvo matyti fasadas. Prie sienos ant kronšteino buvo 
pritaisyta viešbučio iškaba, o virš jos pro langą plevėsavo kažkas 
baltas. Kai privažiavom arčiau, pamačiau, kad per langą išlindęs 
žmogus kaip patrakęs mojuoja mums rankšluoščiu. Nusprendžiau, 
kad jis aklas, antraip būtų atėjęs prie kelio mūsų pasitikti. Iš energingų 
judesių buvo galima spręsti, kad jis visai sveikas. 

Pasignalizavau Koukeriui ir sustojau, kai tik pervažiavau per 
tiltą. Žmogus numetė rankšluostį, šūktelėjo kažką, ko aš neišgirdau 
per variklių burzgimą, ir dingo. Mes išjungėm variklius. Pasidarė 
labai tylu, ir mes išgirdom, kaip name kažkas leidžiasi mediniais 
Kažkas žaibiškai švystelėjo ir gyvatvorės kairėje ir sudavė jam. 
Žmogus šaižiai riktelėjo i ir pargriuvo. 

Aš pasičiupau šautuvą ir iššokau iš kabinos. Nuėjau palei | 
gyvatvorę, kol pamačiau trifidą, stypsantį krūmų šešėlyje. Numušiau 
jam viršūnę. 

Koukeris, taip pat išlipęs iš savo sunkvežimio, stovėjo greta 
manęs. Jis pažvelgė į lavoną, paskui į begalvį trifidą. 

- Jis... ne, po velnių, nejaugi jis laukė? - tarė Koukeris. - Tai, 
tur būt, tiesiog sutapimas... Juk negalėjo jis žinoti, kad žmogus išeis 
pro tas duris... Aš noriu pasakyti, kad jis negalėjo žinoti, argi ne? 

. - O gal ir galėjo? Veikė labai tiksliai, - atsakiau aš. 

Koukeris sunerimęs pažvelgė į mane. 

- Velniškai tiksliai. Negi jūs iš tikro manot?.. 

- Visi kaip susitarę netiki trifidų pavojingumu, - tariau aš ir 
pridūriau: - Čia gali būti į jų ir daugiau. 

Mes atidžiai apsižiūrėjom aplink, bet trifidų nematėm. 

- Ne pro šalį būtų išgerti, - užsiminė Koukeris. 

Jei ne dulkės ant baro, viešbučio restoranėlis būtų atrodęs 
kuo normaliausias. Mes įsipylėm viskio. Koukeris i išgėrė savo porciją 
vienu ypu ir su nerimu pasižiūrėjo į mane. 

| - Man tai nepatinka. Visai nepatinka. Jūs turėtumėt žinoti 
apie tuos padarus kur kas daugiau už kitus, Bili. Juk nebuvo jis... aš 
noriu pasakyti, juk ten jis buvo tik atsitiktinai, ar ne? 


141 


- Aš nemanau... - pradėjau, bet nutilau, išgirdęs lauke 
barbenant. Nuėjau prie lango ir atidariau. Pykštelėjau į begalvį trifidą 
iš antro vamzdžio, šį kartą prie pat stiebo apačios. Barbenimas nutilo. 

„ - Blogiausia su tais trifidais dėl to, - tariau aš, kai prisipylėm 
po antrą porciją, - kad jie turi tokių savybių, apie kurias mes nieko 
nenumanom. - Papasakojau jam šį tą iš Volterio teorijų. Jis net 
krūptelėjo. 

- Negi jūs rimtai manot, kad jie "kalba", kai šitaip trata? 

- Negaliu tikrai pasakyti, - prisipažinau. - Tik tiek tvirtai 
žinau, kad tai savotiškas signalas. Tačiau Volteris tai laikė tikra kalba, 
o jis išmanė apie trifidus daugiau, negu kas kitas. 

Išmečiau dvi tuščias gilzes ir iš naujo užtaisiau šautuvą. 

- Ir jis tikrai manė, kad jie pranašesni už aklą žmogų? 

- Tai buvo prieš daugelį metų, - priminiau. 

- Vis dėlto... keistas sutapimas. 

- Taip tik atrodo, - tariau aš. - Beveik kiekvienas likimo 
smūgis gali pasirodyti keistas sutapimas, jei labai norėsi, kad taip 
būtų, ir gerokai palauksi. 

Mes baigėm gerti ir buvom beeiną. Koukeris pažvelgė pro 
langą. Tada sugriebė mane už rankos ir parodė, ką pamatęs. Du 
trifidai išlindo iš už kampo ir pasuko prie gyvatvorės, kur anksčiau 
slėpėsi pirmasis. Aš palaukiau, kol jie atsistos ramiai, ir nurėžiau 
abiem viršūnes. Išlindom iš restoranėlio pro langą, nes prie jo 
trifidams nebuvo patogios vietos tykoti, ir, atidžiai žvalgydamiesi, 
nuėjome prie sunkvežimių. 

- Dar vienas sutapimas? O gal jie ėjo pasižiūrėti, kas atsitiko 
jų draugužiui? - paklausė Koukeris. 

Mes išvažiavom iš kaimo, sukiodamiesi siaurais keliukais. 
Man atrodė, kad trifidų dabar gerokai daugiau, bet gal pirma 
nekreipiau į juos dėmesio? O gal dėl to matėm mažiau, kad važiavom 
plentais? Žinojau iš patirties, kad trifidai vengia kietos žemės, gal 
todėl, kad ji nepatogi jų šaknims, atstojančioms kojas. Pagaliau 
pradėjau suvokti, kad dabar tikrai matome jų daugiau, ir jie mums 
neabejingi - visai galimas daiktas, kad tie, kuriuos pastebėdavom 
žygiuojant laukais, kaip tik ėjo į mus. 

Dar labiau tuo įsitikinau, kai vienas trifidas šmaukštelėjo 
man iš už gyvatvorės. Visa laimė, kad'jis nebuvo įgudęs pataikyti 
važiuojančiam mašina. Jis švystelėjo geluonį akimirką per anksti ir 

paliko nuodų lašelius ant priekinio stiklo. Kol susiruošė kirsti dar 
sykį, aš jau buvau pravažiavęs. Bet nuo to karto, nors ir buvo šilta, 
važiavau užsidaręs langus. 

Praėjusią savaitę galvodavau apie trifidus, tik su jais 
susidūręs. Man buvo pasidarę neramu dėl tų, kuriuos mačiau 
Džozelos namuose, ir tų, kurie užpuolė mano žmones Hemsted Hite, 
tačiau beveik visą laiką turėjau didesnių rūpesčių. Bet dabar, 
prisimindamas kelionę, padėtį Tinšeme, kol mis Diuran nebuvo 
griebusis šautuvų trifidams sudoroti, ir negyvus kaimus, pro kuriuos 
važiavom, susimąsčiau, kiek trifidai prisidėjo prie gyventojų išnykimo. 

Per kitą kaimą važiavau pamažu ir atidžiai dairiausi. 
Keliuose sodeliuose priešais namus gulėjo lavonai, ir, kaip atrodė, 
jau ne pirmą dieną; beveik visada netoliese stovėdavo trifidas. Iš 
visko buvo matyti, kad trifidai tykojo tik tokiose vietose, kur žemė 
minkšta ir laukdami galėjo suleisti šaknis. Retai pasitaikydavo 
pamatyti lavoną ten, kur durys išeina tiesiai į gatvę, o trifido tokiu 
atveju niekad nebūdavo. 

Kaip galėjau spėti, daugumoje kaimų gyventojai, išėję 
maisto, būdavo palyginti saugūs grįstoje gatvėje, bet kai tik 
pasibaigdavo grindinys ar tekdavo priartėti prie sodo tvoros ar 
gyvatvorės, iš karto juos nukirsdavo geluonis. Kitas dar spėdavo 
surikti, ir likusius namie suimdavo dar didesnė baimė. Bet alkis vėl 
išvarydavo laukan tai vieną, tai kitą. Turbūt mažai kam pasisekė grįžti, 
- dauguma paklysdavo ir klajodavo, kol krisdavo, netekę jėgų arba 
nužudyti trifido. Žmonės tikriausiai suprato, kas čia darosi. Tie, kurie 
turėjo sodus, turbūt girdėjo, kaip švysteli geluonis, todėl žinojo, kad 
jų laukia arba bado mirtis namie, arba tokia mirtis, kaip tų, kurie iš 
namų išėjo. Daugelis nekėlė kojos laukan ir gyveno iš to, ką turėjo, 
laukdami pagalbos, kuri niekad neateis. Tokioje padėtyje turėjo būti 
atsidūręs ir žmogus iš Stipl Honio viešbučio. 

Nelabai buvo malonu, pagalvojus, kad kaimuose, per kuriuos 
važiuojam, galėjo būti namų, kur pavyko išsilaikyti atskirtoms nuo 
pasaulio žmonių grupelėms. Vėl mums iškilo ta pati problema, kaip 
tada Londone, - supratimas, kad pagal civilizacijos normas reiktų 
pamėginti juos surasti ir jiems padėti, ir neviltis, žinant, kad visos 
pastangos nueis niekais, kaip ir anksčiau. 

"Ta pati problema. Ir ką tu čia padarysi, nors ir turėdamas 
pačius geriausius ketinimus, - tik pratęsi kančias. Tik vėl kurį laiką 


143 


nuraminsi sąžinę, bet po to dar kartą pamatysi, jog visos pastangos 
nuėjo veltui. 

Nėra ko, tvirtai turėjau sau pasakyti, lįsti ten, kur dreba 
žemė, kai namai tebegriūva, - gelbėti reikės pradėti tada, kai smūgių 
nebebus. Bet nuo tokių išvedžiojimų nepasidarė lengviau. Senasis 
profesorius buvo teisus, pabrėždamas, kaip sunku pakeisti 
galvoseną... 


**kkkk 


Trifidai pablogino padėtį nepaprastai smarkiai. Be mūsų 
kompanijos plantacijų, šalyje, aišku, buvo daugybė kitų daigynų. Jie 
augino trifidus mums, privatiems pirkėjams, parduodavo mažesnėms 
įmonėms, perdirbančioms antrinius jų produktus, ir dauguma tų 
daigynų dėl klimato sąlygų buvo pietuose. Ir vis dėlto, jų būta daugiau, 
negu galvojau, jei tai, ką matėm, tikrai rodė tolvgų jų ištrūkimo laisvėn 
ir pasklidimo laipsnį. Toli gražu neguodė mintis, kad kasdien vis 
daugiau trifidų subręsta, o tie, kuriems nupjauti geluonys, pamažu, 
bet tikrai juos atsiaugina... 

Sustoję dar pora kartų - maisto, paskui degalų, - mes 
sėkmingai pasiekėm Biminsterį apie pusę penktos. Įvažiavom tiesiai 
į miestelio centrą, bet nepastebėjom nė žymės, rodančios, kad čia 
būtų Bidlio žmonių. 

Iš pirmo žvilgsnio miestelis buvo toks pat negyvas, kaip ir 
bet kuris kitas, matytas tą dieną. Centrinėje gatvėje, kur išsidėsčiusios 
parduotuvės, buvo nyku ir tuščia, tik vienam pakrašty stovėjo du 
sunkvežimiai. Pavažiavau ta gatve gal kokį dvidešimt jardų, ir tada 
iš už vieno sunkvežimio žengė žmogus, atkišęs šautuvą. Jis iššovė, 
taikydamas man virš galvos, paskui šautuvą nuleido truputį žemiau. 


12 
AKLAVIETĖ 


Kai šitaip perspėjama, aš nesiginčiju. Sustabdžiau 
sunkvežimį. 

Tas žmogus buvo stambus, šviesiaplaukis. Pratęs laikyti 
šautuvą rankose. Tebeturėdamas jį atstatęs į mane, jis porą kartų 
mostelėjo galva į šoną. Supratau kaip paliepimą lipti lauk. Išlipęs 

parodžiau, kad nieko rankose neturiu. Kai priėjau artyn, iš už 
sunkvežimio išlindo dar vienas vyriškis ir mergina. Už mano nugaros 
pasigirdo Koukerio balsas: 

- Verčiau nuleisk tą šautuvą, drauguži. Tu man visas kaip 
ant delno. 

Šviesiaplaukis nuleido šautuvą, nors ir nelabai norom. 
Koukeris išlindo iš už mano sunkvežimio, kuriuo buvo pasinaudojęs 
kaip priedanga, lipdamas iš savojo. 

- Kaip tai suprasti? Žmogus žmogui vilkas? - paklausė jis. 

- Ar jūs tik dviese? - pasiteiravo antrasis vyriškis. 

Koukeris pažvelgė į jį. 

- O kiek jūs laukėt? Tiek, kad būtų galima surengti mitingą? 
Ne, mes tik du. 

Visas trejetas akivaizdžiai nusiramino. Šviesiaplaukis 
paaiškino: 

- Mes pagalvojom, gal jūs kokia gauja iš didelio miesto. Jie 
gali čia atsibelsti maisto. 

- O, - tarė Koukeris. - Iškart matyti, kad jūs seniai nebuvę 
dideliam mieste. Jeigu rūpinatės tik dėl to, galit nusiraminti. Visos 
gaujos užsiėmusios dabar kuo kitu. Tiesą sakant, jie daro - jei galiu 
taip išsireikšti - tą patį, ką ir jūs. 

- Jūs manot, kad jie čia neatsibels? 

- Kaip mane gyvą matot, ne. - Jis apžvelgė visus tris. - Ar jūs 
iš Bidlio grupės? - paklausė jis. 

Atsakymas buvo tvirtai neigiamas. 

- Gaila, -tarė Koukeris. - Tai mums būtų buvusi pirma sėkmė 
per gana ilgą laiką. 

- O kas ta Bidlio grupė? - paklausė šviesiaplaukis. 

Po daugelio valandų saulės kaitinamoje kabinoje jaučiausi 
suglebęs ir ištroškęs. Pasiūliau iš vidurio gatvės pereiti į tinkamesnę 
pokalbiui vietą. Mes apėjom jų sunkvežimius pro pažįstamas krūvas 
sausainių dėžių, arbatos pakų, kumpių, cukraus, druskos maišų ir 
kitų gėrybių ir įžengėm į nedidelį barą. Gerdami alų iš pintos talpos 
bokalų, mes su Koukeriu trumpai papasakojom, ką veikėm ir ką 
žinojom. Tada atėjo jų eilė. ž 

Jie, pasirodo, buvo darbingoji šešių asmenų grupės pusė - 
dar dvi moterys ir vyriškis pasiliko name, kuriame jie buvo apsigyvenę. 

Gegužės septintą apie pusiaudienį šviesiaplaukis su mergina 

važiavo automobiliu į vakarus. Jie ketino smagiai praleisti dviejų 
savaičių atostogas Kornvalyje, tik staiga kažkur netoli Krukerno iš 
posūkio išnėrė dviaukštis autobusas. Jie smarkiai trenkėsi į jį, ir 
paskutinis dalykas, kurį šviesiaplaukis prisiminė, buvo siaubingai 
didžiulis autobusas, kaip kokia uola, stūksanti tiesiai virš jų. 

Jis atsipeikėjo lovoje ir, panašiai kaip aš, nustebo, kad aplink 
tokia paslaptinga tyla. Jautė maudulį visame kūne, galva buvo lyg 
ištinusi, bet, be keleto įdrėskimų, atrodė, daugiau nieko jam nebuvo 
nutikę. Nesulaukęs nieko ateinant, leidosi ieškoti žmonių pats ir 
suprato esąs nedidelėje ligoninėje. Vienoje palatoje rado savo 
merginą ir dar dvi moteris, viena iš jų jau buvo atgavusi sąmonę, bet 
sugipsuota koja ir ranka. Kitoje palatoje rado du vyrus: tą patį,.kuris 
dabar su jais, ir kitą - lūžusia sugipsuota koja. Iš viso ligoninėje buvo 
vienuolika Žmonių, aštuoni nepraradę regėjimo. Du apakę sunkiai 
sirgo ir negalėjo atsikelti iš lovos. Iš personalo nebuvo nieko. 

viesiaplaukiui pradžioje ėjosi sunkiau, negu man. Jie visi pasiliko 
ligoninėje, kaip mokėdami žiūrėjo ligonius, spėliojo, kas atsitiko, ir 
su viltim laukė pagalbos. Jie nežinojo, kas yra akliems ir kaip juos 
gydyti. Tik maitino juos ir stengėsi paguosti. Du aklieji mirė kitą 
dieną. Vienas dingo, ir niekas nematė, kaip jis išėjo. Nukentėję 
apvirtusio autobuso keleiviai buvo vietiniai. Kiek pasitaisę, jie išėjo 
iš ligoninės ieškoti giminių. Liko tik šeši žmonės, du iš jų su kaulų 
lūžimais. 

Iki tol jie jau buvo supratę, kad nelaimė rimta ir kurį laiką 
reikės patiems rūpintis savimi, bet dar toli gražu nenumanė visos tos 
nelaimės masto. Jie nutarė išeiti iš ligoninės ir susirasti patogesnę 
buveinę, nes manė, kad miestuose tebėra daug reginčių, o kai nėra 
tvarkos, galima visko tikėtis. Kasdien jie laukė, kad užpuls minios 
žmonių, kai miestuose bus pasibaigusios maisto atsargos, ir 
įsivaizdavo, kad jie trauks per visą šalį kaip kokie skėriai. Dėl to 
svarbiausias jų rūpestis buvo prsikaupti maisto ir pasiruošti apgulčiai. 

Kai juos patikinom, kad to tikrai nebus, jie susižvalgė kiek 
nusivylę. 

Tai buvo keistas trejetas. Šviesiaplaukis buvo biržos 
tarnautojas, pavarde Stefenas Brenelis. Jo draugužė buvo daili, 
gražiai sudėta mergina, kartais linkusi visai be reikalo pazirzėti, bet 
visai nesusimąstanti, kaip gyvens ryt ir poryt. Ir kažkuo vertėsi - kūrė 
naujų fasonų drabužius ir pardavinėjo juos, vaidindavo menkus 

vaidmenis filmuose ir dėl to praleisdavo progą patekti į Holivudą, 
vadovavo kažkokiems neaiškiems klubams ir visaip stengėsi vengti 
visokios veiklos; numatytos atostogos Kornvalyje, matyt, ir buvo viena 
iš dingsčių nuo visko pasprukti. Ji buvo kuo tvirčiausiai įsitikinusi, 
kad Amerikoje tikrai nieko blogo neatsitiko ir reikia šiek tiek 
pasilaikyti, kol ateis amerikiečiai ir viską sutvarkys. Ji buvo mažiausiai 
besijaudinanti asmenybė iš visų mano sutiktų po katastrofos. Tiesa, 
kartais ji pasigesdavo ryškių reklamų, bet jokiu būdu neprarado 
vilties, kad atskubėję amerikiečiai viską vėl padarys kaip buvo. 

Trečiasis, tamsiaplaukis jaunas vyras, buvo kupinas pagiežos. 
Jis plūkėsi, taupė kaip įmanydamas, kol įsisteigė nuosavą radijo 
dirbtuvėlę. Bet to jam dar buvo negana. "Imkim, pavyzdžiui, Fordą, 
- kalbėjo jis mums, - imkim lordą Nafildą - tas pradėjo nuo dviračių 
dirbtuvės, ne didesnės už manąją radijo dirbtuvėlę, o pažiūrėkit, ko 
pasiekė! Ir man šitaip būtų buvę. Betgi matot, kaip viskas susijaukė! 
Kokia neteisybė!" Jis manė, kad lemtis nebenori naujų Fordų ar 
Natfildų, bet neketino nusileisti. Tai tik jos išbandymui skirtas laikas 
-vieną dieną, atgavęs savo dirbtuvėlę, jis tvirtai atsistos ant pirmos 
pakopos, vedančios į milijonus. 

Labiausiai mus nuvylė tai, kad jie nieko nežinojo apie Maiklą 
Bidlį. Su kažkokia grupe jie buvo susidūrę kaime prie pat Devonšyro 
- du vyriškiai su šautuvais patarė jiems daugiau nesirodyti. Tie 
žmonės, jų nuomone, buvo vietiniai. Koukeris nusprendė, kad jų 
būta nedaugelio. 

- Jei būtų buvę iš didelio būrio, būtų buvę ne tokie nervingi 
„ir daug smalsesni, - tvirtino jis. - Bet jei Bidlio grupė čia kur nors 
yra, mes turėtume ją surasti. - Jis kreipėsi į šviesiaplaukį: - Klausykit, 
ogaldedamės visi į krūvą? Dirbti už mus nereikės, o kai juos surasim, 
visiems bus lengviau. 

Visi trys persimetė žvilgsniais, paskui pritariamai linktelėjo. 

- Gerai, - sutiko šviesiaplaukis. - Padėkit susikrauti, ir 
važiuojam. 

**kkx 


Čarkot Ould Hausas kadaise, matyt, buvo tvirtovė. Dabar 
įtvirtinimai vėl buvo taisomi. Vanduo iš apsauginio griovio kadaise 
buvo išleistas, tačiau Stefenas manė sėkmingai išardęs drenažo 

sistemą ir tikėjosi, kad griovys pamažu vėl prisipildys. Jis žadėjo 
išsprogdinti užverstas vietas, kad griovys vėl iš visų pusių suptų dvarą. 
Mūsų pranešimas, kad to gali nereikėti, jį šiek tiek nuliūdino ir nuvylė. 
Akmeninės pastato sienos buvo storos. Pro tris fasado langus kyšojo 
patrankų vamzdžiai, dvi patrankos stovėjo užkeltos ant stogo. Hole 
buvo sukauptas visas arsenalas - minosvaidžiai, granatos ir, - jis 
parodė didžiuodamasis, - net keli liepsnosvaidžiai. 

- Mes radom ginklų sandėlį, - paaiškino jis, - ir visą dieną 
sugaišom, kol čia tą gerą sunešėm. 

Žiūrėdamas į tuos ginklus, pagalvojau, kad katastrofa dėl 
savo didumo galų gale ne tokia žiauri, palyginus su tuo, kas galėjo 
ištikti, jei būtų buvusi mažesnė. Jei būtų išlikę dešimt ar penkiolika 
procentų gyventojų, tokios mažoms bendruomenėms, kaip ši, gal iš 
tikro būtų reikėję gintis nuo minios išbadėjusių žmonių. Bet šitokiom 
sąlygom koviniai Stefeno pasiruošimai buvo tikriausiai nereikalingi. 
Beje, vieną dalyką buvo galima sėkmingai panaudoti. Aš parodžiau 
liepsnosvaidžius. 

- Šitie gali praversti prieš trifidus, - pasakiau. 

Jis nusišypsojo. 

- Nesuklydot. Labai gerai veikia. Tik tam juos kol kas ir 
naudojam. Ir tai vienintelė priemonė, kuri juos išgąsdina. Šaudant 
kulkomis, galima trifidą sutrupinti, bet jis nė nepajudės iš vietos. 
Tikriausiai nežino, iš kurios pusės ateina pražūtis. Bet tik pakaitink 
juos liepsnosvaidžiu, tai puola šalin galvotrūkščiais. 

- Ar jie labai jus privargino? - paklausiau. 

Paaiškėjo, kad ne. Retkarčiais prisiartindavo kokie du ar 
trys, ir juos nubaidydavo liepsnosvaidžiais. Išvažiavę jie keletą kartų 
tik per plauką išvengė nelaimės, bet paprastai išlipdavo iš mašinų 
užstatytose vietose, kur trifidai retai kada ateina. 


**+kkx 


Sutemus visi sulipome ant stogo. Mėnulis dar nebuvo 
patekėjęs. Prieš mus plytėjo visiška tamsa. Kad ir kaip žiūrėjom, 
niekur nepastebėjom nė menkiausio žiburėlio. Niekas iš Stefeno 
grupės neprisiminė matęs dūmų dienos metu. Kai nusileidom žemyn 
ir grįžom į lempos apšviestą svetainę, jaučiausi visai prislėgtas. 

- Dabar belieka viena išeitis, - tarė Koukeris. - Reikia 


148 


padalinti rajoną į dalis ir jas apieškoti. 

Bet ištarė tai be tvirto įsitikinimo. Tikriausiai ir jis pagalvojo 
tą patį, ką ir aš: Bidlio grupė naktį, kaip ir anksčiau, duotų šviesos 
signalą, o dieną gal kokį kitą ženklą - kad ir dūmų stulpą. 

Tačiau niekas nieko geresnio nepasiūlė, todėl ėmėm dalinti 
rajoną žemėlapyje į sekcijas, žiūrėdami, kad kiekvienoje būtų kokia 
aukštuma, nuo kurios gerai matyti aplinkui. 

Rytojaus dieną nuvažiavom iki miestelio sunkvežimiu, o iš 
ten lengvosiomis mašinomis pasklidom į visas puses, pradėdami 
paieškas. 

Tai, be abejo, buvo pati liūdniausia diena nuo to laiko, kai 
klaidžiojau po Vetsminsterį, ieškodamas Džozelos. 

Iš pradžių viskas atrodė ne taip jau blogai. Priešais tiesėsi 
saulės nušviestas kelias, džiugino gaivi ankstyvos vasaros žaluma. 
Tebestovėjo kelio ženklai, rodantys, kur "Ekseteris ir Vestas" bei kitos 
vietovės, lyg jos tebebūtų gyvavusios kaip kadaise. Kartais, bet labai 
retai, praskirsdavo koks paukštis. O laukų gėlės pakelėse žydėjo 
tokios pat, kaip ir visada. 

Bet matėm ir kitokių, ne tokių malonių vaizdų. Buvo laukų, 
kur gulėjo nudvėsę galvijai, kiti gyvuliai klaidžiojo akli, mykė iš 
skausmo nemelžtos karvės, baugščios avys stovėjo, nesiryždamos 
pajudėti ir ištrūkti iš krūmų ar spygliuotos vielos, kur buvo 
įsipainiojusios, kitos blaškėsi po ganyklą, tai šen, tai ten 
grybščiodamos žolę, dar kitos nieko nebeėdė, žvelgdamos su 

priekaištu nieko nereginčiomis akimis. . 
, Pro fermas pravažiuoti jau buvo menkas malonumas. 
Saugodamasis trifidų, palikdavau viršuje tik plyšelį ventiliacijai, bet, 
pamatęs pakelėje fermą, langą visai uždarydavau. 

"Trifidai buvo laisvėje. Mačiau juos, traukiančius per laukus 
arba sustingusius prie gyvatvorių. Daugelyje kiemų, susiradę atmatų 
krūvas pagal savo skonį, kiurksojo suleidę į jas šaknis, laukdami, kol 
apipus gyvulių dvėsenos. Žiūrėjau dabar į juos su pasibjaurėjimu, 
kokio seniai nejausdavau. Siaubingi svetimi mums padarai, kuriuos 
sukūrė vis dėlto kažkas iš mūsų ir kuriuos dar kiti iš mūsų, apimti 
godulio, nebe atodairos paskleidė po visą žemę. Pačių trifidų net 
nebuvo galima kaltinti. Juk jie buvo sukurti žmogaus, kaip kad 
sukuriami gražiausi žiedai ar groteskiškos šunų parodijos... Ėmiau 
jų nekęsti nebe vien už maitinimąsi lavonais - jiems buvo į naudą 

mus ištikusi nelaimė, jie tiesiog klestėjo... 

Slinko valandos, aš jaučiausi vis labiau vienišas. Stabdžiau 
automobilį ant kiekvieno kalnelio ir žvalgiausi pro žiūronus. Kartą 
pamačiau dūmus, bet, privažiavus arčiau, paaiškėjo, kad ten baigia 
degti ant bėgių stovintis traukinys. Nežinau, kaip galėjo kilti tas 
gaisras, aplinkui nebuvo nė gyvos dvasios. Kitą kartą kaip patrakęs 
nulėkiau prie namo, pamatęs iškabintą vėliavą - namas buvo tylus, 
bet ne tuščias. Paskui toli ant kalno šlaito šmėkštelėjo kažkas balta, 


tačiau, pažvelgęs pro žiūronus, pamačiau, kad ten tik kelios avys 


laksto persigandusios, o jas gainiojasi trifidas, bergždžiai kirsdamas 
geluonim per vilna apaugusias jų nugaras. O žmonių nemačiau niekur. 

Sustojęs pietų, ilgai negaišau. Greitai pavalgiau, 
klausydamasis tylos, kuri jau nervino mane. Nekantravau leistis į 
kelią, kad girdėčiau bent mašinos ūžimą. 

Pradėjo rodytis haliucinacijos. Mačiau ranką, mojančią pro 
langą, bet tai buvo tik šaka, siūbuojanti priešais namą. Mačiau žmogų, 
sustojant vidury lauko ir atsisukant į mane; per žiūronus pamačiau, 
kad jis negalėjo nei sustoti, nei atsisukti: tai buvo baidyklė. Mane 
šaukė balsai, vos girdimi pro motoro ūžesį. Sustabdžiau automobilį, 
išjungiau motorą. Balsų nebegirdėjau, negirdėjau nieko, tik kažkur 
toli mykė nemelžta karvė. 

Pagalvojau, kad visam krašte, tur būt, yra vyrų ir moterų, 
kuriems atrodo, kad jie vienui vieni pasaulyje, kad tik jie liko gyvi 
po katastrofos. Pajutau jiems gailestį kaip kiekvienam, ištiktam 
nelaimės. 

Visą antrąją dienos pusę, nusiminęs ir nebetekęs vilties, 
atkakliai raižiau savo plotą skersai ir išilgai, kad būčiau padaręs viską, 
ką galiu. Pagaliau nusprendžiau, kad tame rajone kokia didesnė grupė 
galėtų likti nepastebėta tik tuo atveju, jei būtų tyčia slėpusis. Visais 
šunkeliais nebuvo įmanoma pravažiuoti, bet galiu prisiekti, kad mano 
automobilio signalas buvo girdėti kiekviename to ploto akre. Mečiau 
ieškojęs ir kaip niekad prislėgtas grįžau ten, kur buvom palikę 
sunkvežimį. Kiti dar nebuvo grįžę, taigi, norėdamas prastumti laiką 
ir nuvyti šalin vienatvę, pasukau į artimiausią barą ir įsipyliau gerą 
porciją konjako. 

Antras parsirado Stefenas. Toji išvyka, matyt, paveikė jį taip 
pat, kaip ir mane, nes jis tik papurtė galvą, atsakydamas į mano 
klausiamą žvilgsnį, ir čiupo butelį, kurį buvau atidaręs. Po dešimties 

minučių prie mūsų kompanijos prisidėjo pretendentas į milijonierius, 
kuris atsivežė apšepusį paklaikusiomis akimis vyruką, nesipraususį 
ir nesiskutusį bent kelias savaites. Jo eita keliu - tai greičiausiai ir 
buvo jo profesija. Vieną vakarą, tik neprisiminė kurį, jis aptiko 
nakvynei itin patogią daržinę. Tą dieną buvo nuėjęs daugiau mylių, 
negu paprastai, todėl užmigo, vos galvą padėjęs. Kitą rytą atsibudo 
košmarų pasaulyje ir net nebuvo visai tikras, kas iš tiesų pakvaišo - 
ar pasaulis, ar jis pats. Mums atrodė, kad jis. Tačiau vieną dalyką, - 
ką daryti su alum, - jis vis dėlto išmanė kuo puikiausiai. 

Praėjo dar geras pusvalandis, ir pasirodė Koukeris. Kartu 
su juo - aviganių veislės šuniukas ir neįtikėtinai sena dama. Ji buvo 
apsirengusi, turbūt geriausia savo suknele. Jos švarumas ir 
tvarkingumas taip pat krito į akį, kaip ir pirmojo mūsų rekruto 
nevalyvumas. Kaip ir dera gražiai išsiauklėjusiai damai, ji neryžtingai 
stabtelėjo ant baro slenksčio. Koukeris ėmėsi supažindinimo 
ceremonijos. 

“ - Tai misis Forset, vienintelė savininkė Forseto universalinės 
parduotuvės, esančios viename komplekte su dešimt kotedžų, dviem 
barais ir bažnyčia, kas bendrai vadinama Čipington Derniu. Misis 
Forset moka virti. Brolyčiai, kaip ji verda! 

Misis Forset oriai sų mumis pasisveikino, drąsiai prisiartino, 
atsargiai atsisėdo ir leidosi prikalbama išgerti stiklą portveino, po to 
dar stiklą portveino. Ši 

Atsakydama į mūsų klausimus, ji prisipažino tą lemtingą 
vakarą ir visą naktį itin kietai miegojusi. Kodėl taip atsitiko, ji 
nepaaiškino, o mes neklausinėjome. Ji išmiegojo iki pusiaudienio, 
kadangi niekas jos nepažadino. Nubudusi nelabai kaip jautėsi, todėl 
nesikėlė iki pat pavakarių. Jai atrodė keista, bet ir nuostabu, kad 
niekam jos neprisireikė parduotuvėje. Galų gale atsikėlusi ir nuėjusi 
prie durų, savo sodelyje pamatė stovintį "tą nelemtą trifidą", o tuoj 
už vartelių gulintį ant tako žmogų, tiksliau jo kojas. Buvo beeinanti 
pasižiūrėti, kas jam atsitiko, bet pastebėjo sujudant trifidą. Ir vos 
spėjo užtrenkti duris. Tai aiškiai buvo be galo nemalonus momentas 
- tas prisiminimas pastūmėjo ją prisipilti trečią stiklą portveino. 

Po to ji ėmusi laukti, kol kas nors ateis, nuneš žmogų ir 
nuvarys šalin trifidą. Buvo keista, kad labai ilgai niekas neateina, 
bet laukė nieko nestokodama, nes parduotuvėje turėjo visko iki valiai. 
Taip ir laukė, paaiškino ji, su žaviu išsiblaškymu pildamasi ketvirtą 

stiklą portveino, kol Koukeris, pastebėjęs dūmus iš jos kamino, 
numušė trifidui viršūnę ir užėjo pasižiūrėti. 

Ji pavaišino Koukerį pietumis, o jis savo ruožtu davė jai 
patarimą. Nėlengva buvo jai išaiškinti, kaip iš tikrųjų dabar viskas 
yra. Pagaliau jis pasiūlė jai apžiūrėti kaimą, saugantis trifidų ir 
pažadėjo grįžti penktą valandą sužinoti jos nuomonės. Grįžęs rado 
ją apsirengsią, su lagaminu rankoj, pasiruošusią tuoj pat važiuoti. 

Grįžę į Čarkot Ould Hausą, vakare vėl susirinkom prie 
žemėlapio. Koukeris ėmė žymėti naujus paieškų plotus. Stebėjome 
jį be entuziazmo. Pagaliau Stefenas pasakė tai, ką galvojom mes visi, 
ir pats Koukeris: 

- Klausykit, mes juk viską apžiūrėjom penkiolikos mylių 
spinduliu. Visai aišku, kad jų čia nėra. Arba jūs neteisingai 
informuoti, arba jie nusprendė čia neapsistoti ir nuvažiavo kitur. 
Mano manymu, šitaip ieškoti ir toliau, kaip ieškojom šiandien, tikras 
laiko gaišinimas. | 

Koukeris padėjo skriestuvą. 

- Tai ką siūlot? 

- Na, man regis, galėtume labai greitai ir gana didelį plotą 
apžvelgti iš oro. Galvą dedu, kad visi, kas tik išgirs lėktuvą, tuoj pat 
puls duoti kokį nors ženklą. 

Koukeris palingavo galvą. 

- Ir kodėl mes nepagalvojom apie tai anksčiau? Žinoma, 
reikia malūnsparnio, bet kur dabar jį gausi ir kas bus pilotas? 

- O, aš puikiausiai galėčiau susidoroti, - su pasitikėjimu tarė 
radijo mechanikas. 

Jo žodžiai nuskambėjo gana keistai. 

- Ar esat kada skridęs? - paklausė Koukeris. 

- Ne, - prisipažino radijo mechanikas, - bet nemanau, kad 
tai būtų sudėtinga, kai turi tam gyslelę. 

- Hm, - tarė Koukeris, nepatikliai nužiūrėdamas jį. 

Stefenas prisiminė, kad netoliese yra dvi Karališkųjų oro 
pajėgų bazės, o Jovilyje - galinė aerotaksi stotis. 


*kkkk 


Nors mes ir abejojome, radijo mechanikas kaip tarė, taip ir 
padarė. Jis, matyt, buvo įsitikinęs, kad instinktyvus mechanizmų 

pažinimas neapvils. Pusę valandos pasiknebinėjęs, jis pakilo 
malūnsparniu į orą ir atskrido į Čarkotą. 

Keturias dienas malūnsparnis suko danguje vis didesnius 
ratus. Dvi dienas stebėjo Koukeris, paskui jį pakeičiau aš. Mes 
2tradom dešimt mažų grupelių. Nė vienas iš tų žmonių nieko nežinojo 
zpie Bidlio grupę, nė vienoje nebuvo Džozelos. Aptikę žmones, mes 
nusileisdavome. Paprastai jų būdavo du ar trys, daugiausia - septyni. 
Žie džiaugsmingai, su viltim pasitikdavo mus, bet vos tik sužinodavo, 
kad mes tokie pat, kaip ir jie, kad nesam gelbėtojų žvalgybinis būrys, 
iškart nustodavo mumis domėtis. Nieko mes negalėjom jiems 
pasiūlyti, ko jie nebūtų turėję. Kai kurie iš nusivylimo imdavo 
neprotingai keikti mus ir grasinti, bet dauguma tik vėl apsiniaukdavo. 
Paprastai jie nerodė noro prisidėti prie kitų grupių ir toliau buvo 
linkę kuo daugiau visko prisikaupti, susikurti sau patogų prieglobstį 
1r laukti amerikiečių, kurie būtinai ateisią. Tuo visi buvo įsitikinę. 
Kai mes sakėm, kad išvengusieji tos nelaimės amerikiečiai patys turi 
bėdų iki kaklo, jiems atrodė, kad tyčia gadinam jiems nuotaiką. 
Amerikiečiai, tvirtino jie, jokiu būdu nebus leidę savo šalyje atsitikti 
tokiems dalykams. Vis dėlto, nepaisydami šito visuotinio tikėjimo 
stebukladariais amerikiečiais, mes palikom kiekvienai grupelei po 
žemėlapį, kuriame buvo pažymėtos mūsų jau atrastos grupelės, -dėl 
visa ko, jeigu kartais jie apsigalvotų ar prireiktų šauktis pagalbos. 

Tie skraidymai toli gražu nebuvo pramoga, bet skraidyti, 
šiaip ar taip, buvo geriau, negu vienam važinėti. Vis dėlto kai nieko 
nelaimėjom ir ketvirtą dieną, buvo nuspręsta daugiau nebeieškoti. 

Bent jau taip nusprendėm visi kiti. Aš maniau kitaip. Mat, 
aš buvau asmeniškai suinteresuotas ieškoti, o jie ne. Kad ir ką jie 
suras, tai bus svetimi jiems žmonės. Man Bidlio grupė nebuvo 
galutinis tikslas, o tik priemonė, ieškant Džozelos. Jei rasčiau juos, 
o Džozelos ten nebūtų, ieškočiau toliau. Tačiau nebuvo ko tikėtis, 
kad visi kiti dėl manės gaištų. 

Pasijutau keistai, kai man toptelėjo, kad per tą visą laiką 
nesutikau nė vieno žmogaus, kuris būtų ieškojęs kito. Išskyrus Stefeną 
ir jo draugę, visi buvo atskirti nuo draugų ir giminių, nuo praeities ir 
dabar kūrė naują gyvenimą tarp visai nepažįstamų žmonių. Tiktai aš 
labai greit prisirišau prie naujo žmogaus, tačiau buvom kartu taip 
neilgai, kad tada net nesupratau, koks man svarbus tas ryšys... 

Kai buvo nuspręsta nebeieškoti, Koukeris tarė: 

- Na ką gi. Dabar reikia pagalvoti, ką toliau darysim dėl 
savęs. 

- Susikrausim atsargų žiemai ir gyvensim sau. Ką gi daugiau 
darysim? -paklausė Stefenas. 

- Visą laiką apie tai galvoju, - atsakė Koukeris. - Kol kas to 
gal užteks, bet kaip bus toliau? 

- Jei ir pritrūksim atsragų, taigi visur visko pilna, - tarė radijo 
mechanikas. 

- Amerikiečiai bus čia dar prieš Kalėdas, - tarė Stefeno 
mergina. 

- Klausykit, - kantriai pasakė jai Koukeris. - Ar negalėtumėt 
nors kiek pagalvoti apie amerikiečius, kaip apie tuo patarlės briedžius 
girioje. Pasistenkit įsivaizduoti pasaulį, kuriame nėra jokių 
amerikiečių. Ar galit? 

Mergina išplėtė akis. 

- Ber kurgi jie dėsis? - paklausė. 

"Koukeris liūdnai atsiduso. Dabar jis kreipėsi į radijo 
mechaniką. | 

- Tos parduotuvės ir sandėliai ne amžini. Tai mums tik geras 
startas į naują pasaulį. Pradžiai turim visko pakankamai, bet visą 
laiką taip nebus. Mes nesunaudosim visko, ką galim laisvai pasiimti, 
net mūsų anūkai nesunaudotų, jei tie produktai ar daiktai nesugestų. 
Bet juk daug kas suges, ir labai greitai. Ir ne vien maistas. Ne iš 
karto, bet galų gale viskas tikrai suirs. Jei norėsim kitiems metams 
šviežio maisto, turėsim patys jo užsiauginti; ateis laikas, - dabar jis 
atrodo labai toli, - kai viską turėsim pasidaryti patys. Juk ateis diena, 
kai ir traktoriai susidėvės ar surūdys, kai išsibaigs degalai, kai grįšim 
į gamtą ir dėkosim likimui už arklius - jei dar jų turėsim. 

Dabar atokvėpis, paties dangaus siųstas mums atokvėpis, 
kad atsigautume po tokio sukrėtimo, atsipeikėtume. Vėliau reikės 
arti, dar vėliau - reikės išmokti pasidaryti plūgus, o po to - išmokti 
lydyt geležį, kad būtų iš ko pasidaryti plūgų. Dabar mes kelyje, kuris 
ves atgal ir atgal tol, kol išmoksim, - jei apskritai išmoksim, - pasidaryti 
viską, ką naudojam. Tik tada galėsim sustoti ir nepavirsti laukiniais. 
O jei sustosim, nuo tada galbūt pamažu imsim stumtis pirmyn. | 

Jis apžvelgė visus, norėdamas įsitikinti, ar sekam jo mintį. 

- Mes galim tai padaryti. Reikia tik norėti. Vertingiausia, 
ką turim pradžiai - žinojimas. Tai mums didelis palengvinimas, mums 

nereikia pradėti nuo to, nuo ko pradėjo mūsų protėviai. Viskas, ko 
mes norėsim, yra knygose -tereikia pasiimti jas ir perskaityti. 

Visi susidomėję žiūrėjo į Koukerį. Jie pirmą kartą išgirdo jį 
gražbyliaujant. 

- Kiek žinau iš istorijos, - tęsė Koukeris, - tam, kad 
pasinaudotum žiniomis, reikia laisvo laiko. Ten, kur visi turi dirbti 
dėl duonos kasnio, kur nėra kada galvoti, žinojimas sustoja vietoje, 
sustoja taip pat ir visuomenė. Galvoja žmonės, kurie negamina 
materialinių gėrybių, kurie, kaip gali pasirodyti, gyvena beveik 
išimtinai iš kitų darbo, o iš tikrųjų yra kaip ilgalaikis kapitalo įdėjimas. 
Žinojimas radosi miestuose, stambiose sistemose, išlaikomose lauko 
darbo. Ar sutinkat su tuo? 

Stefenas suraukė antakius. 

- Tegul bus taip... bet nesuprantu, kur jūs sukat? 

- Štai kur - kokio dydžio turi būti bendruomenė. Tokia 
bendruomenė, kaip mūsų, negali tikėtis nieko daugiau, tik šiaip taip 
verstis ir nuolat degraduoti. Jeigu ir toliau mūsų bus tik dešimt, kaip 
dabar, tokia bendruomenė pamažu pražus visai be naudos. Jei atsiras 
vaikų, tegalėsim, atitrūkdami nuo darbo, duoti jiems šiokius tokius 
išsilavinimo pradus. Dar viena karta, ir mes turėsim laukinius arba 
avigalvius. Kad išlaikytume dabartinį lygį, pasinaudotume 
bibliotekose sukauptomis žiniomis, mums reikia mokytojo, gydytojo 
ir vadovo, ir turėsime juos išlaikyti, o jie mums padės. 

- Na? - paklausė Stefenas po valandėlės tylos. 

- Aš vis galvoju apie tą bendruomenę, kurią mudu su Biliu 
matėm Tinšeme. Jau pasakojom apie ją. Moteriai, kuri stengiasi jai 
vadovauti, reikia pagalbos, baisiai reikia. Ant jos rankų penkiasdešimt 
- šešiasdešimt žmonių, ir iš jų tik koks dvylika matančių. Šitaip jai 
nieko neišeis. Ji pati tai žino, tik nenori prisipažinti. Ji neprašė mūsų 
pasilikti, nes nenorėjo jaustis mums dėkinga. Bet jei grįžtume ir 
pasiprašytume priimami, ji būtų labai patenkinta. 

- Dieve mano, -šūktelėjau, - negi manot, kad ji tyčia nukreipė 
mus klaidingu keliu? 

- Nežinau. Gal ir neteisinga taip apie ją sakyti, bet ar 
nekeista, kad mes neaptikom jokių Bidlio ir kompanijos ženklų? 
Šiaip ar taip, ar ji to norėjo, ar ne, bet taip jau išeina, kad aš ten 
grįžtu. Jei norit žinoti priežastis, prašom, štai dvi svarbiausios: pirma, 
jei to bendruomenės niekas nepaims į rankas, ji žlugs ir bus apmaudu 

dėl veltui išeikvotų tų žmonių jėgų; antra, ten daug patogiau, negu 
čia. Ten yra ferma, kurią galima sutvarkyti be didelio vargo. Dvaras 
gali gyvuoti savarankiškai, be to, reikalui esant, galima ūkinę veiklą 
išplėsti. Čia, norint to imtis, reiks įdėti daug daugiau darbo. 

O kas svarbiausia, bendruomenė ten pakankamai didelė ir 
turės laiko mokymui - ir aklųjų, ir reginčiųjų vaikų, kada jų atsiras. 
Ašįsitikinęs, kad tai įmanoma padaryti, ir kiek galėdamas stengsiuosi, 
kad tai būtų padaryta. O jei išdidžiajai mis Diuran tas nepatiks, tegu 
ji sau nors pasikaria. 

Dabar štai kas. Manau, galėčiau tai padaryti ir vienas, bet 
esu tikras, kad, jei nuvažiuotų ten mūsų daugiau, mes viską 
pertvarkytume ir įstatytume į vėžes per kelias savaites. Tada 
gyventume bendruomenėje, kuri augs ir dės visas pastangas išsilaikyti. 
O čia pasilikusi maža grupelė degraduos ir, laikui bėgant, jausis vis 
vienišesnė. Na tai kaip? 

Šiek tiek buvo pasiginčyta, paklausinėta smulkmenų, bet 
dvejota neilgai. Tie iš mūsų, kurie pirma važinėjo ieškodami kitų 
grupių, jau buvo matę, kokia baisi vienatvė laukia ateityje. Nė vienas 
nebuvom prisirišęs prie šios vietos. Ji buvo pasirinkta tik kaip patogi 
pozicija gintis - ir tiek. Dauguma jau ėmė jausti, kaip slegia 
atsiskyrimas nuo pasaulio. Viliojo mintis apie didesnę ir įvairesnę 
draugiją. Ir po kokios valandos jau buvo kalbama apie transportą ir 
persikraustymo smulkmenas, vadinasi, Koukerio pasiūlymas buvo 
kaip ir priimtas. Viena tik Stefeno mergina dar abejojo. 

- Tas Tinšemas... ar jis bent pažymėtas žemėlapiuose? - 
paklausė ji sunerimusi. 

- Nesirūpinkit, - nuramino ją Koukeris. - Jis pažymėtas 
visuose geriausiuose Amerikos žemėlapiuose. 


**kkkk 


Auštant rytui, aš jau žinojau, kad į Tinšemą su jais 
nevažiuosiu. Vėliau - galbūt, tik ne dabar... 

Iš pradžių buvau benorįs važiuoti kartu bent jau tam, kad 
išgaučiau iš mis Diuran, kur iš tikrųjų yra Bidlio grupė. Bet tuoj su 
nerimu pagalvojau, kad Džozelos ten galbūt nėra, - juk iš viso, ką 
žinojau, nebuvo aišku, jog ji ten. Greičiausiai ji nė nevažiavo pro 
Tinšemą. Bet jeigu ji nesivijo jų, tai kur tada pasuko? Nepanašu, 

kad universitete būtų buvęs nurodytas dar koks kitas adresas, kurio 
aš nepastebėjau... 

Ir tada kaip žaibas tvykstelėjo prisiminimas apie mūsų 
pokalbį pasisavintame bute. Mačiau, kaip ji ten sėdi melsva baline 
suknia ir žvakių šviesoje blykčioja brangakmeniai. O mes kalbamės... 
"O jei Saseks Daunsas? Ten šiaurinėje dalyje žinau puikią seną 
sodybą..." Ir tada aš supratau, ką turiu daryti... 

Rytą apie tai pasakiau Koukeriui. Jis man pritarė, bet buvo 
matyti, kad stengiasi nesukurstyti per daug vilčių. 

- Gerai, darykit, kaip jums atrodo tinkamiausia, - tarė jis. - 
Aš tikiuosi... na, jūs žinosit, kur mes, ir abu galėsit atvažiuoti į 
Tinšemą padėt atvesti tą moteriškę į protą. 

Tą rytą oras subjuro. Kai vėl sėdau į gerai pažįstamą 
sunkvežimį, lietus pylė kaip iš kibiro. Tačiau mano nuotaika buvo 
pakili, vėl buvau atgavęs viltį; galėjo sau lyti kad ir dešimt kartų 
smarkiau, nė kiek nebūčiau dėl to nuliūdęs ir savo plano nebūčiau 
lietęs. Koukeris atėjo manęs išlydėti. Žinojau kodėl. Nors ir 
nekalbėjom apie tai, bet jaučiau, kad jam neramu prisiminti pirmąjį 
neapgalvotą žingsnį ir jo pasekmes. Jis pastovėjo prie kabinos su 
prisiplojusiais nuo lietaus plaukais, vanduo tekėjo už kaklo. Paskui 
ištiesė man ranką. 

- Būkit atsargus, Bili. Greitosios dabar neprisišauksit, o jūsų 
draugei bus maloniau, jei nuvyksit pas ją sveikas ir gyvas. Linkiu 
sėkmės... ir kai surasit ją, pasakykit, kad atsiprašau už viską. 

Jis sakė "kai", bet tai skambėjo kaip "jei". 

Palinkėjau jiems sėkmės Tinšeme. Tada įjungiau variklį ir, 
taškydamas balas, nuvažiavau purvinu keliu. 


13 
VILTINGA KELIONĖ 


Visą rytą temdė smulkios nesėkmės. Pirmiausia į 
karbiuratorių pribėgo vandens. Paskui sugebėjau nukeliauti net 
dvylika mylių į šiaurę, manydamas, kad važiuoju į rytus, o kai pasukau 
atgal, pradingo kibirkštis ir sustojau visų vėjų pučiamame kelyje ant 
kalvos per daugelį mylų nuo kokios nors gyvenvietės. Dėl šitų 
trukdymų, o gal dėl reakcijos į juos, mano nuotaika pasidarė kur kas 
blogesnė, negu buvo iškeliaujant. Kol viską sutvarkiau, atėjo pirma 


157 


valanda, oras pragiedrėjo. 

Sušvito saulė. Nors viskas atrodė ryšku bei gaivu ir sekančias 
dvidešimt mylių nuvažiavau kuo puikiausiai, man darėsi vis liūdniau. 
Dabar, kai buvau iš tikrųjų vienas, nebegalėjau atsiginti vienatvės 
nykumo. Ji vėl pradėjo mane slėgti, kaip ir tą dieną, kai pasklidę 
ieškojome Maiklo Bidlio, tiktai dabar dvigubai labiau. Lig tolvienatvė 
man atrodė kažkas nepageidautina, na, nėra greta draugų, bet, aišku, 
tik laikinai. Tą dieną sužinojau, kad tai kur kas daugiau. Vienatvė 
slegia ir kamuoja, iškraipo tai, kas įprasta, ir krečia bjaurius pokštus 
su psichika. Ji kaip koks priešas supa tave iš visų pusių, tampo nervus 
ir siunčia jiems pavojaus signalus, nė akimirką neleisdama pamiršti, 
kad tu niekam nerūpi, niekas neateis tau į pagalbą. Ji teigia tau, kad 
esi vienas kaip atomas, paklydęs erdvėje, ir tik laukia progos tave 
išgąsdinti, mirtinai išgąsdinti - štai ko visą laiką siekia vienatvė ir 
štai ko jokiu būdu negalima jai leisti. 

Jei atimsi draugiją padarui, gyvenančiam bandoje, jį 


suluošinsi, pažeisi jo prigimtį. Kalinys ar atsiskyrėlis žino, kad greta - 


yra visuomenė, kad jis vis tiek priklauso jai. Bet kai visuomenės 
nebėra, jos narys negali gyventi. Jis jau nebėra visuomenės dalelė, 
jis jau nei šis, nei tas ir nebeturi, kur dėtis. Jeigu jis pameta sveiką 
protą, tada į jau yra žuvęs, visai žuvęs, tada jis nelyginant nčiungis 
lavono sąnariuose. 

Dabar man reikėjo daug daugiau jėgų atsispirti vienatvei, 
negu anksčiau. Tik negęstanti viltis, kad kelionės gale surasiu žmonių, 
neleido man grįžti pas Koukerį ir kitus ir atsigauti nuo tokios įtampos. 

Vaizdai, kuriuos mačiau pravažiuodamas, čia buvo niekuo 
dėti. Kad ir kokie baisūs jie atrodė, dabar jau buvau prie tokių dalykų 
pripratęs. Jų siaubas jau buvo nublankęs, kaip per amžius nublanksta 
siaubas, tvyrojęs virš didžiųjų mūšių laukų. Visi tie dalykai man jau 
nebeatrodė baisios stulbinančios tragedijos dalis. Aš grūmiausi grynai 
su savo padermės instinktais. Gyniausi, neturėdamas vilties laimėti. 
Sirdies gilumoje žinojau, kad vienas ilgai neatsilaikysiu. 

Norėdamas nukreipti dėmesį kitur, ėmiau važiuoti greičiau, 
negu derėjo. Kažkokiam miestelyje, kurio pavadinimo jau 
neprisimenu, sukdamas už kampo, trinktelėjau į autofurgoną, 
užtvėrusį visą gatvę. Laimė, mano tvirtas sunkvežimis beveik 
nenukentėjo, tik apsibraižė, bet mašinos susikabino su tokiu velnišku 
išradingumu, kad man vienam ir dar tokioj siauroj gatvėj buvo gana 

keblu jas išskirti, Šios problemos sprendimas atėmė man visą valandą 
ir išėjo į gera, nes patraukė mintis į praktiškus dalykus. 

Po to važiavau atsargiau, išskyrus kelias minutes Niu Foreste. 
Pro medžių šalas pamačiau malūnsparnį, skrendantį gana žemai. 
Truputį priekyje jis turėjo perkirsti mano kelią. Deja, medžiai čia 
buvo užstoję kelią iš abiejų pusių, ir iš viršaus jo nesimatė. Aš 
pasileidau visu greičiu, bet kai pasiekiau atviresnę vietovę, 
malūnsparnis jau buvo tik taškelis, nykstantis toli šiaurėje. Ir vis dėlto 
vien jo pamatymas man buvo paguoda. 

Dar už kelių mylių įvažiavau į kaimą, dailiai išsidėsčiusį apie 
trikampią žalią aikštę. Iš pirmo žvilgsnio jis buvo gražus kaip 
paveiksliukas -šiaudiniai ir raudonų čerpių stogai, žydintys sodai. 
Bet į sodus vengiau žiūrėti - perdaug dažnai visai ne vietoje, virš 
gėlių, kyšodavo trifido viršūnė. Jau buvau pravažiavęs beveik visą 
kaimą, tik staiga iš galinio sodo vartelių išbėgo maža figūrėlė ir pasuko 
į mane, mojuodama abiem rankom. Aš sustojau, apsidairiau - jau 
instinktyviai; - ar nėra trifidų, pasiėmiau šautuvą ir išlipau iš 
sunkvežimio. 

Mergytė buvo mėlyna medvilnine suknele, su sandalais ir 
baltomis kojinaitėmis. Kokių devynerių ar dešimties metų. Gražutė 
mergytė - jos negadino nei tai, kad tamsios garbanos susivėlusios, 
nei kad veidelis murzinas nuo ašarų. Ji timptelėjo mane už rankovės. 

- Eime, eime, - tarė nekantriai. - Būkit geras, eime 
pasižiūrėti, kas atsitiko Tomui. 

Aš stovėjau ir žiūrėjau į ją. Baisios vienatvės, kamavusios 
visą dieną, kaip nebūta. Tarsi mano mintys išsiveržė iš narvo, kuriame 
buvau jau uždaręs. Norėjau pakelti tą mielą padarėlį ir priglausti 
prie krūtinės. Jaučiau, kaip akyse tvenkiasi ašaros. Padaviau jai ranką, 
ir ji įsikibo. Taip mes nuėjom iki vartelių, pro kuriuos ji buvo išbėgusi. 

- Tomis ten, - parodė ji. 

Kokių ketverių metų mažylis gulėjo ant siauro žolės plotelio 
tarp gėlių lysvių. Iš pirmo žvilgsnio buvo aišku, kas jį ištiko. 

- Tas jam sudavė, - tarė mergytė. - Sudavė, ir jis pargriuvo. 
Ir man norėjo suduoti, kai prie jo ėjau. Toks bjaurybė! 

Pakėliau galvą ir virš sodo tvoros pamačiau trifido viršūnę. 

- Užsikimšk ausis. Aš dabar šausiu, - pasakiau jai. 

Ji užsiėmė ausis delniukais, ir aš numušiau trifidui viršūnę. 

- Koks bjaurybė, - vėl tarė ji. - Ar jis dabar nebegyvas? 

Jau buvau besakąs jai, kad taip, bet trifidas pradėjo barbenti 
ataugėlėmis į į stiebą, lygiai taip, kaip tas Stipl Honyje. Kaip ir tada, 
nutildžiau jį šūviu iš antro vamzdžio. 

- Taip, - atsakiau. - Dabar jis nebegyvas. 

„ Mes nuėjom prie berniuko. Blyškiame veidelyje ryškiai 
raudonavo geluonies kirčio žymė. Tai atsitiko, matyt, prieš kelias 
valandas. Mergaitė atsiklaupė prie jo. 

- Dabar jau nieko jam nepadėsi, - tariau tyliai. 

Ji pažvelgė į mane vėl apsiašarojusiomis akimis. 

- Ar Tomis miręs? 

Aš atsitūpiau šalia ir palingavau galvą. 

- Deja, taip. 

Po valandėlės ji tarė: 

- Vargšas Tomis! Ar jį palaidosim - kaip ir šuniukus? 

- Taip, - atsakiau. 

Per visą tą baisią tragediją aš iškasiau vieną vienintelę kapo 
duobę - ir tokią mažą. Mergynė suskynė puokštelę gėlių ir padėjo 
ant supilto kauburėlio. Tada mes iš ten išvažiavom. 


*Xkkkk 


Ji buvo vardu Siuzena. Seniai, kaip jai atrodė, kažkas atsitiko 
tėveliui ir mamytei ir jie nieko nebematė. Tėvelis išėjo prašytis 
pagalbos, bet nesugrįžo. Vėliau išėjo mamytė, griežtai prisakiusi 
vaikams nekelti kojos iš namų. Ji grįžo verkdama. Kitą dieną vėl 
išėjo, bet jau nebegrįžo. Vaikai suvalgė viską, ką rado namie, o paskui 
nebebuvo ko valgyti. Pagaliau Siuzena tiek išalko, kad, 
nebeklausydama mamos draudimo, išėjo prašytis pagalvos į misis 
Volton parduotuvę. Parduotuvė buvo atidaryta, bet misis Volton joje 
nebuvo. Niekas neatėjo, Siuzenai pašaukus, tai ji nusprendė pasiimti 
kelis pyragaičius, sausainių bei saldainių, o misis Volton pasisakys 
vėliau. 

Grįždama ji pastebėjo kelias baidykles. Viena rėžė jai, bet 
nepataikė, ir geluonis prašvilpė jai virš galvos. Ji persigando ir likusį 
kelią parbėgo tekina. Nuo to karto labai tų baidyklių saugojosi ir 
Tomį išmokė saugotis, kai kur eidavo. Bet Tomis buvo dar toks mažas 
ir, išėjęs pažaisti tą rytą, nepastebėjo baidyklės, pasislėpusios kaimynų 
sode. Siuzena daug kartų mėgino prie jo prieiti, bet kiekvienąkart, 

nors ir labai atsargiai sėlino, matė, kaip virpčioja ir juda trifido 
viršūnė. 

Po kokios valandos nusprendžiau, kad jau laikas sustoti 
nakvynės. Palikau Siuzeną sunkvežimyje, o pats apėjau kelis 
namukus, kol radau tinkamą, ir tada mes sėdom vakarieniauti. 
Nelabai ką išmaniau apie tokias mergaites, bet ši, man rodės, sukirto 
neįmanomai daug; ji prisipažino, kad valgyti beveik vien sausainius, 
saldainius ir pyragaičius ne taip jau gera, kaip jai seniau atrodydavo. 
Paskui aš ją šiek tiek apiprausiau, sušukavau pagal jos nurodymus, 
ir rezultatas, mano manymu, išėjo visai puikus. O ji, regis, užmiršo 
visas nelaimes iš to džiaugsmo, kad turi su kuo pasikalbėti. 

Supratau ją, nes ir pats jaučiausi lygiai taip. 

Tačiau netrukus po to, kai ją paguldžiau ir vėl nulipau žemyn, 
išgirdau kūkčiojimą. Grįžau pas ją. 

- Nusiramink, Siuzena, - pasakiau. - Nusiramink. Juk Tomiui 
visai neskaudėjo, supranti, viskas atsitiko taip greitai. - Aš atsisėdau 
ant lovos ir paėmiau ją už rankos. Ji nustojo verkti. 

- Aš ne vien dėl Tomio, - tarė ji. - Jau paskui... kai nieko 
nebuvo, nė vieno žmogaus. Aš taip bijojau... 

- Žinau, - pasakiau jai. - Puikiai žinau. Ir aš bijojau. 

- O dabar jau nebijai? 

- Ne. Ir tu nebijai. Matai, mums tiesiog reikia būti drauge, 
ir tada nė vienas nebijosim. 

- Taip, - sutiko ji, rimtai pagalvojusi. - Manau, kad taip bus 
gerai... 

Mes aptarėm dar daug dalykų, ir ji užmigo. 


**kkk 


- Kur mes važiuojam? - paklausė Siuzena, kai rytą vėl 
leidomės į kelionę. 

Aš paaiškinau, kad ieškau vienos merginos. 

- O kur ji yra? - paklausė Siuzena. 

Šito aš gerai nežinojau. 

- Kada gi mes ją rasim? - paklausė Siuzena. 

Ir į tai negalėjau nieko aiškaus atsakyti. 

- Ar ta mergina graži? - paklausė Siuzena. 

- Taip, - tariau aš, apsidžiaugęs, kad bent kartą galiu atsakyti 

tiksliai. 

Ir Siuzena nežinia kodėl liko patenkinta tokiu atsakymu. 

- Gerai, - tarė ji pritariamai, ir mes ėmėme kalbėtis apie 
kitką. 

Dėljos stengiausi aplenkti didesnius miestelius, bet išvengti 
nemalonių vaizdų laukuose buvo neįmanoma. Po kurio laiko lioviausi 
apsimetinėjęs, kad jų nematau. Siuzena žiūrėjo į juos taip pat 
abejingai, kaip ir į visa kita. Jie nebaugino jos, jai buvo tik smalsu, ir 
ji klausinėjo. Pagalvojęs, kad pasaulyje, kuriame ji užaugs, nebus 
vietos visokioms saldybėms ir eufemizmams, kurių išmokau 
vaikystėje, pasistengiau kalbėti apie tuos siaubingus ir keistus dalykus 
vienodai objektyviai. Man tai buvo taip pat į naudą. 

Vidudienį dangus apsiniaukė, ir vėl pradėjo lyti. Kai penktą 
valandą sustojome prie pat Pulboro, vis dar smarkiai lijo. | 

- Kur dabar važiuosim? - paklausė Siuzena. 

- Tas ir yra, - prisipažinau, - kad nežinau. Kažkur ten, - 
mostelėjau į pietų pusę link miglotų kalvų. 

Stengiausi prisiminti, ką Džozela dar buvo sakiusi apie tą 
vietą, bet prisiminiau tik tiek, kad namas stovi šiaurinėje kalvų pusėje, 
be to, man buvo susidaręs įspūdis, kad nuo Pulboro jį skiria pelkėta 
žemuma. Dabar, nuvažiavus šitiek kelio, tos žinios pasirodė visai 
menkos - Daunso kalvos tęsėsi daugelį mylių į rytus ir į vakarus. . 

- Pradžiai gal reikia pasidairyti, ar nepamatysim kur dūmų, 
- sugalvojau. 

- Tai kad per tą lietų visai nieko nematyti, - Siuzena mąstė 
praktiškai ir visai teisingai. 

Po pusvalandžio lietus teikėsi kurį laiką sustoti. Mes išlipom 
iš sunkvežimio ir susėdom greta ant mūro tvoros. Ilgokai ir labai 
atidžiai apžiūrinėjom kalvų šlaitus, bet nei skvarbios Siuzenos akys, 
nei manieji žiūronai berado nė mažiausio dūmų pėdsako ar šiaip 
kokios veiklos ženklų. Netrukus ir vėl pradėjo lyti. 

- Aš noriu valgyti, - tarė Siuzena. 

O man tuo metu valgis visai neberūpėjo. Dabar, kai buvau 
taip arti tikslo, viską nustelbė troškimas įsitikinti, kad mano spėlionės 
buvo teisingos. Siuzenai valgant, aš pavažiavau sunkvežimį truputį 
atgal, į kalną, kad toliau būtų matyti. Ištaikę valandėlę, kai kiek 
apstojo lyti, blėstančioje šviesoje mes dar kartą atidžiai nužiūrėjom 
pašlaitę anapus slėnio, bet ir vėl nieko nepamatėm. Visame slėnyje 


162 


nebuvo matyti nieko gyvo, tik kelios karvės ir avys bei šen ten 
stypsantys trifidai. 

Man dingtelėjo viena mintis, ir nusprendžiau paėjėti į 
miestelį. Siuzenos nenorėjau vestis, nes žinojau, kad ten bus ne itin 
malonu, bet ir palikti jos vienos negalėjau. Kai jau buvom miestelyje, 
pamačiau, kad tie reginiai daro jai kur kas menkesnį įspūdį, negu 
man; vaikų visai kitoks supratimas apie tai, kas yra baisu, kol jie 
neišmokyti, kokiais dalykais reikia baisėtis. Prislėgtas jaučiausi tiktai 
aš. Siuzenai buvo ne tiek bjauru, kiek įdomu. Pagaliau visi 
nesmagumai nublanko prieš raudoną šilkinį lietpaltį, kurį ji 
pasisavino, nors ir buvo gerokai per didelis. Aš taip pat suradau, ko 
ieškojau... Grįžau prie sunkvežimio su prožektoriui prilygstančiu 
priekiniu žibintu, kurį nuėmiau nuo prašmatnaus "Rols-Roiso". 

Pritaisiau žibintą ant strypo palei kabinos langą taip, kad 
galėčiau jį sukioti, ir prijungiau prie akumuliatorių. Dabar beliko 
laukti tamsos ir tikėtis, kad nustos lyti. 

Kai visai sutemo, lietus jau tik po truputį bekrapnojo. 
Įjungiau prožektorių, ir jis perskrodė tamsą. Lėtai sukiojau jį kairėn 
ir dešinėn, nukreipęs į kalvas, ir susijaudinęs žiūrėjau, ar neatsilieps 
kas į mano signalą. Kokį dešimtį kartų ar daugiau atkakliai sukiojau 
prožektorių, vis kelioms sekundėms išjungdamas, ir tada žiūrėdavau, 
ar tamsoje kur nesumirksės žiburėlis. Bet naktis virš kalvų tvyrojo 
juoda, be jokios prošvaistės. Paskui ir vėl pradėjo smarkiau lyti. Aš 
nukreipiau spindulį tiesiai priešais save ir sėdėjau laukdamas, 
klausydamasis, kaip barbena į kabinos stogą lietaus lašai, o Siuzena 
užmigo, atsirėmusi man į ranką. Praėjo valanda, lietaus lašai pasidarė 
smulkesni, ir pagaliau visai nustojo lyti. Vėl pradėjau sukioti 
prožektorių; Siuzena nubudo. Jau buvau prožektorium pravažiavęs 
šešis kartus, staiga Siuzena sušuko: 

- Žiūrėk, Bili! Ten! Ten šviesa! 

Ji rodė kažkur kairėn. Išjungiau prožektorių ir įsižiūrėjau, 
kur ji rodė pirštu. Buvo sunku ką nors spėti. Jei tai nebuvo regėjimo 
apgaulė, tolumoje kažkas blankiai spingsėjo nelyginant jonvabalis. 
Mums bežiūrint, vėl ėmė pliaupti lietus. Ir kai prisidėjau prie akių 
žiūronus, jau iš viso nieko nebesimatė. “ 

Važiuoti nesiryžau. Juk šviesos, jei ji ten tikrai, iš žemesnės 
vietos galėjo ir nebesimatyti. Vėl nukreipiau prožektorių tiesiai į 
priekį ir ėmiau laukti, sukaupęs visą kantrybę. Praėjo dar beveik 

valanda, kol vėl apstojo lyti. Aš tuoj pat išjungiau prožektorių. 

- Šviečia, - susijaudinusi šūktelėjo Siuzena. - Žiūrėk! Žiūrėk! 

"Tikrai švietė. Ir gana ryškiai, jau nebebuvo galima abejoti, 
nors net pro žiūronus beveik nieko nesimatė. 

Įjungęs prožektorių, perdaviau Morzės abėcėle raidę "V" - 
išskyrus SOS, tik tą vieną ženklą ir temokėjau. Anoji šviesa 
atsakydama mirktelėjo ir pabėrė eilę ilgų ir trumpų signalų, kurie, 
deja, nieko man nesakė. Dėl visa ko dar pasiunčiau porą "V", 
pasižymėdamas žemėlapyje tos šviesos kryptį ir įjungiau sunkvežimio 
žibintus. 

- Ar ten toji mergina? - paklausė Siuzena. 

- Turėtų būti ji, - atsakiau. - Turėtų būti. 

Kelionė buvo varginga. Norint apvažiuoti pelkynus, reikėjo 
pasukti keliu į vakarus, o paskui kalvų pašlaitėmis grįžti į rytus. 
Pavažiavus mylią, kažkas visai užstojo šviesą. Jau ir taip buvo sunku 
laikytis teisingos krypties daugybėje tamsių keliukų, o dar vėl 
prapliupo lyti. Kadangi drenažo šliuzais niekas nesirūpino, kai kurie 
laukai patvino, vietomis vanduo buvo užliejęs net kelią. Turėjau 
važiuoti itin atsargiai, nors tiesiog nesitvėriau iš noro lėkti visu greičiu. 

Kai nusigavom anapus slėnio, vanduo nebetrukdė, bet 
važiuoti galėjom ne ką greičiau, nes keliukai buvo kuo kvailiausiai 
išsirangę, pilni netikėčiausių posūkių. Turėjau neatsitraukdamas 
žiūrėti į kelią, o mergaitė žvalgėsi, ar kur šlaite vėl nepasirodys šviesa. 
Pagaliau pasiekėm tašką, kur mano žemėlapyje nubrėžta linija kirtosi 
su mūsų keliu, bet šviesos nebuvo matyti. Bandžiau pavažiuoti 
aukštyn. Prireikė viso pusvalandžio grįžti atgal, nes kelias vedė į 
kreidos karjerą. Tada vėl važiavom toliau tuo pačiu žemesniuoju 
keliuku. Po kiek laiko Siuzena pro šakas dešinėje pastebėjo blykstelint 
šviesą. Sekantis posūkis buvo sėkmingesnis. Jis nuvedė mus kalvos 
šlaitu aukštyn, ir už kokios pusės mylios išvydom nedidelį ryškiai 
šviečiantį lango kvadratą. 

Tačiau net tada ir net su žemėlapiu tik vargais negalais ra- 
dome link jo vedantį keliuką. Mes pamažėle važiavome aukštyn, ir 
kiekvieną kartą, kai langas pasirodydavo, jis būdavo vis arčiau ir 
arčiau. Keliukas nebuvo skirtas sunkvežimiams. Siauresnėse vietose 
turėjom tiesiog brautis per visokius krūmus ir gervuogynus, kurie 
kibo į sunkvežimio šonus, tarsi stengdamiesi nustumti mus atgal. 

Bet pagaliau kelyje sušvytavo žibintas. Jis ėmė mus vesti 


164 


paskui save, siūbuodamas, rodydamas, kur sukti į vartus. Paskui jis 
nusileido ant žemės. Aš įvažiavau ir sustojau per jardą nuo jo. Kai 
atidariau kabinos dureles, tiesiai į akis man plykstelėjo kišeninio 
žibintuvėlio šviesa. Spėjau pamatyti, kad jį laiko žmogus šlapiu 
žvilgančiu lietpalčiu. 

Pasigirdęs balsas virptelėjo, neįstengdamas išlaikyti 
apsimestinio ramumo. 

- Sveikas, Bili. Ilgai nesimatėm. 

Aš nušokau žemėn. 

- O Bili! Negaliu... O dieve, kaip aš laukiau... O Bili... 
kalbėjo Džozela. 

Siuzeną visai pamiršau ir prisiminiau tik tada, kai iš viršaus 
pasigirdo balselis: 

- Juk visai peršlapsit, kvaileliai. Negi negalima bučiuotis 
viduje? 


14 
ŠIRNINGAS 


Nuojauta, kuri mane apėmė atvažiavus į Širningo fermą, - 
nuojauta, kad visi vargai jau pasibaigė, - įdomi tik tuo, jog parodo, 
kaip galima suklysti. Džozela pateko į mano glėbį visai sklandžiai, 
bet su jos nusivežimu į Tinšemą, kur būtume prisidėję prie tenykštės 
bendruomenės, nieko gero neišėjo, ir priežastis buvo ne viena. 

Nuo to laiko, kai man dingtelėjo į galvą, kur Džozela galėtų 
būti, įsivaizdavau ją, turiu prisipažinti, šiek tiek kinematografiškai, - 
narsiai kovojančią su gamtos jėgomis ir taip toliau. Kažkas panašaus 
gal ir buvo, bet visos aplinkybės gerokai skyrėsi nuo mano 
įsivaizduotų. Maniau, kad trumpai drūtai jai pasakysiu: "Sėsk į 
kabiną. Važiuojam pas Koukerį ir jo kompaniją", bet tam planui buvo 
lemta žlugti. Juk turėjau žinoti, kad niekas taip paprastai nesidaro; 
iš kitos pusės, tiesiog nuostabu, kad taip dažnai geri dalykai iš pradžių 
palaikomi blogais. 

Nesakau, kad Širningas man iš pat pradžių būtų mažiau 
patikęs už Tinšemą, bet prisijungti prie didesnės grupės aiškiai būtų 
buvę protingiau. Tačiau Širninge buvo nuostabu. "Ferma" dabar 
tebuvo tik pavadinimas. Ferma čia buvo prieš kokius dvidešimt 
penkerius metus, ir nors viskas atrodė taip, kaip ir anksčiau, iš tikrųjų 

čia buvo užmiesčio vila. Sasekse ir gretimose grafystėse pilna tokių 
namų ir kotedžų, kuriuos prisitaikė sau nuvargę Londono gyventojai. 
Namo vidus buvo taip pertvarkytas ir modernizuotas, kad vargu ar 
ankstesnieji gyventojai būtų atpažinę nors vieną kambarį. Iš lauko 
jis tiesiog blizgėjo. Diendaržiai ir ūkiniai pastatai savo tvarkingumų 
labiau panašėjo į priemiestinius, negu kaimiškus, ir jau daugelį metų 
į juos nebuvo įkėlęs kojos joks nekilnus gyvulys, - čia buvo laikomi 
tik jojami arkliai ir poniai. Kieme niekas nerodė, kad būtų vaikomasi 
praktinės naudos, nebuvo justi nemalonių kvapų; jis visas buvo 
užleistas tankia velėna, nelyginant žaidimų aikštelė. Pro langus iš 
namo su raudonų, vėjo nugairintų čerpių stogu buvo matyti laukai, 
dirbami kitų, praktiškesnių fermerių. Daržinės ir kiti ūkiniai pastatai 
buvo dar visai geri. 

Džozelos draugai, dabartiniai savininkai, buvo užsimoję iki 
tam tikro lygio atgaivinti ūkinę veiklą ir tolydžio atmetinėjo 
gundančius pasiūlymus parduoti fermą, tikėdamiesi kada nors ir kaip 
nors - tik labai neaišku kaip, - gauti pinigų ir atpirkti teisėtai jai 
priklausančias žemes. 

Ferma turėjo savo šulinį ir elektros jėgainę, ir tai daug ką 
reiškė, bet, viską apžiūrėjęs, aš supratau, koks protingas buvo 
Koukeris, kalbėdamas apie bendrų pastangų būtinumą. Nieko 
neišmaniau apie ūkininkavimą, bet jaučiau, kad, jei pasiliksim čia, 
reiks įdėti namaža triūso, norint visiems šešiems prasimaitinti. 

Kiti trys - Denis ir Merė Brentai bei Džoisė Teilor - jau 
buvo čia, kai atvažiavo Džozela. Denis buvo tų namų šeimininkas. 
Džiosė gyveno kartu, iš pradžių, kad Merei būtų linksmiau, o paskui, 
kai Merei gims vaikas, kad perimtų namų ūkį. 

Žaliųjų blyksnių vakarą - galit jį vadinti kometos vakaru, jei 
tikit, kad tai buvo kometa, - viešėjo dar du svečiai, Džoana ir Tedas 
Dantonai, atvažiavę pailsėti kokią savaitę. Jie visi penki išėjo 
pasižiūrėti reginio į sodą. Rytą visi penki nubudo pasaulyje, kuriame 
viešpatavo tamsa. Pirmiausia jie mėgino prisišaukti pagalbą telefonu, 
o kai tas pasirodė neįmanoma, ėmė laukti ateinančios tarnaitės. Kai 
toji neatėjo, Tedas ryžosi išeiti sužinoti, kas atsitiko. Denis būtų ėjęs 
kartu, jei žmona nebūtų puolusi kone į isteriją, todėl Tedas išėjo 
vienas. Jis negrįžo. Vėliau, niekam nieko nesakiusi, pradingo Džoana, 
tur būt, išėjusi ieškoti vyro. Ji taip pat negrįžo. 

Denis sekė laiką, čiupinėdamas laikrodžio rodykles. Atėjo 

pavakarys, ir pasidarė nebepakeliama sėdėti nieko neveikiant. Jis 
norėjo pamėginti nusigauti į kaimą, bet abi moterys stojo piestu. 
Atsižvelgdamas į Merės padėtį, jis nusileido, ir eiti pasiryžo Džoisė. 
Ji nuėjo prie durų ir ėmė grabinėti kelią, atkišusi lazdą į priekį. Bet 
nespėjo peržengti slenksčio, kažkas su švilpesiu čiaukštelėjo jai per 
kairę ranką ir nudegino kaip su įkaitinta viela. Šūktelėjusi ji atšoko 
į prieangį ir parkrito. Priėjo Denis. Laimei, ji nebuvo praradusi 
sąmonę, tik dejavo, kad labai skauda ranką. Denis, apčiupinėjęs 
iššokusį rumbą, susivokė, kas atsitiko. Nors ir nieko nematydami, 
jiedu su Mere vargais negalais sutaisė karštą kompresą - Merė sušildė 
vandenį, o Denis uždėjo truniketą ir kiek galėdamas išsiurbė nuodus. 
Paskui jie nunešė ją į lovą, ir ji pragulėjo keletą dienų, kol atsigavo. 

Tuo tarpu Denis ėmėsi bandymų, pirmiausia prie 
priešakinių, paskui prie užpakalinių durų. Atsargiai pro durų plyšelį 
jis iškišdavo šluotą, laikydamas sulig galva. Kaskart pasigirsdavo 
geluonies švilpesys, šluotkotis sujudėdavo jo rankoje. Tas pats buvo 
ir prie vieno lango į sodą. Kiti langai atrodė nepavojingi. Jis būtų 
mėginęs išlipti pro vieną iš jų, bet Merė nieku gyvu neleido. Ji buvo 
įsitikinusi, kad, jei trifidų yra palei namą, tai jų turi būti pilna visur, 
ir neleido jam rizikuoti. 

Visa laimė, kad jie turėjo nemažai maisto ir galėjo ilgokai 
užtekti, tik buvo sunku virtis. Džoisė, kad ir kamuojama aukštos 
temperatūros, atrodė atsilaikysianti prieš trifidų nuodus, taigi padėtis 
nebebuvo tokia beviltiška. Beveik visą kitą dieną Denis darėsi šalmą. 
Jo turimas vielinis tinklelis buvo stambiomis akutėmis, todėl reikėjo 
sudėti ir suraišioti kelis sluoksnius. Tai atėmė nemažai laiko, bet dar 
tą patį vakarą, apsisaugojęs šalmu ir storomis motociklininko 
pirštinėmis, jis galėjo išeiti į kaimą. Trifidas kirto jam, vis žengus tris 
žingsnius nuo namų. Šiaip taip jį suradęs, Denis suniokojo jam stiebą. 
Po minutės per šalmą čiaukštelėjo kitas geluonis. Su šiuo jis 
nesusidorojo, nes nerado, nors tas kitas kirto dar kokius šešis kartus 
ir tik po to atstojo. Denis nusigavo į dirbtuvę, o iš ten į keliuką, ir 
dabar nešėsi tris didelius kamuolius virvės, kurią eidamas vyniojo, 
kad paskui atsektų kelią namo. 

Ir kelyje jam ne kartą kirto trifidų geluonys. Mylią iki kaimo 
jis ėjo labai ilgai, ir kažkur pusiaukelėj išsibaigė virvė. Jis ėjo 
klupinėdamas, apsuptas bauginančios tylos. Retkarčiais sustojęs 
šūkteldavo, bet niekas neatsiliepė. Kartais jį suimdavo baimė, kad 

pasiklydo, tačiau, pajutęs po kojomis kietą kelio dangą, vėl 
suprasdavo, kur esąs; 0, apčiuopęs kelrodį stulpą, galutinai tuo 
įsitikindavo. 

Nuėjęs, kaip jam atrodė, gerą kelio gabalą, pajuto, kad 
žingsnių garsas kitoks, - aidus. Paėjęs į šoną, aptiko pėsčiųjų taką, 
paskui mūrinę tvorą. Dar toliau apčiuopė pašto dėžutę, įmūrytą į 
plytų sieną, ir įsitikino, kad jau tikrai pasiekęs kaimą. Tada vėl 
šūktelėjo. Išgirdo balsą, moters balsą, bet gana toli priekyje ir žodžių 
nesuprato. Pašaukė dar kartą ir ėmė eiti į balso pusę. Tačiau dabar 
atsakymą staiga nutraukė klyksmas. Po to vėl stojo tyla. Tik tada, 
bet vis dar negalėdamas patikėti, jis suprato, kad kaimo nė kiek ne 
geresnė padėtis, negu jo namų. Jis atsisėdo ant žolės tako pakrašty 
ir ėmė svarstyti, ką veikti toliau. | 

Iš atvėsusio oro suprato, kad jau turi būti sutemę. Ko gero, 
jis ėjo kokias keturias valandas, o dabar nieko kito neliko, tik grįžti 
atgal. Vis dėlto neapsimokėjo grįžti tuščiomis rankomis... 
Stuksendamas lazda į sienas, jis leidosi pirmyn, kol pagaliau lazda 
barkštelėjo į skardinę iškabą, puošiančią kaimo parduotuvę. Per 
paskutinius penkiasdešimt šešiasdešimt jardų trifidų geluonys tris 
kartus kirto jam per šalmą. Dar vienas kirto, kai Denis atidarė 
vartelius ir suklupo ant kūno, gulinčio skersai tako. Tai buvo vyro 
lavonas, jau visai sustingęs. 

Jam susidarė įspūdis, kad parduotuvėje jau kažkieno 
lankytasi. Vis dėlto rado dar didelį gabalą kumpio. Įsimetė jį į maišą 
kartu su sviesto ar margarino, sausainių ir cukraus pakeliais, paskui 
dar paėmė keletą skardinių dėžučių nuo lentynos, kur, kiek prisiminė, 
būdavo maisto produktai; bent jau sardinių dėžutes buvo lengva 
atskirti nuo kitų. Tada paieškojęs surado kokį dešimtį kamuolių 
virvės, užsikėlė maišą ant pečių ir leidosi namo. 

Kartą buvo paklydęs ir vos susivaldė nepuolęs į paniką, bet 
šiaip taip grįžo atgal ir susiorientavo. Atpažino įprastą kelelį. Gerokai 
pagrabinėjęs, rado nuo namų nutiestą virvę ir surišo su ta, kurią 
vyniojo nuo parduotuvės. Dabar kelias atgal jau buvo palyginti nebe 
toks sunkus. 

Sekančią savaitę jis du kartus buvo nuėjęs į parduotuvę, ir 
jam atrodė, kad trifidų apie namus ir kelyje kaskart vis daugiau. 
Trims nuo viso pasaulio atskirtiems fermos gyventojams nieko kito 
neliko, kaip laukti ir neprarasti vilties. Ir jie sulaukė stebuklo: 

atvažiavo Džozela. 


**kkk 


Man iškart paaiškėjo, kad nėra ko nė galvoti tuoj pat važiuoti 
į Tinšemą. Vienas dalykas, Džoisė Teilor buvo dar labai silpna - 
pamatęs ją, tiesiog nustebau, kaip ji iš viso liko gyva. Gyvybę jai 
išgelbėjo greita Denio nuovoka, bet, visą sekančią savaitę negaudama 
reikiamų vaistų, netgi tinkamo maisto, ji taisėsi labai iš lėto. Būtų 
buvusi didžiausia kvailystė vežti ją tokį kelią net ir po dviejų savaičių. 
Be to, Merei kelionė taip pat galėjo pakenkti - jau greit ji turėjo 
gimdyti. Taigi vienintelė išeitis mums buvo laukti, kol pasikeis padėtis. 

Man vėl teko imtis plėšikavimo. Šį kartą savo veiklą gerokai 
išplėčiau, nes reikėjo ne tik maisto. Atgabenau degalų generatoriui, 
dedeklių vištų, dvi neseniai atsivedusias karves (bet tokias liesas, 
kad visus šonkaulius galėjai suskaičiuoti), medicinos reikmenų Merei 
ir baisybę visokių mažmožių. 

Trifidų aplinkui knibždėte knibždėjo - tiek dar niekur 
nebuvau matęs. Beveik kiekvieną rytą aptikdavau vieną ar du naujai 
atėjusius ir tykančius prie namų, ir mano pirmiausias darbas būdavo 
nurėžti jiems viršūnes. Vėliau aptvėriau sodybą tinklu, kad jie 
neįsigautų į sodą. Bet ir tada trifidai ateidavo ir slampinėdavo palei 
tvorą, kol jų neapšaudydavom. 

Aš atidariau keletą dėžių su ginklais ir išmokiau Siuzeną 
jais naudotis. Ji gana greitai įgudo naikinti tas baidykles, kaip lig 
šiol juos tebevadino. Jai pasidarė tarsi pareiga kasdien jiems keršyti. 

Džozela papasakojo, kas jai nutiko po apgaulingo gaisro 
signalo universitete. 


Ji taip pat buvo išvežta su aklųjų grupe, kaip ir aš, tik 


bematant atsikratė savo sargybinių, pareiškusi ultimatumą: arba ji 
bus laisva ir padės joms kiek galėdama, arba, jei jos neatsisakys 
prievartos, vieną dieną pavaišins jas ciano vandenilio rūgštimi ar 
ciano kaliu. Tegu pasirenka, kas joms labiau prie širdies. Jų 
pasirinkimas buvo visai protingas. 

Kas buvo vėliau, galėjom papasakoti vienas kitam nedaug 
ką naujo. Kai jos grupė žuvo, ji padarė panašiai kaip ir aš. Susiradusi 
automobilį, nuvažiavo į Hemstedą manęs ieškoti. Ten nesutiko nė 
vieno mano globojamo žmogaus, bet nesutiko ir tų, kuriems vadovavo 

greitas šaudyti rudaplaukis. Prasibastė po Hemstedą beveik ligi 
sutemos, po to nusprendė važiuoti į universitetą. Nežinodama, ko 
ten galima tikėtis, dėl viso pikto paliko automobilį gretimam kvartale 
ir nuėjo pėsčia. Jau buvo netoli vartų, kai išgirdo šūvį. Iš atsargumo 
pasislėpė sodelyje, kur pirmiau mės abu buvom pasislėpę. Iš čia 
pamatė Koukerį, kuris ėjo, atsargiai dairydamasis. Ji negalėjo žinoti, 
kad tai aš šoviau į trifidą Rasel Skvere ir kad Koukeris toks atsargus 
kaip tik dėl to šūvio. Pamanė, kad tai spąstai, o daugiau pakliūti į 
juos nebenorėjo, todėl grįžo į automobilį. Ji visai nenumanė, kur 
išvažiavo kiti, jei jie iš viso išvažiavo. Žinojo vienintelį prieglobstį 
sau, apie kurį niekam nebuvo sakiusi, tik tarp kito užsiminusi man. 
Ir nusprendė ten važiuoti, vildamasi, kad aš, jei dar tebesu gyvas, 
prisiminsiu ir pamėginsiu ją surasti. 

- Vos tik išvažiavau iš Londono, susiriečiau galinėje sėdynėje 
ir užmigau, - pasakojo Džozela. - Čia atvažiavau gana anksti kitą 

rytą. Išgirdęs motoro ūžesį, Denis pro viršutinio aukšto langą perspėjo 
mane, kad saugočiausi trifidų. Tada pamačiau, kad kokie šeši ar 
septyni trinasi apie namus, tarsi laukdami, kad kas išeitų kiemą. 
Mums su Deniu bešūkaujant, trifidai sukruto, ir vienas ėmė eiti į 
mane, todėl greit smukau atgal į automobilį. Trifidas vis ėjo artyn, ir 
aš, įjungusi variklį, parmušiau jį ir pervažiavau. Tačiau kiti laukė 
manęs, O ginklo neturėjau jokio, tiktai peilį. Mane išvadavo Denis. 
"Jeigu turi atliekamą bakelį benzino, šliūkštelk jų pusėn, o paskui 
užmesk kokį padegtą skudurą, - patarė jis. - Turėtų juos išblaškyti." 
Ir tikrai išblaškė. Dabar visada naudojuosi medžių purkštuvų. Tiesiog 
nuostabu, kaip dar nepadegiau namo. 

Pagal virimo knygą Džozela šiaip taip pataisydavo valgyti, 
tvarkėsi po namus. Buvo tiek visokio darbo, daug ko reikėjo mokytis, 
daug ką išrasti ar tobulinti, ir tolimesnė kaip poros savaičių ateitis 
visai jos nejaudino. Žmonių per tą laiką niekur nesimatė, bet ji 
neabejojo, kad jų turi būti, ir nuolat stebėjo visą slėnį, dieną 
ieškodama dūmų, o naktį šviesos. Tačiau, kiek akis galėjo užmatyti, 
per daugelį mylių aplinkui nė karto nepasirodė nė menkiausias 
dūmelis, nesušvito joks žiburėlis iki pat to vakaro, kai atvažiavau aš. 

Iš trijų apakusiųjų nelaimė stipriausiai paveikė Denį. Džoisė 
buvo dar per silpna ir daugiausia gulėjo. Merė buvo užsidariusi savyje 
ir, atrodo, sėmėsi paguodos, nesiliaudama galvoti apie būsimą 
motinystę. Tačiau Denis jautėsi kaip žvėris spąstuose. Jis nekeikė 

beprasmiškai savo likimo kaip daugelis kitų, bet aklumas kėlė jam 
apmaudą ir kartėlį, tarsi būtų įvaręs jį į narvą, kuriame jis neketino 
ilgai užsibūti. Dar prieš man atvažiuojant, jis liepė Džozelai surasti 
enciklopedijoje Brailio sistemą ir padaryti raidyno kopiją, kad galėtų 
mokytis. Kasdien atkakliai praktikavosi rašyti aklųjų raštu ir 
skaitydavo, ką parašęs. Visą laiką jis niršo dėl savo bejėgiškumo, 
nors neužsiminė apie tai nė žodžiu. Jis imdavosi tai vieno, tai kito 
darbo su tokiu niūriu užsispyrimu, jog net skaudu buvo žiūrėti, ir 
turėjau iš visų valios jėgų laikytis, kad nepasisiūlyčiau padėti - pakako 
tik vieną kartą pamatyti, kokį įniršį jam sukelia neprašyta pagalba. 
Aš tiesiog stebėjausi, kiek daug jis priverčia save išmokti, tačiau 
didžiausią įspūdį man padarė tai, kad jau antrą aklumo dieną 
sugebėjo pasidirbti tokį vykusį šalmą. 

Denis stengdavosi važiuoti kartu su manim, kai reikdavo ko 
parsigabenti, ir džiaugėsi, kad gali būti naudingas, padėdamas kilnoti 
sunkesnius daiktus. Jis labai norėjo gauti aklųjų raštu parašytų knygų, 
betsutarėm, kad jų reikės palaukti, kol didesniuose miestuose praeis 
pavojus užsikrėsti ligomis. 

Dienos ėmė lėkti greitai, bent jau mums trims, regintiems. 
Džozela buvo daugiausia užsiėmusi namais, Siuzena mokėsi jai 
padėti. Man taip pat darbų buvo iki kaklo. Džoisė sustiprėjo ir net 
pabandė keltis, o tada ėmė taisytis sparčiau. Netrukus po to Merę 
surėmė skausmai. 

Visiems buvo sunku tą naktį. Sunkiausia turbūt Deniui, kuris 
žinojo, kad viskas priklauso nuo dviejų geranorių, bet visai 
nepatyrusių merginų. Pats nieko negalėdamas padėti, žavėjausi jo 
savitvarda. | 

Po pusiaunakčio pas mus nulipo Džozela, labai išvargusi. 

- Mergytė. Abi sveikos gyvos, - pranešė ir nusivedė Denį į 
viršų. 

Po kelių minučių Džozela grįžo ir paėmė taurelę, kurią jau 
buvau jai pripylęs. | 

- Viskas ėjosi lengvai, dievui dėkui, - tarė ji. - Vargšė Merė 
taip bijojo, kad mažiukė nebūtų akla, bet, žinoma, nieko panašaus. 
Dabar ji plūsta ašaromis, kad negali jos matyti. ; 

Mes išgėrėm. 

- Kaip keista, - pasakiau. - Turiu galvoje, kokie keisti dalykai 
dedasi šiame pasaulyje. Štai sėkla - susitraukusi, atrodo negyva, 

manai, kad iš jos nieko gero nebebus, o ji ima ir sudygsta. Kaip dabar 
ta nauja gyvybė, iškart patekusi į visa tai... 
Ir ji taip pat paplūdo ašaromis. 


**kkkk 


Po trijų savaičių išvažiavau į Tinšemą aplankyti Koukerio ir 
susitarti dėl persikėlimo. Pasiėmiau paprastą automobilį, kad spėčiau 
per vieną dieną suvažinėti į abu galus. Kai grįžau, Džozela pasitiko 
mane hole. Ji pažvelgė į mane ir paklausė: 

- Kas yra? 

- Nieko ypatingo, tik tiek, kad mes ten nevažiuosim, - 
atsakjau. -Tinšemas žuvęs. 

Ji išplėtė akis. 

- Kas atsitiko? 

- Gerai nežinau. Atrodo, kad būta maro. 

Ir trumpai papasakojau, ją mačiau. Ilgai spėlioti nereikėjo. 
Atvažiavęs radau atvirus vartus, o pastebėjęs sode laisvus trifidus, 
jau beveik žinojau, ko tikėtis. Tai patvirtino ir kvapas, kurį pajutau, 
išlipęs iš automobilio. Prisiverčiau įeit į vidų. Iš visko sprendžiant, 
dvaras buvo apleistas prieš kokias dvi savaites, gal dar anksčiau. 
Žvilgtelėjau į porą kambarių. To užteko. Aš šūktelėjau, ir mano bal- 
sas nuaidėjo tuštumoje. Toliau nebėjau. 

Prie priešakinių durų, regis, būta prisegta raštelio, bet radau 
tik vieną tuščią kamputį. Ilgai ieškojau, ar nepamatysiu kur nupūsto 
viso popierėlio, bet jo niekur nebuvo. Galiniame kieme nebebuvo 
nė vieno sunkvežimio ar lengvosios, atrodė išsivežta ir didesnė dalis 
atsargų, bet kur - nežinia. Man nieko kito neliko, tik grįžti į 
automobilį ir važiuoti atgal. 

- Kas dabar bus? - paklausė Džozela, kai nutilau. 

- Dabar, brangioji, gyvensim čia. Mokysimės išsilaikyti. Ir 
laikysimės, kol ateis pagalba. Gal kur nors yra organizacija... 

Džozela papurtė galvą. 

- Geriau pamirškim apie pagalbą. Milijonų milijonai žmonių 
laukė ir tikėjosi pagalbos, bet nesulaukė. 

- Turi kažkas darytis, - pasakiau. - Tokių grupelių, kaip mūsų, 
tur būt, pilna Europoje ir visame pasaulyje. Kai kurios iš jų susijungs. 
Ims viską statyti ir kurti iš naujo. 

- Kada gi tai bus? - paklausė Džozela. - Kelios kartos išmirs? 
Mūsų tai jau tikriausiai... Ne. Pasaulis žuvo, o mes likom... Ir turim 
gyventi. Turim tvarkytis gyvenimą, nesitikėdami jokios pagalbos... - 
Ji nutilo. Dar niekad nebuvau matęs tokios keistos ir nykios jos 
išraiškos. 

- Mieloji... - tariau. 

- O Bili, Bili, ne tokio gyvenimo tikėjausi. Jei ne tu, aš... 

- Nurimk, mylimoji, - tariau švelniai. - Nurimk, - aš paglosčiau 
jai plaukus. 

Greitai ji susitvardė. 

- Dovanok, Bili. Pagailo savęs... net bjauru. Daugiau taip 
nebus. 

Ji nusišluostė nosine akis ir šnirpštelėjo nosim. 

- Taigi teks būti fermerio žmona. O tavo žmona būti, Bili, 
man visai patiks... nors vedybos ir nebus tokios kaip reikia, tikros.. 

Staiga ji visa nušvito ir susijuokė, ko jau seniai nebuvau 
girdėjęs. 

- Ko juokiesi? 

- Aš prisiminiau, su kokia baime galvodavau apie savo 
vestuvių dieną. 

- Taip ir dera merginai, nors iš tavęs tai išgirsti truputį 
netikėta, -pasakiau. | 

- Ne taip mane supratai. Aš dėl tų leidėjų, laikraščių ir kino. 
Kokia jiems būtų buvusi pramoga. Būtų vėl išleidę tą kvailą 
knygiūkštę, filmą... o nuotraukos visuose laikraščiuose. Nemanau, 
kad tau būtų labai patikę. 

- Aš prisimenu vieną dalyką, kuris man būtų nepatikęs dar 
labiau, -pasakiau. - Ar prisimeni, kokią sąlygą man siūlei tą 
mėnesienos naktį? 

Ji pažvelgė į mane. 

- Na, kai kuriais atžvilgiais mums pasisekė gal ne taip ir 
blogai,- atsakė ji. 


15 
PASAULIS SIAURĖJA 


Nuo to laiko ėmiau rašyti dienoraštį. Tai buvo ne vien 
dienoraštis, bet ir inventorizacijos knyga, ir užrašų knygelė. Ten 

suregistruota, kokiose vietose buvau, kiek kokių pargabenta daiktų, 
kick dar jų palikau ateičiai, surašytos pastabos apie tuos pastatus, iš 
kurių viską reikia pirmiausia išvežti, kad nesugestų. Nuolat ieškojau 
maisto produktų, degalų, bet ne vien jų. Dienoraštyje pilna įrašų 
apie drabužius, įrankius, lovos skalbinius, sodo inventorių, indus, 
stulpus ir vielą, vielą ir dar kartą vielą, be to, knygas. 

Iš tų užrašų matyti, kad, praėjus savaitei po to, kai grįžau iš 
Tinšemo, pradėjau tverti vielų tvorą nuo trifidų. Mes jau buvom 
apsaugoję nuo jų sodą ir namą. Dabar ėmiausi vykdyti dar didesnį 
planą - norėjau atsitverti bent kėlis šimtus akrų, kuriuose nebūtų 
trifidų. Tai turėjo būti tvirtos vielos tvora, vietoj stulpų panaudojant 
medžius ar šiaip kokias vertikalias atramas, o iš vidaus - lengvesnė 
tvora, kad gyvuliai ar užsimiršę mes patys neprieitume per arti 
išorinės tvoros, pro kurią gali pasiekti trifidai. Tai buvo sunkus, 
varginantis darbas, užtrukęs keletą mėnesių. 

Tuo pat metu stengiausi išmokti ūkininkavimo abėcėlę. Iš 
knygų tokio dalyko lengvai neišmoksi. Mat, nė vienam, rašančiam 
šia tema, kažkodėl neatėjo į galvą, kad atsiras fermeris, pradedąs 
nuo absoliutaus nulio. Aš pamačiau, kad visi darbai aprašinėjami 
nuo vidurio, laikant savaime suprantamu, jog skaitytojas turi 
pagrindus ir žino terminus. O man trūko ir vieno, ir kito. Susidūrus 
su praktinėmis problemomis, mano specializuotos biologijos žinios 
pasirodė nieko vertos. Teorijos reikalavo daiktų ir medžiagų, kurių 
aš pats negalėjau gauti, arba radęs nemokėjau pažinti. Greit 
pamačiau, kad, kai tik pasibaigs cheminės trąšos, importiniai pašarų 
koncentratai ir kiti panašūs dalykai, kurių atsargų neįmanoma 
papildyti, liks paprasčiausi mechanizmai ir teks gerokai 
paprakaituoti, o kas iš to išeis, tai dar dievai žino. 

Knygų išmintis apie arklininkystę, pieno ūkį bei gyvulių 
skerdimą taip pat man nedavė jokio praktinio pagrindo tiems 
menams išmokti. Labai dažnai pasitaikydavo, kad negalėdavau mesti 
darbo ir bėgti pasiskaityti atitinkamo skyriaus. Be to, praktikoje 
nuolat sutinki keistų nukrypimų nuo paprastos knyginės schemos. 

Visa laimė, kad buvo marios laiko daryti klaidas ir iš jų 
mokytis. Žinojimas, kad praeis dar net keletas metų, kol prireiks 
verstis daugiau ar mažiau iš savų resursų, saugojo mus nuo nevilties, 
kai kas nors nenusisekdavo. Be to, šiek tiek guodė mintis, kad, 
naudodami jau sukauptas gėrybes, neleidžiam joms nueiti perniek. 

Iš atsargumo aš išlaukiau visus metus ir tik tada nuvažiavau 
į Londoną. Ten visko radau daugiausiai, bei ir įspūdis buvo 
slogiausias. Miestas dar atrodė taip, lyg, mostelėjus burtų lazdele, 
jis vėl atgytų, nors daugelis gatvėse paliktų mašinų jau buvo 
pradėjusios rūdyti. Dar po metų pakitimai pasidarė labiau pastebimi. 
Tinkas, dideliais gabalais atkritęs nuo sienų, buvo nuklojęs šaligatvius. 
Gatvėse gulėjo čerpių šukės ir kaminų gaubtuvai. Piktžolės kerojo 
kanalizacijos grioviuose. Nukritę lapai užkimšo lietaus 
nutekamuosius vamzdžius, ir plyšiuose, kur tik susidarė sąnašų, buvo 
prižėlę žolės, kai kur net išaugę krūmai. Beveik kiekvienas namas 
buvo su žaliu peruku, po kuriuo drėgmėje puvo stogas. Pro daugelį 
langų buvo matyti įgriuvusios lubos, susiraitę atšokę popieriniai 
apmušalai, nuo drėgmės blizgančios sienos. Skverai ir parkai 
nebepaisė ribų ir žengė į gatves. Augalai, atrodė, norėjo užgošti viską 
- jie leido šaknis tarp grindinio almenų, lindo iš betono plyšių, augo 
net automobilių sėdynėse. Iš visų pusių jie kėsinosi atsiimti žmogaus 
susikurtas plynes. Ir keista, gyvosios gamtos užvaldytas miestas 
nebedarė tokio slegiančio įspūdžio. Tuo laiku, kai jau nebebūtų 
padėjusi jokia burtų lazdelė, ėmė nykti ir daugelis jo vaiduoklių ir 
lėtai trauktis į istoriją. 

Kartą - ne tais metais, ne sekančiais, bet dar vėliau - aš vėl 
stovėjau Pikadilyje, dairydamasis po tą visų apleistą vietą, ir bandžiau 
atkurti vaizduotėje minias žmonių, kurių čia kadaise knibždėte 
knibždėjo. Nieko man neišėjo. Net prisiminimuose jie buvo netikri, 
bespalviai, tokie pat istorijos aksesuarai, kaip Romos Koliziejus ar 
asirų armija, ir tokie pat man tolimi. Nostalgija, apimanti kartais 
ramybės valandomis, gildydavo man širdį labiau, negu šis žūstančio 
miesto vaizdas. Vienas būdamas laukuose, pasinerdavau į malonius 
praeities prisiminimus, o čia, tarp sunkių, lėtai irstančių pastatų, 
teįstengiau prisiminti maišatį, žlungančias viltis, beatodairišką 
veržimąsi nežinia kur, viską nustelbiantė geležies žvangėjimą ir 
suabejojau, ar taip jau daug mes netekom... 

Į pirmą žvalgomąją kelionę Londonan buvau susiruošęs 
vienas ir grįžau apsikrovęs dėžėmis ginklų prieš trifidus, popierium, 
mašinų dalimis, knygomis bei rašomąja mašinėle Brailio raštu, kurios 
taip troško Denis, taip pat prabangiais gėrimais, saldumynais, 
patefono plokštelėmis ir knygomis mums, kurie matėm. Po savaitės 
su manim buvo nuvažiavusi Džozela, turėdama konkretų tikslą - 

pasirinkti drabužių ne tiek suaugusiems, kiek Merės mažylei ir 
kūdikiui, kurio pati laukėsi. Londonas ją baisiai prislėgė, daugiau ji 
ten nekėlė kojos. 

Aš vis nuvažiuodavau į Londoną, ieškodamas kokio būtino, 
retai kur aptinkamo daikto, ir kartu pasinaudodavau proga 
pasisavinti vieną kitą prabangos dalyką. Nė karto nemačiau ten nė 
vieno gyvo padaro, išskyrus keletą žvirblių ir trifidą. Katės ir šunys, 
jau visai sulaukėję, veisėsi kaimuose, tik ne čia. Tiesa, kartais 
užeidavau žymių, kad ne aš vienas semiuosi iš to aruodo, bet sutikti 
nieko nesutikau. | 

Baigiantis ketvirtiems metams, nuvažiavau į Londoną 
paskutinį kartą ir pamačiau, kad be reikalo rizikuojų. Pirmą 
perspėjimą gavau dar priemiestyje, kai užpakaly manęs kažkas 
griausmingai sudundėjo. Sustabdžiau sunkvežimį ir atsigręžęs 
pamačiau debesį dulkių, kurios kilo nuo gatvės iš krūvos griuvėsių. 
Matyt, dardėdamas pro šalį, sujudinau vos besilaikantį fasadą. Tą 
dieną nebesugrioviau daugiau nė vieno namo, bet visą laiką laukiau, 
kad man ant galvos pasipils plytų ir tinko kruša. Nuo to karto 
persimečiau į mažesnius miestus, bet po juos jau vaikščiodavau 
pėsčias. 

Braitono, kuris būtų buvęs patogiausias šaltinis atsargoms 
papildyti, teko atsisakyti. Tuo laiku, kai pagaliau sumaniau ten 
nuvažiuoti, ji jau buvo ėmęsi šefuoti kiti. Kas jie ir kiek jų ten buvo, 
išsiaiškinti nepavyko. Išvydau skersai kelio sukrautą užtvarą iš 
akmenų ir dažais užrašytus žodžius: 

STOK! ATGAL! 

Šį patarimą dar parėmė šūvis iš šautuvo ir dulkių fontanėlis, 
iššokęs tiesiai prieš mane. Nemačiau nieko, su kuo būčiau galėjęs 
susitarti, be to, sutikimas rodė, kad ana pusė tartis iš viso nelinkusi. 

Apsukau sunkvežimį ir lėtai nuvažiavau atgal, mąstydamas, 
ar tik neateis metas, kai mano naujo pažįstamo Stefeno pasiruošimai 
gintis pasirodys ne be pagrindo. Dėl visa ko užvažiavęs pasiėmiau 
keletą kulkosvaidžių ir minosvaidžių iš to paties arsenalo, iš kurio 
anksčiau buvom apsirūpinę liepsnosvaidžiais gintis nuo trifidų. 

Antrųjų metų lapkritį mes su Džozela sulaukėm savo 
pirmagimio. Pavadinom jį Deividu. Mano džiaugsmą kartais temdė 
nerimas: kaip jis jausis tame pasaulyje, kurį jam sukūrėm? Džozelos 
tai nejaudino. Ji tiesiog dievino jį. Atrodė, kad jis jai atpildas už 

viską, ką buvo praradusi, ir net keista, ji dabar nebe tiek nerimavo 
dėl ateities, kaip anksčiau. Šiaip ar taip, jis buvo sveikas ir stiprus 
vaikas, ir reikėjo tikėtis, kad užaugęs nepražus, taigi aš, užgniaužęs 
visas baimes, dar uoliau ėmiausi dirbti žemę, kuri kada nors turės 
išlaikyti mus visus. 

Neilgai trukus Džozela atkreipė dėmesį į trifidus. Jau tiek 
metų buvau įpratęs darbe jų saugotis, todėl kai jie tapo neatskiriama 
peizažo dalimi, man ne taip krito į akis, kaip kitiems. Be to, dirbdamas 
tarp jų, buvau įpratęs dėvėti šalmą su vielos tinklelio antveidžiu ir 
pirštines, tad tie aprangis atributai nebuvo man kokia naujovė, kai 
kur nors važiuodavau. Tiesą pasakius, aš ėmiau paisyti trifidų ne 
daugiau kaip paisoma uodų maliarijos vietovėje. Džozela prašneko 
apie juos kartą vakare, kai buvom jau atsigulę ir tyloje sklido beveik 
vien tik tolimas, besikaitaliojąs jų kietų ataugėlių barbenimas į 
steibus. 

- Paskutiniu metu jie ėmė barbenti gerokai daugiau, - tarė 
Džozela. 

Iš pradžių net nesusigaudžiau, apie ką ji kalba. Tie garsai 
man buvo toks įprastas fonas visur, kur ilgai gyvenau ir dirbau, kad, 
specialiai nepasiklausęs, negalėdavau pasakyti, ar jie girdėti, ar ne. 
Dabar įsiklausiau. 

- Barbena sau kaip barbenę, - atsakiau. 

- Nesakau, kad jie barbena kitaip, tik daug daugiau, todėl, 
kad jų dabar daug daugiau, negu pirma. 

- Nepastebėjau, - tariau abejingai. 

Nuo tada, kai apsitvėriau tvora, domėjausi tik tuo, kas dedasi 
šiapus, o kas už jos - nė kiek man nerūpėjo. Iš savo išvykų buvau 
susidaręs įspūdį, kad trifidų daugumoje vietų tiek pat, kiek ir 
anksčiau. Dabar prisiminiau, kad, pirmąkart čia atvažiavus, man krito 
į akis jų daugumas, ir pagalvojau, jog šiose apylinkėse, tur būt, yra 
keli dideli trifidų daigynai. 

- Jų tikrai daugiau. Pasižiūrėk rytoj, - tarė Džozela. 

Rytą tai prisiminiau ir rengdamasis pažvelgiau pro langą. 
Džozela buvo teisi. Už tvoros nedideliame plotelyje, matomame pro 
langą, buvo galima jų suskaičiuoti per šimtą. Pasakiau apie tai per 

pusryčius. Siuzena buvo nustebusi. 

- Bet jų visą laiką daugėja, - tarė ji. - Negi nepastebėjai? 

- Turiu ir be to ką veikti, - atšoviau, kiek susierzinęs dėl jos 
tono. - Šiaip ar taip, tie, kurie yra už tvoros, man nulis. Jei tik išrausim 
visus, pasisėjusius čia, už tvoros jie gali veikti, ką tik nori. 

- Vis tiek, - nerimo Džozela, - kodėl jie sueina kaip tik čia 
tokiais būriais? Esu tikra, kad specialiai sueina, ir norėčiau žinoti 
kodėl. 

Siuzena vėl pasižiūrėjo nustebusi ir nepatenkinta. 

- Tai jis juos privilioja, - tarė ji. 

- Nerodyk pirštu, - automatiškai pamokė Džozela. - Ką tai 
reiškia? Kaip jis gali juos privilioti? 

- Bet kad taip yra. Jis kelia triukšmą, ir jie ateina. 

| - Klausyk, - tariau. - Ką tu čia paistai? Gal aš švilpčioju jiems 
per miegus, ar ką? 

Siuzena pasipūtė. | 

- Gerai. Jeigu netiki, po pusryčių parodysiu, - pareiškė ji ir | 
įsižeidusi daugiau nebeištarė nė žodžio. | 

Kai papusryčiavom, ji šmurkštelėjo nuo stalo ir grįžo su mano 
šalmu ir žiūronais. Nuėjom į pievelę, Ji pasižvalgė po apylinkes, ko! 
pamatė tolumoje kažkur keliaujantį trifidą, ir tada padavė žiūronus 
man. Trifidas lėtai svirduliavo per lauką. Jis buvo nuo mūsų už kokios 
mylios ir ėjo į rytus. 

- Dabar žiūrėk į jį, - tarė Siuzena. 

Ir iššovė į orą. 

Po kelių sekundžių trifidas aiškių aiškiausiai pakeitė kryptį 
- ėmė eiti į pietus. 

- Matai? - paklausė ji, trindamasi petį. 

- Na, atrodo, kad... Ar tu tikra? Pamėgint dar kartą, - 
pasiūliau. 

Ji papurtė galvą. 

- Neverta. Visi trifidai, kurie girdėjo, eina dabar čionai, 
Maždaug po dešimties minučių jie sustos ir ims klausytis. Jie čia bus 
netoli ir išgirs barbenant prie tvoros kitus, tai ateis čia. Jei jie toli, 
bet mes iššausim dar kartą, jie taip pat ateis čia. Bet jei jie nieko 
daugiau nebeišgirs, dar kiek palūkės ir tada nueis kas sau. 

"Turiu prisipažinti, kad jos atradimas mane apstulbino. 

- Tai... €..., - sulemenau. - Tu, tur būt, juos labai atidžiai 

stebi, Siuzena? 

- Visą laiką. Nekenčiu jų, - tarė ji, lyg tai būtų viską paaiškinę. 

Prie mūsų priėjo Denis. 

- Pritariu tau, Siuzena, - pasakė jis. - Ir man tai nepatinka. 
Jau kuris laikas nepatinka. Šitie nevidonai jau visai mus spaudžia. 

- Na, klausykit... - pradėjau aš. 

- Sakau tau, jie daug gudresni, negu mums atrodo. Iš kur jie 
sužinojo? Jie pradėjo veržtis į laisvę kaip tik tada, kai nebuvo kam 
jų sulaikyti. Jau antrą dieną jie buvo apstoję mūsų namą. Ar gali tai 
paaiškinti? 

- Čia nieko naujo, - tariau. - Džiunglėse jie slampinėdavo 
palei takus. Labai dažnai apsupdavo kokį nedidelį kaimelį ir 
įsiverždavo, jei tik jų niekas nenuvaikydavo. Daug kur jie būdavo 
tikra dievo rykštė. 

- Bet ne čia, štai ką noriu pasakyti. Čia jie negalėjo taip 
elgtis, kol nebuvo tinkamų sąlygų. Ir net nebandė. Bet kai tik sąlygos 
pasidarė palankios, jie pasinaudojo jomis iškart - lyg būtų žinoję, 
kad dabar jau galima. 

- Klausyk, Deni, nešnekėk niekų. Tik pagalvok, ką sakai, - 
tariau jam. 

- Puikiausiai žinau, ką sakau, bent jau tai, kas svarbiausia. 
Aš nekuriu kokių nors teorijų, sakau tik tiek, kad jie pasinaudojo 
nepalankiomis mums aplinkybėmis nepaprastai greit. Taip pat 
pasakysiu, kad dabar jie aiškiai veikia lyg pagal sistemą. Tu taip įnikęs 
į savo darbus, kad nepastebi, kaip jie buriasi draugėn ir laukia ten 
už tvoros, bet Siuzena pastebėjo - girdėjau ją kalbant apie tai. Ir 
kaip tau atrodo - ko jie laukia? 

Iš karto nesiryžau į tai atsakyti. 

- Tu manai, kad geriau nešaudyti šiuo šautuvu, kuris juos 
pritraukia, ir naudotis trifidams skirtuoju? - paklausiau. 

- Ne vien šautuvas juos pritraukia, o bet koks garsas, - tarė 
Siuzena. - Blogiausia traktorius, nes burzgia taip garsiai ir ilgai, kad 
jie lengvai nustato, kur jis. Bet ir generatorių jie išgirsta iš gana toli. 
Kiek sykių mačiau, kaip jie pasuka čia, kai jį paleidi. 

- Ką čia nuolat kartoji, - tariau jai susierzinęs, - kad "jie 
girdi", lyg būtų kokie gyvuliai. Jie ne gyvuliai ir negirdi. Jie tik augalai. 

- Vis tiek jie kažkaip girdi, - užsispyrusi atkirto Siuzena. 

- Na gerai, ką nors dėl to padarysim, - pažadėjau. 

Ir padarėm. Pirmieji spąstai buvo kažkas panašu į vėjo 
malūną, kuris energingai kalė kaip plaktuku. Jį įtaisėm už pusės 
mylios nuo sodybos. Ir mums pasisekė - jis sutraukė krūvon trifidus 
tiek nuo mūsų tvoros, tiek iš kitur. Kai jų susirinko keli šimtai, 
nuvažiavom ten su Siuzena ir nutaikėm į juos liepsnosvaidžius. Tie 
spąstai puikiai suveikė ir antrą kartą, bet po to trifidai nustojo kreipti 
į juos dėmesį. Sekantis mūsų ėjimas buvo toks: palei tvorą savo 
teritorijos pusėj sukalėm tvirtą gardą, o dalį tvoros išardėm ir įtaisėm 
vartus. Vietą parinkom prie pat generatoriaus ir palikom vartus 
atvirus. Po poros dienų tuos vartus užtrenkėm ir sunaikinom apie 
du šimtus trifidų, sulindusių į gardą. Ši priemonė taip pat gerai veikė 
tik iš pradžių, - antrą kartą toj pačioj vietoj trifidų nebeprisirinko, ir 
net kitose vietose įkliūvančių trifidų skaičius smarkiai sumažėjo. 

Daugybę trifidų būtume galėję sunaikinti, kas kelios dienos 
apeidami savo valdas su liepsnosvaidžiu, bet tai būtų atėmę mums 
daug laiko ir greit būtume likę be degalų. Liepsnosvaidžiams reikia 
labai daug degalų, o armojos arsenale jų buvo ne tiek jau daug. Jei 
būtume juos išbaigę, mūsų neįkainojami liepsnosvaidžiai būtų 
pasidarę ne ką vertingesni už metalo laužą, nes aš nežinojau nei tų 
efektingų degalų sudėties, nei jų gaminimo būdo. 

Keletą kartų išbandėm minosvaidžius, bet rezultatai mus 
nuvylė. Trifidus kaip ir medžius gali kiek nori žaloti, jie vis tiek 
atsilaiko. 

Nors spendėm trifidams įvairiausius spąstus ir visaip juos 
naikinom, laikui bėgant palei tvorą jų vis daugėjo. Daryti jie nieko 
ten nedarė, tiesiog įsirausdavo šaknimis į žemę ir stypsodavo. Iš tolo 
jie niekuo nesiskyrė nuo nekalčiausios gyvatvorės, jei ne tas čia vienur, 
čia kitur pasigirstąs barbenimas. Tačiau, suabejojus jų budrumu, 
tereikėdavo išvažiuoti į keliuką. Tai būdavo tas pats, kas pravažiuoti 
per rikiuotę įnirtingai pliekiančių geluonių, - pasiekus plentą, 
reikėdavo sustoti ir nuvalyti nuodais ištisai nutėkštą priekinį stiklą. 

Kartas nuo karto kuriam nors iš mūsų kildavo nauja mintis, 
kaip juos nubaidyti, pavyzdžiui, nupurkšti dirvą už tvoros stipriu 
arseno skiediniu. Bet visada trifidai atsitraukdavo tik laikinai. 

Per metus mes buvom išbandė visokiausių gudrybių, bet 
vieną ankstų rytą į mūsų kambarį įlėkė Siuzena ir pranešė, kad tie 

baidyklės įsiveržė ir apsupo namą. Kaip paprastai, ji anksti atsikėlė 
melžti karvių. Pro jos miegamojo langą jau buvo matyti švintant, bet 
kai ji nulipo žemyn, ten viskas skendėjo tamsoje. Ji suvokė, kad taip 
neturėtų būti, ir uždegė šviesą. Pamačiusi prie langų prigludusius 
žalius odinius lapus, iškart suprato, kas atsitiko. 

Pirštų galais perėjau per miegamąjį ir staigiai užtrenkiau 
langą. Iškart į stiklą iš apačios šleptelėjo geluonis. Mes pažvelgėm 
žemyn ir pamatėm dešimt ar dvylika eilių trifidų, sustojusių tankiai 
vienas prie kito aplink visą namą. Liepsnosvaidžius laikėm daržinėje. 
Eidamas jų pasiimti, nerizikavau. Storai apsirengęs, su pirštinėmis, 
su odiniu šalmu, vieliniu antveidžiu ir dar su apsauginiais akiniais 
po juo skyniausi kelią per trifidų minią, apsiginklavęs pačiu 
didžiausiu, kokį tik radau, virtuvės peiliu. Geluonys pliaukšėdami 
be paliovos talžė antveidžio tinklelį, jis visas sušlapo, ir smulkučiai 
nuodų pursleliai ėmė tikšti vidun. Akinius tarsi migla aptraukė, ir, 
pasiekęs daržinę, aš pirmiausiai nusiploviau nuo veido nuodus. 
Grįždamas atgal, ryžausi tik labai trumpam pažeme paleisti srovę iš 
vieno liepsnosvaidžio, nes bijojau padengti duris ar langų rėmus, bet 
ir to užteko,- trifidai sunerimo, sukruto ir nebekliudė man praeiti. 

Džozela ir Siuzena stovėjo greta manęs su gesintuvais, o aš, 
vis dar panašus į naro ir marsiečio hibridą, lenkiausi iš eilės per 
kiekvieną viršutinio aukšto palangę ir variau ugnį į apspitusią namus 
tų padarų minią. Netrukus daug jų buvo virtę pelenais, kiti ėmė 
trauktis. Siuzena, dabar jau kaip reikiant apsirengusi, su pirštinėmis 
ir šalmu, pasičiupo antrą liepsnosvaidį ir ėmėsi, jos manymu, skirto 
jai žygio - pribaigti juos, o aš leidausi ieškoti spragos, pro kurią jie 
sulindo. Radau nesunkiai. Palypėjęs ant kalvos, pamačiau vietą, pro 
kurią trifidai vis dar plaukė į mūsų valdas, krypuodami, plevėsuodami 
lapais. Sulindę pro spragą, jie pasklisdavo į šalis, bet visi traukė į 
namo pusę. Išgrūsti juos lauk nebuvo sunku. Ugnies čiurkšlė per 
priekinius - jie sustojo; dar po vieną čiurkšlę į šonus - ir jie pasuko 
atgal. Kai šliūkštelėjau per viršūnes ir pasukau kur pakliuvo, jie 
paskubėjo nešdintis, nuvydami atgal ir visus pavėlavusius. Už 
dvidešimties jardų ant žemės gulėjo tvoros dalis su dviem išverstais 
stulpais. Pastačiau ją ir, tam kartui šiaip taip sutvirtinęs, dar 
pavaišinau trifidus iš liepsnosvaidžio, kad bent kelias valandas būtų 
ramu. 

Džozela, Siuzena ir aš beveik visą dieną taisėm spragą. 

Praėjo dar dvi dienos, kol mudu su Siuzena apžiūrėjom visas kerteles 
ir padarėm galą paskutiniams įsibrovėliams. Per tą laiką patikrinom 
tvorą ir sutvirtinom visas abejotinas vietas. O po keturių mėnesių jie 
vėl įsiveržė../. 

Šį kartą ties spraga gulėjo daugybė suniokotų trifidų. Matyt, 
visa jų minia užgulusi spaudė tvorą, kol išvirto, ir tuos, kurie parkrito, 
kiti sutrypė. 

Reikėjo galvoti, kaip kitaip apsisaugoti. Tvora ir kitur 
nebuvo stipresnė, negu trifidų išverstoje vietoje. Todėl atrodė, kad 
geriausia juos galėtų sulaikyti elektros srovė. Suradau karišką 
generatorių, sumontuotą ant vilkiko, ir parsitempiau namo. Siuzenos 
padedamas, ėmiausi tiesti laidus. Dar nespėjom to darbo pabaigti, o 
tie bjaurybės vėl rado pro kur įsibrauti. 

Esu įsitikinęs, kad šis būdas būtų buvęs pats geriausias, jei 
būtume galėję leisti srovę visą laiką ar bent su nedidelėmis 
pertraukomis. Kliūtis buvo degalai. Benziną vertinom labiausiai iš 
visų savo atsargų. Kokio nors maisto visada galėsim prasimanyti 
užsiaugindami, bet kai nebebus iš kur imti benzino ir dizelinio kuro, 
tada jau galas viskam, ne tik kokiems nors patogumams. Nebegalėsim 
išvažiuoti, tuo pačiu ir nieko neparsigabensim. Tada tikrai prasidės 
primityvus gyvenimas. Taigi taupumo sumetimais srovę paleisdavom 
tik kelioms minutėms du tris kartus per dieną. Trifidai turėjo 
pasitraukti per kelis jardus ir nebelaikė užgulę tvoros. Be to, prie 
vidinės tvoros įtaisėme signalizaciją, kad iškart pajustume, vos tik 
trifidai įsiverš. 

Visa bėda, kad trifidai sugebėjo mokytis iš patyrimo. 
Pavyzdžiui, jie priprato, kad srovė leidžiama vakare ir iš ryto, ir 
trumpam. Pradėjom pastebėti, kad jie paprastai laikosi toliau nuo 
laido tuo metu, kai įjungiam generatorių, o kai tik jis sustoja, jie vėl 
prisiartina. Iš pradžių dar negalėjom pasakyti, ar variklio ūžesys jiems 
iš tikrųjų siejasi su srove laiduose, bet vėliau tuo beveik įsitikinom. 

Pradėjom leisti srovę įvairiu laiku, Bet Siuzena, kuri nuolat 
stebėjo savo amžinus priešus, netrukus ėmė tvirtinti, kad elektra 
sulaiko juos atokiau nuo tvoros vis trumpesnį ir trumpesnį laiką. Vis 
dėlto elektros laidai ir nuolatiniai mūsų antpuoliai į tankiausius 
trifidų sambūrius mus apsaugojo nuo jų įsibrovimo apie metus; tiesa, 
jie ir vėliau įsiverždavo, bet mes laiku apie tai sužinodavom, ir ta 
bėda pasidarė nebe tokia baisi. 

Saugūs savo sodyboje, mes toliau mokėmės ūkininkauti, ir 
gyvenimas pamažu ėmė tekėti lygia vaga. 

Vieną šeštųjų metų vasaros dieną mes sų Džozela 
nuvažiavom prie jūros. Važiavom pusiau vikšriniu visureigiu, kuriuo 
dabar visada naudojausi, nes keliai labai pablogėjo. Jai tai buvo 
šventė. Kažin kiek mėnesių ji nebuvo ištrūkusi už mūsų aptvaro. Ji 
tiesiog negalėdavo atsitraukti iš namų ir nuo vaikų ir išvažiuodavo 
tik retkarčiais, kai būdavo neišvengiama, bet štai atėjo laikas, kai 
mes jau galėjom be baimės viską palikti Siuzenos globai, ir, pakilę į 
kalvas bei perkopę viršūnes, pasijutom laisvi. Pasiekę paskutinį, 
piečiausią šlaitą, sustabdėm mašiną ir išlipom pasėdėti. 

Buvo nuostabiausia birželio diena, tik keli lengvi debesėliai 
baltavo giedrame žydrame danguke. Saulė švietė į pliažus ir jūrą 
lygiai taip pat ryškiai, kaip ir tais laikais, kada tuose pliažuose būdavo 
minios poilsiautojų, o jūra sėte nusėta valčių taškeliais. Kurį laiką 
žiūrėjom į visa tai tylėdami. Paskui Džozela tarė: 

- Ar tau dar vis kartais atrodo, Bili, kad jeigu užsimerktum, 
tai po kiek laiko atsimerkęs pamatytum viską vėl taip pat, kaip buvo? 
Man tai dar atrodo. J 

- O man dabar jau retai, - atsakiau. - Juk aš mačiau visko 
daug daugiau, negu tu. Bet kartais... 

- Žiūrėk, žuvėdros... visai tokios, kaip ir seniau. 

- Šiais metais paukščių jau žymiai daugiau, - pritariau aš. - 
Kaip gerai. 

Iš tolo miestukas atrodė toks pat, kaip ir seniau, nedidelių 
raudonais stogais namelių ir vasarnamių krūva, kur gyveno daugiausia 
pasiturintys pasitraukę iš tarnybos buržua, tačiau tas įspūdis buvo 
tik kelių minučių. Nors čerpių stogai dar raudonavo, sienų jau beveik 
nebuvo matyti. Tvarkingus sodelius buvo visai užgožusi nežabotai 
suvešėjusi žaluma, kurioje šen bei ten margavo rūpestingai augintų 
gėlių palikuonės. Iš tolo net keliai atrodė kaip žalio kilimo juostos. 
Privažiavę arčiau, pamatėm, kad švelnios žalumos įspūdis 
apgaulingas, - ten buvo prižėlę kietų, šiurkščių piktžolių. 

- Dar taip neseniai, - tarė susimąsčiusi Džozela, - žmonės 
dejavo, kad vasarnamiai gadina aplinką. Pasižiūrėk į juos dabar. 

- Aplinka keršija, iš tikrųjų , - tariau aš. - O tada atrodė, kad 
jai baigta. "Ir kas gi būt galėjęs pamanyti, kad senis turi šitiek kraujo?" 
- Man net baisu. Atrodo, viskas tarsi nuo grandinės nutrūko, 
džiūgauja, kad mums galas, kad kiekvienas dabar gali eiti savo keliu. 
O gal... Nejaugi mes apgaudinėjam save nuo tada, kai tai įvyko? Gal 
mums tikrai galas, Bili? 

Kelionėse, kai važinėdavau apsirūpinti maistu ir viskuo kitu, 
aš turėjau daugiau laiko pagalvoti apie tai, negu ji. 

- Jei būtum ne tokia, kokia esi, mieloji, galėčiau atsakyti 
tau herojiškai, na, su savotišku geranoriškumu, kuris dažnai 
palaikomas tikėjimu ir ryžtu. 

- Bet kai aš tokia, kokia esu? 

- Atsakysiu tau garbingai - ne visai dar mums galas. Kol 
gyveni, tol turi viltį. 

Mes kiek patylėjom, žvelgdami į plytintį priešais 
gamtovaizdį. | 

- Man atrodo, - ėmiau aiškinti plačiau, - įsidėmėk, tik atrodo, 
-kad mes turim labai nedaug šansų, taip nedaug, jog reiks ilgo ilgo 
laiko atgauti tokią padėtį, kokią turėjom. Jei nebūtų trifidų, sakyčiau, 
kad šansų gana daug, bet ir tai reikėtų nemažai laiko. Viską dabar 
lemia trifidai. Nė vienai kylančiai civilizacijai neteko kovoti su kuo 
nors panašaus. Ar jie atims planetą iš mūsų, ar mes įstengsim 
sustabdyti juos? 

Svarbiausia problema - rasti kokį paprastą būdą su jais 
susidoroti. Kol kas mums sekasi ne taip blogai, dar sugebam juos 
atremti. Bet mūsų anūkai - ką jie darys? Nejaugi jiems reiks praleisti 
visą gyvenimą savo rezervacijose, nepabaigiamu triūsu ginant jas nuo 
trifidų? Esu įsitikinęs, kad yra koks paprastas būdas su jais susidoroti. 
Visa bėda, kad paprasti būdai atrandami per sudėtingus tyrinėjimus. 
O mes neturim tam resursų. 

- Bet mes juk turim viso pasaulio resursus, reikia tik pasiimti, 
-įsiterpė Džozela. | 

- Materialinius - taip, bet ne protinius. Mums reikia grupės 
mokslininkų, ekspertų, kurie ieškotų būdų, kaip atsikratyti trifidų 
galutinai. Ir jie rastų, esu dėl to tikras. Pavyzdžiui, vien trifidus 
veikiantį herbicidą. Arba hormonus, sukeliančius trifidams biologinį 
neatsparumą -trifidams, ir niekam daugiau... Tai būtų neįmanoma, 
jeigu to uždavinio imtųsi pakankamai protų... 

- Kodėl pats nebandai? - paklausė ji. 

- Per daug priežasčių. Pirma - netinku tam. Aš labai 
vidutiniškas biochemikas, be to, esu vienas. Reikia laboratorijos, 
prietaisų. Maža to, reikia laiko, o iš kur jo imti, kai tiek daug turiu 
visokių darbų? Bet jeigu ir sugebėčiau ką išrasti, sintetinius hormonus 
reiktų gaminti dideliais kiekiais. Reiktų fabriko. Bet pirmiausia 
reikalinga tyrinėtojų grupė. 

- Žmones galima išmokyti. 

- Taip, kai jų tiek, kad dalį galima atleisti nuo darbo, skirto 
maisto gaminimui. Aš pririnkau daugybę biochemijos knygų, 
tikėdamasis, kad gal ateis laikas, kai kas nors jomis pasinaudos. Aš 
išmokysiu Deividą visko, ką pats žinau, o jis perduos tas žinias toliau. 
Bet jeigu šiam darbui neliks laiko, tai nieko gero ateityje nematau - 
žmogus taip ir neišeis iš rezervacijų. 

Džozela susiraukė, stebėdama keturis trifidus, kėblinančius 
per lauką pro mus. 

- Seniau būdavo sakoma, kad vieninteliai rimti žmogaus 
varžovai yra vabzdžiai. Man atrodo, kad trifidai turi bendrumo su 
kai kuriomis vabzdžių rūšimis. O, žinau, biologiškai - jie augalai. 
Bet turiu omenyje tai, kad jie nesirūpina atskirais individais, o atskiri 
individai nesirūpina savimi. Kiekvienas lyg turi šiokį tokį protą, 0 
kai jie susiburia į krūvą, tas ypač išryškėja. Jie veikia kartu, siekdami 
to paties tikslo - taip pat, kaip bitės ar skruzdės, nors galima drąsiai 
sakyti, kad nė vienas nežino to tikslo ar plano, kurį padeda 
įgyvendinti. Tai labai keista, šiaip ar taip, mums gal net nesuprantama. 
Jie taip skiriasi nuo mūsų. Man regis, šiuo atveju griūva visos mūsų 
teorijos apie paveldimas savybes. Gal bitė arba trifidas turi kokį 
visuomeninės organizacijos geną? Gal skruzdė turi architektūros 
geną? Ir jeigu taip, tai kodėl mes per tiek amžių neįgijome kalbos 
arba maisto gaminimo geno? Šiaip ar taip, trifidai tikrai turi kažką 
panašaus. Galbūt nė vienas, paimtas atskirai, nežino, kodėl jis 
nuolatos trinasi apie mūsų tvorą, bet visi kartu žino, kad jų tikslas - 
pasiekti mus ir kad anksčiau ar vėliau pasieks. Teisybė, dar gali daug 
kas atsitikti ir to nebūti, - pasakiau. - Aš nenorėjau, kad tu visą laiką 
jaustumeisi dėl to prislėgta. : 

- Aš ir nesijaučiu prislėgta... nebent kartais, kai būnu 
pavargusi. Paprastai turiu tiek darbo, kad nėra kada rūpintis dėl to, 
kas gali atsitikti po daugelio metų. Ne, paprastai aš tik šiek tiek 

nuliūstu - apima tokia švelni melancholija, kuri buvo taip vertinama 
aštuonioliktame amžiuje. Aš pasidarau sentimentali, kai tu paleidi 
patefoną, - tiesiog baisu pagalvoti, kad didžiulis orkestras, kurio jau 
seniai nebėra, dar groja saujelei žmonių, gyvenančių apgultyje ir 
pamažu primityvėjančių. Muzika sugrąžina mane į praeitį, ir pasidaro 
liūdna, kai pagalvoju, kad netekom tiek daug dalykų ir kad jie niekad 
nebesugrįš, nesvarbu, ką dabar bedarytumėm. Ar tau taip nebūna? 

- Aha, - prisipažinau. - Bet man vis lengviau darosi susitaikyti 
su dabartimi. Ko gero, jei man pasiūlytų kaip pasakoje išpildyti norus, 
aš panorėčiau, kad senasis pasaulis grįžtų, bet su sąlyga. Supranti, 
nežiūrint visko, aš dabar daug laimingesnis, negu kada nors anksčiau. 
"Tu tai žinai, ar ne, Džoze? 

Ji uždėjo ranką man ant rankos. 

- Aš irgi taip jaučiuos. Ir mane liūdina ne tiek tai, ko mes 
netekom, kiek tai, jog to viso niekad nepatirs mūsų vaikai. 

- Bus sunku įkvėpti jiems viltis ir siekimus, - pripažinau aš. - 
Mes negalim susilaikyti nesižvalgę į praeitį. Bet jiems nevalia visą 
laiką žiūrėti atgal. Galvojimas apie pradingusį aukso amžių ir 
protėvius, kurie buvę burtininkai, būtų jiems tikras prakeikimas. 
Ištisos tautos yra turėjusios tokį nepilnavertiškumo kompleksą, kilusį 
besiilgint šlovingosios praeities. Bet kaip užkirsti tam kelią? 

- Jei dabar būčiau vaikas, - tarė ji susimąsčiusi, - manau, 
kad norėčiau sužinoti to viso priežastį. Jei man nepasakytų..: tai yra, 
jei leistų manyti, kad gimiau pasaulyje, kuris buvo beprasmiškai 
sunaikintas, gyvenimas man taip pat imtų atrodyti visai beprasmiškas. 
Kebliausia čia tai, kad, atrodo, taip iš tikrųjų ir buvo... 

Ji patylėjo susimąsčiusi, paskui pridūrė: 

- Kaip tu manai, ar negalėtume... ar nebūtume teisūs, jei 
sukurtume mitą jiems padėti? Pasaką apie pasaulį, kuris buvo 
nuostabiai išmintingas, bet toks sugedęs, kad reikėjo jį sunaikinti... 
ar kad jis pats netyčia susinaikino? Kad vėl atsitiko kažkas panašu į 
pasaulinį tvaną? Tada jie nesijaustų menkesni, jiems kiltų noras kurti 
gyvenimą iš naujo, ir jau geresnį gyvenimą. 

- Taip, - atsakiau aš galvodamas. - Taip. Dažnai geriausia 
sakyti vaikams tiesą. Jiems tada lengviau ateityje... tiktai kam meluoti, 
kad tai mitas? 

Džozela nenorėjo su manim sutikti. 

- Ką tu turi omeny? Trifidai buvo... na, jie buvo kažkieno 

pikta užmačia ar klaida, nesiginčiju. Bet visa kita? 

- Nemanau, kad ką nors galėtume kaltinti dėl trifidų. Iš jų 
gaunami aliejai buvo tomis aplinkybėmis labai vertingi. Niekas niekad 
negali numatyti, kur nuves ir didžiausias atradimas - nesvarbu, ar 
nauju principu veikiantis mechanizmas, ar trifidas, juoba kad iš 
pradžių mes su jais puikiausiai susitvarkydavom. Kol aplinkybės buvo 
jiems nepalankios, gaudavom iš jų nemaža naudos. 

- Taip, bet juk aplinkybės pasikeitė ne dėl mūsų kaltės. Tai 
buvo nelyginant uraganas ar žemės drebėjimas, na, ką draudimo 
kompanija priskirtų stichinei nelaimei. O gal tai buvo pasaulio 
pabaiga. Juk tos kometos mes tikrai nepaleidom. 

- Manai, kad ne, Džozela? Tvirtai tuo tiki? 

Ji atsisukusi pažiūrėjo į mane. 

- Ką čia sakai, Bili? Kaip mes ją būtume galėję paleisti? 

- Aš sakau štai ką, mieloji, - ar tai iš tikrųjų buvo kometa? 
Matai, žmonėse nuo seno giliai įsišaknijęs prietaringas 
nepasitikėjimas kometomis. Aš žinau, mes - gana pažangūs žmonės, 
todėl nesiklaupėm gatvėse ir nesimeldėm jai, bet vis tiek kometos 
pasirodymas visada susijęs su šimtmečiais grįsta fobija. Kometos 
visada buvo laikomos dangaus rūstybės simboliais ir pranašingais 
ženklais, perspėjančiais, kad artinasi galas, - tai minima daugelyje 
legendų ir pranašysčių. Taigi, kai pasirodo stulbinantis dangaus 
reiškinys, kuo daugiau jį galima palaikyti, jei ne kometa? Norint tai 
paneigti, reikia laiko, o šiuo atveju laiko nebuvo. Ir kai po to seka 
visuotinė nelaimė, ji tik patvirtina kometos išpranašavimą. 

Džozela įdėmiai žiūrėjo į mane. 

- Bili, ar tu bandai man įrodyti, kad tai buvo ne kometa? 

- Taigi, - patvirtinau. 

- Bet... aš nesuprantu. Tai... kas gi daugiau ten galėjo būti? 

Aš atidariau cigarečių dėžutę ir uždegiau po vieną Džozelai 
ir sau. 

- Ar prisimeni, ką Maiklas Bidlis tada sakė apie virvę virš 
bedugnės, kuria mes ėjom daugelį metų? 

- Taip, bet... 

- Na, aš manau, kad tai, kas įvyko, ir buvo tas slystelėjimas, 
ir nedaugeliui pasisekė išvengti mirties, krentant į bedugnę. 

Traukiau cigaretę, žvelgdamas į jūrą ir beribį mėlyną dangų 
virš jos. 

- Ten, viršuje, - kalbėjau aš toliau, - buvo, o gal ir dabar 
tebėra nežinia kiek paleistų į erdvę ir besisukančių aplink Žemę 
palydovų su naikinimo priemonėmis. Daugybė snaudžiančių pabaisų, 
kurios sukasi aplink, laukdamos, kol kas nors jas pažadins. Kas tuose 
palydovuose? Tu nežinai, ir aš nežinau. Tai greičiausia paslaptis. Tai, 
ką nugirsdavom, buvo tik spėlionės - branduoliniai užtaisai, 
radioaktyvios dulkės, bakterijos, virusai... O gal vienas iš jų buvo 
skirtas skleisti spinduliavimą, kurio nepakeltų mūsų akys, kuris 
sunaikintų arba bent sužalotų mūsų regėjimo nervus? 

Džozela sugriebė man už rankos. 

- O ne, Bili! Ne, to negalėjo... Tai būtų šėtoniška. O, aš 
negaliu tuo patikėti. O ne, Bili! 

- Mieloji mano, tie visi dalykai erdvėje yra šėtoniški... Ir 
štai, sakykim įvyko klaida, o gal nelaimingas atsitiktinumas - gal tikrai 
koks palydovas susidūrė su kometos skelveldrų debesiu, tegu bus 
taip... ir vienas iš tų įtaisų sprogo... 

Pradedama kalbėti apie kometas. Būtų buvę nediplomatiška 
tai paneigti, be to, ir laiko buvo taip mažai. 

Tokie įtaisai, aišku, buvo sukonstruoti taip, kad paleisti arti 
žemės, veiktų tiksliai apskaičiuotame rajone. Bet išlėkę į kosmosą 
ar į atmosferą... na, vienokiu ar kitokiu būdu jie apšvitino žmones 
visame pasaulyje... 

Kaip iš tikrųjų atsitiko, galima tik spėlioti. Bet dėl vieno 
dalyko esu tikras: vienaip ar kitaip mes patys sau užsitraukėm tokį 
likimą. Ir dar ta epidemija - juk žinai, tai nebuvo šiltinė... 

Sunku patikėti tokiu sutapimu, kad iš daugelio tūkstančių 
metų pražūtinga kometa pasirinktų kaip tik tokį laiką, kai mums ką 
tik pavyko sukurti naują ginklą - Žemės palydovus. Kaip tu sakai? Ir 
aš manau, kad turint omenyje tai, kas mūsų laukė, mes pasilaikėm 
virš bedugnės gana ilgai, bet koja anksčiau ar vėliau turėjo paslysti. 

- Na, kai viską taip aiškini... - samurmėjo Džozela. Ji nutilo 
ir tik negreit tarė: - Turbūt taip galvojant, turėtų atrodyti daug baisiau, 
negu tikint, kad gamta smogė mums aklai. Bet man neatrodo baisiau. 
Viskas net atrodo nebe taip beviltiška, bent jau suprantama. Jei taip 
iš tikrųjų buvo, tada galima padaryti, kad daugiau to neįvyktų, kad 
mūsų proanūkiai išvengtų dar ir tokios klaidos. O tų klaidų, - o dieve! 
- kiek jų buvo daug. Bet mes galim juos įspėti. 

- Hm... na... - tariau aš. - Beje, kai jie nugalės trifidus ir 

išsikapstys iš šitos košės, galės laisvai daryti savas, naujas klaidas. 

- Vargšiukai, - tarė ji, lyg žvelgdama į nesibaigiančias pro- 
pro-proanūkių eiles, - nedaug ką tegalim jiems pasiūlyti, ar ne? 

- Žmonės sako: "Kaip pasiklosi, taip išsimiegosi". 

- Šitai, mano brangusis Bili, su labai nedidelėmis išimtimis 
tėra... na, nenoriu negražiai kalbėti. Prisimenu, tą patarlę nuolat 
kartodavo mano dėdė Tedis, kol kažkas numetė bombą, kuri nutraukė 
jam abi kojas. Tada jo nuomonė pasikeitė. O aš nieko gero nesu 
padariusi, bet dabar gyvenu. - Ji numetė nuorūką. - Bili, kuo mes 
nusipelnėm, kad mūsų nepalietė toji nelaimė? Nuolat, kai tik nebūnų 
apimta nuovargio, taigi ir egoizmo, galvoju, kokie mes iš tiesų 
laimingi, ir noriu kažkam už tai padėkoti, Bet tada man pradeda 
atrodyti, kad jei būtų kam dėkoti, būčiau buvusi pasirinkta ne aš, o 
daug vertesnis žmogus. Paprastą moterį tas tiesiog išmuša iš vėžių. 

- O man atrodo, - tariau, - kad jeigu kas sėdėtų už pasaulio 
vairo, labai daugelio dalykų istorijoje nebūtų buvę iš viso. Bet dėl to 
neverta kvaršinti sau galvos. Mums pasisekė, mieloji. Jei rytoj kas 
nors pasikeis, ką gi, tegu. Kad ir kas atsitiktų, niekas iš mūsų neatims 
to laiko, kurį pragyvenom kartu. Mano daliai teko daugiau laimės, 
negu esu nusipelnęs, ir daugiau, negu kiti vyrai patiria per visą 
gyvenimą. 

Mes dar ilgokai pasėdėjom, žiūrėdami į plyną jūrą, paskui 
nuvažiavom į nedidelį miestuką. 

Susiradę daugumą daiktų, įtrauktų į mūsų sąrašą, grįžom į 
pliažą ir susiruošėm pikniką saulės atokaitoj. Už mūsų plytėjo gerokas 
plotas žvirgždo, per kurį joks trifidas nebūtų galėjęs prisiartinti 
neišgirstas. 

- Kol galim, reiktų dažniau išsiruošti į tokias keliones, - tarė 
Džozėla, - Siuzena paūgėjo, ir aš darausi laisvesnė. 

- Tu nusipelnei poilsio daugiau, negu kas kitas, - sutikau aš. 

Pasakiau tai, galvodamas, kaip būtų gerai, jei mes kartu 
nuvažiuotume pasakyti paskutį "sudie" pažįstamoms vietoms ir 
daiktams, kol tai dar įmanoma. dabar grėsmė tapti belaisviais vis 
didėjo. Norint patekti į šiaurę nuo Širningo, jau reikėdavo daryti 
daugelio mylių lankstą, apvažiuojant slėnį, virtusį pelke. Visi keliai 
sparčiai prastėjo, graužiami lietaus bei srautų, ardomi augalų šaknų. 
Artėjo metas, kai bus nebeįmanoma parsigabenti namo cisternos su 
degalais. Vieną dieną tokia cisterna įstrigs kur nors kelyje ir užtvers 

jį visam laikui. Pusiau vikšriniu visureigiu dar bus galima važinėti 
sausesnėmis vietomis, bet pamažu darysis vis sunkiau rasti kelią ir 
jam. 

„-Ir dar mums reikia paskutinį kartą deramai paūžti, - tariau 
aš. - Tu vėl pasipuoši, ir mes nuvažiuosim į... 

- Šš! - nutraukė mane Džozela, pakeldama pirštą ir 
įsiklausydama. 

Aš sulaikiau kvapą ir ėmiau klausytis. Ore greičiau pajutome, 
negu išgirdome kažkokį garsą. Jis buvo vos girdimas, bet pamažu 
stiprėjo. 

- Tai... tai lėktuvas! - sušuko Džozela. 

Mes žiūrėjom į vakarus, prisidengę akis delnais nuo saulės. 
Ūžesys vis dar buvo ne garsesnis už uodo zyzimą. Jis artėjo taip lėtai, 
 kadten negalėjo būti niekas kitas, tik malūnsparnis: bet koks lėktuvas 
jau seniai būtų virš mūsų praskridęs ir dingęs. 

Džozela pamatė jį greičiau už mane. Mažą taškelį, artėjantį 
į mus virš jūros palei kranto liniją. Mes pašokom ir ėmėm mojuoti. 
Taškeliui didėjant, mes mojavom vis smarkiau ir, nors tai nebuvo 
labai protinga, šaukėm iš visų jėgų. Jei pilotas būtų ir toliau skridęs 
tiesiai, tikrai būtų mus pamatęs atviram pliaže, tačiau, nepriskridęs 
iki mūsų keleto mylių, jis staigiai pasuko šiaurės, į sausumą. Mes ir 
dabar pašėlusiai mojavom, vildamiesi, kad jis gal dar mus pastebės. 
Tačiau malūnsparnis skrido kaip skridęs, nė nekryptelėjo šonan, 
variklio gaudesys nė kiek nepasikeitė. Lėtai ir ramiai jis nuburzgė 
link kalvų. 

Mes nuleidom rankas ir pažvelgėm vienas į kitą. 

- Jeigu jis atskrido vieną kartą, gali atskristi ir kitą, - atkakliai, 
bet nelabai įtikinamai tarė Džozela. 

Tačiau, malūnsparnį pamačius, mūsų nuotaika pasikeitė. 
Praėjo rezignacija, kuriai su tokiu nuolankumu buvom pasidavę. 
Sakydavom sau, kad turi būti ir kitų grupių, bet jų padėtis greičiausiai 
nė kiek ne geresnė už mūsų, net prastesnė. Bet kai mums prieš akis 
išniro malūnsparnis, nelyginant praeities vaizdas ir garsas, jis sukėlė 
ne vien prisiminimus: jis bylojo, kad kažkas kažkur verčiasi geriau, 
negu mes, - ar tik nesužadino jis mums pavydo? Be to, pajutome, 
kad, nors ir labai esam laimingi, mūsų prigimtys ilgisi žmonių. 

Praskridęs malūnsparnis sudrumstė mums ramybę ir išblaškė 
įprasta vaga plaukiančias mintis. Lyg susitarę pradėjom rinktis 

daiktus, giliai susimąstę nuėjom prie visureigio ir leidomės namo. 


16 
KONTAKTAS 


Kai buvom atvažiavę gal pusę kelio iki Širningo, Džozela 
pamatė dūmus. Iš pirmo žvilgsnio buvo galima juos palaikyti debesiu, 
bet, kildami į kalvą, pamatėme pilką stulpą, kuris viršujJbuvo išsklidęs 
į visas puses. Džozela tylomis parodė jį ir pažvelgė į mane. Per tuos 
visus metus jau buvom matę kelis gaisrus, savaime kilusius ankstyvą 
rudenį. Abu iškart supratom, kad dega kažkur visai netoli Širningo. 

Paleidau visureigį didesniu greičiu, negu kada nors buvau 
drįsęs, važiuodamas tokiu prastu keliu. Mus mėtė ir kratė, tačiau 
atrodė, kad mašina vol šliaužia. Džozela tylėjo, kietai sučiaupusi 
lūpas, akis įbedusi į dūmus. Žinojau, ieško kokių nors ženklų, kad 
dega kur nors arčiau ar toliau, tik ne pačiame Širninge. Tačiau artėjant 
abejonių beveik nebeliko. Paskutinį keliuko galą visureigis pralėkė 
net staugdamas, o mes - nebekreipdami jokio dėmesio į trifidų 
geluonių krušą. Už posūkio pamatėm, kad dega ne pats namas, o 
malkų rietuvė. 

Išgirdusi signalą, išbėgo Siuzena ir patraukė virvę, kuria iš 
tolo galėjai saugiau atidaryti vartus. Ji kažką šaukė, bet nieko 
negirdėjom per mašinos džeržgesį. Laisvąja ranka Siuzena rodė ne į 
degančias malkas, bet į namo pusę. Tik įvažiavę toliau į kiemą, 
supratom, kas atsitiko. Pačiame vejos viduryje stovėjo dailiai 
nutupdytas malūnsparnis. 

Vos spėjom išlipti iš visureigio, iš namo išėjo vyriškis odine 
striuke ir bridžais. Jis buvo aukštas, šviesiaplaukis, įdegęs. Man iškart 
pasirodė, kad jau esu jį kažkur matęs. Jis pamojavo mums, linksmai 
šypsodamasis. | 

- Tai būsit Bilis Meisenas, - tarė jis, kai mes nuskubėjom 
prie jo. -Aš Simpsonas, Aivenas Simpsonas. 

- Prisimenu, - tarė Džozela. - Tą vakarą jūs atskraidinot 
malūnsparnį į universitetą. 

- Iš tikrųjų tai aš. Kaip jūs ir prisimenat? Bet tuoj įsitikinsit, 
kad ne jūs viena turit tokią puikią atmintį: jūs Džozela Pleiton, 
sukūrusi... 

- Jūs klystat, - tvirtai nutraukė jį Džozela. - Aš esu Džozela 


191 


Meisen, sukūrusi "Deividą Meiseną". 

- O taip. Aš ką tik mačiau patį originalą, ir jis sukurtas, 
jeigu taip galima išsireikšti, su pagirtinu meistriškumu. 

- Palaukit, - įsiterpiau aš. - Šitas gaisras?.. 

- Pavojaus nėra. Vėjas neša liepsną nuo namo. Tik gerokai 
malkų būsit netekę. 

- Kas čia atsitiko? 

- Tai Siuzena. Ji jokiu būdu nenorėjo, kad aš praskrisčiau 
pro šalį. Išgirdusi malūnsparnį, griebė liepsnosvaidį ir skubiai išlėkė 
duoti signalo. Čia pat stovėjo malkų rietuvė - na, tokio laužo 
neįmanoma nepastebėti. 

Mes suėjom į vidų, kur laukė visi kiti. 

- Beje, - tarė man Simpsonas. - Maiklas prašė, kad pirmiausia 
už jį atsiprašyčiau. 

- Atsiprašytumėt? - paklausiau nustebęs. 

- Jūs vienintelis supratot, kokie trifidai pavojingi, o jis jumis 
nepatikėjo. - 

- Bet... išeina, kad jūs žinojot mane čia rasiąs? 

- Prieš kelias dienas mes apytikriai sužinojom jūsų gyvenamą 
vietą iš vieno vyruko, kurį visi prisimename, iš Koukerio. 

- Vadinasi, Koukeris taip pat išnešė sveiką kailį, - tariau aš. 
- Kai pamačiau lavonine virtusį Tinšemą, pamaniau, kad jį pasigriebė 
ta epidemija. 

Vėliau, kai pavakarieniavom ir pastatėm ant stalo savo 
geriausio konjako, Aivenas papasakojo, kaip susiklostė Maiklo Bidlio 
grupės likimas. 

Palikę Tinšemą mis Diuran malonei ir-principams, Bidlio 
žmonės išvyko visai ne į Biminsterį ar jo apylinkes. Jie patraukė 
šiaurės rytų pusėn, į Oksfordšyrą. Mis Diuran, pasirodo, buvo 
nukreipusi mus tyčia ne ten, nes Biminsterio nebuvo nė paminėjusi. 

Ten jie surado dvarą, kuris iš pradžių atrodė tinkamas visais 
atžvilgiais, ir, be abejo, būtų jame įsitvirtinę taip, kaip mes Širninge, 
bet vis didėjo trifidų grėsmė ir išaiškėjo vietovės trūkumai. Po metų 
nebegalima. Į tą dvarą jau buvo įdėta daug darbo, bet, antrai vasarai 
baigiantis, visi sutarė, kad gana čia begaišti. Norėdami sukurti 
bendruomenę, privalo žvelgti dešimtmečius į priekį. Taip pat reikėjo 
prisiminti, kad kuo ilgiau dels, tuo persikelti bus sunkiau. Jiems 

reikėjo vietos, kur būtų galima plėstis ir stiprėti, kur nuo trifidų 
saugotų gamtinės kliūtys, taip, kad kartą juos išnaikinus, daugiau 
neprisiveistų. Oksfordšyre daug pastangų tekdavo eikvoti tvoroms 
statyti ir prižiūrėti. Daugėjant bendruomenėje žmonių, būtų reikėję 
praplėsti aptvertą plotą, prailginti tvoras. Buvo aišku, kad geriausia 
gamtinė kliūtis trifidams būtų vanduo. Jie aptarė gyvenimo sąlygas 
įvairiose salose. Klimato sumetimais buvo pasirinkta Vaito sala, nors 
ir nuogąstauta, kad bus sunku išnaikinti trifidus tokiame dideliame 
plote. Ir štai, atėjus kovui, jie viską susikrovė ir iškeliavo. 

“ -Kai mes ten nusigavom, - pasakojo Aivenas, - trifidų atrodė 
net daugiau, negu senoje vietoje. Dar kaip reikiant nebuvom įsikūrę 
dideliame dvare netoli Godšilo, o jie jau tūkstančiais ėmė plūsti ir 
supti sienas. Leidom rinktis porą savaičių, tada išėjom prieš juos su 
liepsnosvaidžiais. 

Kai tą partiją sudorojom, leidom susirinkti naujiems, 
sutriuškinom ir juos - ir taip toliau. Degalų galėjom netaupyti, nes 
žinojom, kad, išnaikinus trifidus, nebereiks ir liepsnosvaidžių. Vieną 
kartą jie turėjo pasibaigti, ir kuo daugiau jų ateidavo pas mus, tuo 
labiau mums patiko. 

Po kokių dešimt kartų ėmė rodytis rezultatai. Bet sienas 
apsupo ištisos krūvos apdegusiu stiebų, kol jie ėmė mūsų šiek tiek 
vengti. Jų ten būta velniškai daug, žymiai daugiau, negu manėm rasią. 

- Saloje juk buvo koks pustuzinis daigynų, auginančių 
aukščiausios kokybės žaliavą, nekalbant apie tuos trifidus, kurie buvo 
laikomi parkuose ir privačiuose soduose, - tariau aš. 

- Taigi. Bet, pamačius tokią daugybę, buvo galima pagalvoti, 
kad daigynų šimtai. Seniau paklaustas, būčiau atsakęs, kad trifidų 
visoje mūsų šalyje tik kokie keli tūkstančiai, o jų, ko gero, būta šimtai 
tūkstančių. 

- Taip ir buvo, - tariau. - Jie augo bet kur ir duodavo didelį 
pelną. Kol buvo uždaryti fermų ir daigynų aptvaruose, jų neatrodė 
tiek daug. Ir vis dėlto, turint omenyje, kiek jų prisirinkę čia, reikia 
manyti, kad liko dideli plotai, kur jų nė vieno nepamatysi. 

- Taip, - sutiko jis. - Bet tik apsigyvenk ten, ir po kelių dienų 
jie vėl pradės rinktis. Tai gerai matyti iš viršaus. Ir be Siuzenos laužo 
būčiau supratęs, kad čia gyvenama žmonių. Tokias vietas trifidai 
apjuosia nelyginant tamsi juosta... 

Taigi po kick laiko mums vis dėlto pavyko praretinti minias, 

- supančias mūsų sienas. Gal jiems paaiškėjo, kad ten būti pavojinga, 
o gal nebuvo labai malonu trypti savo suanglėjusių giminaičių 
liekanas, ir žinoma, jų sumažėjo. Tada mes patys eidavom jų medžioti, 
nebelaukdami, kol jie susirinks. Ištisus mėnesius tai buvo mūsų 
svarbiausias užsiėmimas. Mes apžiūrėjom kiekvieną žemės colį saloje 
- bent taip mums atrodė. Kai baigėm, manėm, kad jau atsiskaityta 
su visais - ir dideliais, ir mažais. Bet vis tiek kitais metais vėl atsirado 
keletas, buvo jų dar kitais metais. Dabar kiekvieną pavasarį kuo 
atidžiausiai apžiūrim, ar nėra sudygusių iš vėjo atneštų sėklų, ir iškart 
sunaikinam. 

Kartu mes organizavomės. Iš pradžių mūsų buvo 
penkiasdešimt šešiasdešimt. Aš skraidydavau malūnsparniu ir, 
aptikęs kokią nors grupę, nutūpdavau ir pakviesdavau prisijungti. 
Kai kurie sutikdavo, bet stebėtinai daug likdavo visai abejingi: kartą 
ištrūkę iš valdžios saitų, jie, nežiūrėdami jokių sunkumų, daugiau 
nebenorėjo, kad juos kas valdytų. Pietiniame Velse yra keletas grupių, 
kurios susikūrė kažką panašaus į gentines bendruomenes ir kratosi 
bet kokios organizacijos, išskyrus tą minimumą, kurį įsivedė patys. 
Panašių grupių yra ir kituose kasyklų rajonuose. Joms paprastai 
vadovauja šachtininkai, kurie tada dirbo po žeme ir nematė žaliųjų 
žvaigždžių, tik nežinia kaip išsigavo iš tų šachtų. 

Kai kurie tiek nusistatę prieš bet kokį kišimąsi į jų gyvenimą, 
kad šaudė į malūnsparnį, - tokia grupė yra Braitone. 

- Žinau, - tariau aš. - Mane jie sutiko lygiai taip pat. 

- Neseniai aptikau daugiau tokių. Viena yra Meidstone, kita 
Gilforde, yra ir dar kitur. Kaip tik per jas mes iki šiol ir neaptikom 
jūsų slėptuvės. Prie šio rajono pavojinga prisiartinti. Nežinau, ką jie 
jau mano, - tikriausiai turi prisikrovę visokiausių gėrybių ir dreba, 
kad kas kitas jų nepasigvieštų. Šiaip ar taip, rizikuoti nėra prasmės, 
tegu tūno savo kiaute. 

Vis dėlto prie mūsų prisidėjo daugelis. Po metų mūsų jau 
buvo apie trys šimtai, tik, žinoma, ne visi regintys. 

Koukerį su žmonėmis aptikau tik prieš kokį mėnesį. Beje, 
pirmiausia jis paklausė, ar jūskartais ne pas mus. Jiems buvo riesta, 
ypač iš pradžių. 

Kai jis grįžo į Tinšemą, po kelių dienų iš Londono atvažiavo 
dvi moterys, jau užsikrėtusios liga. Pastebėjęs pirmuosius simptomus, 
Koukeris jas izoliavo, bet buvo per vėlu. Jis nusprendė tuoj pat iš 

ten išvažiuoti. Mis Diuran nė nemanė pajudėti iš vietos. Ji pasiliko 
prižiūrėti ligonių ir pažadėjo pasivyti juos vėlaiu, jei bus į įmanoma. 
Niekas jos daugiau nematė. 

Infekciją jie išsivežė kartu. Teko dar tris sykius paskubom 
kraustytis, kol pavyko jos visai atsikratyti. Taip jie nusidavė toli į 
vakarus, į Devonšyrą, ir kurį laiką ten viskas klostėsi sėkmingai. Bet 
paskui ėmė spausti tos pačios bėdos, kaip jus ir mus. Koukeris ten 
išsilaikė beveik trejus metus ir tada pradėjo galvoti panašiai kaip 
mes. Tik jis pasirinko ne salą, o nusprendė atsitverti gabalą 
Kornvalyje tarp upės ir jūros. Nuvažiavę ten, pirmuosius mėnesius 
dirbo, statydami užtvarą, pakui ėmėsi naikinti trifidus savo 
teritorijoje, kaip mes saloje. Vietovė jiems teko nelabai dėkinga, ir 
visiškai atsikratyti trifidų nepavyko. Užtvara nusisekė kaip reikiant, 
bet vis tiek nebuvo tokia patikima, kaip jūra, todėl daug jėgų teko 
skirti apsaugai. | 

Koukeris mano, kad jiems būtų kiek palengvėję, kai vaikai 
būtų užaugę ir pradėję dirbti, bet vis tiek būtų visą laiką tik šiaip 
taip vertęsi. Kai juos radau, jie apsisprendė be ilgų dvejonių. Tuoj 
pat ėmėsi krautis savo valtis ir po poros savaičių jau buvo saloje. 
Sužinojęs, kad jūsų su mumis nėra, Koukeris nusprendė, kad jūs 
greičiausiai įsikūrę kur nors čia. 

- Galit pasakyti jam, kad už tai atleidžiam visas jo kaltes, - 
tarė Džozela. 

- Jis bus mums labai naudingas, - tarė Aivenas. - Ir iš to, ką 
jis mums papasakojo, atrodo, kad ir jūs būsit, - pridūrė jis, žiūrėdamas 
į mane. -Juk jūs biochemikas? 

- Biologas, - atsakiau aš, - šiek tiek išmanau apie biochemiją. 

- Na, tai jau subtilybės. Matot, Maiklas mėgina imtis 
tyrinėjimų, kurie padėtų rasti būdą sudoroti trifidus moksliškai. Tokį 
būdą reikia būtinai rasti, jei norim ko nors pasiekti. Kol kas visa 
bėda, kad tuo užsiima žmonės, beveik spėję užmiršti iš biologijos 
net tai, ko mokėsi mokykloje. Kaip manot, ar jums nepasidaryti 
profesorium? Darbas tikrai reikalingas. 

 - Nežinau kito, kuris būtų reikalingesnis, - atsakiau jam. 

- Ar tai reiškia, kad jūs kviečiat prisiglausti savo saloje visus? 
- paklausė Denis. 

- Bent jau atsilankyti ir pažiūrėti, kaip vieni kitiems patiksim, 
- atsakė Aivenas. - Bilis ir Džozela, tur būt, prisimena bendrus 

principus, tą vakarą išdėstytus universitete. Jie nepasikeitė. Mes 
neatstatom seno - mes norim sukurti viską naujai ir geriau. Kai kam 
tai nepatinka. Tokie mums nereikalingi. Mes visai nesuinteresuoti 
turėti opoziciją, kurį mėgintų įtvirtinti daugelį senų netikusių dalykų. 
Mums geriau, kad žmonės, kurie to nori, gyventų kur kitur. 
- "Kitur" tokiomis aplinkybėmis atrodo ne kažin koks 
malonumas, - tarė Denis. 
- O, aš nesakau, kad mes išmetam juos lauk suėsti trifidams. 
„ Bet tokių žmonių buvo nemažai, ir reikėjo surasti jiems vietą gyventi 
atskirai, todėl va viena grupė nusikėlė į Čenelo salas ir ėmėsi jas 
valyti, kaip mes išvalėm Vaito salą. Jų ten dabar apie šimtą. Ir jiems 
einasi taip pat visai neblogai. 

Dabar pas mus priimta abipusio įvertinimo sistema. Naujai 
atvykusieji pagyvena šešis mėnesius, tada sušaukiama taryba. Jei 
jiems pas mus nepatinka, jie taip ir pasako, jei jie mums atrodo 
netinkamai, mes irgi pasakom. Jei jie tinka, pasilieka pas mus, jei ne 
- padedam jiems persikelti į Čenelo salas arba į žemyną, - būna ir 
tokių keistuolių. 

- Atrodo, šiek tiek kvepia diktatūra. O kaip ta jūsų taryba 
sudarom? -norėjo sužinoti Denis. 

Aivenas papurtė galvą. 

- Per maža dabar laiko leistis į konstitucinių klausimų 
nagrinėjimą. Geriausia atvykti ir pasižiūrėti patiems. Jeigu mes jums 
patiksim, tai ir pasiliksit. Tačiau netgi tuo atveju, jei nepasiliktumėt, 

"Čenelo salose vis tiek geriau, negu po keleto metų bus čia. 


*X*XXk 


Vakare, kai Aivenas pakilo į orą ir dingo pietvakariuose, aš 
nuėjau pasėdėti ant savo mėgstamo suolelio sodo kampe. 

Žvelgiau į slėnį, prisimindamas, kokios čia žaliavo tvarkingai 
prižiūrimos pievos. Dabar slėnis buvo visai apleistas. Nedirbami 
laukai apžėlė krūmais ir nendrėmis, telkšojo pelkės. Didesni medžiai 

lėtai smego gilyn į permirkusią žemę. 
| Prisiminiau, ką Koukeris kalbėjo apie vadovą, mokytoją ir 
gydytoją, ir galvojau, kiek reikėtų įdėti darbo, kad išsilaikytume savo 
keliuose akruose. Galvojau apie tai, kaip kiekvienam iš mūsų 
atsilieptų, jei liktume šioje sodyboje. Apie tris akluosius, kurie 

sendami jausis vis tokie pat nenaudingi ir viskuo nusivylę. Apie 
Siuzeną, kuriai reikės turėti vyrą ir vaikų. Apie Deividą, Merės 
dukrytę ir kitus vaikus, kurių gali atsirasti ir kurie turės pradėti dirbti, 
kai tik paūgės. Apie Džozelą ir save, apie tai, kad, metams bėgant, 
mes turėsim vis sunkiau triūsti, nes burnų vis daugės ir vis daugiau 
darbo teks padaryti rankomis... 

Ir dar tie kantriai laukiantys trifidai. Mačiau jų šimtus, 
apstojusius tvorą lyg tamsiai žalia gyvatvorė. Turi būti kas nors atrasta 
- koks nors natūralus priešas, nuodas ar virusas, kad pribaigtume 
juos; turi būti tam skirta laiko nuo kitų darbų, ir nedelsiant. Laikas 
dabar trifidų pusėje. Jiems tereikia palaukti, kol mes sunaudosim 
savo atsargas. Pirmiausia degalus, paskui vielą, ir nebeturėsim kuo 
taisyti tvoras. O jie ar jų palikuonys lauks ir sulauks, kol viela visai 
surūdis... 

Ir vis dėlto Širningas - mūsų namai. Aš atsidusau. 

Žolėje pasigirdo lengvi žingsniai. Džozela atėjo ir atsisėdo 
šalia manęs. Apkabinau ją per pečius. 

- Ką jie apie tai mano? - paklausiau ją. 

- Jie labai nusiminė, vargšeliai. Jiems turi būti sunku suprasti, 
kaip ten laukia trifidai, juk jie nemato. Be to, čia jie prie visko 
pripratę. Akliems turėtų būti baisu ir pagalvot, kad reikės persikelti 
į visai nepažįstamą vietovę. Jie žino tik tai, ką mes sakom. Ir nemanau, 
kad jie kaip reikiant įsivaizduoja, koks neįmanomas čia pasidarys 
gyvenimas. Jeigu ne vaikai, jie griežtai atsisakytų. Tai jų namai, viskas, 
ką jie turi. Jie tuo įsitikinę. - Ji patylėjo, paskui pridūrė: - Taigi, jie 
taip įsitikinę, bet iš tikrųjų tie namai nė visai jų, tai jau ir mūsų 
namai, ar ne? Mes tiek čia dirbam. - Ji uždėjo ranką ant mano rankos. 
- Tu čia viską padarei, Bili, ir juos išlaikei mums. Kaip manai, ar 
nepasilikus čia dar metams ar dvejiems? 

- Ne, - atsakiau. - Aš dirbau, nes maniau, kad nuo manęs 
viskas priklauso. Dabar tai jau atrodo beprasmiška. 

- O mielasis, nekalbėk taip! Keliaujančių riterių žygiai nėra 
beprasmiški. Tu kovojai už mus visus ir atmušei slibinus. 

- Tai daugiausia dėl vaikų, - tariau. | 

- Taip, dėl vaikų, - sutiko ji. < 

- Ir žinai, visą laiką mane persekioja Koukerio žodžiai: pirma 
karta - darbo vergai, antra karta - laukiniai... Geriau jau prisipažinti 
pralaimėjus ir važiuoti iš čia, kol taip dar nėra. 

Ji suspaudė man ranką. 

- Tai ne pralaimėjimas, Bili, o tik - kaip čia vadinasi? - 
strateginis pasitraukimas. Pasitraukę mes dirbsim ir ruošimės čia 
grįžti, kai tik bus galima. Ateis diena, kai bus galima grįžti. Tu 
išmokysim mus, kaip išnaikinti šiuos bjaurybes trifidus, visus iki vieno, 
ir atsiimti iš jų savo žemę. 

- Tu labai manim tiki, brangioji. 

- O kodėl ne? 

- Ką gi, bent jau kovosiu su jais. Bet pirmiausia mes 
išvažiuosim. Tik kada? 

- Ar negalėtume čia dar pabūti per vasarą? Tai būtų kaip 
atostogos mum visiems, kai žiemai nereikės ruoštis. O atostogų tai 
tikrai nusipelnėm. 

- Manau, kad galėtume taip padaryti, - sutikau. 

Mes sėdėjom ir žiūrėjom, kaip sutemose tirpsta slėnis. 
Džozela tarė: 

- Kaip keista, Bili. Dabar, kai pagaliau galima iš čia 
išvažiuoti, aš jau nebenoriu. Kartais tie namai atrodydavo kaip 
kalėjimas, o dabar, palikdama juos, jaučiuosi išduodama. Supranti, 
aš... aš čia buvau laiminga, kaip niekad anksčiau. Nepaisant visko. 

- O aš, mieloji, anksčiau net negyvenau. Bet sulauksime ir 
geresnių dienų. Pažadu tau. 

- Baisiai kvaila, bet kai reiks išvažiuoti, aš verksiu. Ežerus 
priverksiu. Tik tu neimk į galvą, - tarė ji. 

Tačiau viskas taip susiklostė, kad verkti nebuvo kada... 


17 
STRATEGINIS PASITRAUKIMAS 


Džozela teisingai sakė - skubėti nebuvo reikalo. Vasarojant 
Širninge, buvo galima nusižiūrėti sau naują buveinę saloje, kur 
ketinau per kelis reisus pervežti vertingiausias atsargas bei įrankius. 
Tačiau nebeturėjome malkų, o virtuvei jų dar reikėjo kelioms 
savaitėms, taigi kitą rytą mudu su Siuzena išsiruošėm parsigabenti 
anglies. | 

Pusiau vikšrinis visureigis tam netiko, todėl pasiėmėm dviem 
ašim varomą sunkvežimį. Nors artimiausias geležinkelio anglies 
sandėlis buvo tik už dešimt mylių, sugaišom beveik visą valandą, nes 

vieni keliai buvo visai nepravažiuojami, kiti labai blogi, ir turėjom 
daryti daug lankstų. Šiaip jokių nesėkmių nepatyrėm, tik tiek, kad 
grįžom jau vakare. 

Pravažiavę paskutinį keliuko posūkį, kaip visada iš abiejų 
pusių čaižomi nenuilstamų trifidų, mes išsižiojom iš nustebimo. Už 
mūsų vartų, mūsų kieme, stovėjo siaubinga mašina. Jos išvaizda mus 
tiek pribloškė, kad keletą akimirkų sėdėjom, neatitraukdami nuo 
jos akių. Siuzena užsidėjo šalmą, užsimovė pirštines ir išlipo atidaryti 
vartų. 

Kai pastačiau sunkvežimį į vietą, abu nuėjom tos pabaisos 
apžiūrėti. Važiuoklė buvo vikšrinė, tai rodė ją esant kariškos kilmės. 
Bendras vaizdas buvo - pusiau šarvuotis, pusiau savo gamybos 
namukas su ratais. Mudu su Siuzena pažiūrėjom į jį, paskui, pakėlę 
antakius, - vienas į kitą ir nuėjom vidun sužinoti ko daugiau. 

Svetainėje, be savo šeimynos, radom dar keturis vyrus pilkai 
žaliais slidinėjimo kostiumais. Du iš jų prie dešinio šono turėjo 
pistoletus, kiti du savo automatus buvo pasidėję prie kėdžių ant 
grindų. 

Kai mes įėjom, Džozela atsuko į mus tarsi suakmenėjusį 
veidą. | 

- Mano vyras. Bili, tai misteris Torensas. Jis sakosi esąs 
oficialus asmuo. Turi mums kažką pasiūlyti. - Nebuvau girdėjęs jos 
kalbant šaltesniu balsu. 

Akimirką neatsakiau nieko. Jos nurodytas Žmogus manęs 
neatpažino, bet aš jį gerai prisiminiau. Veidas, kurį esi matęs už 
atkreipto į tave taikiklio, būtinai įstrigs atmintyje. Be to, dar tie ryškiai 
rudi plaukai. Puikiai prisiminiau, kaip tas veiklus jaunuolis pasielgė 
su mano žmonėmis Hemstede. Linktelėjau jam. Žiūrėdamas į mane, 
jis paklausė: 

- Kiek suprantu, čia šeimininkas jūs, misteri Meisenai? 

- Ši sodyba priklauso misteriui Brentui? - atsakiau aš. 

- Bet šios grupės organizatorius esat jūs? 

- Kadangi aplinkybės taip susiklostė, tai aš, - atsakiau. 

- Gerai, - Dabar jo išvaizda sakyte sakė: "Na, ne aš būsiu, jei 
savo nepasieksiu." - Aš esu Pietryčių rajono vadas, - pridūrė jis. 

Iš jo tono atrodė,kad turėjau suprasti kažką svarbaus. Bet 
aš nieko nesupratau. Taip jam ir pasakiau. 

- Tai reiškia, - paaiškino jis, - kad aš esu Britanijos Ypatingojo 

komiteto Pietryčių rajono vyriausiasis vadas. Ir mano pareiga 
vadovauti asmeninės sudėties paskirstymui ir išdėstymui. 

- Iš tikrųjų, - tariau aš. - Pirmą kartą girdžiu apie šitokį... 
e... komitetą. 

- Galimas daiktas. Mes taip pat nežinojom apie jūsų grupę 
iki vakarykščio gaisro. 

Laukiau, ką jis dar pasakys. 

- Kai tokia grupė surandama, - tarė jis, - mano pareiga 
apžiūrėti ją, uždėti mokesčius ir padaryti atitinkamus pakeitimus. 
Taigi galite laikyti mane atsilankiusiu oficialiai. 

- Kaip oficialaus komiteto atstovą? O gal tai kartais 
apsišaukėlių komitetas? - paklausė Denis. 

- Turi būti įstatymai ir tvarka, - griežtai atsakė Torensas. 
Paskui pakeitė toną: - Turit gerai sutvarkytą sodybą, misteri Meisenai. 

- Misteris Brentas turi, - pataisiau jį. 

- Misterį Brentą paliksim ramybėje. Jis čia tik todėl, kad jūs 
leidžiat jam būti. 

Pažvelgiau į Denį. Jo veidas buvo sustingęs. 

- Šiaip ar taip, tai jo nuosavybė, - tariau. 

- Buvo, kiek suprantu. Tačiau visuomenės, kuri sankcionavo 
nuosavybę, nebėra, todėl jo dokumentai, patvirtinantys teisę į 
nuosavybę, nebegalioja. Be to, misteris Brentas yra aklas, taigi jokiu 
būdu negali būti laikomas kompetentingų. 

- Iš tikro, - tariau vėl. 

Tas vyrukas su savo ryžtingumu man baisiai nepatiko jau 
per pirmąjį susitikimą. Tolimesnė pažintis su juo nežadėjo nieko gero. 
Jis tęsė: 

- Tai kova už būvį. Negalima leisti, kad sentimentai trukdytų 
įgyvendinti būtinas praktines priemones. Tai štai. Misis Meisen sakė, 
kad jūsų čia iš viso aštuoni. Penki suaugę, šita mergaitė ir du maži 
vaikai. Visi regintys, išskyrus šiuos tris. - Jis parodė į Denį, Merę ir 
Džiosę. 

- Taip, - patvirtinau. 

- Hm. Tai, žinot, visai netikusi proporcija. Man regis, čia 
teks šį tą pakeisti. Šiais laikas reikia būti realistams. 

Sugavau Džozelos žvilgsnį. Mačiau jame perspėjimą. Tačiau 
ir taip neketinau iškart šokti prieš. Jau buvau matęs rudagalvio 
beatodairiškus veiksmus ir norėjau daugiau sužinoti, su kuo man 

teks susiimti. Matyt, jis pajuto mano smalsumą. 

- Geriau aš jums išdėstysiu, kaip viskas yra, - tarė jis. - 
Trumpai taip. Rajono štabas yra Braitone. Londone mums greit 
pasidarė nepatogu. Tačiau Braitone išsivalėm dalį miesto ir įvedėm 
ten karantiną. Ta dalis mūsų valdžioje. Braitonas nemažas miestas. 
Kai pasibaigė epidemija ir jau galėjom viską apžiūrėti, pirmiausia 
ėmėmės sandėlių, jų ten pakankamai. Prieš tai vežėmės viską iš kitų 
vietų. Bet dabar tai jau atkrinta. Keliai blogėja, sunkvežimiais važiuoti 
darosi sunku, be to, ir per toli. Žinoma, to ir reikėjo tikėtis. Manėm, 
kad galėsim išsilaikyti dar bent keletą metų, bet taip jau išėjo. Turbūt 
iš pradžių pasiėmėm per daug žmonių. Siaip ar taip, dabar reiks 
išsisklaidyti. Vietintelė išeitis - gyventi iš žemės. Dėl to mums reikia 
susiskirstyti į mažesnes grupes. Standartinė grupė nustatyta tokia: 
vienas regintis dešimčiai aklų, be to, vaikai, nesvarbu, kiek jų bus. 

Šia pas jus tinkama vieta, puikiausiai galės išsilaikyti dvi 
grupės. Jums priskirsime septyniolika aklųjų, tada iš viso bus 
dvidešimt su tais trimis, kurie jau čia yra, na, ir vaikai, kurie jiems 
gims. 

Žiūrėjau į jį apstulbęs. 

- Jūs rimtai manot, kad iš šios žemės gali pragyventi 
dvidešimt žmonių ir jų vaikai? - paklausiau. - Supraskit, juk tai visiškai 
neįmanoma. Mes abejojam, ar vieni patys galėsim čia išsiversti. 

Jis papurtė galvą, įsitikinęs savo teisumu: 

- Tai puikiausiai įmanoma. Ir aš siūlau jums būti vadovu 
dvigubos grupės, kurią čia įkurdinsime. Atvirai kalbant, jei jūs to 
nesiimsit, mes paskirsim ką nors kitą. Šiais laikais negalima leisti 
jokios švaistymo. 

- Bet jūs pasižiūrėkit, koks čia žemės plotelis, - nenusileidau. 
- Tiek žmonių jis negali išmaitinti. 

- O aš užtikrinu jus, kad galit, misteri Meisenai. Žinoma, 
gyvenimo lygis šiek tiek pažemęs - visų tas laukia per keletą ateinančių 
metų, bet kai paaugs vaikai, jums prisidės darbo rankų ir galėsit ūkį 
išplėsti. Šešerius ar septynerius metus jums asmeniškai teks sunkiai 
padirbėti, sutinku su tuo, ir nieko čia nepadarysi. Bet vėliau pamažu 
lengvės, kol pagaliau imsit vien tik prižiūrėi. Juk dėl to apsimoka 
keletą metų ir pavargti, ar ne? 

O kokia ateitis jūsų laukia, jei pasiliksite kaip dabar? Nieko 
daugiau, tik sunkus darbas, kol šitaip numirsit, ir jūsų vaikai turės 

taip pat plūktis, kad kaip nors prasimaitintų. Iš kurgi, esant tokiai 
tvarkai, atsiras ateities vadai ir admistratoriai? Šitaip jūs dar ir po 
dvidešimties metų vilksit tą patį jungą, o jūsų vaikai užaugs kaimo 
stuobriais. Eidamas mūsų siūlomu keliu, jūs tapsit klano galva, klanas 
jums dirbs, o viską paveldės jūsų sūnūs. 

Dabar jau pradėjau suprasti. Negalėdamas patikėti, 
paklausiau: 

- Tai jūs man siūlot kažką panašaus į... feodalinę valdžią? 

- Aha, - atsakė jis. - Matau, kad jau pradedai suprasti. 
Tokiomis aplinkybėmis tai, aišku savaime, akivaizdi ir visai natūrali 
socialinė ir ekonominė organizacijos forma. 

Be jokios abejonės, šis žmogus dėstė savo planą rimtų 
rimčiausiai. Nesileidau su juo į ginčus, tik vėl pakartojau tą patį: 

- Bet ši ferma neišmaitins tokio skaičiaus žmonių. 

- Aišku, keletą metų jums teks juos matinti daugiausia trifidų 
koše, o žaliavos, kaip matyt, netruks. 

- Gyvulių pašaras, - tariau. 

- Tačiau labai maistingas ir turintis būtiniausių vitaminų, 
kiek žinau. O elgetoms - ypač akliems elgetoms - nėra ko būti labai 
išrankiems. 

- Ir jūs rimtai man siūlot pasiimti tuos žmones ir maitinti 
gyvulių pašaru? 

- Klausykit, misteri Meisenai. Jeigu ne mes, tų aklųjų seniai 
nebebūtų gyvų. Nei jų vaikų. Jiems tenka daryti tai, ką liepiam, imti 
tai, ką duodam, ir dėkoti už viską, ką gauna. Jų valia ir atsisakyti to, 
ką siūlom; ką gi, tada kelias į kapus laisvas. 

Nusprendžiau, kad šiuo metu būtų neprotinga sakyti, ką 
manau apie jo filosofiją. Nukreipiau kalbą iki kitą pusę. 

- Nelabai suprantu... Pasakykit, kokį vaidmenį vaidinat jūs 
ir jūsų komitetas? 

- Komitetui suteikta aukščiausia valdžia ir įstatymų leidimo 
teisė. Jis valdys. Taip pat kontroliuos karines pajėgas. 

- Karines pajėgas! - pakartojau aš sumišęs. 

- Žinoma. Kai bus reikalinga, karines pajėgas sukursim, 
imdami rekrutus iš feodalinių valdų, kaip jūs pavadinot. Savo ruožtu 
jūs turėsit teisę kreiptis į komitetą pagalbos, jei kas užpuls ar kils 
neramumai viduje. 

Man net užėmė kvapą. 

- Armija! Tai bus nedidelis mobilus policijos būrys? 

- Matau, kad suvokiat situaciją labai siaurai, misteri 
Meisenai. Ši nelaimė, kaip žinot, palietė ne vien mūsų salas. Ji 
pasaulinio masto. Visur dabar toks pat chaosas, ne kitaip, nes jau 
būtume sužinoję, ir kiekvienoje šalyje tikriausiai yra likę šiek tiek 
žmonių. Taigi suprantama, kad šalis, kuri pirmiausia atsistos ant kojų 
ir įsives tvarką, turės daugiausia šansų įvesti tvarką ir kitur, ar ne 
tiesa? O gal jūs manot, kad mes turi tai palikti kokiai kitai Šaliai ir 
leisti jai pasidaryti nauja dominuojančia jėga Europoje, o, ko gero, 
ir visame pasaulyje? Žinoma, ne. Visai aišku, kad mūsų tautinė 
pareiga yra kuo greičiau atsistoti ant kojų ir užimti dominuojančią 
padėtį, kad užkirstume kelią pavojingai opozicijai. Taigi kuo greičiau 
sukursim pajėgas, galinčias įvaryti baimės bet kokiems Agresaniams, 
tuo bus geriau. 

Kurį laiką kambaryje buvo tylu. Tada pasigirdo nenatūralus 
Denio juokas: 

- Viešpatie galingiausias! Mes patyrėm šitokių dalykų, o 

dabar tas žmogus dar siūlo pradėti karą? 
. -Torensas atrėžė: - Atrodo, nelabai aiškiai būsiu išsireiškęs. 
Žodis "karas" čia nepateisinamas perdėjimas. Tai bus tiesiog 
numalšinimas ir valdymas genčių, grįžusių į primityvų gaivališką 
egzistavimą. 

- Jeigu tik, žinoma, ta labdaringa mintis neateis į galvą ir 
joms, - tarė Denis. 

Pajutau įbestus į mane Džozelos ir Siuzenos žvilgsnius. 
Džozela parodė akimis į Siuzeną, ir aš supratau, ko jos nori. 

- Bet išsiaiškinkim iki galo, - tariau. - Jūs manot, kad mes 
trys regintys būsim visiškai atsakingi už dvidešimt suaugusių aklų ir 
neribotą skaičių vaikų? Man atrodo... 

- Aklieji nėra visai bejėgiai. Jie gali daug ką daryti, 
pavyzdžiui, prižiūrėti savo vaikus, padėti taisant valgį. Įvedus gerą 
tvarką, daug ką galima tik prižiūrėti, vadovauti. Bet čia būsit jūs du, 
misteri Meisenai, - jūsų žmona ir jūs, - o ne trys. 

Pažvelgiau į Siuzeną, sėdinčią labai tiesiai su savo mėlynu 
kostiumėliu ir raudonu kaspinu plaukuose. Ji maldaujamai pažvelgė 
į mane, po to į Džozelą, ir jos akys buvo kupinos baimės. 

- Trys, - tariau aš. | 

- Deja, misteri Meisenai, žmonių santykis grupėje yra vienas 

dešimčiai. Mergaitė galės persikelti į štabą. Rasim jai ten naudingo 
darbo, kol-suaugs tiek, kad galės pati pasiimti grupę. 

- Mes su žmona laikome Siuzeną savo dukterimi, - atkirtau. 

- Dar kartą sakau: gaila, bet taip nustatyta. 

Keletą akimirkų žiūrėjau į jį. Jis atlaikė mano žvilgsnį. 
Pagaliau tariau: 

- Tokiu atveju reikalausim dėl jos garantijos ir įsipareigojimų. 

Maniškiai tik aiktelėjo. Torensas kiek atlyžo. 

- Žinoma, mes suteiksim jums visas įmanomas garantijas, - 
tarė jis. 

Aš linktelėjau. 

- Man reikia laiko viską apgalvoti. Tai man labai netikėta. 
Bet kai ką jau dabar galiu pasakyti. Baigia susidėvėti padargai. 
Nesurūdijusių dabar sunku rasti. Ir matau, kad netrukus man reiks | 
gerų stiprių darbinių arklių. 

- Su arkliai sunku. Dabar jų labai mažai. Kurį laiką jums 
reiks, ko gero, vietoj jų panaudoti žmones. 

- Be to, - kalbėjau toliau, - patalpos. Priestatai jau ir dabar 
per maži, 0 aš vienas neįstengsiu pastatyti būstų net iš gatavų plokščių. 

- Manau, čia galėsim jums padėti. 

Mes svarstėm visokias smulkmenas dar bent dvidešimt 
minučių. Galų gale Torensas ėmė darytis kone malonus, ir tada 
nusikračiau juo, išsiųsdamas kartu su paniurusiu Siuzena apžiūrėti 
sodybos. 

- Bili, ką tu po galais?.. - pradėjo Džozela, kai užsidarė durys 
paskui jį ir jo bendrus. 

Papasakojau jai, ką žinojau apie Torensą ir jo metodą 
žaibiškai susidoroti su numatomais sunkumais. 

- Manęs tai nė kiek nestebina, - tarė Denis. - Bet žinot, 
mane stebina kitas dalykas - tai, kad aš staiga pajutau simpatiją 
trifidams. Be jų įsikišimo, man regis, tokių dalykų būtų buvę daug 
daugiau. Jei jie yra vienintelis faktorius, galintis užkirsti kelią 
baudžiavos grįžimui, tai tegu jie auga ir klesti. 

- Visa tai, aišku, absurdiška, - tariau aš. - Nieko jiems 
neišdegs. Kaip galim mes su Džozela išlaikyti minią žmonių ir dar 
atremti trifidus? Bet, - pridūriau, - vargu ar galim griežtai atsisakyti 
pasiūlymo, kurį pateikia keturi ginkluoti žmonės. 

- Tai tu ne... 

- Mieloji, - tariau, - negi tu iš tikrųjų gali įsivaizduoti mane 
feodalu, kuris su rimbu rankoje varosi būrį ao a jo J jeigu 
trifidai manęs anksčiau... 

- Bet tu pasakei... 

- Klausykit, - tariau. - Jau temsta. Šiandien jiems išvažiuot 
per vėlu. Turės čia nakvoti. Man atrodo, kad rytoj jie susigalvos 
išsivežti Siuzeną - ji bus kaip įkaitas, ir jos padėtis priklausys nuo 
mūsų elgesio. Be to, jie gali palikti čia vieną ar du sargybinius mūsų 
prižiūrėti, ir, aš manau, mums tai visai neparanku, ar ne? 

- Žinoma, bet... 

- O dabar, man regis, būsiu jį įtikinęs, kad susidomėjau jo 
pasiūlymu. Šivakar reikia iškelti vakarienę, kuri turėtų būti suprasta 
kaip pritarimo ženklas. Pritaisyk visko ko geriau. Visi sočiai 
pavalgykit. Ir vaikus privalgydinkit. Pastatykit ant stalo geriausių 
gėrimų. Žiūrėkit, kad Torensas ir jo kompanija kaip reikiant 
prisisiurbtų, bet patys nepersistenkit. Į vakarienės pabaigą aš 
trumpam dingsiu. O jūs ir toliau linksminkit svečius, kad tai nekristų 
į akis. Uždėkit smagesnių plokštelių ar ką panašaus, Ir visi kuo garsiau 
toms dainelėms pritarkit. Dar vienas dalykas: niekas neužsiminkit 
nė žodžio apie Maiklą Bidlį ir jo grupę. Torensas turėtų žinoti apie 
Vaito salos koloniją, bet jis nė nenumano, kad ir mes žinom. O dabar 
man reikia maišo cukraus. 

- Cukraus? - nesuprasdama paklausė Džozela. 

- Nebus? Na, tai didelio bidono medaus. Manyčiau, kad ir 
medus tam visai tiks. 


**kkkik 


Per vakarienę visi vaidino savo vaidmenis kuo puikiausiai. 
Kompanija ne tik kad apšilo, bet ir kaip reikiant įkaito. Džozela, be 
įprastų gėrimų, dar atnešė stipraus savo gamybos midaus, ir jis buvo 
sutiktas visai palankiai. Kai aš iais pasišalinau, svečiai jau 
buvo palaimingai suglebę. 

Pasičiupau iš anksto Laiško ryšulius su antklodėmis, 
drabužiais ir maistu ir nuskubėjau per kiemą į daržinę, kur stovėdavo 
mūsų visureigis. Per žarną iš cisternos, kurioje laikėme pagrindines 
benzino atsargas, pripildžiau visureigio bakus iki pat viršaus. Tada 
ėmiausi keistosios Torenso mašinos. Pasišviedamas žibintuvėliu, šiaip 

taip suradau bako dangtelį ir supyliau vidun gerą kvortą medaus. 
Viską, kas liko ir to didelio bidono, suverčiau į cisterną. 

Girdėjau, kaip kompanija dainuoja ir, iš visko sprendžiant, 
nenuobodžiatuja. Sumetęs į visureigį prie to, kas jau buvo, įvairių 
prieštrifidinių ginklų ir dar ką prisimindamas, grįžau pas 
besilinksminančius. Pagaliau visi išsiskirstė, apimti nuotaikos, kurią 
net įdėmiausias stebėtojas būtų palaikęs beveik sentimentaliu 
draugiškumu. 

Davėm jiems porą valandų gerai įmigti. 

Patekėjo mėnulis ir užliejo kiemą balta šviesa. Buvau 
užmiršęs patepti daržinės duris ir dabar keikiau jas už kiekvieną 
girgžtelėjimą. Maniškiai jau visi traukė vorele pas mane. Brentai ir 
Džoisė buvo pripratę prie aplinkos, ir jų nereikėjo vesti. Jiems iš 
paskos ėjo Džozela ir Siuzena, vaikais nešinos. Deividas apsimiegojęs 
suverkšleno, bet Džozela greit uždengė jam burnytę ranka. 
Laikydama jį glėbyje, ji įlipo į kabiną. Kitus susodinau gale ir 
uždariau. Tada sėdau prie vairo, pabučiavau Džozelą ir atsikvėpiau. 

Kitapus kiemo trifidai spietėsi vis arčiau vartų, kaip visada, 
kai jų niekas neliesdavo kurį laiką. 

Per apvaizdos malonę visureigio variklis užsivedė iš karto. 
Ijungiau bėgį, išsilenkiau Torenso mašinos ir pasileidau tiesiai į vartus. 
Įsirėmė sunkūs sparnai, ir vartai sutraškėjo. Mes nėrėm pirmyn, 
apkibę vielom ir sulaužytom lentom, parmušdami kokį tuziną trifidų, 
įnirtingai čaižomi geluonių. Šitaip išvažiavom į kelią. 

Kai, pavažiavę į kalną, pasiekėm posūkį, nuo kurio matyti 
Širningas, sustojau ir išjungiau variklį. Keliuose languose buvo šviesu, 
ir, mums bežiūrint, užsidegė mašinos žibintai, nušviesdami visą namą. 
Suurzgė starteris. Mane visą nusmelkė, kai išgirdau burzgiant variklį, 
nors žinojau, kad mūsų visureigis keliskart greitesnis už tą nevikrų 
jų griozdą. Mašina pradėjo trūkčiodama suktis į vartus. Tačiau 
bematant variklis sučiaudėjo ir nutilo. Vėl ėmė urgzti starteris. 
Riaumojo net įtūžęs, tačiau bergždžiai. 

Trifidai aptiko, kad vartai išversti. Susiliejusioje mėnulio ir 
mašinos žibintų šviesoje matėm, kaip jų aukšti liekni siluetai lyg 
siūbuojanti nevikri procesija plūsta į kiemą, kaip dar kiti trifidai 
krypuodami ledžiasi nuo kalvų ir seka paskui juos... 

Pažvelgiau į Džozelą. Kur ji tau priverks ežerus: nė ašarėlės 
neišliejo. Pažiūrėjo į mane, po to nukreipė akis į Deividą, miegantį 
jos glėbyje. 

- Turiu čia viską, ko man iš tikrųjų reikia, - tarė ji, - o kada 
nors tu mus vėl čia parvesi, Bili. 

- Tiesiog nuostabu, kai žmona taip tiki savo vyru, mieloji tu 
mano, bet... Ne, po perkūnais, jokių "Bet". Aš jus parvesiu čia, - 
pasakiau. 

Išlipau nuimti vartų nuolaužų nuo visureigio sparnų ir 
nuvaliau nuodus nuo priekinio stiklo, kad matyčiau kelią per kalvų 
viršūnes į pietvakarius. 


**kkk 


Nuo čia mano pasakojimas apie save susijungia su bendra 
istorija. Rasite ją puikiosiose kolonijos kronikose, parašytose 
Elspetos Keri. 

Dabar visos mūsų viltys čia. Iš Torenso neofeodalizmo 
užmačių, atrodo, nieko neišeis, nors dar yra išlikusių jo įkurtų 
feodalinių valdų. Kiek žinom, jų gyventojai apgailėtinai skursta už 
savo aptvarų. Tačiau jų jau žymiai mažiau, negu iš pradžių buvo. 
Kartas nuo karto Aivenas praneša, kad žlugo dar vienas feodalizmo 
židinys ir kad jį supę trifidai iškeliavo prisijungti prie kitų apgulties. 

Taigi reikia manyti, kad užsibrėžto tikslo teks siekti mums 
vieniems. Kelias jau aiškėja, bet dar laukia daugybė darbo ir tyrimų, 
kol ateis ta diena, kai mes ar mūsų vaikai, ar mūsų vaikų vaikai 
perplauksim sąsiaurius ir leisimės į didįjį žygį. Mes vysim ir vysim 
trifidus, nenuilstamai naikindami juos, kol išnaikinsim paskutinįjį iš 
žemės, kurią jie iš mūsų atėmė. 

